
'en 31. Marts 1831 fejredes med stor Pomp min Faders, 
daværende Kopist i Generaltoldkammeret Johan Michael Andreas 
Mullers og min Moders, Thora Meyers, Bryllup ude paa Skyde- 
banen; men Bruden var ogsaa ældste Datter af Handelshuset Johan 
Didrik Meyer & Søn, hvis Formue den Gang ansloges til en Tønde 
Guld^), i hin Tid en meget stor Formue. 

Da de Nygifte om Aftenen kørte op foran Ejendommen Nr. 
25 i Lille Kannikestræde, hvor Lejligheden i Stueetagen til venstre 
stod beredt til at modtage dem, standsede Kusken Hestene paa en 
saa kejtet Maade, at de uventet satte af Sted og drejede saa hur- 
tigt om Hjørnet til Store Kannikestræde, at Karossen var lige ved at 
vælte. Aarsagen til denne Begivenhed var, at Kusken blev aldeles 
forbavset ved at se hele Ejendommen illumineret; endog i selve 
Lejligheden, hvor de unge Folk skulde bo, straalede der Lys i 
Vinduerne. 

„Husbond" !, forklarede imidlertid gamle Hans næste Dag, da 
han stillede paa Kontoret hos Morfader for at faa sin Røffel, 
„Jomfru Thora har jeg aget til Daabs og til Konfirmation, men 
denne Storagtighed, den kom bag paa mig", og saa slog Hans 
betegnende ud med Haanden. „Storagtigheden", som gamle Hans 
kaldte det, tog alligevel en højere Flugt, thi paa Slaget 12, da 
alle Lysene forlængst var slukkede og Gaden øde, aabnedes Ejen- 
dommens Port, inden for hvilken en Kreds af Faders Venner — 
iblandt disse Politisekretær Schouw — havde sat hinanden Stævne ; 
de stillede sig nu op ude paa Gaden for at bringe Brudeparret en 
Serenade. 



1) 100,000 Rdl. 



Natvægteren, som af Politisekretæren havde faaet Tilhold om 
at forholde sig passiv, skyndte sig med at faa Slut paa sin Sang 
og listede saa om Hjørnet ned i Skindergade. 

Saavel Brud som Brudgom var fødte i Aaret 1805. Siden 
1826 havde de med Morfaders Billigelse været hemmeligt forlovede. 
Ingen havde bedre end han, der kendte Fader fra ung af og til- 
med som sine Sønners Ven, haft Lejlighed til at lægge Mærke til 
Faders ÆresfiarleJse, Pligtbegreb, Energi og Arbejdsdygtighed ; Egen- 
skaber, der, da Farfader døde pludselig 1829 — Farmoder var 
død 1824 kun 37 Aar gammel — end tydeligere traadte frem, 
ihvorvel Fader, der var den ældste af sine Søskende, endnu ikke 
var fuldt myndig. 

Siden 1820 havde Fader været ansat som Volontør i det kgl. 
Generaltoldkammer- og KommercekoUegium, men blev Aaret efter 
sin Faders Død udnævnt til Kopist og beordret til Tjeneste i Eks- 
peditionen for de holsten-lauenborgske Toldsager. 

Selvfølgelig var den Gage, Fader oppebar, ikke tilstrækkelig 
til at gifte sig paa. Alt længe havde han ved at informere, saavel 
i Skoler som privat, vidst at skaffe sig en temmelig sikker Posi- 
tion. Ligeledes tjente han ved Maling paa Flora danica-Stellet, 
ved Oversættelser og ved at være betroet flere lønnende Tillids- 
poster, tilstrækkeligt. 

Da Fader samtidig nærmede sig sin Myndighedsalder, mente 
Morfader, at det vilde være uforsvarligt, om de Unges Lykke blev 
længere forhalet, og derfor sørgede han, de Unge uafvidende, for 
at leje Lejlighed til dem. 

Endnu staar Ejendommen i Lille Kannikestræde udvortes i sin 
gamle Skikkelse, hvorimod dens Husnummer er forandret til 4, og 
i Følge Fundats af 1868 er den indrettet til Fribolig for Enker 
og ugifte Damer, hvis Kaar ikke svarer til deres Opdragelse. Da 
den sidste Ejer, Krigsraad Mørch, døde, satte hans Datter paa 
denne Maade sin gamle Fader et varigt Minde. 

I denne Ejendom blev jeg født den 17. Juli 1832. Kun faa 
Timer efter at jeg, mod Nyfødtes Skik, under dyb Tavshed havde 
holdt mit Indtog i Verden, kun værende en saare ynkelig Skab- 
ning, blev jeg af min Mormoders Broderkone, Fru Lovise Horn- 
bech, baaren til hendes Hjem paa 1ste Sal i Vimmelskaftet 17, en 
paa Grund af sine store Auktionslokaler almindelig bekendt gam- 
mel Gaard, som ejedes af hendes Mand, Onkel Andreas, der efter 



sin Faders Død fik den udlagt som sin Arvepart, hvorpaa han 
traadte i Faderens Fodspor som Auktionsholder. 

Tante Lovise havde aldrig haft nogen Datter, men da der 
imellem min Mormoder, hendes Mands eneste Søster, Anna Doro- 
thea gift Meyer, og hende bestod et særlig godt Forhold, var 
Mormoder, som havde 4 Døtre, gaaet ind paa, at den ældste 
af disse — - min Moder Thora — skulde betragtes som en Pleje- 
datter af Hjemmet i Vimmelskaftet, hvorfor Tante Lovise indtog 
Mormoders Plads ved min Fødsel. 

Aarsagen til, at Tante tog mig med sig hjem, var, at mine 
Forældres Huslæge, Dr. med. Jacobsen, havde erklæret, at jeg ikke 
kunde leve, og endog paabudt, at man skulde lægge mig i Vug- 
gen og lade mig dø i Fred. Tante var imidlertid af en anden 
Mening, hvorfor hun kaldte min Fader afsides og fik ham til at 
love, at hun uden min Moders Vidende maatte bære mig til sit 
Hjem for dog at forsøge, om der intet var at stille op med mig. 
Da j ader selvfølgelig nødig vilde gaa hjemme fra, fik Tante, der 
aldrig var raadvild, fat i Gadens Vægter, og ledsaget af ham med 
3 n Morgenstjærne paa Skulderen og med sin Hund i Hælene, 
skridtede hun hurtigt af Sted i den lyse Sommernat. Klokken 
slog 2^2 paa Helligaandskirken ^), da hun naaede sin Bolig. Her 
fik hun travlt med at affærdige Vægteren, der vedblev at kime 
paa Portklokken; hun stak ham en Rigsort i Haanden til Tak for 
hans Ledsagelse. 

Da Tante viste sig, bærende mig i sine Arme, indhyllet i et 
silkestukket Edderdunstæppe, blev der stor Staahej; navnlig havde 
hver af hendes 3 Sønner, der sammen med deres Fader var ble- 
ven siddende oppe for at afvente hendes Hjemkomst, hver især et 
Forslag at gøre med Hensyn til, hvor min Ringhed skulde an- 
bringes. Den yngste af Sønnerne, Hjalmar, som var 14 Aar, gik 
af med Sejren; han foreslog, at 2 Lænestole med Hestehaarsbetræk 
skulde stilles saaledes, at deres favnende Arme mødtes, hvorefter 
et Spækkebræt — hentet fra Køkkenet — skulde lægges over de 
glatte Sæder, der ikke afgav noget heldigt Underlag for det Tæppe, 
hvori jeg laa indsvøbt. 

Medens det improviserede Leje blev redt, sendtes den ældste 
Søn, Harald, til Frederiks Hospital, hvor Onkels og Tantes davæ- 

rende Huslæge, Reservemedikus Ballin, boede. Om det skyldtes 
hans Videnskab og Kunst eller Tantes Omhu, at jeg forblev i 
Live, er næppe nogen Sinde blevet opklaret; men vist er det, at 
jeg efter 24 Timers Forløb spillevende blev overgivet til min Mo- 
ders Varetægt. 

Det blev ikke desto mindre efterhaanden Skik, at jeg indtil 
jeg var fyldt 2 Aar næsten daglig blev baaren frem og tilbage 
mellem Hjemmene i Kannikestræde og Vimmelskaftet. 

Min Mormoder har fortalt mig, at Tante Lovise, der var ene- 
ste Datter af tarvelige, men agtværdige Nyboderfolk, havde været 
en sjælden yndefuld ung Pige, hvorfor ogsaa alle Mormoders 4 
Brødre var blevne mere eller mindre forelskede i hende. Hendes 
Pigenavn var Nissen, og da hendes Forældre var tidlig døde, havde 
hun Ophold hos en Slægtning af sin Moder, men maatte ernære 
sig ved at gaa ud og sy. Dette var Anledningen til, at hun kom 
til at gøre Bekendtskab med Familien Hornbech. 

Da den ældste Søn, Laurits Hornbech, som var Fuldmægtig i 
Finantshovedkassedirektionen, blev forflyttet til Slesvig som Kon- 
torchef, friede han til hende og fik hendes Ja, men han døde 41 
Aar gammel efter et treaarigt, barnløst Ægteskab. 

Under sit Ophold i Slesvig havde Tante den Sorg, at hendes 
eneste Broder, som var Sadelmagersvend, druknede i Slien ved at 
vove sig ud paa det tynde Islag, idet han vilde skyde Genvej 
over Isen til sin Søsters Hjem, fra hvis Vinduer et Lysskær ka- 
stedes ud over Søen. Hun hørte hans Raab om Hjælp, saå til- 
ilende Folk gøre Anstrængelser for at redde ham, men først den 
næste Dag erfarede hun, hvem den Forulykkede var. 

Hun fortalte mig denne Tildragelse en Aftenstund, da jeg sad 
paa hendes Skød i Dagligstuen og saa ud paa Gaden, hvor Tran- 
lygterne var tændte. Skønt jeg den Gang næppe var 4 Aar gam- 
mel, kostede Fortællingen herom mig hede Taarer. Disse stand- 
sede imidlertid hurtigt, da der lød Hujen og Skrigen op fra Gaden. 
En Flok Gadedrenge samledes uden for Porten der, hvor nu 
Adresseavisen har sit Kontor. Da de endelig fortrak, viste sig 
den stakkels Jeanette, en gammel, sindssvag Pige, hvem Tante 
undertiden tog sig af. Da Jeanette stak Hovedet ud af Porten og 
opdagede, at Gaden var tom, skyndte hun sig over paa den mod- 
satte Side og forsvandt. 

Skønt Jeanette var en i København velbekendt Skikkelse, tror 



jeg egentlig ikke, at man kendte noget nærmere til hendes Historie ; 
dog har jeg en Anelse om, at Tante, der jo selv ved sin Fødsel 
hørte hjemme i det bredere Lag, ikke var ganske ubekendt med 
Jeanettes Fortid, og at der havde eksisteret et Bekendtskab mellem 
hende og den unge Sadelmagersvend, der druknede i Slien. 

Af Mormoders 4 Brødre har jeg kun kendt Tante Lovises 
anden Mand, Onkel Andreas, og hans næstældste Broder Christian. 
Førstnævnte, der havde taget Studentereksamen, var en høj, state- 
lig Skikkelse. Efter sin Faders Død fortsatte han, som oven- 
nævnt, dennes Virksomhed som Auktionsholder, hvorved han tjente 
mange Penge, da alle Auktioner af Betydenhed tilfaldt ham lige 
som i sin Tid Faderen. Han beklædte desuden Posten som Di- 
rektør for Københavns Brandassurance og var Kaptajn ved Kon- 
gens Livkorps (Studenterkorpset), hvorfor det ogsaa med Rette 
tilkom Tante at blive kaldt for „Frue", en Titel, der den Gang 
havde en ganske anden Klang end nu, da enhver gift Kone lader 
sig kalde „Frue", om end nogle maa kunne sige sig selv, at man 
kommer til at trække paa Smilebaandet deraf. 

Onkel Christian, der i sin Egenskab af kongelig Hotbygmester 
var Medlem af Bygningsadministrationen og af Akademiet for de 
skønne Kunster, var titulair Justitsraad og havde Fribolig paa 
Charlottenborg, men indfandt sig hver Dag ved Middagsbordet hos 
sin Broder og Svigerinde og blev der, indtil Aftensmaaltidet var 
forbi. 

Han var forbleven ugift, som det hed sig af den Grund, at 
hans Svigerinde ikke havde villet være hans Hustru og første 
Gang foretrak hans ældste og anden Gang hans yngste Broder. 
Han var meget mindre af Vækst end denne og havde et ual- 
mindelig fint Ansigt, smukke blaa øjne og røde Kinder. 

Altid løftede han det venstre Skød paa sin evindeligt brune 
Frakke ved at stikke sin Haand ind under det, medens han i sin 
højre Haand svang sit blaatærnede Lommetørklæde. Han var paa 
sin Vis en Original, men en dygtig, kyndig og æret Mand i sin 
Stilling. 

Jeg mindes endnu den Fryd, det var for mig, naar han og 
Onkel Andreas enedes om at tage mig med til Frederiksberg Have, 
hvor jeg skulde have den Fornøjelse at fodre Svanerne, i hvilken 
Anledning Onkel Christian aldrig undlod, saa snart vi var komne 
inden for i Haven, at skynde sig i Forvejen for at købe Hvede- 

knopper hos Kildekonen. En særlig stor Fornøjelse var det, naar 
Onkel fik fat i en Droske, og vi saa kom agende hjem. Jeg hu- 
sker saa tydelig, hvor mange Mennesker der ved Passagen ud ad 
Vesterbros Port og ligeledes naar vi gik ud ad Gamle Kongevej 
under Vejs hilste paa Onkel Andreas, af hvilken Grund jeg en 
Gang foreslog ham hellere at gaa med Hatten i Haanden. Denne 
Forestilling opførte undertiden Onkel Christian, naar han, der 
havde korte Ben og smaa Fødder og ikke egnede sig til at holde 
Skridt med Onkel Andreas, der gik foran med mig ved Haanden, 
blev gnaven over Folks Høflighed, som han var beskeden nok til 
at mene mere gjaldt Broderen end ham selv. 

Jeg elskede Onkel Christian, og han gengældte efter bedste 
Evne min Hengivenhed, i hvilken Anledning det f. Eks. aldrig 
faldt ham ind at nedlægge Protest imod, at jeg ret ofte, naar vi 
havde spist til Middag, krøb op bag paa den Stol, hvor han 
plejede at sidde for at faa sig en lille Lur, og dernæst tvang ham 
til at sætte sig saa langt frem, at jeg kunde staa bag ved ham, 
hvorefter jeg saa gav mig til at frisere hans sparsomme graa, 
silkebløde Krøller med en lille Lommekam, han bar hos sig og 
frivillig afleverede, naar Øjeblikket var der. Aldrig beklagede han 
sig, skønt Operationen var langt fra altid smærtefri; undertiden fik 
han endog Vand i øjnene, saa at Taarerne piplede frem under de 
lukkede øjenlaag og løb ned ad hans Kinder, naar jeg blev alt 
for ivrig. Jeg tror, han saa rolig hengav sig i sin Skæbne, fordi 
Tante Lovise sad i samme Stue og holdt øje med os to. Det er 
min Overbevisning, at hun, saa længe han levede, vedblev at 
være den for ham, hun altid havde været, nemlig hans Ungdoms 
Elskede. Derfor vidste han heller aldrig, hvad godt han vilde 
gøre hende? der kun ydede ham en sparsom Tak for al hans Rid- 
derlighed; ret ofte paatog hun sig at skænde alvorligt paa ham 
for rene Bagateller. Jeg er i dette øjeblik, da saa mange Minder 
dukker op, slet ikke sikker paa, om han egentlig ikke saa roligt 
fandt sig i min Mishandling, fordi han vidste, at Tante i fuldeste 
Maal nød Situationen, om end ikke med Hensyn til Mishandlingen. 

Jeg har kun een Gang set ham vred og det for Alvor. Det 
var en Nytaarsdag. Sadelmagermester Mundt, som ogsaa boede i 
Vimmelskaftet, paa den anden Side af Gaden, var kommen for at 
hilse paa sine Genboer, Tante og Onkel, og kom derved i Sam- 
tale med Onkel Christian, der var til Stede. De talte om de 

kongelige Slotte, som Onkel havde at føre Tilsyn med. „De ryge 
og rejse alle ad Helvede til, blot der kommer Ild i et Kaminrør", 
raabte Onkel Christian og slog i Bordet, „det er det rene Skidt det 
hele, alle Mellemrummene ere af Træ og ikke af Murværk". At 
han havde Ret, blev desvæn-e sørgeligt bevist, da Frederiksborg og 
senere Christiansborg Slotte brændte: Ulykker, han dog ikke op- 
levede. Gid hans Spaadomme ikke maa blive til Virkelighed med 
Hensyn til Charlottenborg og Frederiksberg Slot, hvis brandfariige 
Byggemaade han ogsaa talte om. 

Tante udøvede i Stilhed en stor Velgørenhed, og hun tog mig 
ofte med paa sine Fattigbesøg. Hvad jeg allerede i tidlig Alder fik 
at se af Nød og Elendighed, er næppe timedes ret mange Børn, 
der levede under saa lyse og kærlige Forhold som jeg. Hun for- 
bød mig imidlertid paa det bestemteste at omtale disse Besøg til 
nogen, og da heller ingen udspurgte mig med Hensyn til, hvad 
Tante foretog sig, faldt jeg ikke i Fristelse til at lade Munden løbe. 
At jeg ikke paadrog mig alle mulige Børnesygdomme, var et stort 
Held. Jeg mindes f. Eks. saa tydeligt, at vi efter at have kravlet 
op ad en høj, smal og stejl Trappe ude i et Baghus i Adelgade, 
kom ind i et Tagkammer, hvor der rundt om i Halm og paa Klude 
laa 4 Børn, som havde Skarlagensfeber. Stakkels Tante! hun var 
selv i høj Grad angreben af Lupus og gik stedse paa Gaden med 
et broderet hvidt Tylsslør for sit af Sygdommen vansirede Ansigt. 
Sygdommen var først kommen til Udbrud efter hendes yngste Søn 
Hjalmars Fødsel, da hun kun var 32 Aar gammel. Hun led ikke 
alene legemligt, men tillige aandeligt; dog hørte man hende aldrig 
selv beklage sig, ej heller taalte hun, at nogen lod falde Ytringer 
i saa Henseende, næppe nok, at nogen spurgte til hendes Befin- 
dende, og hun svarede i saa Tilfælde haardt: „Det er jo let at se, 
hvordan jeg har det". 

Alt tidligt lagde jeg Mærke til, naar hun gik med mig ved 
Haanden, at mange Mennesker sendte den slanke, ungdommeligt 
udseende og paa Gaden altid kostbart paaklædte Kvindeskikkelse 
et mig ufatteligt skarpt Blik, efter at man spejdende havde kig- 
get ind under Sløret, hun bar. Uvilkaariigt tog Tante da fastere 
om min Haand, medens et haanligt Smil spillede paa hendes 
Læber, og med højt hævet Hoved fortsatte hun sin lette, svævende 
Gang. Jeg skottede i saa Tilfælde ængstelig op i hendes Ansigt; 
thi bag efter, naar vi kom hjem, var hun altid i daarligt Humør. 

At den forfærdelige Sygdom, hvoraf hun led, og som man den 
Gang ikke forstod at behandle paa rette Maade, — thi selvfølgeligt 
blev der intet sparet i saa Henseende — kun vanskeligt smitter selv 
ved direkte Berøring, staar mig klart, naar jeg tænker paa, at jeg 
mange Gange som Barn har siddet paa Tantes Skød med mit An- 
sigt mod hendes røde og glødende Kind. Desværre bredte Syg- 
dommen sig ustandseligt, og da jeg saa hende sidste Gang, før hun 
døde, 1862, var kun det nederste Parti af Hagen fri^). Jeg havde 
den Gang min treaarige Datter, hendes Navne, med mig, og hun 
viste Barnet samme ømhed, som hun havde vist min Moder og 
mig. Onkel Christian var død nogle Aar i Forvejen, og da han 
først var borte, tror jeg nok, Tante savnede ham mere end hun 
lod sig mærke med. — Hun havde ikke oplevet at se nogen af 
sine Sønner gift. Den ældste, Harald, døde 1843, den anden, 
Thorvald, 1856. 

Et Aars Tid efter sin Moders Død (1862) giftede Hjalmar sig, 
og i hans Hjem tilbragte Onkel, nu aandssvækket og sløvet, sine 
sidste Leveaar. Hjalmar Hornbech, der tidlig blev Enkemand, døde 
i Juni 1900, 83 Aar gammel. 

Som man ved, bliver i Alderdommen de tidligste Minder til- 
bage, medens de nyere svinde. 

Skønt Hjalmar i sine sidste Leveaar var bleven saa aands- 
sløvet, at han undertiden hverken kendte sine Sønner eller sin 
Datter, skete det ufravigeligt, at selv om han sad og døsede, naar 
jeg kom, saa svandt Taagen altid hurtigt, han rettede sig pludse- 
ligt, og med et lyst Blik og kærligt Smil undlod han aldrig at 
klappe i Hænderne — thi saaledes havde han vist gjort mange 
Gange for at fornøje mig, da jeg var lille Barn — og tilføje: 
„Naa, er det Dig, Du smaa, jeg kan ikke huske, hvad Du hedder, 
men jeg ved godt, at Du er Thoras Datter". 

Den gamle Gaard i Vimmelskaftet, som allerede, medens Tante 
og Onkel levede, var bleven væsentligt forandret, solgte Hjalmar 
1866 til Universitetsboghandler Gad, der 1898 lod den saa fuld- 



*) I 1873 sagde Dr. med. Konferensraad Lund, den Gang Kongens Livlæge, 
som i nogle og tyve Aar havde behandlet Tante, iH mig: „Ja, havde Fru 
Hornbech nu levet, kunde hun have fundet Lindring for sin edelæggende 
Sygdom." 



13 

stændigt ombygge, at der nu intet er tilbage af, hvad der kan 
minde mig om det kære Nr. 17. Husnummeret var for øvrigt, 
inden han solgte den, forandret til Nr. 32. 



Min egen kære Moder med sit kærlige Sind og sin redelige 
Vilje til at gøre lige Ret og Skel imod alle, hvor tydelig staar hun 
ikke for mig i dette øjeblik, saaledes som hun saa ud, da hun var 
min unge Moder. 

Hun var høj og smækker af Skabning, havde store, milde 
brune øjne, fint tegnede, mørke øjenbryn, der end yderligere 
fremhævede hendes friske Teint og det blonde, let i det brune 
spillende Haar, der var friseret og opsat efter Datidens Mode 
under den med lyserøde Baand pyntede Kappe. — (De gifte Damer 
bar altid en saadan.) 

Om det var Tante, der havde lært Moder at holde af Blomster, 
ved jeg ikke, men i sin Kærlighed til „Naturens hulde Børn", som 
det hed i Datidens højttravende Sprog, opdrog hun ogsaa os Børn. 
Det er hende, hvem vi skylder det modtagelige Sind for mange 
Glæder, der gaar andre sporløst forbi, som ikke har øje for Na- 
turens vidunderlige Skønhedsfylde. Hun forstod som ingen anden 
at værne om en Blomst, et Blad, et Græsstraa paa en saa øm og 
ærbødig Maade, at al Naturens ejendommelige Liv og Væsen 
tidligt aabenbarede sig for os som et talende Bevis paa Gud Faders 
Kæriighed og Almagt. 

Hun gik villigt ind paa, at snart den ene, snart den anden af 
Faders to yngste Søstre — han havde fire — fik deres Hjem i 
Kannikestræde for at være hende til Hjælp paa bedste Maade. De 
unge Piger, der tidligt havde mistet deres Moder (1824), var tilmed 
ved deres Faders i 1829 pludseligt indtrufi^e Død blevne hjemløse. 
Dertil kom, at hun nok kunde trænge til Hjælp, thi det skortede 
hende absolut paa praktisk Erfaring paa Husvæsenets Omraade, 
hvilket dog ikke kunde lægges hverken Tante eller Mormoder til 
Last, idet ingen af dem paa Grund af deres udmærkede pekuniære 
Forhold behøvede at lade hverken hende eller hendes Søstre del- 
tage i Husholdningen. 

Hvor tydeligt staar Morfader ikke for mig, skønt jeg ikke var 
ældre end 6 Aar, da han døde 1838. Han var en spinkelt bygget 

Mand, der gik med Kravestøvler pyntet med en stor Dusk, som 
dinglede frem og tilbage uden paa de graa Benklæder, fin blaa 
Kjole med forgyldte Knapper, gul Vest og Kalvekryds, og jeg kan 
huske, at han var ikke saa lidt skaldet. Oven paa sin Dragt bar 
han ofte en saakaldt „Spencer", der særlig interesserede mig paa 
Grund af, at ogsaa jeg ved Lejlighed bar et Klædningsstykke af 
samme Navn, men dog af temmeligt afvigende Udseende. Jeg kan 
saa tydelig se Morfader for mig iført den nys beskrevne Dragt, en 
Formiddag det ringede paa Gangdøren, og Moder holdende mig 
ved Haanden gik ud for at lukke op. Udenfor stod Morfader 
bærende en stor Bojan med syltet Ingefær, som han holdt i den af 
Spanskrør flettede Hank. 

„Ja, her har du mig," sagde han, „jeg hører, at Børnene er 
forkølede". 

„Og saa kommer du selv, kære Fader, bærende paa den store 
Bojan". 

„Jamænd" svarede han og gik. ind i Dagligstuen, „dog ikke læn- 
gere end op ad Trappen. Hans kørte mig til Porten", tilføjede han. 

Om Morfader nedstammede fra Jøder, ved jeg ikke, kun at 
hans Fader, der døde 1782 som LotterikoUektør i Kjøbenhavn, var 
født i Hamburg og gift med en Datter af en derboende Senator 
Hesse, i Slægt med Salomon Heine. Hun maa have været en 
meget forfængelig Dame, thi jeg har hørt fortælle, at da hun i 
April 1773 begav sig over Land fra Hamburg til Kjøbenhavn for 
at fejre sit Bryllup, sad hun hele Tiden stiv og strunk med et af 
Pap lavet Futteral ovenpaa sit friserede, pudrede og rigt smykkede 
Haar for at kunne bevare Frisuren i uskadt Stand, indtil hun 
naaede sit Bestemmelsessted, hvilket den Gang tog lang Tid. Hun 
maa ogsaa have været i høj Grad hovmodig og herskesyg og til- 
talte sine Børn og Børnebørn saavel som Alle uden Undtagelse med 
„Han" og „Hun" og forlangte, at man kyssede hende paa Haan- 
den, naar man kom og gik. Det fortaltes, at hun plagede sine 
to Døtre ved at fæste en Knappenaal paa langs i Dugen for at 
tvinge dem til at sidde ranke ved Bordet, havende en Pegefinger 
anbragt paa hver Side af Naalen, som de ikke turde se bort fra. 

Hun døde 1818 hos sin Datter Justitsraadinde Dons, hvis Mand 
var Birkedommer paa Lolland. 

Der laa i Morfaders milde, mørkebrune øjne et saa klogt, 
ejendommeligt talende Blik, hvis Udtryk altid fangede min Opmærk- 

somhéd, saa ung som jeg var, og som jeg aldrig har kunnet 
glemme, skønt jeg kun har set Morfader yderst sjældent. Først 
mange Aar efter gik det op for mig, at man kan møde det samme 
Udtryk i den intelligente og fint dannede Jades Blik, der ærer det 
gamle Testamentes strenge Principper, men i højere Grad forstaar 
og skatter det ny Testamentes Menneskekærlighed og Humanitet^). 

Jeg husker ogsaa Morfaders eneste Broder, Etatsraad Fritz 
Meyer, Kontorchef under Statsgældsdirektionen samt Direktør for 
Kreditkassen. Han lignede ikke Morfader synderligt, men maa have 
arvet sin Moders store Forfængelighed, thi ikke alene har jeg hørt 
fortælle, men som Barn ogsaa set, at han endog bar Dannebrogs- 
riddernes Ordensbaand paasyet sin Slobrok. 

Siden mine Forældres Bryllup 1831 og indtil sin Død 1838 
havde Morfader i de mellemliggende Aar været ustandselig hjem- 
søgt af Modgang. Han, der allerede i Slutningen af det 18. Aar- 
hundrede var Medindehaver af en stor Del af Grundene paa begge 
Sider af Toldbodgade — det gamle Kompagni for den østasiatiske 
Handel — og Ejer af det endnu eksisterende „Korntørringsmagasin" 
samt det „Blaa Pakhus" osv., var i det nævnte Tidsrum fra at 
være en rig Mand blevet alt andet end velstaaende. Selvfølgelig 
kendte jeg den Gang intet til de dertil hørende Detailler; men jeg 
kan dog mindes den Sorg, det altid voldte, naar det omtaltes, at 
et større Skib, som Morfader havde ladet bygge i Nakskov, og som 
hed „Hortensia", var gaaet under med Mand og Mus paa Rejse til 
St. Petersborg. Værre blev det imidlertid, at et andet Skib, ladet 
for New York med Korn, ved Ankomsten der forefandt det Handels- 
hus insolvent, der skulde betale Ladningen. Paa Hjemturen forliste 
ogsaa dette Skib, og bedre gik det ikke med et tredje Fartøj, som 
Morfader ejede. Alle disse Skibe bleve førte af tre Brødre, som var 
Sønner af en gammel Kaptajn, der selv havde ført Skib for Morfader. 

Da den sidste af Sønnerne var gaaet under sammen med 
Skibet og dets Mandskab, meldte den gamle barnløse Fader, der 
for længst havde mistet sin Hustru, sig til Tjeneste igen og blev 
modtaget med aabne Arme af sin fordums Rheder. Det skete imid- 
lertid, at ogsaa han druknede en mørk Aften ved at falde over 
Bord i Boulognes Havn. 

^) Det har derfor altid forekommet mig at være til stor Ære for den danske 
Regering, at saa mange udmærkede Jeder feler sig knyttede til Danmark og 
elsker det danske Folk. 

Under Trykket af alle de mange Ulykker, der væltede sig ind 
over ham, grebes Morfader af pludselig Frygt for, at det skulde 
gaa saa vidt, at han blev nødt til at erklære sig fallit. Derfor be- 
sluttede han i Tide at afvikle sine Forpligtelser lige over for sine 
Handelsvenner ^). En medvirkende Aarsag til denne hans absolut 
overilede Beslutning, som han gennemførte til Trods for, at alle 
saavel Slægt som Venner fraraadede ham det, var det Krav, som 
pludseligt stilledes af hans ældste, eneste dalevende Søn og Associé, 
Alfred Meyer, Kaptajn og Kompagnichef ved Københavns borger- 
lige Artilleri. Onkel Alfred, der havde indskudt sin Hustrus Med- 
gift i Forretningen, forlangte nu, under Pres af hendes Brødre, 
Pengene tilbagebetalte. Dette Forlangende krænkede Morfader i 
højeste Grad og bidrog til, at han just nu paa det bestemteste 
fastholdt sin Beslutning. Jeg har ofte været Vidne til, hvor strængt 
Onkel Alfred senere hen blev bedømt i Anlednmg af sin Færd, 
tilmed da det viste sig, at havde han blot forholdt sig rolig en 
kort Tid og undladt at ægges sin Faders Ømfindtlighed til det 
yderste, vilde Forholdene inden ret længe være komne i Orden, og 
Morfader om ikke have været en rig Mand saa dog forblevet at 
være en velstaaende Mand. Han var imidlertid, da Omslaget kom, 
død af en akut Leversygdom, som han sagdes at have paadraget 
sig af Ærgrelse. Hvad Onkel Alfred angik, da kan jeg godt huske, 
at det allerede som Barn var mig paafaldende, at han i et og alt 
kun var sin Kones Mand og blindt lystrede hende, der for øvrigt 
var meget flittig med sine Hænder, paapasselig og akkurat med 
alt, hvad hun foretog sig, men heller ikke bange for at sige sin 
Mening. 

Et halvt Aar før Morfader døde, den 21. Juli 1838, var han 
bleven udnævnt til 2den borgerlig Direktør for Søkvæsthuset og 
Assistentshuset, men havde i mange Aar været Kommitteret i Di- 
rektionen for den i 1797 stiftede Kreditkasse for Husejere i Køben- 
havn. Da Morfader døde, var Moder, mine to Brødre og jeg i 
Besøg hos hans Søster, Justitsraadinde Dons, der som Enke boede 
i Halsted ved Juellinge paa Lolland. Det var Bestemmelsen, at vi 
skulde blive der, indtil Fader, der i Maj 1836 var bleven konsti- 
tueret som Chef for det Slesvigske Toldkontor, kom tilbage fra en 
6 Ugers Inspektionsrejse i Hertugdømmerne. Han opnaaede imidler- 



^) Salomon Heine, Duntzfeld, Constantin Brun, de Coninck, Agent Jens Lund o. a. 

tid den Begunstigelse at maatte opsætte Rejsen, indtil han havde 
overbragt Moder Sørgebudskabet, som ogsaa gjorde et stærkt Ind- 
tryk paa mig. Ihvorvel jeg ikke forstod, hvad Døden var, blev 
jeg fortvivlet og gav mig bitterligt til at græde, da Fader forklarede 
mig, at jeg aldrig mere fik Morfader at se. Jeg kan godt huske, 
at Moder i den Anledning sendte mig alene ned i Haven og paa- 
lagde mig at plukke en Blomst af hver af dem, der blomstrede, i 
Haab om at lede mine Tanker i en anden Retning. Det lykkedes 
ogsaa. Jeg husker endnu den Dag i Dag denne varme, sol- 
bestraalede Have, hvor Stikkelsbær- og Solbærbuskene sendte mig 
en Duft i Møde, der udstraalede fra den halvt udviklede Frugt og 
de grønne Blade, medens ogsaa Reseda og de sirligt til Stokke op- 
bundne Lathyrus fyldte Luften med deres ejendommelige Vellugt. 

Da Mormoder blev Enke, var ogsaa hendes næstældste Datter, 
Alvilde, gift og bosiddende i Jylland, hvor hendes Mand — en Søn 
af den bekendte myndige Amtsprovst Schmidt til Vær og Nebel 
ved Horsens, — var bleVen Præst i Hammel ved Frijsenborg. 
Ligeledes var hendes næstyngste Datter gift med Premierløjtnant 
i Marinen Otto Suenson, hvis Fader, Kommandør Suenson, døde 
under Frederik den Sjettes Ligfærd, da Toget naaede Frihedsstøtten. 

Saafremt Morfaders Handelsvenner ikke havde enedes om at 
hjælpe og støtte hans Enke og yngste Datter, vilde Mormoder 
have været meget ilde stedt. Noget egentligt Oplysende med Hen- 
syn til Handelshuset I. D. Meyers Affærer kom for øvrigt aldrig 
til Offentlighedens Kundskab. 

Morfader oplevede altsaa ikke, at Fader den 8. November 1838 
i Følge allerhøjeste Resolution fik overdraget Forvaltningen af det 
ny oprettede Embede som Overtoldinspektør for Hertugdømmet 
Slesvig. Dette bekendtgjordes ved nedenstaaende i det tyske 
Sprog forfattede saalydende Cirkulære: 

Sr. Majeståt der Konig haben dem constituirten Rente- 
schreiber fur das Schleswigsche Zollcomtoir des GeneralzoU- 
kammer- und Commerz-CoUegiums, Muller, den Posten eines 
Oberzollinspectors fur das Herzogthum Schleswig, dem Kammer- 
rath und constituirten ZoUverwalter Schroder in Neustadt den 
Posten eines Oberzollinspectors fiir das ostliche Holstein, und 
dem constituirten ZoUverwalter in Ottensen, Rittmeister Pustau, 
den Posten eines Oberzollinspectors fiir das westliche Holstein, 

E. Fibiger: Tidsbilleder. 2 

sammtlich vom Isten Januar k. J. an, allergnådigst zu iiber- 
tragen geruht. 

Welches hierdurch nachrichtlich und mit dem Bemerken, 
dass die Instructionen der OberzoUinspectoren und iibrigen 
Zollbeamten in Gemåssheit des § 314 der ZoUverordnung vom 
Isten Mai d. J. demnåchst werden publicirt werden, bekannt 
gemacht wird. 

K5nigliches General-Zollkammer- und Commerz-Collegium zu Kopenhagen, 
den Sten November 1838. 

Lowzow. Lehmann. Thonning. Bech. 
Malling. Wedel. Garlieb. Francke. Preusser. 

Fader talte kun sjældent uopfordret med Nogen om sin Slægt 
og i saa Tilfælde altid kun i faa, men store Træk. Selv var han 
født og opdraget i Danmark, men hans Bedstefader og Fader var 
fremmede Fugle, der havde slaaet sig ned her hjemme, fordrevne 
fra deres Fødested paa Grund af Frygt for den franske Revolutions 
faretruende Følger. 

Som lille Pige forstod jeg selvfølgeligt ikke at sætte mig ind i 
Faders Tankegang; men hvor ofte har jeg ikke senere været ham 
taknemmelig, fordi jeg maatte sige mig selv, at det dog særligt 
skyldes hans opdragende Indflydelse, at jeg gennem de mange 
Paavirkninger, min aandelige Udvikling senere har modtaget, altid 
har bevaret min Tro paa, at hæderlige Menneskers Stræben først 
og fremmest dikteres af ideelle Bevæggunde, 

Fader har fortalt mig, at hans Bedstefader — min Oldefader — 
var født 1744 i Gross-Wissembourg, i fransk Elsass. Han hed 
Johan Caspar Muller og var eneste Barn af en velhavende Borger, 
der ejede flere Vinbjærge, samt Huset, hvori han boede; det laa 
paa Fiskertorvet. Da Johan Caspar havde Lyst til at se sig om 
i Verden, var han ogsaa kommen til Hamborg, men havde været 
saa uheldig der at falde i Hænderne paa danske Hververe og kom 
i den Anledning til at ligge som Soldat i Garnison i Altona. Dette 
var i Aaret 1767. 

En Nat, da han førte Patrouille, traf han i et afsides Stræde 
Christian den Syvende, hvem han selvfølgelig ikke kendte, og som 
tilmed var forklædt, lige som hans Ledsagere, deriblandt Stadslægen 
Struensee. De var bleven overfaldne, men det lykkedes Johan 

Muller, der var en høj og stærk Mand, at befri Kongen og for- 
hindre, at han og hans Følge led nogen Overlast. Kongen, der 
var paa Rejse til Udlandet, havde ladet sig forlede af Struensee til at 
gøre en lille Afstikker til dennes forhenværende Opholdssted, Altona. 
Kongen viste sin Taknemmelighed ved den følgende Dag at løskøbe 
Oldefader og tage ham med paa Rejsen, hvilket førte til, at han kom 
til København. Nogen Tid efter sin Ankomst gjorde han Bekendt- 
skab med Dorothea Køhlert, hvis Fader var Linned- og Damask- 
væver og ejede den Gaard ude paa Christianshavn, hvori han boede. 

Den 14. August 1772 viedes^) Dorothea Køhlert, der lige var 
fyldt 22 Aar, til Johan Muller, og meget imod sine Slægtninges 
ønske fulgte hun ham til Gross-Wissembourg, hvor hans Nærværelse 
var nødvendig, da Faderen var død. 

Min Oldefader blev snart en agtet Mand der i Byen, og hans 
kloge, energiske Hustru blev almindelig afholdt. 

Da Terrorismen i Aarene 1793 — 94, under St. Justs Ledelse, 
hærgede Elsass, var den egentlige Ophavsmand til de forfærdelige 
Rædsler, der foregik, en fanatisk forhenværende Franciskanermunk, 
senere Professor ved Bonns Universitet, der hed Schneider; han 
var nemlig ofifentlig Anklager ved Revolutionstribunalet i Strassbourg. 

Denne Tyran var besjælet af et glødende Had til min Olde- 
fader, der ved flere Lejligheder havde opdaget hans Træskhed og 
af den Grund forbudt ham sit Hus. For at hævne sig sørgede han 
for, at min Oldefader gentagne Gange blev fængslet, men oplevede, 
at den almindelig afholdte Mand hver Gang blev sat paa fri Fod 
ved sine Venners Indflydelse. Dette maatte forhindres, da Schneider 
havde svoret ham Undergang, hvorfor denne fik udvirket, at der fra 
selve Velfærdskomiteen i Paris afsendtes Ordre til, at Johan Muller 
ikke alene paa ny skulde fængsles, men hurtigst muligt guillotineres. 
Da Postmesteren i Gross-Wissembourg, der var i Slægt med Robes- 
pierre, men ogsaa en god Ven af Oldefader, underhaanden havde 
erfaret dette, sørgede han for, at Postsækken, hver Gang Posten 
ankom fra Paris, blev aabnet i en Kro udenfor Byen og de mis- 
tænkelige Breve udtagne og brændte. 

Imidlertid var Schneider bleven Uvenner med St. Just, og nu 
blev det ham, der blev anklaget for Revolutionstribunalet i Paris og 
guillotineret. Forinden dette skete, havde han dog faaet sat igennem, 

^) I Felge Frederiks Kirkes Copulationsprotokol. 



20 

at alle Bryggere og Bagere var bleven idømte umaadelige Bøder, 
som det hed sig til Straf for den Begærlighed, hvormed de havde 
søgt at berige sig paa deres Medborgeres Bekostning. Da denne 
Beskatning ramte alle Bryggere og Bagere i Elsass, ramte den 
ogsaa min Oldefader, der havde etableret et meget stort Bageri i 
Gross-Wissembourg. Følgen blev, at skønt min Oldefader var 
bleven Maire (Borgmester), fattede han den Beslutning at rejse til 
Danmark, det Land, hvor hans Hustru hørte hjemme, og at bo- 
sætte sig i København. I den Anledning søgte han underhaanden 
at realisere sine Ejendomme og beordrede sine 3 Sønner, af hvilke 
den ældste tjente under Napoleon, til at drage til Danmark. Alt, 
hvad han kunde skrabe sammen af Penge, anbragte han i Guld- 
og Sølvure, der var indsyede i et Bælte, han bar om Livet, og 
med sin Hustru, 2 Døtre og yngste Søn ankom han 1801 til Køben- 
havn, hvor han traf sine Sønner. Hurtigst muligt henvendte han 
sig til Kammerherre og Generaladjutant Riis, opvartende Kavaller 
hos Kongen, hvem han kendte fra den Tid, han rejste med Kongen. 

Riis tog ham straks med ind til Hs. Majestæt , af hvem han 
udbad sig den Naade at faa Lov til at oprette et Bageri i Køben- 
havn; dette blev ham ogsaa tilstaaet, dog med det Forbehold, at 
han kun maatte holde 2 Svende^). Han vidste imidlertid at hjælpe 
sig over denne Vanskelighed, idet han tog sine 2 Sønner til Hjælp 
og oprettede nu et Bageri paa Nørregade, lige over for Frue Kirke 2), 
og forblev boende der til sin Død 1806. Bageriet fortsattes af hans 
Enke, som, da Ejendommen under Bombardementet 1807 ned- 
brændte, købte Bagergaarden Nr. 96 i Lille Kongensgade og blev 
boende der, indtil hun døde 1819 i en Alder af 69 Aar. Saavel 
hendes som hendes Mands Død blev anmeldt og bekendtgjort i 
Gross-Wissembourg. Deres 3dje Søn, Philip Daniel, overtog nu 
Bageriet i Lille Kongensgade. 

I Aaret 1813 købte Oldemoder desuden Bageriet i Skinder- 
gade 13 til sin ældste Søn Caspar Martin Muller^). 

Han havde som sagt tjent under Napoleon, og her hjemme 
udmærket sig under Englændernes Angreb 1807. For sit Forhold 



^) Han erholdt Borgerret 4. December 1801, hvilket kan ses af Københavns 

Magistrats Borgerskabsprotokol. 
2) Nr. 35, nu Nr. 9. 
») I Følge kongelig allernaadigst Tilladelse blev han i April 1813 indskreven 

som Mester i Bagerlauget. 

ved denne Lejlighed var han bleven udnævnt til Dannebrogsmand. 
Senere udnævntes han til Løjtnant og Adjutant ved Københavns 
Borgervæbning, og nogen Tid efter til Kaptajn. 

Den næstældste Søn, Georg Michael — min Bedstefader — 
blev straks etableret som Hattemagermester ^) og kom til at eje det 
Sted i Landemærket, hvori han havde opslaaet sin Bopæl. Han 
blev 1804 gift med Emerentze Kræmer, Datter af en Klejnsmede- 
mester Kræmer paa Christianshavn. Hun blev Moder til 9 Børn, 
hvoraf Fader var det ældste; der levede kun 6, da hun døde, 1824, 
37 Aar gammel af Skarlagensfeber. Fra dette øjeblik gik Lykkens 
Sol ned for dem, hun efterlod. 

Bedstefader, der tog sig hendes Død saare nær, kunde ikke 
iinde sig i den Tomhed, der nu herskede i hans Hjem. Ej heller 
fandt han Lægedom for sin Sorg ved at besøge Slægt og Venner, 
idet disse vedblivende prøvede paa at bringe hans Sjæl Trøst ved 
at henvise ham til at være dét mest mulige for sine moderløse 
Børn, hvortil han heller ikke manglede Viljen. Jeg tror imidlertid 
ikke at tage fejl, naar jeg mener at have forstaaet Fader saaledes, 
at det kvindelige Væsen, som Bedstefader havde faaet i Huset for 
at varetage dets Tarv og være hans unge Døtre til Vejledning, 
ikke stod Bedstefader an, idet hun aabenlyst viste ham, at hele 
hendes Attraa kun gik ud paa at indtage hans afdøde Hustrus Plads ; 
dette blev den medvirkende Aarsag til, at han ofte, straks fra Be- 
gyndelsen af, holdt sig borte fra sit Hjem, da han for sine Børns 
Skyld betænkte sig paa at afskedige hende, der overfor Børnene 
altid søgte at udfylde sin Plads paa den mest fyldestgørende Maade. 

Nej, saa langt hellere søge til vildfremmede Mennesker; dette 
var dog vist den Tanke, som først styrede hans Fod hen til en af 
Datidens saakaldte „Vinstuer", der i vore Dage saa godtsom helt 
er fortrængte af Kaféerne. Lidt efter lidt fik han Vane til at komme 
paa slige Steder, hvor han traf Mennesker, som han kunde tale 
med, uden at det altid endte med, at han selv eller hans Forhold 
blev gjorte til Midtpunktet i Samtalen. Saaledes har i alt Fald 
Fader forklaret mig Situationen. 

Bedstefader skal aldrig have kunnet taale Vin, og det varede 
derfor heller ikke længe, førend saa vel hans aandelige som legem- 
lige Tilstand gik tilbage. 



O Borgerskab 17. Maj 1804. 

Da Bedstefader saa vel som hele Familjen var Medlemmer af 
St. Petri Menighed, paa hvis Kirkegaard hans Forældre som og 
hans Hustru og Børn laa begravede, var han altid lydhør og interes- 
seret, naar Talen faldt paa Menighedens Tarv. I lang Tid havde 
der Mand og Mand imellem været Tale om, at Kirkens rige Midler 
næppe forvaltedes med samme Skønsomhed over for den danske 
som overfor den tyske Del af Menigheden, men hidtil havde Ingen 
dristet sig til ad officiel Vej at drage dette Spørgsmaal frem. Nu 
lykkedes det imidlertid at faa Bedstefader, som man siger, til at 
rage Kastanjerne af Ilden i saa Henseende. Det gik saa meget 
lettere, som hans gode Aand, der altid havde prædiket Maadehold, 
var borte. Man fik ham da til at indrykke en offentlig Henvendelse 
til Kirkens Ældste i Bladet „Politivennen", et Blad, man just ikke 
var glad ved, naar det tog sig af Ens Affærer. Henvendelsen gik 
ud paa, at det heldigste vilde være Fremlæggelse af Kirkens Regn- 
skaber til Eftersyn for hele Menigheden, og at dette forud blev 
offentligt bekendtgjort. Dette Forslag blev taget meget ilde op af 
alle Vedkommende ; man indskrænkede sig dog foreløbig til, inden- 
for selve Kirkens Bestyrelse, at forsikre hinanden, at da Regnskabet, 
som bekendt, altid til bestemt Tid laa 3 Dage om Aaret til Efter- 
syn, maatte Sagernes Stilling have sit Forblivende. Kirkens An- 
liggender angik kun Kirkens Ældste, men ikke selve Menigheden ^). 

Det var aldrig faldet Bedstefader ind at ville mistænkeliggøre 
Kirkeraadet, men kun at henlede dets Opmærksomhed paa en for 
alle Parter mere ligelig Anvendelse af Kirkens Midler. Men Bedste- 
faders Henvendelse førte imidlertid kun til, at alle Vedkommende 
fremdeles søgte at slippe bort fra Sagens Kærnepunkt ved ikke 
alene at latterliggøre, men endog at mistænkeliggøre en Mand, der 
i mere end 22 Aar havde levet som hæderlig Borger i København 
og været Medlem af St. Petri Menighed. 

Fader har aldrig lagt Skjul paa, at Bedstefader ved den fort- 
satte Fejde kun yderligere gav sine Modstandere Vind i Sejlene. 
Det vilde vel ogsaa have været ganske uhørt, om det skulde være 
faldet enten ham selv eller dem ind, at hans mer og mer liden- 
skabelige Optræden paa sin Vis maaske blot var som en sidste 



1) I 1898 tilskrev jeg Patronen for St. Petri Kirke, Generalmajor Freiesleben, og 
udbad mig den Begunstigelse, at alle Akter vedrerende Hattemagermester 
Mullers Sag, der beroede i Kirkens Arkiv, maatte blive mig, hans Sønnedatter, 
betroede til Gennemsyn, hvilket Ønske ogsaa blev opfyldt. 

Efterdønning af den franske Revolutions overspændte Ideer om 
Retten til ubegrænset Frihed, Lighed og Broderskab, der stiller Krav 
til, at der altid skal spilles for aabent Tæppe og ikke bag Kulisserne. 

Selve „Politivennen" gjorde omsider kort Proæs og lukkede sine 
Spalter for videre Udgydelser fra hans Pen. 

Indenfor den Kres af saakaldte Venner, hvor Bedstefader fra 
først af havde tænkt at finde pi Fristed for sin Sorg, betænkte man 
sig imidlertid ikke paa fremdeles at holde ham til Ilden, selvfølge- 
lig fordi de omtvistede Spørgsmaal derved fik yderligere Vind i 
Sejlene. 

Da han selv ikke kendte til andet end til at kæmpe med 
aabent Visir, fik de ham til at punge ud med Penge til Oprettelse 
af et Ugeblad, idet de bildte ham ind, at et saadant maatte der 
til, om Kirkens og Menighedens Tarv skulde fremmes. Ugebladet 
blev døbt „Den galende Hane" '), og man overlod ham den tvivl- 
somme Ære at kaldes dets Redaktør. Dette Ugeblad udkom første 
Gang den 17. August 1827 og sidste Gang den 13. Februar 1829, 
lidt over tre Maaneder før hans Død. Dermed havde saa den Spas 
Ende. Dette Bladforetagende skal have kostet mange Penge; men 
Bedstefader opnaaede selvfølgelig kun at skaffe sig flere og flere 
Uvenner, der hver paa sin Vis søgte at rokke Tilliden til den fuldt 
ud hæderlige Mands Dømmekraft og at fremstille ham som en 
aandelig og legemlig nedbrudt Mand, hvad han i Virkeligheden 
ogsaa var*). 

Den fulde Sandhed er dog vel den, at Modparten sagtens i 
hin Absolutismens Tid med største Lethed havde kunnet afskære 



1) Navnet „Den galende Hane** var særlig valgt, fordi Metalhanen paa St. Petri 
Kirkespir havde mistet sit Hoved. 

2) I Adresseavisen for 26. Maj 1829 har jeg fundet følgende Avertissement: 
„Efter faa Dages Sygeleie paa Hospitalet dede Hattemagermester G. M. Muller 
den 25. dennes af et apoplectisk Tilfælde. I de sidste Aar et Spil for ussel 
Lavhed, kaade Drenges Streger og slette Raadgivere bukkede Legemet i en 
Alder af 48 Aar under for Sindets Lidelser. Os berøvedes en kjerlig Fader, 
Næsten et Hjerte, der til den sidste Stund slog varmt og ærligt. — Fred 
være med vor Faders Minde; thi Deden har skænket ham den Hisset. Paa 
egne og 5 Søskendes Vegne j ^ ^„^^ 5^^,,^^ . 

At Fader, der siden sit 15. Aar havde været ansat som Volontør i det 
holstenske Generaltoldkammer, anmeldte Dødsfaldet paa ovenstaaende Maade, 
forekommer mig at antyde, at i Realiteten havde hans Fader kæmpet for 
en god og berettiget Sag. 

hans Indblanding, men dog ikke vovede det. Han havde selvfølge- 
lig ubetinget Ret ; der trængtes til en gennemgribende Revision i de 
omtalte Forhold ; den kom ogsaa senere og gjorde sin store Nytte. 

Stakkels Bedstefader! Hans største Fejl var dog vel nærmest 
den, at han i denne Sag havde været forud for sin Tid, men ind- 
rømmes maa det, at hans Evner i Retning af Journalistik kun var 
yderst miserable. ^ 

Da min Oldefader og hans Hustru i 1801 ankom til Køben- 
havn, var de som sagt ' kun ledsagede af to Døtre, men havde 
endnu en ældre Datter, som hed Margrethe, der siden 1790 var 
gift og bosat i Strassbourg. Hendes Mand, en velgtaaende Farver 
og Kattuntrykker, hed Gullich, og Aaret efter at hans Sviger- 
forældre havde bosat sig i København, kom han ogsaa hertil med 
sin Familje og bosatte sig ude paa Christianshavn, hvor han op- 
rettede et Farveri og Kattuntrykkeri. 

Oldefaders næstældste Datter hed Magdalene. Hun var kun 
14 Aar, da hun kom her til Landet, men allerede da en temmelig 
helstøbt Personlighed, i Besiddelse af ligesaa megen Hjærtensgodhed 
som Dannelse. Hun blev gift med Bagermester Louis Klein, der 
købte den i 1740 oprettede, paa Købmagergade beliggende Bager- 
gaard, som nu ejes af Borgerrepræsentant, Bagermester Jacob Mar- 
strand. Klein, der var født 1777 i Hildesdorff i Elsass, havde været 
med i Slaget ved Austerlitz som fransk Husar. 

I det Kleinske Hus kom jeg fra ganske lille af og til i Besøg 
med Fader. Saavel Onkel som Tante Klein var altid meget kærlige 
imod mig, og jeg fandt det dejligt at komme der, hvor der altid 
var saa meget at se og høre og en hel Butik fuld af Sukker- 
kringler og Pebernødder, som man fyldte min Lomme med. 

En Dag — jeg husker det saa tydeligt — viste Onkel Klein 
mig et Kobberstik, der forestillede en Violplante i en Urtepotte, og 
forklarede mig, at hver Blomst og Knop forestillede et Portræt af 
Bonapartemes Familje med Kejserens Moder, Madame Lætitia, i 
Midten. Da min Viden med Hensyn til Kejseren og hans Familje 
formodentlig ikke tilfredsstillede Onkel, tog han mig ved Haanden 
og førte mig ind i den oven over Butikken liggende store Sal, hvis 
Vægge overalt var behængte med de noksom bekendte Kobberstik, 
der forestillede de mange forskellige Episoder af Napoleons Liv. 
Oven over den med det kostbare Citrontræ indlagte og med for- 
gyldte Zirater prydede Empiresofa hang Kejserens legemsstore 

Billede i Kroningskaaben, medens en tyk Laurbærkrans var snoet 
om Hovedet. Paa den modsatte Væg hang en Gengivelse i mindre 
Format af Onkels elskede Kejsers sidste Hvilested paa St. Helena. 

Gamle Klein havde tidligt mistet sin Førlighed som Følge af 
Gigt, men dette interesserede mig ikke saa meget som de smaa 
Marsvin, hvoraf han altid havde et eller to i Lommen eller stukket 
ind paa Brystet „for at trække Gigten fra". Paa Grund af sin 
Mands tiltagende Gigtlammelse maatte Tante Klein selv tage sig 
af hele Bagerforretningen, af hvilken Grund hun var tidligt paa 
Færde og kom sent til Ro. 

Da hendes Svoger Giillich og hun altid havde staaet paa en 
spændt Fod, benyttede Svogeren sig af Situationen og indfandt sig 
regelmæssig hver Formiddag paa den Tid, da han vidste, at hun 
sov og Onkel sad alene i Stuen bag Butikken, kedende sig grun- 
digt og plaget af Gigt. Kattuntrykkerens Komme medførte imidler- 
tid en saadan Pokuleren og Diskuteren, at Tante snart i sin Mands 
Befindende sporede Følgerne deraf, og, da hun hverken kunde eller 
vilde forhindre Svogerens Komme, søgte hun at forbedre Situationen 
ved at opfordre sine Brødre og andre af Husets Bekendte til at 
indfinde sig paa samme Tid. Men nu blev det først rent galt; 
Giillich hørte ikke til dem, hvem man saadan uden videre kunde 
puste af Vejen, hvorfor han hævnede sig ved at sige saa mange 
Ubehageligheder som muligt. Da de andre manglede Taalmodig- 
hed til at finde sig i denne Behandling, aabnedes der et gensidigt 
Bombardement af de mest nærgaaende Sandheder, som skal have 
været ganske forfærdeligt at høre paa, thi hede i Hovedet var de 
alle sammen. Med den allerstørste Uforfærdethed forsvarede derfor 
hver især sit Synspunkt i Haab om derved at knuse denne røde 
Jakobiner, der sad og gned sig i Hænderne af Fryd over Situa- 
tionen. Spektaklet vedvarede, indtil Tante Klein viste sig med sit 
Nøgleknippe i Haanden; da forstummede de alle, medens hun til 
Gengæld lod, som om hun intet havde forstaaet, hørt eller set, og 
dermed var saa Konventet forbi for den Dag. 

Jeg selv har aldrig set denne Mand, men da jeg en Dag i 
HalvQerserne sad og talte med Fader om hin Tid og spurgte, om 
man ikke kendte noget til den Rolle, Giillich i sin Tid havde spillet 
i Strassbourg, bemærkede Fader ganske tørt, idet han strøg Asken 
af sin Cigar: „Ovnrager i Helvede". Jeg spurgte ved samme Lejlig- 
hed, om der var Sandhed i, hvad jeg en Gang havde hørt Tante 

Klein hviske til Dr. Melchior, som var Huslæge hos Familjen, at 
„Gamle Gullich", som han altid blev kaldt — han døde 97 Aar 
gammel 1840 — som ung Mand, da han levede i Lyon hos sin 
Moder, der var Enke, havde set hende blive bunden til Halen af 
to Heste og slæbt til Døde. 

Fader bekræftede, at dette virkelig sagdes at skulle være sket, 
men tilføjede, at man i øvrigt aldrig havde kunnet faa denne 
Historie paalideligt oplyst. 

Ved samme Lejlighed fortalte Fader mig, at Gullich — der var 
skilt fra sin første Kone — da han blev forlovet med Oldefaders 
ældste Datter, Margrethe, havde faaet hende, der var i Besøg i 
Strassbourg, lokket til at iføre sig et temmelig luftigt Kostyme efter 
græsk Model og derpaa at køre om i Gaderne paa blomstersmykket 
Triumfvogn ved Siden af et Alter, paa hvilket der flammede en 
Ild. Hun forestillede Fornuftens Gudinde. Gullich, der siden sin 
Moders pinefulde Endeligt, altid levede i Skræk, mente, at han der- 
ved skulde opnaa en betryggende Popularitet. 

Jeg har aldrig hørt Tante Margrethe Giillichs Ægteskab be- 
tegne som egentlig ulykkeligt; i alt Fald fandt hun sig med stor 
Taalmodighed i at blive tyranniseret af sin Herre og Mester. Giil- 
lichs havde tre Børn, en S^n og to Døtre, hvoraf den ene blev 
sindssvag. Til den Gullichske Husstand hørte i nogle Aar en af 
Faders Søstre, som de havde taget til sig, da hun ved Bedste- 
faders Død blev hjemløs. Hun kunde imidlertid ikke udholde det 
der i Huset herskende Regimente, og tog derfor ud at tjene blandt 
Fremmede, en Beslutning, som hendes Onkel Gullich sagdes aldrig 
at have tilgivet hende. Da han ikke kunde ramme hende, lod han 
det gaa ud over hendes ældste Søster, Eleonore (som var kommen 
i Huset hos Onkel Kleins), ved der saa vidt muligt at sætte Splid 
mellem hende og hendes Omværende. 

Jeg kan, som sagt, ikke mindes at have set hverken „Gamle 
Gullich" eller hans Hustru Margrethe (f. Muller), men har altid hørt 
sige, at han som yngre havde været en anseelig Skikkelse og en 
meget smuk Mand, men ikke saa lidt af en Djævel. Jeg har der- 
imod set og kendt Sønnen, Fritz Gullich, der allerede fra Dreng af 
havde været Faders bedste Ven, og som blev en af Alle anset og 
udmærket Mand. Han var Fader til den som Teatermaler bekendte 
fremragende Kunstner Valdemar Gullich. 

Tante Klein fastholdt endogsaa som sin Mening, naar Talen 

faldt paa hendes Søster Margrethe Giillich, at Grunden til, at denne 
havde kunnet lade sig bedaare af sin Mand, var, at han havde be- 
nyttet „Tryllemidler". Som bekendt spillede den Gang Besværgel- 
ser og alt, hvad der smagte af Mystik, en ikke uvæsentlig Rolle 
paa Erotikens Omraade. 

Sikkert var det i hvert Fald, at Giillich ved sin Side havde 
faaet en Kvinde, som holdt af ham og trofast bar over med ham, 
i Modsætning til hans første Kone. Imidlertid var det ingen Hemme- 
lighed, at han underkuede sin Søn Fritz i en saadari Grad, at denne 
en Dag havde været lige ved at begaa Selvmord. 

For øvrigt var Tante Klein selv ikke fri for i egen Indbildning 
at drive lidt Besværgelse. Hun var for Resten ikke saa lidet kyn- 
dig i Anvendelse af Husmidler. — 

Hun var Moder til fem Sønner og to Døtre. 

Om Aftenen blev det Kleinske Hus ofte Samlingsstedet for 
unge Videnskabsmænd og Forfattere og for ikke faa af de under 
antaget Navn i København levende franske Emigranter, hvoraf de 
fleste ernærede sig ved Informationer. Alle fandt de en gæstfri 
Modtagelse i dette solide, borgerlige Hus, hvor der taltes baade 
Tysk og Fransk. 

Ved saadanne Lejligheder viste Onkel Klein sig altid som en 
elskværdig Vært, saafremt hans Helbred tillod det; han var da iført 
blaa Kjole med stiv Krave og blanke Knapper, samt den fra Na- 
poleonstiden bekendte „Halsklud" og en Frisure som Napoleon, 
og der var dem, der mente, at han virkelig lignede ham^). 

Undertiden, men dog sjældent, aflagde Tante Lovise Hornbech 
et Besøg i det Kleinske Hus og tog mig saa regelmæssig med, og 
Tante Klein gjorde altid den skyldige Genvisit. Jeg mindes imidler- 
tid tydeligt, at en Dag, hvor jeg havde været med Fader i Besøg 
paa Købmagergade og som sædvanligt bagefter havde lettet mit 
Hjærte for Tante Lovise med Hensyn til, hvad jeg der havde op- 
levet, hørte jeg hende den næste Dag halvt sagte bebrejde Fader, 
at han havde ladet mig forblive alene hos Tante, medens han satte 
sig til at passiare med Onkel Klein. „Thi", sagde hun, „Deres Tante 
er jo, som vi alle ved, en fortræffelig Kone, men hun er ikke altid 



^) Jeg kan ikke nægte, at da jeg i Marts 1847 saa ham ligge som Lig i sin 
Kiste, der stod midt paa Gulvet i den store Sal, hvor, som alt sagt, hans til- 
bedte Kejsers legemsstore Portræt hang over Sofaen, blev jeg slaaet af Lig- 
heden. 

saa forsigtig, som hun burde være, med hvad hun lader Elfride 
høre paa, og dette bidrager til, at hun sætter hendes Fantasi i en 
for hendes Alder alt for livlig Bevægelse. De ved jo f. Eks. lige 
saa godt som jeg, at i det Kleinske Hus rasler det aarle og silde 
med Spøgelseshistorier, den ene mere haarrejsende end den anden". 
Fader undskyldte sig paa bedste Maade, men det endte dog med, 
at Tante sagde: „Ja, nu har jeg advaret Dem, Muller, kloge Daare, 
som De er". 

Lidt efter at Fader var gaaet, slap jeg min Dukke og gik hen 
og stillede mig op foran Tante og spurgte nysgærrig: „Hvad er en 
klog Daare for en"? 

„Naa", svarede hun ærgerlig, „det manglede bare, en klog 
Daare er saadan en, som du er", og saa knipsede hun mig paa 
Næsen. 

I Virkeligheden var der ikke saa lidt Lighed mellem disse to 
viljestærke og intelligente Kvinder; dog var der den Forskel, at 
Tante Lovise, end ikke i Drømme, havde oplevet, hvad Tante Klein 
oplevede i Virkeligheden, fraset hendes Tro paa den overnaturlige 
Verdens L^middelbarhed. Tante Klein fortalte mig allerede i min 
grønneste Ungdom, at hun i sit niende Aar en Nat efter sin Moders 
Befaling maatte gaa igennem en Skov med en Krukke med Mad; 
det skulde nemlig se ud, som om hun tilskyndet af datterlig Kærlig- 
hed havde listet sig bort fra Hjemmet for at bringe Mad til sin 
Fader, der den Gang sad i Fængsel paa den anden Side af Skoven. 
Hvad det i Virkeligheden gjaldt om, var at bringe ham et vigtigt 
Budskab. Det gik godt, indtil hun blev omringet af en Patrouille, 
hvis Officer blev saa rørt over hendes barnlige Kærlighed, at han 
ikke alene gav to af Soldaterne Ordre til at ledsage hende til 
Fængslet, men ogsaa hjem derfra, og desuden medgav han hende 
den Blændlygte, som han selv bar under sin Kappe. 

Tante blev saa betaget ved at opfriske Mindet om hin Nats 
Rædsler, at hun formelig snappede efter Vejret, idet Taarerne randt 
hende ned ad Kinderne, medens hun talte. 

„Du kan tro, Elfride, at mit Hjærte bankede, men det gjaldt 
jo Faders Liv og Velfærd, og jeg lod Munden løbe det bedste, jeg 
formaaede; thi det kom jo an paa at faa dem til at tro, at jeg var 
et uskyldigt, lille Barn, der ikke tænkte paa nogen Underfundig- 
hed", tilføjede hun og lo nu nok saa fornøjet ved Tanken om, 
hvor godt Komedien var lykkedes hende. 

Om Fader nogen Sinde har været besjælet af stor Respekt for 
sin Faders to Brødre, betvivler jeg. Moder havde i alt Fald aldrig, 
hverken som forlovet eller gift, gjort Forsøg paa at se eller faa talt 
med dem. Der er heller ingen Tvivl om, at de ikke har handlet 
synderligt hensynsfuldt lige over for Bedstefader just paa det Tids- 
punkt, hvor han mest trængte til deres Støtte. Dertil kom, at de 
samtidigt søgte at paavirke Fader, og at de, da dette ikke lykkedes, 
blev yderst nærgaaende og dominerende i deres Optræden lige over 
for ham, hvorfor Fader lod sig beskikke en Kurator. Om han 
nogen Sinde meddelte sin Familje, at han Aaret efter sin Faders 
Død blev udnævnt til Kirkeskriver ved St. Petri Kirkekollegium, 
tror jeg ikke, i hvorvel han beklædte denne Post, der lønnedes 
med 200 Rdl., fra Juli 1830 indtil Juli 1838 1). 

I Anledning af Faders tilstundende Afrejse fra København til 
Flensborg husker jeg, at han — det maa have været i Begyndel- 
sen af December 1838 — gik med mig ind paa St. Petri Kirke- 
gaard og hen til sine Forældres Grave. Da han, stadig holdende 
mig ved Haanden, fra Gravene gik henimod Indgangen til det 
gamle Gravkapel under Kirken, og vi langsomt steg ned ad Trinene, 
kom der pludselig en ubeskrivelig Rædsel over mig, skønt jeg tid- 
ligere en Gang havde været dernede med Onkel Christian og Thor- 
vald Hornbech. 

„Lad os ikke gaa derned", udbrød jeg ængstelig og søgte at 
holde Fader tilbage. 

„Hvorfor ikke".? spurgte han, men vedblev at gaa nedad. 

„Nej, nej, gaa ikke% bad jeg. 

„Hvad gaar der af Dig"? 

„Ingenting; men det er forbudt, her maa Ingen komme". 

„Hvem har sagt det?" 

„Det har Thorvald", stammede jeg i min Kvide. 

„Det kan jeg ikke tro er rigtigt; jeg forstaar ikke, hvad Menin- 
gen skulde være dermed", og idet Fader slap min Haand, lod han 
mig blive staaende for Enden af Trappen og gik resolut henimod 
en rød Lakaj, der kom til Syne i en af Indgangene. Hvad de 
talte om, hørte jeg ikke, men Lakajen tog til Hatten, gik opad 



1) Fader havde været ded i 20 Aar, da jeg 1901 fik Raadighed over hans 
efterladte Papirer, og fandt imellem disse hans Udnævnelse til Posten, under- 
skreven af Kirkens Patron, Grev Schimmelmann, Kirkens Ældste, og paatrykt 
Kirkens Segl. 

Trappen, medens Fader, som atter tog mig ved Haanden, fulgte 
bagefter. 

„Tænkte jeg ikke nok, det maatte bero paa en Fejltagelse", 
bemærkede Fader halvhøjt. 

I hvor høj Grad og hvor lang Tid, at denne min første mig 
selv vitterlige Usandhed tyngede paa mit lille Hjærte, husker jeg 
endnu den Dag i Dag. 

Senere, da jeg engang som Voxen kom til at tale med Fader 
om denne lille Episode, som han kun dunkelt erindrede, svarede 
han mig, da jeg spurgte, hvad denne røde Lakaj vel egentlig havde 
haft der at bestille, at Kong Frederik den 6te og hans Dronning 
ikke saa sjældent overværede Gudstjenesten i St. Petri Kirke. Han 
tilføjede, at de ligeledes undertiden besøgte det Kapel, hvor Prins 
Vilhelm af Hessen-Philipsthal-Barchfeldt, Generalmajor, der døde i 
November 1834, var bisat. ^) Denne Prins var en god Ven af 
Kongen, der tog sig hans Død meget nær, hvorfor han ogsaa under- 
tiden lod en Lakaj bringe en Krans derned, det samme gjorde Prin- 
sens efteriadte Gemalinde, Prinsesse Juliane, Datter af Arveprins 
Frederik og Søster til Christian den 8de og til Landgrevinde 
Charlotte af Hessen, Dronning Louises Moder. Prinsens Lig blev 
senere ført til Roskilde. 



Paa Grund af, at Faders yngste Søster, Caroline, der skulde 
være i Huset hos os, var bleven angrebet af Kopper og indlagt 
paa Hospitalet, var Afrejsen til Flensborg bleven opsat til den 10de 
Decbr. Da alt Indboet allerede den 10de Novbr. behørigt forsikret 
var afsendt med Skibet „Frederikshaab" til Flensborg, havde Fader 
siden da boet hos sin Ven, Politifuldmægtig Schouw; Moder med 
min yngste Broder Arthur og en Pige boede hos Mormoder, medens 
jeg og min ældste Broder Sigvald havde været i Vimmelskaftet 
hos Tante og Onkel, hvor vi alle selve Afrejsens Dag havde været 
samlede til Middag. 

Jeg mindes i øvrigt saa godt som intet fra hin Tid før vor 
Afrejse, med Undtagelse af den ovenfor omtalte lille Begivenhed, 
og navnlig erindrer jeg intet fra de sidste Dage i København. 
Ihvorvel jeg gik i mit syvende Aar, var jeg selvfølgelig altfor meget 



^) Det nuværende Holmblad'ske Kapel. 

Barn til at tænke dybere over Skilsmissen og derfor ganske be- 
tagen af at leve i Nuet, der stadig bragte mig saa meget forhen 
ikke Oplevet. Tydeligt husker jeg derimod Afrejsen, og husker, at 
Fader, holdende Broder Sigvald ved Haanden, gik i Forvejen, bag 
efter kom Moder og ved Siden af hende Pigen, som bar Arthur, 
medens Tante Lovise og jeg sluttede Truppen. 

Vejen gik ad Klosterstræde, som forekom mig meget mørk, da 
Tranlygternes Antal var færre der end i Vimmelskaftet; hertil kom, 
at Luften var taaget og klam. Vi begav os i god Tid paa Vej, 
thi Kl. 9 præcis afgik Diligencen. Det maa vel have været om- 
trent Kl. 8, at denne lille Karavane bevægede sig over Graabrødre- 
torv, gennem Løvstræde og ind paa Postgaarden, hvor den store 
Diligence holdt forspændt med sine 4 Heste, medens alle Bivognene 
var forspændt med 2 Heste. Fader havde imidlertid sikret sig de 
første 6 Pladser i Diligencen. 

En Mængde Slægt og Venner havde givet Møde, og jeg har 
en dunkel Erindring om, at de kvindelige Tilstedeværende udgød 
Strømme af Taarer, og at da Diligencen satte sig i Bevægelse, 
Moder rakte sig ud af Vinduet og raabte: „Farvel Moder, farvel 
Moder", medens vi Børn, paavirkede ved Synet af Moders Taarer, 
selvfølgelig ogsaa toge stærkt paa' Veje. 

En medvirkende Grund til min stærke Sindsbevægelse var 
den, at Tante Lovise paa Vejen til Postgaarden var standset i 
Klosterstræde og havde trykket mig en lille i Papir indsvøbt Pakke 
i Haanden, idet hun med et for hende usædvanligt Stemningsudbrud 
havde forklaret mig, at Pakken indeholdt de to smaa som Slanger 
forarbejdede Guldørenringe, som hun havde faaet af sin Moder med 
Paa læg om „at bære dem til sin Død". „Det er det kæreste Minde, 
jeg ejer, som jeg nu giver Dig til Afsked", sagde hun med halvkvalt 
Stemme, „lad mig se. Du passer godt paa dem, min kære lille Pige". 

De mange uvante Sindsbevægelser havde saa fuldstændigt gjort 
det af med mig, at jeg holdende Pakken fast i min Haand, inden 
kort Tids Forløb faldt i Søvn, omfattet af Faders Arm. Han sad 
midt paa Sædet med Broder Sigvald i den anden Arm, medens 
Moder og Pigen med Arthur paa Skødet sade lige overfor os. 

At Fader, skønt der to Gange om Ugen gik Dampskib direkte 
til Flensborg, havde valgt at rejse over Land, laa deri, at da han 
fik sin Udnævnelse, skrev vi den 8. Novb. og inden Afrejsen blev 
ordnet, var vi komne saa langt hen paa Aaret, at man, hvad Øje- 



32 

blik det skulde være, kunde vente Vinterstorme med knugende 
Frost og Sne, hvorfor det maatte erkendes at være behageligere at 
rejse over Land. 

Vognens Lygter kastede et mat Skær ud over Vejen, ad hvilken 
vi kørte, medens en tændt Lygte inden i Vognen oplyste dens Indre. 

Lygten hang under Loftet og var befæstet i det der udspændte 
store Net, i hvilket der befandt sig de forskelligste Sager, alle be- 
regnede paa at lette Rejsens Besværligheder med særligt Henblik 
paa Børnenes Tarv. 

Den hviskende Samtale mellem Fader og Moder, som opstod 
hver Gang vi blev vækkede ved Postillonens Signaler, naar vi 
nærmede os en Bom, en Kro eller en Landsby, døde snart hen, 
og Vejen fortsattes i dyb Tavshed. 

Jeg vækkedes imidlertid pludseligt ved, at Vognen holdt, og at 
Fader forsøgte at aabne Vogndøren; da dette lykkedes, vækkedes 
jeg til fuld Bevidsthed ved at høre Posthornet gjalde gennem den 
mørke Nat. Vi havde nemlig naaet Roskilde og holdt udenfor 
Postgaarden. Fader gav efter for mine Bønner, løftede mig ud af 
Vognen og satte mig ned paa Gaden ved Siden af Moder, der 
søgte at fylde Lungerne med det mest mulige af den friske om end 
kølige Natteluft. 

Hun og jeg trippede lidt omkring og saa paa, hvorledes de 
kom med et nyt Forspand, men søgte dog hurtigt tilbage til vor 
Vogn, da den ene Hest gjorde sig ud til Bens, opskræmt af Væg- 
teren, som gik forbi istemmende et af sine Vers, samtidig med, at 
Uret fra Domkirken dumpt lydende faldt til Slag. Efter at Vognen 
atter var kommen i Gang, fik jeg Munden paa Gled og fortalte, 
hvad Tante Lovise havde sagt og fremviste den Pakke, hun havde 
givet mig; Fader tog den til min Lettelse i Forvaring. 

Jeg mindes intet mere af hele Rejsen til Korsør, ej heller, 
hvorledes vi kom om Bord paa Dampskibet til Nyborg, kun at 
Pigen blev saa søsyg, at hun erklærede, at hun straks vilde i Land 
igen, idet hun paastod, at ingen kunde være tjent med, at hun døde. 

Hvad der passerede ved Ankomsten til Nyborg, har jeg slet 
ikke nogen Ide om, men jeg ved, at vi uafbrudt fortsatte Rejsen 
til Haderslev, hvor vi forblev i nogle Dage, da Fader havde For- 
retninger at afgøre med Generalkrigskommissær Michaelsen, der 
indtil 1. November havde beklædt Posten som Overtoldkontrollør 
for Hertugdømmerne Slesvig og Holsten, men efter Oprettelsen af 

de tre Overtoldinspektørembeder var beordret til paany at overtage 
sit Embede som Toldforvalter i Haderslev. 

Vi stiftede ved samme Lejlighed Bekendtskab med Premier- 
major Simesen og hans Familje. Majoren, der var en rig Mand 
og levede som Grandseigneur, havde allerede, medens han var 
Ritmester ved det i Haderslev garnisonerede Lansenerregiment, ladet 
de store Udbygninger paa sin udenfor Haderslev liggende Land- 
ejendom indrette til Stalde for sin Eskadron o. s. v. Ikke alene 
Hestfolkene og deres Dyr men ogsaa Majorens Firspand tiltrak sig 
i høj Grad min Opmærksomhed. Ligeledes de fire mægtige Linde- 
træer, som stod midt i Gaarden med Grene, der var let pudrede 
af Rimfrost, flimrende i Sollyset, hvis varmende Glød tiltrak sig 
Spurvenes Opmærksomhed og fik dem til rastløst at flyve frem 
og tilbage mellem Træerne. Slig pittoresk Fremstilling af et næsten 
vinterligt Landskab havde jeg aldrig forhen set. 

Man skærpede end yderligere min Beundring og Forundring 
ved at fortælle mig, at det var ældgammel Folketro, at saafremt 
disse fire Lindetræer — jeg tror næsten, de eksisterer endnu — 
blev omhuggede, da vilde alle Bøndergaardene i Gammel Haders- 
lev Amt nedbrænde til Grunden. 

Major Simesens eneste Datter, en ung, elskværdig Pige paa 
en 17 — 18 Aar, tog sig moderligt af mig; hun- blev senere gift med 
en Broder til Orla Lehmann. 

Det var ved Aftentide, at vi ankom til Flensborg, hvor vi tog 
ind i Madam Dølls Hotel, der laa paa Siidermarkt og tæt ved 
Rothen Thor. Jeg kan endnu saa tydeligt se Enkemadam Døll, 
en statelig Dame, selv komme ud paa Trappen og gaa nogle Trin 
ned for at tage imod „O ver toldkontrolløren med Familje", medens 
et Par Tjenere, bærende Sølvarmstager, hvis viftende Lys var lige 
ved at blæse ud, blev staaende øverst paa Trappen. 

Madam Døll var iført en kortlivet, stramt siddende, glinsende 
sort Atlaskes Kjole og havde en lang Guldkæde om Halsen, mange 
Ringe paa Fingrene, der var yderst hvide og fint formede. Oven 
paa sit i Bukler friserede, mørke Haar bar hun en pragtfuld, opsat 
Kappe med brede røde Silkebaand, som yderligere fremhævede An- 
sigtets blomstrende Udseende og fine Oval. Selvbevidst skred hun 
foran os ind i Dilen^) og videre op til 1ste Etage, hvor vi skulde 



1) Forstuen. 
E. Fibiger: Tidsbilleder. 

bo. Vi forblev nogle Dage hos hende, indtil vi kunde komme ind 
i den lille Lejlighed uden for „Norden Thor", som Amtmand i 
Flensborg og Landraad i Slesvig Rumohr til Østergaarde velvilligst 
og foreløbigen havde afstaaet til Fader af sin egen til Beboelse 
anviste Lejlighed. 

Da Tante Caroline ikke blev udskrevet fra Hospitalet førend 
den 23. December, kom hun først over til os efter Nytaar. Hun 
medbragte mange Julegaver til os alle fra Slægt og Venner; men 
til mig den store Dukke, som Tante Lovise forærede mig, da jeg 
var ganske lille, og som jeg havde givet Navnet „Aja", men aldrig 
forhen havde leget med uden for Hjemmet i Vimmelskaftet. Da jeg 
opdagede „Aja" ny paaklædt fra inderst til yderst, trak jeg mig 
hurtigt tilbage med hende i Favnen og satte mig henne ved Kla- 
veret i en Krog, hvor jeg skjulte mit Ansigt med en Flig af min 
Buserunne, fuldstændigt knust af en usigelig Længsel efter Tante 
og alle de kære gode Venner i Vimmelskaftet. Da man endelig 
gjorde kort Proces og trak mig frem, hang jeg med Hovedet og 
forblev tavs, indtil jeg laa i min Seng; men da Fader bøjede sig 
over mig og kyssede mig til God Nat, slyngede jeg Armene om. 
hans Hals og betroede ham min Frygt for aldrig mere at faa Tante 
at se, eftersom hun havde sendt mig Aja. Fader trøstede mig paa 
det bedste og lovede, at jeg en af de første Dage skulde faa stukket 
Hul i mine Øreflipper og saa faa Lov til at gaa med de smaa 
Ørenringe, som Tante havde givet mig, og saa lagde jeg mig be- 
roliget til at sove uden at have fjærneste Ide om den smerteblan- 
dede Glæde, der forestod mig i Anledning af at faa stukket Huller 
i mine øreflipper. 

Den 1. April 1839 fødtes min Broder Osvald og blev, som. 
Skik og Brug var i Hertugdømmerne, hjemmedøbt. 

Saa snart det kunde ske, flyttede vi til Angelburger Strasse 
ind paa Førstesalen i den tæt ved St. Nicolai Kirke liggende Køb- 
mandsgaard ^), der tilhørte C. W, Schøntherr. Ejendommen, der 
indtil 1896 stod uforandret, adskilte sig væsentligt fra de omliggende 
Huse som og fra de paa modsat Side af Gaden liggende — dog 
med Undtagelse af Købmand Gørresens — deri, at disse var smalle 



1) Den laa for øvrigt paa den Del af Hovedgaden, der fra Raadhuset ai bar 
Navnet „Der Holm". 

og vendte deres Facade, som var en Spidsgavl, ud imod Gaden, 
hvorimod vor Beboelse vendte sin Længdeside mod Gaden. 

I Kælderetagen havde en Købmand sit store Vinlager; men i 
Kraft af Traditionen købte Fader dog sin Vin i Rathhauskeller, 
hvor fra gammel Tid de bedste Varer fandtes. Gik man over 
Gaarden, laa der et Pakhus, som var bygget nedenfor det bagved 
liggende Højdedrag, vistnok Levninger fra den Tid, da Flensborg 
var befæstet og skærmet af høje Volde. En stadigt stigende snæver 
Gang snoede sig mørk og klam opad, inde i selve Pakhuset, fra 
Etage til Etage: for hver Etage fandtes et eneste lille Glarhul, til- 
strækkelig stort til derigennem at kaste et Blik ind i de forskellige 
Lokaler, blandt hvilke flere anvendtes til Tobaksfabrik. Her har jeg 
tidt staaet og set ind paa de travle Mænd og Kvinder, som var 
beskæftigede med Cigarrulning osv. 

Ad nævnte Gang naaede man til sidst ud paa et lille fladt 
Jordstykke, som laa i Højde med de omliggende Bygningers Tage. 
Paa venstre Side førte en Slags Hønsestige op til et endnu højere 
liggende stensat Jordstykke af samme Form. En lignende Opgang 
førte endelig til den allerøverste Del af disse højst primitive Efter- 
ligninger af Semiramis' hængende Haver. I disse to Bede dyrkede 
min Moder sine kære Blomster fra tidligt Foraar til sent ud paa 
Efteraaret. Her nedgravede hun ogsaa i August sine Urtepotter 
med de Zwibler, der var bestemte til Viderekultur i Stuerne, naar 
Frosten kom. 

Paa højre Side af disse Blomsterbede førte en stejl og stensat 
Trappe op til en aflukket Laage. Naar denne blev aabnet, befandt 
man sig oppe paa Voldens øverste Højdedrag, „Graven" kaldet, 
hvis skyggefulde gamle Alleer afgav en højt yndet Spaseregang om 
Dagen. Der gik i øvrigt et Sagn om, at her huserede efter Sol- 
nedgang en i 1795 afdød Borgermester, Peter Pommerering, der 
var ilde berygtet og efter Sigende begravet i uindviet Jord paa 
Stedet, hvor den Gang hans Have havde ligget. Denne Have 
ejedes senere af Flensborgs rigeste Købmand, Andreas Christiansen, 
som anvendte store Summer paa at omlægge den, saa at den nu 
af Byens Borgere blev betragtet som en Seværdighed med sit Sær- 
præg af nyeste Kultur. Saavel i Haven som oppe i „Graven" paa- 
stodes af mange, at de havde mødt Peter Pommerering, naar Solen 
var nede. Mærkeligt nok, at jeg aldrig blev betagen af Frygt ved 
at høre paa de mange Gengangerhistorier, der var et yndet Thema 

i saa godt som alle Samfundslag. Man ikke alene talte, nej! man 
troede fuldt og fast paa Helhesten, Gravsoen og Kirkelammet, end- 
videre paa Knægt Robert. For alt dette interesserede jeg mig høj- 
ligt, og jeg var navnlig optaget af at høre om, hvor de fåerdedes, 
og spejdede altid efter at faa noget at se paa de opgivne Steder, 
hvilket selvfølgelig ikke lykkedes, men bange var jeg egentlig ikke. 

Jeg tror, det skrev sig dels fra Tante Lovises Refleksioner over 
Livet og dels fra Faders Forsikringer om, at man behøvede ikke 
at være bange for døde Mennesker, langt mere for de levende. 

Jeg har forøvrigt aldrig glemt min Rædsel en Eftermiddag. 
Moder syslede oppe i sine saakaldte Haver og havde sendt mig 
ned for at hente en Kurv, da jeg, paa Tilbagevejen, der hvor Gan- 
gen var snævrest, blev stanset af Vinhandleren, der greb fat i 
mig og forlangte, at jeg skulde give ham et Kys. Jeg, der gik i 
mit tiende Aar, slog ham med Kurven i Ansigtet, rev mig løs og 
satte af Sted, medens han sendte en ilde lydende, højt skraldende 
Latter efter mig og Moder, jeg havde kaldt til ved mine Raab. 
Han var bekendt for at være en ond Mand, brutal mod sin stakkels 
Kone, og rimeligt var det, at da han kort efter tog Livet af sig, 
og man fandt ham hængende nede i en af sine Vinkældere, følte 
jeg mig roligere, end hvad Tilfældet havde været efter mit Møde 
med ham. 

Ud imod Gaden, tæt op til den Ejendom, vi beboede, laa et 
enetages, smalt Hus med Spidsgavl, bygget paa udgravede, æld- 
gamle Hvælvinger, som bares af tykke Murpiller, og som aaben- 
bart var Levninger af et Kloster. Disse var saa svære, at Mellem- 
rummene, som fremkom mellem hver Pille, dannede et lille Kammer, 
maaske Celler i Munkenes Tid. 

Dagslyset faldt ind igennem smaa Vinduer, som sad saa højt 
oppe i Væggen, at de akkurat var synlige lige over Jordoverfladen. 
I denne dybe Kælder var et Rugbrødsbageri med Udsalg, og her 
boede ogsaa den venlige, gamle Bager og hans Hustru. Aldrig saa 
snart havde vi Børn faaet en Søsling eller to, før vi var dernede 
for at købe Pebernødder, lavede af den Rugbrødsdejg, som var til- 
overs, naar Dejgtruget blev skrabet; men til Dejgen var altid sat 
alskens Krydderier og meget Sukker. Disse Pebernødder smagte 
os Børn fortræffeligt, og vi havde ingenlunde Men af at spise 
dem. Hele Kælderen var gennemtrængt af Duften af varmt Brød, 
og om Sommeren, naar den eneste Dør, som lukkede for den stejle 

Trappe op til Gaden, stod aaben, sporedes Lugten langt ned ad 
Gaden. 

Ved at gaa opad paa de faa, murede Trappetrin paa Siden af 
dette gamle, lave Hus kom man ud paa den med Grus belagte 
Plads uden om St. Nicolai Kirke, hvor min Broder og jeg fik Lov 
til at lege med Naboens Børn, hvilket vandt stort Bifald hos de om- 
boende Smaaborgere og andre Næringsdrivende, thi intet Sted 
herskede der et større Kastevæsen end i Flensborg. 

Skraaede man over Pladsen — i hvis Grus der her og der fandtes 
Mennesketænder, som vi Børn samlede og lagde til Bunke ved et 
Hjørne af Kirken — kom man ad denne Vej hurtigere ud paa 
„Siidermarkt" , hvor, som sagt, Madam DøUs Hotel laa, — end 
om man gik langs med Gaden, der indsnævrede sig stærkt paa 
denne Strækning. 

Fortsættelsen af Gaden til venstre for Trappen bestod kun af 
lave spidsgavlede Huse, hvis Bagsider vendte ud mod Kirkepladsen, 
medens Husene paa den modsatte Side af selve Gaden var langt 
anseeligere og næsten alle tilhørte Købmandsstanden. Disse sidste 
Huses Haver strakte sig ud til „Hofenden" ^) med stærkt Fald ned 
til Fjorden. 

Jeg følte mig ofte saare fremmed mellem alle de nye Menne- 
sker og mellem alle de nye Omgivelser; her var det nemlig ikke 
som i København, hvor man ikke plejede at slippe mig af Syne; 
en saadan Paapasselighed kunde ikke overholdes her; dertil kom, 
at jeg endnu ikke forstod, endsige kunde tale Tysk. Derimod viste 
det sig snart, at der Intet var til Hinder for Konversationen med 
den Del af Befolkningen, som talte Plattysk; det gik f. Eks. ud- 
mærket med Søfolkene, og Fader tog mig derfor ofte med ned til 
Havnen. 

At sætte mig i Skole kunde der fra Begyndelsen ikke være 
Tale om, men jeg kom sammen med min Broder Sigvald^) til at 
læse med en gammel afskediget Præst, som talte baade Dansk og 
Tysk. Hans Undervisning var dog ikke oplivende; jeg mindes, at 
vi altid var ved at falde i Søvn. Til Musiklærer fik jeg den for- 
henværende Organist, Rieffel, hvis Datter Amalie var en anerkendt 



^) En langs med Fjorden liggende Spaseregang, paa hvis modsatte Side „St. Jer- 

gens By" og „Ballasthavn" laa. 
') Fedt 1834. 

Pianistinde. Jeg lærte forbavsende hurtigt at spille og vilde efter 
Alles Mening kunne have bragt det til noget mere end almindeligt, 
saafremt min Undervisning var bleven drevet paa anden Maade. 
Da jeg skød op som en Humleranke og var bleg af Udseende, an- 
saas nemlig Friluftslivet for at være langt gavnligere for mig, end 
altid at sidde og spille Øvelser. 

Det hændte imidlertid ikke sjældent, naar Fader tog mig 
med sig paa Rejse, at jeg da blev opfordret til at spille, vistnok 
fordi man troede at glæde ham derved. Strængt opdraget til al 
mulig Hensynstagen til Ældres Ønsker, satte jeg mig da lydig, om 
end ikke med Lyst, til Klaveret, hvoraf Følgen blev, at man ofte 
i min Nærværelse omtalte mig som et lille Vidunder, uden at dette 
gjorde synderligt Indtryk paa mig. Men der levede i Flensborg en 
Dr. med. Levistam *), en intelligent og højtbegavet musikalsk Jøde, 
som snart tog hele Pippet fra mig ved i min Nærværelse at erklære, 
at det aldrig blev til noget med min Musik, fordi man fra Begyn- 
delsen af havde tilladt mig at sjuske. 

Følgen blev, at nu var jeg ikke at formaa til at spille for 
Nogen, og da Fader gav mig Medhold, nøjedes jeg med, naar jeg 
var ene, at spille efter Gehør eller ogsaa at fordybe mig i mine 
egne Fantasier, hvilket selvfølgelig ikke bidrog til at forbedre min 
Musik. 

Faders Embedsstilling medførte, at han flere Gange om 
Aaret maatte foretage undertiden højst besværlige Inspektionsrejser 
paa Grund af Vind- og Vejrforholdene. Allerede i 1839 havde 
Faders indtrængende Forestillinger om Tilstandene i Hertugdømmet 
bragt Kammerherre Lowzow, Direktør for Generaltoldkammer- og 
Commercekollegiet, til sammen med ham i Juli s. A. at foretage en 
14 Dages Inspektionsrejse langs østkysten. I Juli 1840 anmeldte 
Lowzow selv sit Komme og beordrede Fader til at give Møde i 
Kiel for at træffe sammeo med ham og derfra rejse til Nordstrand, 
Føhr og Sylt, overhovedet langs Vestkysten. Jeg husker disse to 
Begivenheder saa godt, fordi Fader begge Gange tog mig med, 
men satte mig af hos Oberstløjtnant v. Oertz, der var Toldinspektør 
i Slesvig. 

Oberstløjtnanten var en gammel barnløs Enkemand, hvis Hus 
styredes af en ligesaa gammel Husholderske, til hvis Varetægt jeg 



1) Gik i 1858 til Rusland som Militærlæge. , 

blev betroet om Natten, og hos hvem der altid siden mit første Be- 
søg henstod en Seng opredt, saafremt Fader skulde komme til 
Slesvig og have mig med. Men Sigvald, hvem Fader ogsaa en 
Gang tog med, blev dog hurtigt den gamle Mands særlige Yndling. 
Dette Hjem gjorde et forunderligt Indtryk paa mig, idet kun Oberst- 
løjtnantens Værelse, Spisestue og Soveværelse var i Brug, hvor- 
imod der i de øvrige Værelser herskede en Dødens Stilhed. Her 
stod alle Møblerne beklædte med snehvide Overtræk, ogsaa Lyse- 
kroner og Lampetter var indhyllede. Saaledes havde det været, siden 
Husets unge Frue døde for Aar tilbage. 

Dog skete det en Gang til Ære for Moder, at Alt straalede i 
fordums Glans. Jeg husker tydeligt, at Værelsernes ejendommelige 
Udstyr i Empirestil virkede højst betagende. Der var ingen Frem- 
mede til Stede andre end vi^ og den gamle Mand, hvis Personlig- 
hed passede saa godt i Rammen, førte Moder til Bords. Han havde 
mig paa sin anden Side, medens Fader sad lige over for ham. 
Bordet bugnede af kostbart, vaabenprydet Krystal- og Sølvservice. 
Inde i Dagligstuen, i Salen og i den afdøde Frues Boudoir var de 
svære Silkegardiner, som ellers var gemte, hængte for Vinduerne 
og trukne sammen. Vokslysene i de store Lysekroner, i de for- 
forgyldte Girandoler og Spejllampetter var tændte, og hen over de 
paa Væggen ophængte Familjeportrætter og sirlige Landskaber, der 
plejede at vende Bagsiden udad, lyste Kærternes Skær. En ud- 
strakt Blomsterhave, der stadig vedligeholdtes i samme Stil, som 
da Husets hedengangne Frue levede, laa bag ved Huset. 

Hvor staar hine vidunderlige Aftener paa Flensborg Pjord ikke 
lyslevende for mig. Fader, der var passioneret Fisker, sejlede ud 
med Moder, Tante Caroline og mig, medens Drengene som oftest 
blev hjemme, fordi de skulde tidligt i Seng. Ikke sjældent var der 
flere af Faders og Moders nærmeste Omgangsvenner med og blandt 
disse to Døtre af Lombardsforvalter ^) Bærentzen, hvoraf den ældste 
Elisa var i Besiddelse af en ren og fuldttonende Mezzo Sopran. 
Hun var lidt forvokset, hvad man dog ikke lagde Mærke til, naar 
hun sad ned, og ingen Sinde tænkte over, saa snart man saa paa 
hendes karakteristiske Ansigt med de mørke øjne og det kloge Blik. 

Naar Fiskeredskaberne om Aftenen var lagte til Side i vor Baad, 
og Solen ude i Vest anstrængte sig for sidste Gang at sende en 



^) Assistentshusforvalter. 

Glød over Fjordens Vandspejl, afbrødes Stilheden ofte ved Sang, 
og Moders klare lyse Sopran smeltede da smukt sammen med 
Elisas skønne Stemme. 

Aldrig har Tiden kunnet udslette Erindringen om disse Sejl- 
ture paa Flensborg Fjord; endog i dette øjeblik toner Matrossangen 
i mit Øre: 

„Auf Matrosen, die Anker gelichtet, 
Die Segel gespannt, den Kompas gerichtet! 
Liebchen Ade! Scheiden thut weh, 
Morgen geht's in die wogende See." ^) 

Det var saa højtidsfuldt, naar Theodor Korners^): „Gebet 
wåhrend der Schlacht" blev sungen: 

„Vater ich rufe Dich, 

Briillend umwolkt mich der Dampf der Geschiitze, 

Spriihend umzucken mich rasselnde Blitze; 

Lenker der Schlachten, ich rufe Dich, 

Vater Du! fiihre mich." 

Jeg kunde vedblive at nævne et Utal af tyske Folkesange og 
Romancer og ikke mindst vore egne danske Nationalsange, som 
blev sungne paa disse Sejlture. 

Flensborg Fjord bugter sig, som man ved, i en Længde af 
fire Mil, inden den naar Østersøen; da den paa begge Sider er 
omgivet af Højder med skønne, vekslende Landskaber, til hvilke 
det var langt lettere at naa ad Søvejen, havde det altid ligget nær, 
at Flensborgs Indvaanere og særlig den Del, som fra Ungdommen 
af havde været vant til at „pløje de salte Vover", stadigt saa vidt 
muligt om Aftenen foretog Ro- eller Sejlture. Man gik ikke ud 
over denne Sport og lidt Fiskefangst; derfor var det at fordrive 
Tiden med Sang noget Nyt. Vor Baad var ogsaa af den Grund 
næsten altid omkreset af en Mængde Baade, hvis Ombordværende 
tavse lyttede til Sangen. Selv inde paa Strandbredden og ombord 
paa de for Anker liggende Skibe samlede der sig Tilhørere. Det 
Ejendommelige for Flensborg By, denne gamle Handelsstad, var 
Sondringen mellem de forskellige Stænder, hvad der ogsaa havde 
ført til, at Enhver holdt sig inden for sin egen Kres. Særligt i 



1) Gerhard, 1818. 

2) Theodor Korner død 1813. 



41 

Handelsstanden herskede en ret betydelig Selvfølelse, der nødigt 
taalte noget fremmed Element imellem sig, endsige Indblanden i 
sine egne, gamle Rettigheder. 

En Aften, da et større Selskab var ombord i vort Fartøj — 
en Baad, som tilhørte Toldvæsenet — var den elskværdige og 
yndefulde Kammerherreinde Holstein, den i sin Tid som Sanger- 
inde bekendte Ida Wolf, blandt de Ombordværende. Det var allige- 
vel, som om noget af de gamle Skranker den Aften faldt, thi 
pludselig steg et Utal af Raketter mod Himlen inde fra „Hofenden", 
den aflukkede Spaseregang langs med Fjorden fra Plankemai og 
indtil Skibsbroen. Men dertil var kun Adgang pr. Baad fra Skibs- 
• broen, og Vedkommende maatte da være i Besiddelse af den Nøgle, 
som kunde aabne Laagen ved den lille Bro, hvor Baadene skulde 
lægge til. Denne Nøgle passede ogsaa til Havelaagerne, der vendte 
ud til Spaseregangen ; men gik man den Vej, maatte man i Reglen 
først fra Gaden gaa gennem Dilen i Huset og videre gennem den 
respektive Gaard og Have. At være i Besiddelse af en saadan 
Nøgle ansaas for en særlig Begunstigelse, hvorfor Overtoldinspek- 
tøren og Familje havde faaet en saadan tilsendt. „Hofenden" var 
nemlig nærmest en Spaseregang for Byens vise Fædre og fineste 
Købmænd med Familie, der mødtes her, naar Lysene var i Færd 
med at tændes i den lige over for liggende østlige Del af Byen, 
kaldet St. Jørgens By, hvor Flensborgs mange Skibskaptajner og 
øvrige Skipperstand havde opslaaet deres Standkvarter. — Ingen 
af dem tænkte den Gang, at det skulde komme dertil, at et andet 
Flag end den røde Dug med det hvide Kors skulde komme til at 
vaje over Byen. 

Den omtalte Hyldest fra „Hofenden" skrev sig altsaa fra Byens 
Købmandsaristokrati og skyldtes vel nærmest Sangens Almagt. 

Jeg har som ældre tænljt mig, at dette maaske dog kunde be- 
tragtes som et første Skridt, der banede Vej for Faders saa hurtigt 
stigende Popularitet hos Byens "Matadorer som og hos hans Under- 
givne. Man var særlig i Flensborg fra Begyndelsen af yderst mis- 
tænksom lige over for den danske Regering og de Mænd, der var 
bleven sendte til Slesvig for at udføre de paatænkte Reformer. — 

Allerede i København var min Undervisning bleven paabegyndt 
af en teologisk Kandidat Engel og blev nu fortsat i Flensborg af 
den før omtalte Pastor emer., en højst kolerisk Personlighed. Han 
var Enkemand, og en Datter, der var temmelig til Aars, styrede 

hans Hus. Hans Kvalifikationer til at undervise mig og min Broder 
Sigvald i Begyndelsesgrundene var vist nok uomtvistelige, men han 
var dog ikke mere saa klar i sin Tankegang, at han magtede at 
bygge Bro mellem sine mere gammel-pædagogiske Betragtninger og 
vore, særlig mine, ofte for tidligt udviklede Ideer, hvorfor han vel 
ogsaa mente at burde slaa dem ned i passende Forhold til min 
Alder. Jeg tror nok, at Opgaven meget ofte forekom ham at være 
et uoverkommeligt Arbejde, og at han altid mistænkte Fader for 
at være hans Modstander, hvilket var absolut forkert. Fader blan- 
dede sig aldrig i Præstens Undervisningsmetode, endsige at han 
spurgte om noget, men Hemmeligheden var, at den gamle Mand 
længst havde sat alt overstyr, hvad der kunde hidføre en For-' 
staaelse ham og mig imellem. 

Jeg husker saa tydeligt, at han en Formiddag, efter at han 
Dagen i Forvejen havde doceret Treenighedslæren for mig og blandt 
andet havde forklaret den omtrent saalydende: „At hver den, som 
tror paa Gud Fader og paa Guds Søn, hos ham er den Hellig 
Aand i Kødet baaren**, sagde: „Kom nu her og forklar mig, hvad 
du og jeg saa tror paa". 

„Jeg tror paa Gud Fader og paa Guds Søn, og saa har jeg 
ikke Brug for den Hellig Aand«. 

„Hvad for noget, hvad er det, du staar og siger"? 

„At vi ikke har Brug for den Hellig Aand". 

„Bist du blode^)"? Han talte altid Tysk, naar han blev ilter 
— „hast du keinen Gebrauch fiir den Heiligen Geist"? 

„Nej, jeg har ikke". 

Han greb mig i Armen og ruskede mig. 

„Tænk dig om, førend du svarer, hører du". 

„De har jo selv sagt, at naar vi tror paa Gud Fader og Guds Søn, 
saa har man den „Hellig Aand" inden i sig", svarede jeg fornærmet. 

Han bed sig i Læben og fikserede mig skarpt. 

„Gaa hen og stil dig i Krogen der", og han pegede med sin 
lange, knoklede Finger paa Skammekrogen, hvor Broder Sigvald 
ofte maatte sidde og skrive sine Tal om igen ; „jeg vil ikke se dit 
Ansigt, før du kan forstaa, at man skal tænke, før man svarer. 
Er der nogen, der trænger til den „Hellig Aand", saa er det 
sandelig dig". — 

1) fjollet. 

Da jeg den paafølgende Dag, efter at vor Pige havde afleveret 
mig til hans Datter — Broder Sigvald var syg — af denne blev 
skubbet ind ad Døren til Faderens Studereværelse med den just 
ikke smigrende Bemærkning: „Hier ist das unartigeGor" ^), vinkede 
Præsten af mig. Jeg lystrede og stillede mig op foran ham. „Hvad 
sagde saa din Fader" .^ spurgte han. 

„Fader"? spurgte jeg, „han sagde intet". 

„Du lyver, vil du bilde mig ind, at han ingen Ting har sagt".? 
og han saa paa mig med et gnistrende Blik. Jeg for tilbage, han 
greb mig i Armen og holdt mig fast. 

„Du er en slem lille Pige, det vil gaa dig ilde hele dit Liv, 
hvis du ikke vogter din Tunge". 

„Hvad har jeg sagt" ? 

„Hvad du har sagt, du Belials Datter". Jeg havde ikke Be- 
greb om, hvem Belial var, men raabte „nej, nej, min Fader hedder 
Andreas". 

„Aa Snak", tordnede han, „du taler med to Tunger". 

„Jeg har jo kun en", oplyste jeg og rakte den ud, ikke 
for at være uartig, men for dog at forsvare mig mod den An- 
klage. 

„Aa", stønnede han, „hvilken Forhaanelse, Barn, Barn, hvilken 
Uartighed", og saa slap han min Arm, idet han kastede sig til- 
bage i Stolen, 

Ikke saa snart følte jeg mig fri, før jeg for ud ad Døren, 
snappede min Hat og løb ned ad Trappen. Desuagtet var jeg saa 
vel disciplineret, at da jeg hørte den gamle Mand kalde paa mig, 
stansede jeg uvilkaarligt og var lige ved at adlyde ham ; men saa 
kom der noget op i mig, som gjorde, at jeg stormede ud af Porten 
og løb ud paa Gaden. Næsten i samme øjeblik opdagede jeg 
Fader, som kom gaaende med Kammerjunker Warnstedt. 

„Men hvad betyder dette"? spurgte Fader og stansede. 

„Aa, Far, det er Præsten, hans øjne, — jeg er saa bange." 

„Hans øjne?" spurgte Fader, „hvad er der i Vejen med 
dem?" 

„De ser saa onde ud, og han siger, du hedder Belial". Fader 
satte mig min Hat paa Hovedet, sagde Farvel til Kammerjunkeren 
og fulgte mig hjem uden nærmere Forklaring. 

*) Pigebarn. 

Fra den Dag af var det forbi med Præstens Undervisning, der 
foreløbig blev overdraget til en yngre Mand paa Faders Kontor, 
som hed Gylche. 

Senere hen kom jeg i Skole hos to bekendte Institutbestyrer- 
inder, Frøknerne Wolff. 

Jeg har gentagne Gange hørt dem beklage, at min Skolegang 
saa ofte blev afbrudt, som det hed sig af Hensyn til min legemlige 
Udvikling. Thi selv om jeg ikke kunde kaldes svag, voksede jeg 
som sagt meget stærkt, hvorfor ogsaa Mormoder, da hun i Sommeren 
1840 kom i Besøg sammen med sin yngste Datter Emma, gav det 
Raad at give mig en Slags Spændetrøje paa for at tvinge mig til 
at holde mig rank ; dette Raad blev ogsaa fulgt. Men selv om der 
kunde tvistes om, hvor vidt Fader havde Ret eller ej med Hensyn 
til sin Opfattelse af, hvorledes han ønskede min Opdragelse ledet, 
saa var han fremfor mange Fædre særlig skikket til selv at have 
en begrundet Mening om Spørgsmaalet i saa Henseende. Han 
havde som alt sagt fra sin tidligste Ungdom af været en meget 
søgt Lærer, undervist unge Piger og Damer i Tegning, fremmede 
Sprog osv. Selv Metropolitanskolens Rektor, Dr. phil. Professor 
Nissen, vedblev at staa i venskabeligt Forhold til Fader, der af og til 
under Sygdomsforfald havde vikarieret paa Skolen. Derimod havde 
han stadigt undervist i det von Westenske Institut. Hans varme 
Interesse for Ungdommens, særlig den kvindelige Ungdoms, sunde 
Udvikling, var vel ogsaa bleven udviklet derved, at han fra 1830 
og lige til sin Afrejse fra København beklædte Pladsen som Bog- 
holder og Kasserer ved det til Minde om Kronprins Frederik og 
hans Gemalindes Formæling, den 31. Juli 1790, oprettede søster- 
lige Velgørenheds-Selskab, der som bekendt endnu underholder en 
Skole for trængende Embeds- og Bestillingsmænds Døtre. Jeg 
husker saa tydeligt, at en Kres af Bestyrelsens Damer, deriblandt 
Fru Dunzfeldt, Fru de Coninck og Fru Frølich, der hørte til Spid- 
serne af det daværende københavnske Handels-Aristokratis Damer, 
nogle Dage før Afrejsen til Flensborg kom hjem en Formiddag og 
overrakte Fader et Guldur til Tak for hans betydelige og opofrende 
Arbejde til Fremme for Skolens Tarv. 

I min Søster Gyrithe Scotts Hjem i Dublin opbevares den Dag 
i Dag den smukke Sølvtepotte med Inskription, som Fader og 
Moder i 1831 modtog som Bryllupsgave fra det søsterlige Velgøren- 
heds-Selskabs samlede Bestyrelse. 

Fader betragtede sine Kundskaber som tilstrækkelige til, at 
han selv turde paatage sig at bibringe mig den Viden, som han 
ansaa for tilraadelig for mit Vedkommende, uden at han dog 
ønskede at berøve mig Paavirknin^en af den Disciplin, som Skole- 
gang udvikler. 

Der laa imidlertid endnu noget mere til Grund for, at min 
Skolegang saa ofte blev afbrudt. Sagen var, at Moder havde faaet 
den Ide, at Faders Embedsrejser ikke altid var ganske farefri 
hverken tilvands eller tillands. Da Fader mærkede dette, tog han 
mig ogsaa af den Grund med sig, idet han mente, at saadant 
maatte kunne tjene Moder til Beroligelse, fordi hun maatte kunne 
forudsætte, at han af Hensyn til mig vilde være meget forsigtig 
med, hvad han udsatte sig for. Det var nu virkelig saa, at selv 
om Befolkningen gennemgaaende maatte antages at være den 
danske Konge tro, saa var der imellem dem saa mange uafhængige 
Naturer, der ikke mente at være solidarisk forpligtede over for 
Absolutismens Embedsmænd, hvor det gjaldt Bekæmpelse af deres 
gamle og tildels indbildte Rettigheder. Der behøvedes af den Grund 
kun en eneste yderligt gaaende Foranstaltning fra den Mands Side, 
som af Regeringen var bleven befuldmægtiget til at tage strenge 
Forholdsregler mod det langs Vestkysten af Naturforholdene sær- 
ligt begunstigede Smugleri, for at faa Bannerne tændte og Bud- 
stikken til at løbe. Mange foruden de stoute Frisere, der var vante 
til at betragte sig selv som et Folkefærd hærdet og frigjort ved 
stadig Kamp mod Havets Overgreb og Elementernes Magt, ansaa 
overhovedet Smugleri som en Bedrift, hvis Tilladelighed stemmede 
overens med deres Overbevisning om det kristelig Tilladelige i at 
ernære sig af Vraggods. 

En Dag kom Fader hjem fra Rejse medbringende en ual- 
mindelig smuk og stor New Foundlandshund, som han, om jeg 
ikke husker fejl, havde faaet af Pastor Krogh-Meyer i Ulkebøl paa 
Als. Den blev kaldt „Lulu" og havde straks sluttet sig til Fader; 
den fulgte med ham, hvor han gik og stod, hvilket ogsaa var 
Giverens Hensigt. En Gang, da Fader skulde til Tønder og sø- 
værts videre fra Højer, havde han med velberaad Hu ladet Hun- 
den blive hjemme; men skønt forsvariigt lænket sled den sig løs og 
løb bagefter. Da Hunden kom ansættende, var Krydsfartøjet alle- 
rede langt ude, men den sprang i Vandet og vedblev svømmende 
at følge bagefter, indtil den halvt druknet blev halet indenbords. 

Jeg, som sad ved Siden af Fader, kan endnu tydeligt se den hele 
Begivenhed for mig og det anklagende Udtryk, der laa i Hundens 
Øjne, medens den ugenert rystede sin vaade, tykke Pels i min 
umiddelb^ire -Nærhed, idet den saa stift paa Fader. 

Saa hændtes det en Aften, hvor Fader var hjemme, at han, 
efter at have beordret „Lulu" til at lægge sig paa sin Plads inde 
i hans Værelse, gik ind til Aftensbordet; næsten i samme Øjeblik 
kom Pigen og meldte, at en fremmed Herre ønskede at hilse paa 
„Overtoldinspektøren". Fader rejste sig straks, men kom hurtigt 
tilbage medbringende den Fremmede, der var ligbleg og rystede af 
Skræk. Skønt jeg kunde nævne denne Mands Navn, vil jeg dog 
lade det forblive derved, at jeg siger om ham, at han var en af 
Hertugen af Augustenborgs og Prinsen af Noers værste Agitatorer, 
hvilket han beviste ved Oprørets Udbrud 1848. Fader vidste alle- 
rede den Gang god Besked med hans Færden, og det gottede Fader 
derfor, at denne lumske Slesvigholstener, hvem han ikke kunde de- 
maskere, og som uden al Tvivl har villet benytte Lejligheden til 
at se, hvad der laa paa Faders Arbejdsbord, ikke havde lagt 
Mærke til Hundens Nærværelse. Efter hans Forklaring havde den 
pludseligt rejst sig, var faret ind paa ham og havde sat sine For- 
poter paa hans Skuldre og med fraadende Gab tvunget ham til at 
blive staaende midt i Værelset. Saaledes fandt Fader Situationen, 
da han aabnede Døren og med megen Besvær fik det rasende Dyr 
til at slippe sit Bytte, hvorefter han forbarmede sig over Staklen 
og tog ham med ind til Aftensmaaltidet. 

Faders Embedsstilling , hans mangesidige Dannelse, livlige 
Temperament og aldrig svigtende Energi gav ham ofte en betyde- 
lig Overlegenhed, som de Fleste — i alt Fald naar han var sammen 
med dem — bøjede sig for. Hans Kritik kunde i paakommende 
Tilfælde være lige saa træffende som skarp smældende, men sam- 
tidigt kunde han være saa uendelig hjælpsom og god, dér hvor 
Andre svigtede de Paagældende. Denne hans — maaske mest til- 
trækkende — Egenskab kom imidlertid ikke saa sjældent til at gaa 
ud over ham selv og hans Egne. Jeg mener nærmest, at om han 
vidste, at det var sidst paa Maaneden, og der var Ebbe saavel i 
hans egen som i Moders Husholdningskasse, kunde han f. Eks. 
ikke nænne at sige nej til en Laansøger, om hvem det vidstes, at 
Vedkommende sad værre i det end han selv. Hvor ofte havde 
han ikke haft Lejlighed til selv at gøre den Erfaring, hvor svært 

det kan falde at komme frem i Livet for den, der bliver stillet paa 
en fremragende Post uden at være i Besiddelse af Formue. 

Fader havde en udmærket Støtte i sin sonore Stemmeklang og 
i sin som Regel sprudlende Dialekt, der gjorde ham saa vel skikket 
til Folke- og Festtaler, naar Lejlighed dertil gaves. Jeg tror ikke, 
at min datterlige Kærlighed spiller mig et Puds, naar jeg siger, at 
han — om han ikke saa ofte selv havde været plaget af ufor- 
skyldte og tilfældigt sammenstødende økonomiske Vanskeligheder — 
hyppigt vilde have været selvskreven til at udrette mangen Gærning, 
som han paa Grund af sin klare Forstand og Menneskekundskab 
holdt sig borte fra, thi han følte varmt og ærligt og ærede sit Folk 
og sin Samtids bedste Mænd, hvem han satte Pris paa at færdes 
mellem, hvad enten de var hans Modstandere eller ej. For ham: 
gjaldt hverken Rang eller Stand, thi frisindet og fremsynet var han 
ofte i en forbavsende Grad, hvilket jeg ingensinde har hørt blive 
benægtet, medens han levede eller da han var død. 

Hvor tydeligt mindes jeg ikke hans yngste Søster Caroline. 
Ære være den utrættelige Stræben, hvormed hun hjalp min Moder, 
og den trofaste Kærlighed, hvormed hun omfattede min Fader, erb 
Kærlighed, der ikke alene kom ham, men selvfølgelig ogsaa Moder 
saavel som os Børn til Gode. Jeg ser hende endnu for mig, rank 
og velvoksen, med et lidt aflangt Ansigt og regelmæssige Træk, 
et smukt, stort Haar, velformede hvide, men lidt store Hænder, 
der aldrig var ledige ; om ikke paa anden Maade beskæftigede, saa 
ved at strikke Strømper til Drengene, som ikke hørte til dem, der 
holdt sig rolige paa Stedet. 

Saa længe Tante Caroline stod Moder bi med Husets Ledelse, 
kendte Fader kun lidet til daglige Pengesorger, thi Moder havde 
ikke lært at have Overblik over Hjemmets Økonomi. Mormoder 
har selv fortalt mig, at naar Pengene i Morfaders Husholdning 
var forbrugte, henvendte hun sig til Bogholderen inde paa Kontoret 
og forlangte, hvad hun mente at have Brug for, hvilken Sum saa 
blev bogført under en særlig Rubrik. For Moders Vedkommende 
stilledes der desuden større Krav til hendes aandelige Kræfter paa 
Grund af, at der altid kom mange Visitter. Ikke saa ganske faa 
af de mest fremtrædende Mænd og Politikere undlod ikke at op- 
søge Fader, selv om de kun paa Gennemrejse passerede Flens- 
borg, og ikke saa sjældent faldt det ganske af sig selv, at de hos 
os i Hjemmet nød Datidens vidtrækkende Gæstfrihed. 

Jeg husker, hvor ofte det hændtes, at et Bud fra Fader hæs- 
blæsende meldte Ankomsten af en eller anden notabel Tilrejsende, 
og jeg erindrer Travlheden for at kunne byde den uventede Gæst 
mere end „Vælling og opvarmet Kød". Faders Mangel paa Om- 
tanke i saa Retning var aldeles forbløffende. Da han aldrig hørte 
en utaalmodig Ytring eller saa en træt Mine, kan man ikke for- 
undre sig over, at han fandt det ganske i sin Orden. 

Kong Frederik den Sjette døde den 3. December 1839. 
Fader tog sig sin gamle Konges Død meget nær. Han fortalte os 
Børn, hvorledes han kort før sin Afrejse til Flensborg blev tilsagt 
til Audiens hos Kongen, der klappede ham paa Skulderen og sagde : 
„Ja, ja, du har et godt Lov paa dig, min Søn, se nu ogsaa, at du 
faar noget udrettet derovre, og husk paa, at det altid vil glæde din 
Konge at høre, at det gaar dig vel, og at du gør din Pligt". 

Og saaledes som det skete hele Landet over, skete det ogsaa 
i Flensborg. Alle Festligheder indstilledes, al Musik ophørte, endog 
Orgelspil. 

Ikke alene Embedsmændenes men ogsaa hele Borgerstandens 
Hustruer og Døtre klædte sig i Sorg, og jeg kan huske, at vor 
Fiskerkone kom med sin i Form af en Mandshat udstyrede Hoved- 
bedækning bunden med et sort Baand under Hagen. 

Imidlertid er der et Billede, som staar i Sammenhæng med 
Frederik den Sjettes Død, som jeg ikke kan komme til Klarhed 
over og paa den anden Side heller ikke kan komme bort fra, fordi 
jeg tror, at jeg husker rigtigt. 

Det var en Aften henad Kl. 8, antager jeg, thi Drengene 
var bragte til Sengs, hvorimod jeg altid fik Lov til at blive oppe, 
til Fader kom hjem. Han kom ogsaa, men da han traadte ind 
i Dagligstuen, havde hans Ansigt et saa alvorligt og bekymret 
Udtryk, at Moder ilede hen til ham og forskrækket spurgte: 
„Er du syg"? 

„Nej, men nu er Kongen død". 

„Hvoraf ved du det?" 

„Hertugen er kommen, han sidder nede i sin Vogn, medens 
nye Heste bliver spændte for; der har vi ham allerede". 

Vi løb hen til Vinduet, trak Rullegardinet til Side og saa ned 
paa Gaden. I det samme sprængte en Rytter forbi, svingende en 
tændt Fakkel, og bag efter ham en lukket Vogn, forspændt med 
fire Heste, der satte af Sted i fuldt Firspring. 

„Naår er Kongen død?" spurgte Moder. 

„Formodentlig i Aftes", -svarede Fader. 

„Hvor skulde Hertugen hen?" 

„Naturligvis til Noer, til Broderen. Nu er Søsteren jo Dron- 
ning". 

Sammen med dette Minde forekommer det mig at have set 
Hertugenf og Prinsen komme gennem Flensborg vistnok Lille Jule- 
aften 1839. 

Faders Mening var, at det slesvig-holstenske Oprørs Udbrud 
allerede forberedtes, da Frederik den Sjette døde, og at Hertugen 
og Prinsen kun tilsyneladende forholdt sig rolige, men i Virkelig- 
heden allerede havde sikret sig et fast Rygstød hos Ridderskabet, 
og det Venskab, de hyklede for Christian den Ottende, var et vel 
udtænkt Komediespil, hvilket de var nødte til, saafremt de ad Aare 
skulde haabe at se deres ærgærrige Planer kronede med Held*). 

Efter A. D. Jørgensen*) henvendte Prinsen af Noer sig allerede 
den 20. Decbr. 1839 til Kongen med Anmodning om at blive 
Statholder i Hertugdømmerne, en Stilling han dog først opnaaede 
1842, da den hidtilværende Statholder, Landgrev Frederik af Hessen, 
Frederik den Sjettes Svoger, der siden 1836 havde beklædt Posten, 
tog sin Afsked. 

Den Gang, Frederik den Sjette døde, havde Folk i Almindelig- 
hed ingen Grund til at mistænke Dronning Caroline Amalies Brødre 
for at være Forrædere, medens derimod de Mænd, der var inde i 
Forholdene, og da navnlig de højere danske Embedsmænd i Sles- 
vig, ikke havde nogen Tillid til de to Brødre og især ikke til 
Prinsen af Noer. 

Den Aften, jeg ovenfor har omtalt, den 3. December, forlod 
Fader pludselig Stuen og gik over paa sit Værelse. Lidt efter sagde 
Moder: „Gaa ind til Fader og bed ham komme og spise til Aften, 
det er ogsaa paa Tiden, at du kommer i Seng". 

Jeg gik, men Fader, der sad og skrev, svarede: „du maa ikke 
tale til mig, sæt dig, hvor du plejer". 



*) Ved Krigens Udbrud 1848 overværede jeg en Samtale, hvori jeg herte Fader 
pointere, at Frederik den Sjettes Dod var kendt lige saa tidligt paa Augusten- 
borg som i Kjebenhavn, og dette kom af, at man i Kongens Omgivelser var 
sikker paa, at han vilde do i Løbet af Natten, hvorfor man roligt kunde af- 
sende Stafet. Hvorfra Fader vidste dette, véd jeg ikke. 

*) Senderjydske Aarbeger 1895. 
E. F i b i g e r : Tidsbilleder. 4- 

Han mente ved Siden af sit Skrivebord. Men Fader ved- 
blev at skrive og skrive, indtil Gaasefjederens ensformige Kradsen 
paa Papiret var lige ved at bringe mig til at falde i Søvn, da Døren 
i det Samme gik op, og Tante Karoline traadte over Tærsklen. 

„Men, Andreas, hvor bliver du af!" 

„Forstyr mig ikke! Naar jeg er færdig, kommer Elfride og jeg". 

„Hvem skriver du til"? spurgte hun og bøjede sig hen over 
Fader. 

„Det vedkommer jo ikke dig, men for Resten skriver jeg til 
Adler!"!) 

„Vær dog forsigtig"! udbrød hun paa sin rolige Maade. — 

Jeg har ofte senere hørt Fader beklage, at mange af Embeds- 
standen lod sig forlokke til at etablere en alt for venskabelig Til- 
nærmelse til Købmandsstanden og andre Velhavere og saaledes 
glemte, hvor fariigt det er at omgaas med Mennesker, der har til- 
strækkeligt paa Kistebunden og endog lidt mere, naar man selv 
maa nøjes med begrænsede Forhold. Det havde i Aaringer været 
Skik, at Embedsmænd rundt om i Slesvig paa den Vis kom i 
Lommen paa de velhavende Købmænd og derved ikke kom til at 
staa frit overfor dem i Embedsanliggender. 

Den 22. Maj 1840 fejrede Christian den Ottende og Dronning 
Caroline Amalie i Stilhed deres Sølvbryllup ude paa Sorgenfri, og 
den 28. Juni kronedes begge i Roskilde Domkirke. Det var med 
velberaad Hu, at Kongen valgte just den Dato, som var den samme, 
paa hvilken Caroline Amalie var født, idet han ønskede derved i 
videste Udstrækning at give Bevis paa, hvor meget han elskede 
hende og ansaa det for sin ridderlige Pligt at hæve hende saa 
højt som muligt i den almindelige Bevidsthed, hun, der ved sin 
Personlighed og hele Optræden stod som den skarpeste Modsæt- 
ning til hans fraskilte Gemalindes uheldige Ejendommeligheder. 
Bag al sin Hensynstagen skjulte Christian den Ottende ogsaa det 
Haab, at Dronningens Brødre, Hertugen af Augustenborg og Prin- 
sen af Noer, skulde tænke sig Muligheden af ved Hjælp af hendes 
Indflydelse paa lempeligste Maade at faa Foden inden Døre og i 
alt Fald ikke aabenlyst agitere mod Regeringen, saa længe indtil 
Tiden kom, hvor Arvespørgsmaalets Afgørelse ikke kunde opsættes. 
Jeg har ofte, saavel som Barn som senere, overværet Samtaler 



^) En Ven af Kongen og senere hans Kabinetssekretær. 

mellem virkelig kloge og begavede Mænd disse Emner vedrørende, 
og husker godt, hvad der blev sagt om disse Forhold. Det er let 
forstaaeligt, at man ikke tog Notits af min Nærværelse, idet man 
formodentlig antog, at Samtaler af den Art ikke kunde interessere 
et Barn paa otte Aar. Da jeg én Gang for alle havde Tilladelse 
til at sætte mig til Rette under Faders Skrivebord, glemte man 
muligvis min Nærværelse eller troede, at jeg sad og sov. Ingen 
vidste, at Fader, der var en passioneret Skakspiller, ofte havde 
moret sig med at forklare mig Spillets Teori med stor matematisk 
Nøjagtighed, og saa meget var der dog bleven hængende, at jeg 
forstod den Betydning, der laa i „Gardez la reine". 

Den almindelige Dom var langtfra altid Kongen gunstig trods 
Alt, hvad han gjorde for at blive populær. Da Frederik den Sjette 
døde, skrinlagdes hos Befolkningen Respekten for „Kongen af Guds 
Naade"; det viste sig i alt Fald for Hertugdømmernes Vedkom- 
mende derved, at man straks efter Christian den Ottendes Tron- 
bestigelse søgte efter Mennesket, der skjulte sig under Purpuret, 
uagtet Majestæten var langt mere formfuldendt og smidig i sin Op- 
træden end sin Forgænger. For øvrigt havde Fader fra det Øje- 
blik, Christian den Ottende besteg Tronen, ofte Besvær med at 
forhindre, at Toldetaten i Slesvig kompletteredes med Folk, som 
Kongen af forskellige Grunde havde tilsagt sin Bevaagenhed. Ikke 
desto mindre udnævnte Kongen i Anledning af sin Kroning Fader 
til Justitsraad, en Titel, som den Gang stod højt i Kurs. 

Var det som sagt Kongens Mening at vinde Tid, for saa i det 
belejlige Øjeblik at vove Forsøget og give sit Folk og sit Land en 
friere Forfatning til Grundlag for en Enighed, han mente vilde blive 
til Held for Kongeriget som og for Hertugdømmerne, saa véd vi 
Alle, at saa vidt naaede han ikke. Her kom Manden med Slæden 
ham i Vejen. 

Kongen viste fra Begyndelsen af Fader en stadig og tilsyne- 
ladende urokkelig Bevaagenhed og lod ham ofte, naar han gæstede 
Hertugdømmerne, kalde til sig eller ledsage sig paa Rejser. Dette 
maa vel have været Anledningen til, at der kom en Ordning i 
Stand med Hensyn til den Uniform, som det blev betydet Fader 
at bære til Galla og til daglig Brug; begge var de ikke saa lidt 
afvigende fra de i Toldetaten hidtil reglementerede^). 

*) Da Fader i August 1844 udnævntes til 3dje Toldinspektør i København, blev 
der ham tillagt den Rettighed at bibeholde Benyttelsen af den Uniformering, 

4* 

Aaret 1841 bragte os Alle en Sorg i Anledning af, at der 
viste sig en Frier til Tante Karoline. Det var Chefen for det Hol- 
sten-Lauenburgske Toldkontor i København, Kammerraad Jørgen 
Kiihl, en født Holstener. Han var en Brodersøn af Toldforvalter 
Kiihl paa Føhr, men ogsaa Nevø af Jørgen Rohwer i Holtoft, valgt 
Medlem af Provinsialstændeme for Holsten. Paa Rejse for at af- 
lægge sine Slægtninge Besøg kom han ogsaa til Flensborg; her 
saa han Tante og blev straks forelsket i hende, der modtog hans 
Frieri. Da Kammerraad Kiihl, der var Ungkarl, ønskede, at hans 
tilkommende Hustru skulde være med til at købe det Udstyr, som 
han, der var en velhavende Mand, fastholdt selv at ville anskaffe, 
maatte Tante rejse en 14 Dages Tid til København. Da det ikke 
ansaas for passende, at hun rejste alene med sin Forlovede, blev 
Sigvald og jeg medgivne hende som Æresvagt. Vi boede alle tre 
i Vimmelskaftet hos Tante og Onkel, men vi Børn havde ikke 
megen Fornøjelse af denne korte Rejse og var veltilfredse, da vi 
atter kom hjem. Brylluppet fejredes i Flensborg den 22. September. 

Til en af mine frydefuldeste Erindringer fra Flensborg hører, 
at jeg af og til, endog flere Dage i Træk, fik Lov til at komme i 
Besøg ude paa Holdnæs hos den dér til Toldkontrollør udnævnte 
Kaptajn-Løjtnant Schmidt, der paa Grund af Reduktionen var traadt 
ud af Marinen. 

Jeg holdt meget af Fru Schmidt, hvis kærlige Omsorg for mig 
ikke stod tilbage for den, hun viste sit eneste Barn, en Datter, der 
hed Christiane^) og var nogle Aar ældre end jeg. Saa længe vi 
boede i Flensborg, kom jeg stadig af og til i Besøg hos Schmidts, 
i hvis Hus der kom mange Gæster og iblandt disse ikke faa af 
Kaptajn-Løjtnantens forhenværende Kammerater, der var udkomman- 
derede som Chefer paa de respektive Krydsfartøjer, stationerede 
saavel paa Øst- som paa Vestkysten, Kaptajnløjtnant Muxoll ved 
Aabenraa, Premierløjtnant Magnus Suenson — en ældre Broder til 
Onkel Otto — ved Sønderborg. Jeg husker i Forbindelse hermed 
Kaptajn Vahrendorf, der var Overlods og boede i Flensborg, Major 
Lund, der var Formand for Kanalopsynskommissionen og boede i 



der tilkom ham som Overtoldinspektor for Hertugdømmet Slesvig; en Til- 
ladelse, der gav Anledning til forskellige smaa Chikanerier fra hans Kol- 
legers Side, særlig fra Etatsraad Blans, der var ansat som 1ste Told- 
inspektor. 
^) Hun blev gift med den som Politiker bekendte Godsejer Oldenburg. 

Rendsborg, ligeledes Premierløjtnanterne Normann og Bocker. Først- 
nævnte var stationeret ved Tenningen, sidstnævnte ved Tønder. 

Alle de her nævnte Mænd kom ogsaa hjemme i Flensborg, 
men var dog ikke saa hyppige Gæster hos os som hos Schmidts. 
Det hørte til et af mine og Christianes Foretagender, saasnart det 
rygtedes, .at der laa et Orlogsfartøj ude paa Fjorden, ved Solned- 
gang at lytte efter Vagtskuddet, thi saa varede det ikke længe, før 
vi saa en Baad nærme sig, hvis Befalingsmand altid var oplagt til 
en L'hombre. 

Selve Holdnæs ligger, som bekendt, paa en Pynt, hvis stejle 
Banker paa begge Sider falder brat ned mod Fjorden i). Bagved 
Kontrollørboligen, modsat den Side, hvor Indgangen til Huset laa, 
strakte Haven sig skraanende nedad og havde en Laage, som førte 
ud til Stranden. Lidt udenfor Laagen og til venstre midt oppe paa 
Banken knejsede et prægtigt gammelt Bøgetræ, som i Aarhundreder 
havde tjent de forbisejlende Skibe til „Vartegn"*). 

Lige saa længe Træet havde staaet paa sin Plads, lige saa 
længe havde ogsaa Bølgerne, naar de af Storm og stigende Vande 
førtes højt op paa Land, begaaet den Vold al tage med tilbage ud 
paa Dybet saa meget som muligt af det magre Jordsmon, der 
dækkede Træets Rødder. Trods dette stod Træet endnu urokket 
paa Pletten, kun Rødderne kom enkeltvis til Syne dybest nede i den 
Indskæring, som Vandet havde dannet, uden derfor som sagt at 
kunne underminere helt. Paa begge Sider af Indskæringen dannede 
Brinken en Platform, bedækket med Græs, mellem hvis korte Straa 
hist og her en Gaaseurt stak Hovedet frem. Omkring en af Træets 
tykkeste Grene var slynget et forsvarligt Toug, saaledes at det hang 
frit ud over Indskæringen; ved Hjælp af dette Toug kunde man, 
blot man holdt sig godt fast med Hænderne og tog Tilløb enten 
fra den ene eller fra den anden Side, svinge sig frem og tilbage, 
saa langt endog, at man svajede ud over Vandet, blot man satte 
fra med behørig Kraft. 

Denne Sport at svæve frem og tilbage for at ligne de 
Maager, der lydløst løb i Strandkanten eller boltrede sig ud over 
Vandet, kunde Christiane og jeg drive i Timevis, selv om Vejret 
lod meget tilbage at ønske, thi det generede os ikke at se Bøl- 



Saaledes var Forholdene i alt Fald 1841—44. 
*) Paa Højlysk: Kennzeichen. 

gerne jage forbi pyntede med Skumkrans paa Toppen. Blev vi 
endelig trætte, fordi Solen skinnede varmt, lagde vi os til Hvile 
neden for, paa det tørre hvide Sand. Til Tider tillod et eller andet 
Fartøj, fra hvis Dæk man havde moret sig over os, sig i Forbi- 
gaaende at kippe med Flaget, hvilket altid i høj Grad irriterede 
Christiane, fordi hun fandt, det var næsvist. 

Det hændtes ikke sjældent, at vi under Hvilen nede paa San- 
det hjalp hinanden med at digte Æventyr og lade modige Mænd 
og stolte Kvinder udføre de vidunderligste Bedrifter. Der var sær- 
ligt et, som vi kaldte for „Ridder Hummerklo og Jomfru Søstjærne", 
der rørte os dybt, og hvis Indhold vi varierede i det uendelige. 
Det var altid Havet, der satte vor Fantasi i Bevægelse, og dette 
stod i Samklang med vor barnlige Beundring af alle dem, der 
pløjede dets salte Vover, fra Arilds Tid de Danskes Vej til Magt 
og Ære. Soldaterstanden beærede vi i den Anledning ikke med 
nogen speciel Opmærksomhed. 

Det var derfor nærmest de smukke Heste, der faldt mig i 
Øjnene, og ikke den straalende Udstyrelse af Frederiksgarden, som 
bestod af Eliten af Flensborgs Købmandsstand, der vakte min Op- 
mærksomhed, naar de drog forbi f. Eks. i Anledning af St. Niko- 
lajs Skyttegilde. Jeg mindes Moders Forskrækkelse, da jeg op- 
stillet ved et aabent Vindu foran et Par Købmandsfruer, der var 
indbudne for at se Garden ride forbi, foragteligt udbrød: „Nej, véd 
du hvad. Moder, ingen af Garden duer til at blive Sømand"! 

„Tys, tal ikke om noget, du ikke forstaar dig paa", svarede 
Moder strengt, men da hun siden efter fortalte Fader sin Befippelse, 
lo han og mente, at slig Bemærkning kunde ikke tages fortrydeligt 
op af noget fornuftigt Menneske. 

Blandt Minder fra Flensborg dukker ogsaa Erindringen om at 
have set de to unge Prinser, Julius og Johan af Slesvig-Holsten- 
Sønderborg-Gliicksborg , undertiden komme ridende gennem Byen 
fra og til Gliicksborg, ledsagede af en Rideknægt. De unge Mænd, 
der altid var civil paaklædte, sad ranke, men ganske anderledes 
selvbevidste paa de prægtige Dyr, de red, end de nys omtalte 
borgerlige Ryttere. Forud for den lille Kavalkades Kommen til 
Syne hørte man altid de vel dresserede Hestes taktfaste Hovslag 
og fik derfor Tid til at se ud af Vinduet, inden Rytterne var forbi ; 
det forsømtes sjældent af Nogen, da Synet altid gjorde et behage- 
ligt Indtryk paa Alle, hvilket langtfra var Tilfældet, naar Hertugen af 

Augustenborg og Prinsen af Noer for af Sted til Vogns gennem 
Byens Hovedgade. 

Stolende paa sin udmærkede Konstitution havde Fader lige fra 
Begyndelsen af gjort sig til Regel at foretage sine Inspektionsrejser 
paa Tider, hvor man antagelig ikke ventede hans Komme — alt- 
saa uden Hensynstagen til Aarstid, Vind, Vejr, Dag eller Nat. 
Saadant var man ikke vant til, idet Generalkrigskommissær Michael- 
sen forud med største Nøjagtighed altid indsendte Beretning om 
sin Rejserute. Desværre var der nok saavel af yngre som ældre 
Embedsmænd ansatte rundt om i Kollegierne, som altid var villige 
til at rapportere, hvad der forefaldt eller kunde forventes at ville 
ske. Jeg har i Anledning af den Trafik, Fader fulgte, en særiig 
stormfuld Nat maattet pløje Vesterhavets Bølger liggende paa Bun- 
den af Fartøjet tildækket med en tyk Pjækkert, medens Fader selv 
sad til Rors. Stor Betydning til Sikkerhed for, at Regeringens An- 
ordninger blev tagne til Følge, havde det, at Kammerherre F. v. 
Lowzow, saa længe han beklædte Posten som Chef for General- 
toldkammeret, stadigt efter at han første Gang i Sommeren 1838 
og 1839 sammen med Fader havde berejst Slesvig, hvert Aar 
gjorde sig til Regel at tilskrive Fader, om han vilde lægge en 
Rejseplan, for da i Enighed med ham at berejse Hertugdømmet, 
skiftevis langs Øst- og Vestkysten i Løbet af en 14 Dages Tid. 
Da Bluhme blev hans Eftermand, fulgte denne hans i saa Hen- 
seende givne Eksempel. 

I hvor megen Hensynstagen der absolut vistes Fader fra hans 
Overordnedes Side, tror jeg intet i den Grad rørte ham som den 
aldrig svigtende Interesse og Godhed, Kammerherre Lowzow altid 
viste ham ; med næsten sønlig Pietet modtog Fader hans Breve og 
har ogsaa opbevaret ikke saa faa af disse. 

Et særdeles venskabeligt Forhold bestod der ligeledes mellem 
Etatsraad Preusser^) og Fader. Det skrev sig fra den Tid, da 
Fader arbejdede under ham, der var Kommitteret for det slesvigske 
Toldfag. 

Ikke stort bevendt var det derimod efter Faders Mening med 
det Venskab, som Etatsraad Franck e, saavel privat som officielt, 
til Tider søgte at give ham Beviser paa. Som Departementschef 
for Hertugdømmernes Told- og Kanalvæsen var han saa godt inde 



>) Preusser var fedt 1799, ded 1885. 

i Forholdene, at han med Lethed kunde forudsige, hvad der vilde 
ske, og lægge sine Planer i Overensstemmelse dermed. I Forening 
hermed aflagde han hyppigt Privatbesøg i Hertugdømmerne f. Eks. 
i Kiel osv. Jeg glemmer aldrig den første Gang, han kom og 
gjorde Visit hos os, og den store Veltalenhed, han da udfoldede. 
I hvorvel jeg kun var ni Aar og ikke kendte Faders Mistillid til 
denne Mands Vederhæftighed, fattede jeg straks Antipati imod ham. 
Jeg kunde ikke lide det usikre, svævende og dog undersøgende 
Blik, hvormed han iagttog Faders vekslende Minespil, naar han i 
Samtalens Løb ikke kunde undgaa at maatte besvare de ham 
direkte stillede Spørgsmaal af mere eller mindre indgaaende Art. 
At Fader ikke tog fejl, naar han allerede den Gang nærmest be- 
tragtede Etatsraad Francke som en ham personlig alt andet end 
venligsindet Mand, viste sig ogsaa stadigt, thi det var ham og 
ingen anden, der ret ofte i det skjulte søgte at hindre Faders Be- 
stræbelser for at bringe Regeringens og Slesvigs kulturel - sociale 
Interesser ind paa et Fællesspor, der kunde føre til at frembringe 
et bedre Sammenhold. Hvorvidt hans Fremgangsmaade obser- 
veredes af Andre, er vanskeligt at sige, men igennem flere af de 
private Breve fra Kammerherre Lowzow snor der sig en rød Traad, 
som nok kunde tyde paa, at i alt Fald han ikke var blind i saa 
Henseende. Saavel i Jan. 1841 som og i April 1842 minder han 
f. Eks. Fader om — i hvorvel han samtidigt meget stærkt betoner 
Værdien af de Efterretninger og Svarskrivelser, Kollegiet modtager 
fra det slesvigske Overtoldinspektorat — dog endelig snarest at 
afgive de endnu resterende, da en Forsømmelse i den Retning let 
kunde volde Fader ufortjente Ubehageligheder. „Ingen bedre end 
selve Kollegiet", skriver Lowzow iblandt andet, „vidste, hvor be- 
sværligt det kunde vise sig og hvor lang Tid det kunde tage at 
faa Oplysning om de foreliggende Spørgsmaal, fordi der af for- 
skellige Aarsager ofte savnedes det dertil fornødne Materiale." 
„Paa den anden Side var det jo ogsaa Kollegiets Pligt", tilføjer 
han, „at vaage over Sagernes Fremme, hvorfor under de givne 
Forhold en mindre god Vilje, der var klog nok til i Øjeblikket at 
præsentere sig som Principrytter kunde gøre Skade". 

Det var just en saadan Rolle, som Etaisraad Francke ubestride- 
ligt i en Række af Aar havde spillet, indtil han som bekendt offentlig 
1848 selv stillede sig i Gabestokken. Han kendte Fader godt nok 
og havde ikke forgæves studeret ham, saa han vidste, at Faders 

Begrænsning laa deri, at for ham gjaldt, naar Øjeblikket var der, 
ingen Gaaen paa Akkord, ingen Hensynstagen til Følgerne for sin 
egen Person, endsige Fordel, kun Hensynstagen til Statens sande 
Tarv. Fader var derfor ualmindelig ømtaalig, naar man stadig 
holdt ham i Aande ved Henvisning til hans Pligters Krav. 

Etatsraad Franckes Blik paa sine Pligter og Statens Tarv 
gik imidlertid i en anden Retning. Ham plagede Begæret efter 
Indflydelse og Magt udover det Tilladeliges Grænser. Inderst inde 
om ikke hadede saa chikanerede han enhver, om hvem det kunde 
tænkes, at han i det givne Øjeblik, hvor det gjaldt om en bevis- 
lig Sandhedshaandhævelse , kunde forventes uopholdeligt at ville 
„kalde Vagten" ud. Det er derfor ofte sørgeligt belærende at 
læse mange af de private Breve og officielle Skrivelser, Fader har 
efterladt sig fra den Gang, han i 1838 ansattes som Overtold- 
inspektør for Hertugdømmet Slesvig, og indtil 1844, hvor han 
kaldtes fra dette Embede til selve Kongeriget; — ligesaa sørge- 
ligt som det er at læse i de fra Hertugen af Augustenborg, 
hans Broder, Prinsen af Noer, og Konsorter forefundne skamløse 
Breve. 

Aldrig lykkedes det dog Francke, saa længe Fader var Embeds- 
mand i Hertugdømmet, at faa ham Kaarden slaaet af Haanden, 
om Fader end undertiden maatte sænke sit Vaaben lige overfor 
Francke, der var hans Overordnede og tilmed ubestrideligt en 
dygtig Embedsmand. 

Det skete nærmest paa Foranstaltning fra Kongens Side, at 
der blev tilstaaet Fader en lukket Vogn til Brug paa sine Embeds- 
rejser. Det var en halvlukket Chaise, og der var Plads til tre 
Personer inden i. 

En silde Aften, hvor Fader havde tilbudt Kongens Rejsestald- 
mester, Kammerherre v. Bardenfleth, en Plads i Vognen, vækkedes 
jeg, der sad mellem ham og Fader, ved dens voldsomme Slingren 
hid og dig. Jeg saa Fader hastigt skyde Vinduet til Side, rive For- 
læderet op og springe ud, i samme Øjeblik fulgte Staldmesteren, 
der tog mig i sine Arme, bagefter. Kusken, der var bleven slynget 
ned af Bukken, kom hinkende til Syne, og det lykkedes de tre 
Mænd i Forening at faa de stejlende og prustende Heste til at 
staa. Vi befandt os paa Landevejen midt i KobbermøUeskoven, 
hvor den var tættest, men trods det knugende Mørke, dér herskede, 
da Vognlygterne var gaaede ud, opdagedes det hurtigt, at der 

tværs over Vejen var lagt en tyk Træstamme. Da denne ved for- 
enede Kræfter var bleven slæbt til Side, og Kusken sad paa Bukken, 
steg Fader ind i Vognen og kom til Syne med en Pistol i Haanden. 

„Hvad vil De med den"? spurgte Kammerherren. 

„Jeg vil nok se, hvad det er, som pusler hist henne mellem 
Træerne". 

„Vist ikke, lad være dermed, Hr. Justitsraad, det er jo slet 
ingen Nytte til; se, hvor forskrækket Deres lille Datter ser ud". 

„Jeg? Kom Fader", udbrød jeg og stillede mig op paa den 
anden Side af ham, „du skal slet ikke være bange, jeg gaar med dig". 

„Ja, ja. Men foreløbig vil jeg dog se, hvad dette fører til", 
svarede Fader og affyrede Pistolen ud mellem Skovens Træer. Da 
Skuddet var faldet, hørtes ikke en Lyd, og efter at have lyttet lidt, 
satte vi os alle paa Plads igen og naaede snart Flensborg. 

Det laa ikke langt tilbage i Tiden, hvor løse Eksistenser søgte 
Tilflugt i Kobbermølleskoven og endog havde drevet det saa vidt, 
at de inde i Tykningen havde indrettet sig en Hule i Jorden, hvor 
de skjulte sig, efter at have overfaldet og plyndret Vejfarende. Den 
nys fortalte Begivenhed maa være bleven bragt videre, thi 1845 
mødte Moder og jeg paa Langelinje Kongen, der var steget ud af 
sin Ekvipage for at tage sig Motion. Han stansede, da han gen- 
kendte Moder, og udbrød henvendt til hende: „Naa, der har vi 
altsaa den kække, unge Pige, der vilde forfølge Røverne i Kobber- 
mølleskoven, jeg kan se, hun er godt paa Vej til at blive en voksen 
Dame". 

Sagen var, at jeg vedblivende var mere høj og ranglet end de 
fleste i 13. og 14. Aars Alderen. 

Det havde ofte været Fader til Besvær, at han, i Følge Kon- 
gens udtrykkelige Ønske, blev beskikket som Lavværge for Oberst- 
inde Philippa von Schwartz født Ryan, efter at hendes Mand, en 
Ven af Kongen, paa Grund af uhelbredelig Melankoli var bragt til 
Daareanstalten ved Slesvig. Det tog Fader megen Tid, inden han 
fik bragt Orden i det Embedsregnskab , som Schwartz havde ført 
i sin Egenskab af Postmester i Flensborg. Fader kom ogsaa i den 
Anledning i særlig livlig Korrespondance med Kongens Kabinets- 
sekretær Adler. Oberstløjtnant von Schwartz var for øvrigt en Søn 
af kgl. Skuespiller Schwartz. 

Som bekendt aabnedes Jernbanen mellem . Kiel og Altona i 
1844, men allerede i Begyndelsen af 1840 havde Fader i Følge en 

direkte Opfordring fra flere af Flensborg Bys mest indflydelsesrige 
Mænd og med Generaltoldkammerets Billigelse maattet paatage sig 
at undersøge og om muligt at afstikke en Jernbanelinje, der skulde 
gaa fra Rendsborg over Slesvig til Flensborg. Om han end i 
flere Henseender manglede Kendskab til et saadant Arbejdes Ud- 
førelse, maatte meget af dette falde tilbage paa ham, fordi det stod 
i Forbindelse med de allerede udførte og paatænkte nye Told- 
reformer. 

Under dette Arbejde paadrog han sig en slem Gigtfeber, der 
fængslede ham til Sygelejet i længere Tid, og hvis Følger han 
aldrig helt forvandt. 

Under Faders lange Sygeleje gik det mere og mere op for 
ham, hvor forkert det var, at man ikke i Danmark havde Mænd 
specielt uddannede til at kunne tage det op med Tyskerne og Eng- 
lænderne, naar det gjaldt Anlæg af Jernbaner, især da disses Be- 
tydning for vort lille Lands Udvikling i Tidens Fylde vilde bidrage 
til, at det i materiel Henseende kunde opnaa at komme til at staa 
paa Højde med de store Lande. 

Han lovede sig derfor, at saa snart hans ældste Søn, Sigvald, 
født 1834, blev gammel nok, skulde han uddannes til Civilingeniør 
i Jernbanefaget. I 1853, 19 Aar gammel, blev han ogsaa sendt til 
England og anbragt i Lære hos det verdensberømte Firma Scott 
Russel; senere hen blev han første Assistent hos Mr. Winther og 
var med til at bygge Broen ved Rochester. I 1859, da Sir Morton 
Peto fik Koncessionsbevilling til at bygge den jydske Bane fra 
Aarhus over Langaa til Randers og Viborg, var det min Broder, 
der som Sektionsingeniør byggede Stykket fra Hinnerup til Ran- 
ders, saaledes bl. a. Broen over Gudenaaen ved Langaa, der som 
bekendt 1864 sprængtes i Luften af Tyskerne. Senere byggede 
han Stykket fra Tirsbæk til Hovedgaard. 

Karakteristisk for Etatsraad Franckes Vedkommende og for 
Faders Forhold til Jernbanesagen i Slesvig er nedenstaaende private 
Brev, som Francke har tilskrevet Fader den 13. April 1841 : 

„Recht angenehm ist es mir gewesen, dass Eu. Wohl- 
geboren dem Collegie einige Druckbogen des Programs fiir die 
Flensburger- Husum Eisenbahn zugestellt haben, deren Fort- 
setzung wir wohl erwarten konnen. Auch freut es mich 
einzelne der restierenden Berichte erstattet zu sehen, und ver- 

traue ich Ihre Zusage wegen baldiger Nachfolge der Uebrigen. 
Empfehlen mochte ich Ihnen indessen, dem Herrn Kammer- ^ 

herren v. Lowzow, der auf meine Bitte in Januar d. J. wegen 
der Riickstånde an Sie geschrieben hat, und dem es nicht an- 
genehm afficiert hat ohne alle Erwiederung geblieben zu sein, 
den Empfang seines Briefes mit denjenigen Bemerkungen wozu ' 

Sie sich mit der Riicksicht auf diese gewåhlten mildere Form 
veranlasst finden mochten anzuzeigen. 

Ganz ergebenst 

Francke." 

Fader havde selvfølgeligt kun indsendt disse Tryksager til 
Vejledning for Kollegiet, idet Kampen mellem de forskellige politiske 
Interesser allerede paa dette Tidspunkt var i fuld Gang. 

At Francke, lige siden Fader i 1838 forlod København, ogsaa 
ved Hjælp af Kammerraad Jørgen Kiihl, Chef for det Holsten-Lauen- 
borgske Toldfag, søgte at se Fader efter i Sømmene, fremgaar af 
de hyppige Breve, som Kiihl, der i 1841, som alt fortalt, blev gift 
med Faders yngste Søster, Karoline, har tilskrevet Fader. 

I næsten alle Brevene findes Franckes Navn nævnt, som oftest 
i Anledning af et godt Raad, en Begæring eller Forespørgsel. Det 
fremgaar af Brevene, at Fader ikke har besvaret disse Breve, men 
at Moder ved at korrespondere nied Tante Karoline ret ofte har 
taget Stødet af for ham. Det vilde vistnok have været Francke 
en Tilfredsstillelse, hvis han havde kunnet bevise, at Overtoldinspek- 
tøren gav sig god Tid til at føre privat Korrespondance i Stedet 
for at udfærdige Indberetninger. 

Uden Hensynstagen til hvor megen Tid og Besvær de forud- 
gaaende Undersøgelser af Jembaneforholdene havde kostet Fader 
at udføre, og som tilmed var foretagne i Overensstemmelse med 
Generaltoldkammerets ønske og Tarv, lod Francke i sin Egenskab 
af Departementschef for 2den Sektion Fader den 4. Marts 1841 
yderligere paaminde om hurtigst muligt at indsende sine resterende 
Indberetninger. Da Fader var paa Rejse og først den 12. var i 
Stand til ved et direkte Svar tii Generaltoldkammeret at anerkende 
den modtagne Røffel, har dette Svar uden Tvivl paavirket Francke 
til atter den 20. og den 30, Marts som og den 8. Juni at gentage 
sin Begæring, 

Det er sandsynligt, at det kgl. Generaltoldkammer- og Commerce- 



61 

kollegium har følt sig lidt betænkelig ved Sagernes Stilling, hvilket 
ogsaa Fader følte sig overtydet om var uundgaaeligt. 

Først den 31. December 1841 rykkede Kollegiet sin Departe- 
mentschef til Undsætning og meddelte Fader, at saafremt han ikke 
inden 4 Maaneder fra Dato indsendte de resterende Beretninger, 
vilde han blive idømt en Mulkt af 16 Rdl., der vilde blive at inde- 
holde i hans Gage. Samtidig gør Kollegiet ham opmærksom paa, 
at han med Hensyn til sine Indberetninger har at holde sig til Be- 
stemmelsen i Forordningen af 24. Juli 1801, § 32, men undlader 
selvfølgeligt at berøre, at denne Forordning længst burde have 
undergaaet en Revision, der stod i passende Samklang med den i 
1839 indførte forandrede Toldlovgivning, denne forandrede Told- 
lovgivning, som Prinsen af Noer omtaler saalydende i et af ham 
den 16. Febr. 1838 til Broderen skrevet Brev: 

„Det er løben mig omkring i Hovedet, hvad man kunde fore- 
tage sig for saa meget som muligt at vanskeliggøre den forbandede 
Toldforordning, hvis Indførelse til 1. April har forskrækket mig 
saa gyseligt". 

Da Fader trods sin gode Vilje dog ikke saa sig i Stand til at 
efterkomme Kollegiets Tilkendegivelse, idømtes han ganske rigtig 
16 Rdl. i Mulkt, hvilken Straf han selvfølgelig ikke tog sig nær. 

Den 7. Juli 1842 indsendte han nedenstaaende underdanigste 
Ansøgning: 

„In einer von den Stånderdeputierten Agent Jensen, den 
bisherigen Stånderdeputierten Altermager zu Sankt Marien N. 
Holst und den Kaufleuten P. Petersen Schmidt und Nicolai 
Petersen jun. hierselbst berufene am gestrigen Tage abgehaltenen 
Versammlung hiesiger Burger und Einwohner, in welcher be- 
schlossen wurde Sr. Majeståt dem Konige die Wiinsche der 
hiesigen Burger und Einwohner hinsichtlig der Einrichtung 
einer wissenschaftlicher Realschule, durch eine Deputation aller- 
untertånigst vorzutragen, bin ich durch Stimmenwahl der Ver- 
sammlung erwåhlt worden in Verein mit dem Pastor Peters 
und dem jetzigen Deputierten Altermann Josias Danielsen diese 
Deputation zu bilden. 

In dieser Veranlassung erlaube ich mir einem hochstpreis- 
lichen Collegio die Bitte vorzutragen, dass mir von 13. bis zum 
25. diesen Monat ein Reiseurlaub erteilt werden moge**. 

Da han forud var overbevist om, at man tilskyndet af Francke 
vilde nægte ham den forlangte Permission, kom det ham ganske 
uventet, at Kollegiet den 10. Juni viste ham den Hensynstagen 
først at tilskrive ham, at man ikke uden nøjere Overvejelse kunde 
tilstaa ham Permission, men at han kunde snarest mulig forvente 
afgørende Svar. Dette kom ogsaa den 11. Juni i Form af et Af- 
slag, hvori bemærkedes, at da Fader af Helbredshensyn i den sidste 
Tid havde maattet afholde sig fra at udføre sine Embedsrejser og 
de dermed forbundne Indberetninger, vilde man tjenstlig anmode 
ham om at trække sig tilbage fra det paa ham faldne Valg. 

^Sagt med andre Ord", bemærkede Fader, „det ønskes ikke, 
at jeg for Tiden giver mig af med andet, end hvad der paahviler 
mig i Embeds Medfør. Heldigvis er det ikke mig, der skal retlede 
vor Politik." 

Hvor afholdt han var, gav sig paa en ret karakteristisk Maade 
tilkende den 6. Maj 1842, 2den Dagen efter, at Hamborg var 
kommen i Brand. For at berolige Moder, der ledsaget af sin 
Jomfru var gaaet ud for at se Skæret fra Flammerne genspejle sig 
paa Nattehimlen, havde Fader, der paany havde haft en Mindelse 
om sin Sygdom, givet hende det Løfte, forinden hun gik, at han 
nok skulde blive hjemme. Da hun blev lidt længe borte, kunde 
han alligevel ikke holde det ud, men bad mig hjælpe sig sin Uni- 
form paa og gaa med ham. Aftenen var mørk og sval. Urolig 
bølgede en Mængde Mennesker fra alle Samfundslag Gaden frem 
og tilbage. Mange af dem havde Handelsforbindelser med den 
gamle Hansastad og var derfor opskræmte og yderlig spændte paa 
at faa noget at vide om, hvordan det stod sig til. Næppe op- 
dagedes Fader, før flere og flere flokkedes om ham, indstændigt 
bedende ham vel betænke, hvor syg han nylig havde været, og 
hvor fejlt det var, at han nu udsatte sig for Natteluften. Fader 
protesterede og gjorde nogle spøgefulde Bemærkninger, som ind- 
bragte ham et begejstret Leve, hvorefter han maatte overgive sig 
og i Triumf lade sig ledsage hjem. Moder modtog os grædende 
udenfor vort Hus, men glemte snart sin Forskrækkelse, da Fader, 
der havde opfordret sine Ledsagere til at komme ind, bad hende 
sørge for Glas og for Resten af Mælkepunschen , som han selv 
havde tilberedt ved Juletid. 

„Meine Herren", udbrød han, „wir, die hier beisammen sind, 
v^ir sind alle Mitglieder der ,Alten Garde*, trinken wir dårum ge- 

trost mit einander ein Glas zur Ehren des Konigs von Thule, von 
Lejre und von Danemark. Das Getrånk hier nennen wir bei uns 
auf Seeland .Roskildevand*; es bringt Jedem, der das Herz im 
Biisen und nicht in der Hose tragt, Gliick und Segen. Meine 
Herren! Der Konig lebe! er lebe hoch und nochmals hoch!! — 
und nun meine Herren, wie ich** — og Fader satte sit tømte Glas 
saa haardt ned paa Bordet, at det sprang i Stykker. — Ikke en 
af de mindst 20 Tilstedeværende fortrak en Mine, men fulgte op- 
ildnede det givne Eksempel. Den eneste, der ikke var fuldt saa 
begejstret, var Moder, da hun opdagede, hvor mange Glas der var 
gaaet med i Løbet. „Den gamle Garde" var i hine Dage en fælles 
Betegnelse for alle loyale og tro Flensborgere. 

Jeg er mest tilbøjelig til at tro, at det var Fader selv, der 
havde foranlediget, at Tante Lovise sidst i Juli 1842 sendte sin 
Søn Thorvald, der nu var cand. phil., til Flensborg for at hente 
mig til København. Vi sejlede med Dampskibet „Dania", der siden 
1829 havde været i Fart mellem Flensborg og København. 

Selvfølgelig blev Besøgene paa Frederiksberg, Rundetaarn, i 
Kongens Have og Stalde osv. paany optagne under mit Besøg i 
København. Kun en eneste Gang aflagde Tante Lovise Visit med 
mig hos Tante Karoline Kiihl, der boede omme i Vingaardsstræde, 
hvem hun mistænkte for at være en arg Slesvig- Holstener. Mor- 
moder og hendes Datter Emma var ovre i Jylland. Trods al min 
Kærlighed til dem alle i Vimmelskaftet længtes jeg stærkt mod 
Slutningen af mit Besøg tilbage til Flensborg. Mit Rejseliv med 
Fader, Overværelse af de politiske Samtaler saavel hjemme som 
ude mellem Fader og de mange højt begavede Mænd tilfredsstillede 
og opflammede i langt højere Grad min Fædrelandskærlighed end 
det patriotiske Følelsesliv, der gav sig Udslag under de Samtaler, 
jeg tilfældigvis kom til at høre i København. Indenfor den Kres, 
der kom i Vimmelskaftet, var Synet paa Forholdene i Hertug- 
dømmerne ogsaa tamt, ensidigt og ofte urigtigt. Samtalerne lige- 
frem kedede mig, og jeg sad i Reglen som paa Naale for at faa 
Lov til at kramme ud med min barnlige Visdom, hvilket heldigvis 
ikke blev Tilfældet, thi i saa Fald er jeg overbevist om, at ikke 
alene Fader, men ogsaa Moder ved given Lejlighed vilde have 
faaet en streng Medfart i Anledning af min Opdragelse. Særlig 
Onkel Alfred, som altid led af en svag Mave, var meget uheldig, 
syntes jeg, naar han paa sin som oftest pirrelige Maade diskuterede 

Politik og politisk Videnskab, idet han da altid beraabte sig paa 
sin militære Løbebane som Kaptajn og Adjutant ved Københavns 
borgerlige Artilleri. 

Efter Bestemmelsen fulgte Thorvald mig i Slutningen af August 
pr. Dampskib tilbage til Flensborg. Han blev hos os i nogle Dage; 
men saa snart han var rejst, blev min Skoleundervisning igen op- 
taget for Alvor og fortsattes uafbrudt til Jul med Undtagelse af, 
at Fader midt i September tog mig med til Pløen. Han havde fra 
sidst i Juli og til Slutningen af August gentagne Gange været kaldt 
til Føhr, hvor Kongen og Dronningen havde taget Ophold; men i 
Begyndelsen af September var de dragne til Pløen for der at fejre 
Kongens Fødselsdag den 18. September. Efter at jeg havde set 
et Fakkeltog drage forbi, kom Fader og hentede mig, der var til- 
huse hos Toldforvalter, Kammerraad Outzen, for at jeg skulde se 
det Fyrværkeri, som skulde afbrændes foran Slottet. Fader var 
i fuld Galla og iført hvide Kachemirs- Benklæder med brede Guld- 
striber, mørkegrøn Uniformskjole broderet med Egeløv og Agern 
paa Kraven og paa Ærmeopslagene, trekantet Hat og Kaarde ved 
Siden med porte-épée. 

I Slutningen af September 1843 kom Thorvald atter rejsende 
med Begæring, om jeg maatte faa Lov til at følge med ham til- 
bage og blive Vinteren over hos hans Moder. Nu skete imidlertid 
det mærkelige, at jeg indtrængende bad om at maatte blive hjemme. 
En medvirkende Aarsag til dette mit Ønske var, at der den 6. Sep- 
tember var bleven født en lille Pige, og dermed min Længsel stillet 
efter at have en Søster. Efter Skik og Brug i Flensborg var ogsaa 
hun hjemmedøbt og blev i Daaben kaldt Gyrithe. Hun vedblev at 
være den yngste af os Søskende. 

For at mildne lidt paa denne ret uventede Situation, at jeg 
nødig vilde over til København, foreslog Thorvald, at han fik Lov 
til at tage Arthur med. Han, der var en meget god og kærlig 
Dreng, blev ogsaa snart Alles Yndling, og da Foraaret kom, vilde 
hverken Tante eller Onkel af med ham. Med Faders Billigelse 
blev han derfor sat i Efterslægtens Skole. — Fader havde, som sagt 
før, længst dannet sig sin egen Mening om Forholdene i Hertug- 
dømmerne; Arvespørgsmaalet og hvad der stod i Forbindelse der- 
med vidste han med Bestemthed pinte Kongen langt mere, end 
man troede. Selv om dets Løsning forhaabentlig laa langt frem i 
Tiden, var det en Sag, som Dronningens Brødre selvfølgelig ogsaa 

stadigt havde paa deres Program klods op ad de øjeblikkelige In- 
teresser, der uafbrudt holdt dem begge i Aande. Men alt, hvad 
der blot tilnærmelsesvis berørte selve Problemets Låsning, var 
Fader altfor klog til at give sig af med. Hvad der kunde tjene til 
at skærme Nordslesvig mod Overgreb fra den tyske Agitations 
Side interesserede ham derimod levende. Jeg erindrer fra den Tid 
at have set Hans Andersen Kriiger, Laurits Skou, men særligt 
mindes jeg ofte at have hørt og set Professor Christian Flor tale 
saavel som forhandle med Fader. Jeg var med Fader paa Skam- 
lingsbanken 18. Maj 1843, til Minde om Sprogreskriptet 1840, og 
husker ligeledes, hvor megen Opsigt det vakte, da Hjort-Lorenzen 
første Gang talte vort Modersmaal i Stænderforsamlingen. Fader 
ansaa det for sin Pligt, som en med Forholdene i Hertugdømmerne 
nøje kendt Mand, naar og hvor han troede det kunde gavne, aldrig 
at lægge Skjul paa sin Opfattelse af, at hvad der virkelig foregik, 
ikke laa synligt for Alle. Han vedblev paa Grund heraf stadigt at 
gøre opmærksom paa, at den Mængde ganske unge Embedsmænd, 
der var bleven ansatte i Hertugdømmerne, absolut maatte være 
meget forsigtige i deres Optræden lige over for den tysksindede Del 
af Befolkningen. 

Han ivrede stærkt mod den Opfattelse, for hvilken der allerede 
den Gang stadigt blev slaaet til Lyd, og som gik ud paa, at der 
ved Sammenkaldelse af Stænderne i Flensborg maatte kunne for- 
beredes en Mulighed for en senere Fællesforfatning for Kongeriget 
og Hertugdømmerne, hvilket Fader antog for en Umulighed. Han 
var meget forknyt, fordi han ansaa det for ubestrideligt, at den 
kongelige danske Regerings Fremgangsmaade virkede uheldbrin- 
gende, og i Følelsen af, hvor store Ulykker der vilde komme, 
tænkte han sig det ofte som en Lettelse for ham selv, om han i 
Tide gik sin Vej, da han følte, hvor lidet han alligevel formaaede at 
udrette. „Gyngende Grund her og gyngende Grund der" var altid 
det sørgelige Resultat, Fader kom til, naar han plaget af Mismod 
overvejede Situationen. 

En Aften, hvor der var flere Herrer til Stede, der alle spillede 
L'hombre, rejste Dr. Lewestam sig, satte sig til Klaveret og sang 
Th. Korners: „Månner und Buben" : 

Das Volk steht auf, der Sturm bricht los, 
Wer legt noch die Hånde feig in den Schoss? 

E. F i b i g e r : Tidsbilleder. ^ 

Pfui ijber dich Buben hinter dem Ofen 
Unter den Schranzen^) und unter den Zofen! 
Bist doch ein ehrlos erbårmlicher Wicht, 
Ein deutsches Mådchen kiisst Dich nicht, 
Ein deutsches Lied erfreut Dich nicht, 
Und deutscher Wein erquickt Dich nicht. 
Stoss mit an, Mann fur Mann, wer den Flammberg^) 

sch wingen kann! 

„Hold nu op, Doktor, vil De høre Musik, saa lad Elfride spille 
„Marsch der Sensentråger". 

„Eller Poniatowskys Polonaise", faldt Lewestam Fader i Talen. 

„Har De, Hr. Justitsraad, læst Ledru-RoUins sidste Forsvars- 
tale? De minder mig altid om ham", vedblev han. 

„Gyngende Grund, gyngende Grund", svarede Fader lakonisk, 
men tilføjede: „kom nu her, i hvilken Farve skal jeg spille Solo"? 

„I Ruder selvfølgelig, den er jo oplagt". 

«Nej". 

„Jo vist. Spil De kun paa mit An- og Tilsvar". 

Fader fulgte Raadet, men tabte sit Spil. 

„Saadan gaar det altid", bemærkede han og noterede sine 
Beter, „det vil sige, naar jeg ikke følger mit eget Hoved". 

„Javel", gentog Doktoren og indtog atter sin Plads, „men der 
er dog en Fare forbunden dermed, som De selv overser, fordi De 
er og altid vil forblive at være Idealist". 

Han pegede hen paa Væggen, hvor der i en smal bronce- 
farvet Ramme var ophængt et i Træsnit udført Portræt af en 
gammel Ditmarskerbonde, Medlem af Provinsialstænderne for Hol- 
sten; der stod intet Navn under, kun skrevet med en fast og sikker 
Haandskrift: „Treu dir selbst, treu deinen Freunden". 

Da Kongen i Juli 1843 kom til Aabenraa, husker jeg, at Fader, 
hvor meget det end var ham imod, maatte rejse derhen som Følge 
af, at Kongen ønskede at se ham. Han blev derved tvungen til 
at overvære den noksom bekendte Folkefest. 

Ved Kongens Ankomst til Flensborg havde Fader sørget for 
at være borte paa Embedsrejser. 



^) Schranzen: Snyltegæst. 

2) Flamberg betyder Dyrendal. (Dyrendal, Rolands Sværd). 

Den 18. Juli Aaret efter modtog Fader følgende officielle Skrivelse: 

„Ifølge et af Hans Majestæt Kongen under 12te d. M. 
allemaadigst approberet Forslag betræffende en Forordning i 
Henseende til Kjøbenhavns Toldinspections nærværende Sam- 
mensætning, skulle vi herved tjenstlig have Hr. Justitsraaden 
opfordret til snarest at meddele os, om De kan attraae aller- 
underdanigst at constitueres som 3die Toldinspecteur i Kjøben- 
havn med den for bemeldte Post bestemte Normalgage af 
2,600 Rdl. aarlig«. 

Generaltoldkammer- og Commerce-CoUegium d. 16. Juli 1844. 

Bluhme. Garlieb. Francke. Sponneck. 

Med Skrivelsen fulgte nedenstaaende private Brev fra Grev 
Sponneck: 

^I Forbindelse med CoUegiets Skrivelse til Hr. Justits- 
raaden af Dags Dato angaaende Deres Beskikkelse til Told- 
inspecteur i Kjøbenhavn, skal jeg tillade mig at underrette Dem 
om, at jeg paa en Gjennemreise kommer Løverdagen den 
27. d. M. om Aftenen til Hadersleben. Kunde De — som 
tilfældigvis, thi CoUegiets Brev til Dem maa for det Første 
blive en Hemmelighed — dér møde mig, saa at vi Søndag 
Morgen mellem Kl. 8 og 9, da jeg igen maa forlade Haders- 
leben, kunde tale sammen, skal jeg nærmere mundtlig forklare 
mig for Hr. Justitsraaden angaaende hvad der har foranlediget 
Collegiet og mig i Særdeleshed til at bevirke det Dem viste 
saa temmelig uventede, men som jeg haaber, ikke ukjærkomne 
Tilbud og hvad vi, men navnlig jeg, venter mig af Dem som 
Toldinspecteur i Kjøbenhavn med Blom og Feddersen. Rawert 
og Wigelsen gaar ud af Inspectionen". 

Kjebenhavn d. 16. Juli 1844. 

Med Højagtelse 

Sponneck. 
Velbaarne Hr. Justitsraad Overtoldinspecteur Muller i Flensborg. 

I hvorvel Fader ganske var paa det rene med, hvordan det 
vilde komme til at gaa med Hertugdømmerne, og selv fra føi'st af 
havde udtalt ønsket om at komme bort fra sit Embede, vakte det 
Tilbud, som Collegiet gjorde ham, mange Betænkeligheder. Han 

5* 

vidste meget vel, at saafremt det havde kunnet lade sig gøre, 
havde man hellere ladet 1ste Toldinspectør, Etatsraad Blom, gaa 
ud af Spillet sammen med Rawert og Wigelsen, og at Grunden, 
hvorfor dette ikke skete, var, at Kongen paa ingen Maade, i alt 
Fald ikke foreløbig, vilde høre Tale om et saadant Arrangement. 

Johan Jakob Gram Blom var antagelig født i Norge 1784, og 
i Følge Kirkebogen i Oslo-Kirke, beliggende i Kristianias Fattig- 
kvarter, konfirmeret 1 797 under Navnet Johan Jakob Gram. Efter 
sit eget Sigende kom han i 1800 til Danmark og døjede ikke saa 
lidet, indtil Christian den Ottende, den Gang kendt under Navn af 
Prins Christian Frederik, i 1814 vendte tilbage til Danmark fra sit 
kortvarige Kongedømme over Norge. Da Prinsen tog Ophold i 
Odense som Guvernør over Fyn, henvendte Gram, der havde an- 
taget Navnet Blom, sig til ham og bad ham hjælpe sig, — han 
tjente den Gang paa Herregaarden Brolykke. Prinsen tog sig ogsaa 
af ham, og han, der forstod at erhverve sig dennes Yndest, be- 
klædte endog i en kort Tid, paa Grund af Vakance, Pladsen som 
Livtjener hos ham. Hertil egnede han sig dog ikke, hvorfor Prin- 
sen sørgede for at faa ham anbragt i Toldetaten. I 1818 blev han 
end yderligere konstitueret som Medopsynsmand ved Told- og 
Konsumtionsvæsnet paa Langeland udenfor Rudkøbing. Her fik 
han hurtigt Kig paa Følgerne af det vidtdrevne Smugleri, der fore- 
gik, og hans direkte personlige Indgriben i Forholdene blev en 
væsentlig Aarsag til, at den allerede længst paatænkte Oprettelse af 
en Krydstoldetat for Kongeriget snarligt kom til Udførelse. Da hans 
Velynder, Prinsen, i 1831 fik Sæde i Statsraadet, sørgede han for, 
at Blom i 1832 blev ansat som surnumerair (overtallig) Toldinspek- 
tør i København. 

Blom var i Virkeligheden en lille Mand. Hans Begrænsning 
laa i Mangel paa en selvstændig og kraftig Vilje, og denne -Man- 
gel syntes ham i Kødet baaret og i Klæderne skaaret. Da dette 
hans Særpræg altid faldt godt i Traad med en stedse redebon, til 
sine Tider næsten servil Imødekommenhed, tilgav og glemte man 
hurtigt denne hans svage Side. 

Det gjorde Fader end yderligere betænkelig, da han af Grev 
Sponneck hørte, at det var Kongen selv, der havde faaet den Ide, 
at han og Blom maatte kunne arbejde sammen som gode Kolleger, 
hvilket Fader betvivlede. Han vidste med Bestemthed, at Blom 
var bleven ham alt andet end venlig sindet, efter at han havde 

niaattet give Blom Afslag paa et Brev, hvis Indhold gik ud paa, at 
Fader endelig maatte se at faa hans Søn Nikolaj, der var født 1814 
og havde faret tilsøs siden 1832, i Plads enten som Medindehaver 
eller som Fører af et af Handelshuset Andreas Christiansens Skibe, 
der gik i Fart paa Ostindien. Det mærkelige var, at Blom straks 
i Begyndelsen af sit Brev skyndte sig med at krybe i Skjul bag 
sin Kollega, Etatsraad Feddersen, idet han gav ham Skyld for dets 
Affattelse og Afsendelse. 

Det nævnte Brevs Overbringer var selve den omtalte unge 
Mand, der for øvrigt næste Aar ansattes som Krydstoldbetjent. 
Fader tog sig meget venligt af ham i de Dage, han opholdt sig i 
Flensborg, og gjorde ham ogsaa Rede for, hvorfor han mente ikke 
at kunne tage sig af ham i ovennævnte Retning; han oplyste ham 
end yderligere om, at naar han f. Eks. i 1839 havde efterkommet 
Kaptajn, Murmester Lytthans Anmodning om at hjælpe hans Søn, 
havde dette kunnet lade sig gøre, fordi Sønnen kom til at sejle 
som betalende Passager med et Skib af Andreas Christiansens, der 
gik til St. Croix. 

Grev Sponneck trak paa Skulderen, da Fader fremkom med 
sine Betænkeligheder, og forsikrede ham om, at CoUegiet om for- 
nødent altid vilde gøre hans Sag til sin. 

Han tilføjede, at det maatte dog være Fader behageligt at 
kunne slippe bort fra de for alle Parters Vedkommende lige kede- 
lige Skærmydsler mellem ham og Etatsraad Francke, der paa sit 
Omraade var lige saa stivsindet som Fader paa sin Vis. Franckes 
sidste Bedrift havde nemlig været Afsendelsen af en, den 13. Juni 
1844 dateret, officiel Skrivelse, saalydende: 

„Da die hieselbst gefiihrten Registraturen ergeben, dass 
eine nicht unerhebliche Anzahl der Sachen, welche dem Herrn 
Justitsrath und OberzoUinspector Muller zur Berichterstattung 
zugestellt worden, ihrerseits noch unerledigt sind, so wird 
Ihnen hierdurch aufgegeben, angelegentlich angewandt zu sein, 
diese Riickstånde binnen moglichst kurzer Frist aufzuarbeiten. 

Zugleich ersuche ich Sie um eine Nachricht, ob Sie sich 
bei einem Eisenbahnunternehmen als Mitglied eines Commites 
oder Ausschusses betheiligen." 

Das Konigl. Generalzollkammer- und Kommerz-Collegii. 2. Section. 

Francke. 

De politiske Rumlerier, der stadigt opagiteredes i Anledning af 
Jembanespørgsmaalets Ordning, var i Færd med at tage en saa- 
dan Fart, at Jernbane-Kommissionen sad ørkesløs, fordi den ven- 
tede paa, at der skulde vise sig et antageligt Udgangspunkt til 
dens Arbejdes Paabegyndelse. Saaledes som Forholdene var, kunde 
de ikke vedblive at være, de maatte altsaa forandres; men h^ii 
behøvedes fremfor alt Grundlæggelse af en solid finansiel Støtte, 
som Regeringen med fuld Føje senere hen kunde forsvare at have 
skænket Opmærksomhed. 



„Das Central- Comité der Rendsburg-Schleswig-Flensburg Eisen- 
bahn-Anlage" talte ogsaa Faders Navn mellem de Mænds, som 
med nævnte Hensigt for øje i Begyndelsen af Juni 1844 som Ga- 
ranter havde paabegyndt et Aktieforetagende. 

Da Francke kendte Sagens Sammenhæng tilbunds, var hans 
(den 13. Juni daterede) Skrivelse kun et Udslag af den mærkelige 
Dobbelthed i hans Fremgangsmaade lige over for Fader. 

Jeg mindes, hvor hjærteligt Fader lo, en Gang da Franckes 
dramaturgiske Talent kom paa Tale, idet han fortalte, hvor- 
ledes denne en Dag, han kom og gjorde Visit, pludselig sprang 
op, gik hen og tog Schillers Digte, udkomne 1827, ned af 
Faders Boghylde, hvorefter han paabegyndte en Oplæsning af 
Digtet „Wiirde der Frauen", skreven 1795, og hvis andet Vers 
lyder: 

„Ewig aus der Wahrheit Schranken 
Schweift des Mannes wilde Kraft; 
Unståt treiben die Gedanken 
Auf dem Meer der Leidenschaft. 
Gierig greift er in die Ferne 
Nimmer wird sein Herz gestillt; 
Rastlos durch entlegne Sterne 
Jagt er seines Traumes Bild". 

Da han var færdig med dette Vers, saa han i overlegen Tavs- 
hed men dog spørgende paa Fader, der forholdt sig ganske rolig, 
hvorefter Francke stiltiende satte Bogen paa Plads. — 

Den 12. August 1844 modtog Fader sin Udnævnelse som 
konstitueret 3dje Toldinspektør ved Københavns Toldsted. 

Hans Udnævnelse til Embedsmand i selve Kongeriget kom 
Moder uventet; han havde intet meddelt hende forud. Han antog 
det for givet, at hun med udelt Glæde vilde modtage Budskabet 
om, at hun atter skulde leve i København, hvor hun havde saa 
mange Slægtninge boende. 

Det forbausede ham derfor noget, at Moder, da hun erfarede 
Nyheden, i den første umiddelbare Overraskelse erklærede, at hun 
nødigt vilde vende tilbage til København. Det var naturligt, at 
hendes udprægede Sans for Naturskønhed havde udviklet en dyb 
Kærlighed hos hende til Flensborg By og dens dejlige Omegn. 
Dertil kom, at den Venlighed og Imødekommenhed, hun mødte hos 
Enhver, yderligere havde bidraget til, at hun følte sig lykkeligere i 
Flensborg, end hun fra først af havde tænkt sig det muligt. 

Hvad de politiske Forviklinger angik, da havde hun ladet sig 
nøje med at iagttage den Forsigtighed, Fader stadig paalagde hende 
saavel i sine Ord som i sin Optræden. Af den Grund var det 
nærmest gaaet hende, som det gik saa Mange i hin Tid, der ikke 
havde Begreb om, at der foregik noget andet mellem Kulis- 
serne, end hvad der blev spillet for aabent Tæppe. Undertiden 
kunde det dog hænde, at hun fandt sig befiajet til at svare paa sin 
skælmske Maade, naar man gik hende for haardt paa Klingen: 
„Spørg min Hovmester eller min Datter, Pigebarnet er langt klogere 
end jeg". 

Efter forgæves ved Venners Hjælp at have prøvet paa at finde 
en passende Lejlighed ovre i København, bestemte Fader sig til i 
de sidste Dage af August at rejse derover og selv se at faa Sagen 
bragt i Orden. 

Imidlertid enedes Moder og Fader om, at det heldigste vilde 
være, om han tog Sigvald og mig med sig derover, da vi saa var 
saa rart af Vejen og kunde blive i Vimmelskaftet, indtil vort nye 
Hjem var ordnet. 

For at bøde lidt paa den Sorg, det voldte mig, at jeg paa 
Grund af det hurtige Opbrud ikke kunde faa Lejlighed til at sige 
ordentligt Farvel til mine Veninder, tog Fader med mig til Holdnæs, 

for at jeg dog kunde faa taget Afsked med Christiane Schmidt og 
hendes Moder. 

Fra Holdnæs sejlede vi med et Toldfartøj til Sønderborg. Vi 
forblev P/j Dag paa Als, besøgte Pastor Krogh-Meyer i Ulkebøl, 
Toldforvalter Etatsraad Mantheys og fiere. Jeg husker saa tyde- 
ligt, at vi roede over til Sundeved og spadserede op paa Dybbøl 
Bakke, hvorfra vi nød den herlige Udsigt ud over Land og Strand. 
Fra Dybbøl kørte vi til Aabenraa, derfra til Haderslev, hvor vi be- 
søgte Major Simesen, hvis dejlige Have prangede med utallige 
Efteraarsblomster og med Træer, der bugnede af halvmoden Frugt. 
Vi kørte til Kolding, stadig med Ekstrapost, men maatte nøjes med 
at betragte Slotsruinen i Afstand, da vi maatte af Sted for i rette 
Tid at naa Snoghøj og derfra komme over til Middelfart, hvorfra 
Turen gik med Diligence gennem Fyn og Siælland. Jeg var meget 
træt, da vi endelig riaaede Hovedstaden. Jeg kan endnu se det 
Ansigt, Tante Lovise satte op, da vi aabnede Døren til Daglig- 
stuen; hun havde nemlig ingen Anelse om vort Komme. 

Op ad Dagen tog Fader ud for at se paa den meget omtalte 
Lejlighed paa 1ste Sal i Amaliegade 136, den saakaldte Wedel- 
Jarlbergske Gaard, der ejedes af Overlæge Rørbye. Lejligheden be- 
boedes af en Løjtnant Mathiesen, som sammen med sin Familje 
laa paa Rejse til Italien. Da han havde Ret til Fremleje, kom der 
hurtigt|;Lejemaal i Stand mellem Fader og ham, især da Lejligheden 
kunde tiltrædes i Løbet af 14 Dage, og imod en ikke ubetydelig 
Moderation i Lejen indtil 1. Oktober næste Aar. 

Vel tilfreds med det gode Resultat, i hvorvel Lejligheden var 
temmelig stor for os, rejste Fader efter 2 Dages Ophold i Køben- 
havn, søværts tilbage til Flensborg. 

Det faldt ham lettere at kunne fastsætte Terminen for sin Af- 
rejse efter at have modtaget nedenstaaende Brev fra Generaltold- 
kammerets Chef, hvis Ankomst til Flensborg han havde tænkt sig 
Muligheden af: 

Kiel den 11. Sept. 1844. 

Høistærede Hr. Justitsraad. 

„Deres Brev af 3. d. M. har jeg modtaget i Altona, og i 
Anledning af dets Indhold skrevet til Etatsraad Garlieb, som i 
min Fraværelse har Direktoriet. — Hvad der er muligt i den 

omhandlede AnL, haaber jeg vist, at Garlieb vil søge bevirket. 
— Det glæder mig, at De kommer til at boe saa nær Told- 
boden; efter Beskrivelsen antager jeg, det er Rørbyes Gaard. 
Men dyr er den københavnske Husleje. 

Til Deres District har jeg ikke kunnet komme i Aar, af 
Mangel paa Tid, hvoraf igjen har fulgt, at jeg ikke kunde 
forestille mig for H. M. paa Føhr. Det havde ej heller kunnet 
convenere Dem at reise om med mig saa kort før Deres egen 
Afgang. Jeg maa altsaa forbeholde mig den Fomøielse at see 
Sleswig, og besøge min Ven Warnstedt i Flensburg, til næste 
Aar. — Vil De hilse Warnstedt venskabeligt**. — 

Ærbødigst 

Bluhme. 

I Flensborg havde man, siden Visheden om Faders Afgang fra 
sin Embedsstilling forelaa, ikke været ledig. Det var ikke blot hans 
nærmeste og intimeste Venner, men mange andre og iblandt disse 
alle dem, som Fader saa fortræffelig havde vidst at samle til fælles 
Enhed og Forstaaelse af den danske Stats uangribelige Ret, der 
vilde bringe ham en Afskeds-Hyldest. Der var Mange i Flens- 
borg, som var opsatte paa at medgive ham et synligt Bevis paa, 
hvor godt de havde forstaaet ham, hans Livssyn og de Principper, 
han altid havde vidst at proklamere saavel i Tale sqm i Gærning. 
Man indbød ham derfor til et Festmaaltid i Borgerforeningens Lo- 
kaler; der overrakte man ham en Adresse fra Byens Købmænd og 
andre Medborgere, og da han førtes til sin Plads ved det festlig 
smykkede Bord, stod der foran denne en høj Sølvpokal, der for- 
uden hans Navn bragte ham en yderligere Tak og Hilsen i føl- 
gende Indskrift: 

Dem Manne, den wir Alle achten und lieben, 
Und der gewiss gerne unter uns geblieben; 
Hatte ihn nicht sein Konig berufen 
Nåher an seines Thrones Stufen, 
Um die Beamten, wie hier er's gethan, 
Storker zu fQhlen auf den Zahn, 
In sicherer Hoffnung, dass er dabei 
Zerstoren werde die Schmuggelei. 

Wenn hierin Sie uns Beifall geben, 

Dann woUen Sie Ihre Glaser erheben, 

Es soli einstimmig von uns Allen 

Ein dreifach Hoch ihm zum Abschied erschallen. 

Den 28. September forlod Fader, Moder og mine tre smaa 
Søskende Flensborg for at sejle direkte til København, Kongerigets 
Hovedstad. 



II. Del. 



Xaa Faders ni og trediveaarige Fødselsdag, den 28. November, 
holdt Arthur og jeg vort Indtog i vort Hjem ude i Amaliegade. 
Sigvald var straks bleven sat i Metropolitanskolen, medens Arthur 
forblev i Efterslægtens Skole, og Moder indtil videre tog sig af 
Osvalds og Hugos aandelige Udvikling. 

Den 1. December begyndte jeg min Skolegang i Jomfru Foersoms 
Institut paa 2den Sal i Kronprinsensgade 6. 

Skønt Jomfru Foersoms Skole ansaas for at være den bedste 
i Byen, og vi havde udmærkede Lærere og Lærerinder, lærte vi 
alligevel ikke meget, i alt Fald ikke i 2den Klasse, hvor jeg var 
bleven anbragt. Maaske var Aarsagen for mit Vedkommende, at 
jeg i enkelte Henseender var forud for den Viden, som Jomfru 
Foersoms Skole bestræbte sig for at bibringe Eleverne. 

Hverken i 2den, endsige i 3dje Klasse undervistes der f. Eks. 
i Verdenshistorie. Dette var mig en forfærdelig Skuffelse, hvorfor 
Fader forærede mig Frederik Nesselts store Verdenshistorie, som 
jeg gennempløjede paa egen Haand. 

Sille Beyer ^) var Lærerinde i Dansk. Ingen som hun havde 
Lyst og Evne til at vække vor Selvfølelse og Selvkritik. Hun 
plejede at sige: „Smaapiger eller unge Piger maa helst ikke bruge 
Ord eller Talemaader, hvis Betydning ikke staar dem klart. Gøre 
de dette, da kan det let hænde dem, at man anser dem for enten 
at være dumme eller uopdragne". „Held være hver Kvinde, der 
har lært at holde sin Mund paa rette Tid og Sted og overhovedet 
at skjule sin Viden med Ynde", tilføjede hun paa sin afgørende 
Maade. 



») Dansk Forfatterinde, fedt 1803 ded 1861. 



76 

Hr. Jork, der læste Engelsk med os og med Kadetterne ude 
paa Søkadetakademiet, erklærede os for at være nogle Sinker til- 
hobe. Det laa vel i, at hverken vore Bedsteforældre eller Forældre 
havde Interesse for et Sprog, der taltes af et Folk, som 1807 havde 
saaret vor Nationalfølelse paa det dybeste. 

Datidens Skolevæsen tænkte hverken paa Ernæringsværdier 
eller anden Hygiejne; derimod fremfor alt paa at vogte Stile- og 
Læsebøger for Fedtepletter, af hvilken Grund vi ikke maatte med- 
bringe Smørrebrød paa Skolen, kun en tør Krydder- eller Hvede- 
tvebak, skønt Skoletiden varede fra Kl. 9 — 2. Trængte vi til en 
Drik Vand, bad vi om Tilladelse til at gaa ud i Jomfru Foersoms 
Køkken, hvor der ved Siden af Vandtønden stod et Krus til at 
drikke af. Dertil indskrænkede Udenomsbekvemmelighederne sig. 

Fra denne min Skoletid mindes jeg med virkelig Hengivenhed 
Mimi Meyer, en lille slank Jødinde, der var saa saare god imod 
mig. Mangen en Gang, naar hun, der var min Sidekammerat, 
kunde se paa mig, at jeg var lige ved at faa ondt af Sult, ikke 
alene delte hun sin Tvebak med mig, men gav mig undertiden 
den hele, idet hun med den elskværdigste Mine forsikrede mig, at 
hun slet ikke var sulten. Hendes smukke mørke Øjne fik ofte et 
Udtryk af dyb Længsel, som jeg altid tænkte mig kom af, at hun 
aldrig havde kendt sin Moder, der var død, da hun var ganske spæd. 

Min Skolegang hos Jomfru Foersom ophørte forøvrigt i For- 
aaret 1846, hvorefter jeg blev indmeldt i Frøken Emilie Garrigues' 
Opdragelsesanstalt for unge Piger. 

Det var knapt et Aar vi boede i Amaliegade, men der kom 
fra Begyndelsen adskillige Kunstnere og Videnskabsmænd, foruden 
flere fremragende Mænd af Embeds- og Handelsstanden, deriblandt 
ikke faa politisk bekendte Personligheder. 

At den gennemdannede Kres — hvoraf det overvejende Antal 
var Mænd — der saa vel den Gang som senere kom i mit Hjem, 
altid følte sig vel til Mode som dets Gæster, kan der ikke næres 
Tvivl om. 

Selv om der ikke afholdtes store Middags- eller Aftenselskaber, 
maatte den efter Datidens Bygningsforhold ikke saa lidt prunkende 
Lejlighed let give Anledning til, at der blev stillet flere Krav til en 
gæstmild Ydelse end den, Faders Indtægter tillod, og dette var den 
nærmeste Grund til, at han besluttede at flytte, hvilket særligt gik 
mig til Hjærte. 

Oven over os paa 2den Sal boede nemlig Oberst Wedelfeldt, 
Kommandør for Tajetaten og Administrator for Frederiksværk og 
Gods. Hans eneste Datter Augusta, som senere blev gift med 
Major Behmann, havde snart sluttet et varmt Venskab med mig, 
skønt hun var 4 Aar ældre end jeg, et Venskab, der bestod, indtil 
hun døde 1887. Kun den ældste af hendes 2 Brødre, Oberst 
Ferdinand Wedelfeldt, lever endnu. 

Jeg kom næsten daglig op til Wedelfeldts, hvor man i høj 
Grad elskede Musik, især den gamle Oberst, der selv spillede Vio- 
loncel. Smaanynnende og trædende Takt satte han sig altid ved 
Siden af mig, og saa godt kom vi to ud af det med hinanden, at 
jeg uvilkaarligt fulgte min Tilbøjelighed til at spille, hvad der faldt 
mig ind, eller hvad jeg nylig havde hørt. For øvrigt undervistes jeg 
i Musik af den bekendte Musiklærer og Komponist Joh. Gebauer. 

Vinteren 1845 var ualmindelig stræng. Den 9. Februar var 
Sundet tillagt med et tyndt Isdække, og snart var Isen saa stærk, 
at Fiskerne vovede sig langt ud. Til midt i Maaneden var der 
daglig Passage over til Sverige saa vel frem som tilbage. En 
Dag, da Fader i den Embedet tilhørende Kane skulde ud til Ved- 
bæk, hvor det københavnske Tolddistrikt havde sin sidste Station, 
tog han mig med. Det var en mageløs Tur, og jeg lod ikke 
Fader have Ro, før han lovede, at jeg og Augusta Wedelfeldt 
skulde blive kørt i Kanen over ad Sverige til. 

Aldrig har jeg set en skønnere Dag midt i Vinterens Hjærte, 
end da Kanen, hvori vi to Unge sad vel indpakkede, svingede ud 
ad Porten i Amaliegade, ind paa Langelinje og ved Kalkbrænderiet 
ud paa de frosne Vover. Det var en klingrende Frost. Kristian 
Kusk stod bag paa med stor lodden Hue og Pelsstøvler, højt knal- 
dende med Pisken. Jo højere vi jublede af Glæde, des vigtigere 
saa han ud, men glemte ikke at paase, at vor Kane ikke kom i 
Kollision hverken med de mange Fodgængere, de højst primitive, 
paa Kælker anbragte Køretøjer eller med de mange stadselige, saa- 
vel Enspænder- som Tospænderkaner. De Fodgængere, der vendte 
hjemad til „Broderna hinsidan Sundet", havde næsten alle en 
Mængde Kommenskringler i Haanden, trukne paa en Snor eller 
hængende over Skuldrene, hvilket saa ret ejendommeligt ud. Som 
bekendt betragtes disse Kringler den Dag i Dag af Svenskerne som 
en Lækkerbidsken. 

• Altid befandt der sig i Nærheden af Vaagerne enten et lille 

Telt eller et højst primitivt Bord med Brændevin eller Øl, og som 
oftest sad en vel indpakket Morlil paa en Stol, under hvilken der 
var anbragt et Fyrbækken, og agerede Udskænker, medens Forret- 
ningens Ihændehaver var paa Jagt efter Kunder. Huldsalig smilende 
indbød hun alle i sin Nærhed kommende til at slaa sig til Ro paa 
de rundt om paa Maatter opstillede Bænke for at nyde af de vaade 
Varer. Hist spillede en Lirekasse, lidt længere borte blæstes der 
paa skrattende Instrumenter af nogle mærkeligt udseende Individer 
med Sivsko uden paa Støvlerne. Endog Mester Jakel havde givet 
Møde. 

Til Augustas og min store Fryd opdagede vi pludselig vore 
gode Bekendte, den gamle Violinspiller og hans Datter, der mindst 
een Gang om Ugen slog Harpens Strænge inde i Gaarden, hvor 
vi boede. Ogsaa her sang hun, Stakkel, med sin hæse Stemme i 
slæbende Tempo: 

Lad Folk kun om mig tale 

Og sige, hvad de vil. 

De lyve kun og prale. 

Jeg tier ganske still*. 

Oh, de Mandfolk! oh, de fæle Mandfolk! 

Vi var næsten ikke til at styre af Glæde og Henrykkelse over 
alt, hvad vi saa og oplevede. Uafbrudt tilraabte vi Kristian Kusk : 
Videre! Videre! Men til sidst vendte han dog det døve øre til; 
han havde faaet bestemte Ordrer, og vi kørte saa hjem igen. 

Lige fra det øjeblik af, da det blev Kaneføre, indtil den 16. 
Marts, da det blev Tøvejr, kom der tidlig og silde paa Dagen de 
mest luksuøse Kaner jagende gennem Amaliegade, som oftest med 
Forridere. Det var øjensynligt, at Alle, saavel de adelige som 
borgerlige Velhavere, kappedes om at udfolde den største Pragt, 
baade hvad Heste og Udstyr angik. Flere Gange afholdt Kongen 
store Kanepartier, og naar han med Dronningen og de øvrige 
kongelige Herskaber om Aftenen vendte hjem, svingede Rideknæg- 
tene uafbrudt de brændende Fakler frem og tilbage, saa at Gnisterne 
fløj viden om. I Gadespejlet kunde vi se, at der paa Amalienborg 
Plads brændte Begfakler. 

Da Frosten var forbi, kom der flere Embedsmænd i Besøg 
ovre fra Hertugdømmerne, deriblandt ogsaa Advokat, Dr. juris 

Giillich, Professor ved Kiels Universitet, valgt til Provinsial-Stænder- 
deputeret. 

I Løbet af Vinteren kom jeg af og til med Tante Lovise i det 
kongelige Teater, hvor hun i mange Aar havde haft abonneret. 
Med Moder derimod i Hofteatret, hvor der gaves Forestillinger af 
et italiensk Operaselskab under Direktion af Napoleon Torre. 

Som sædvanlig den 1ste Torsdag i Marts aabnede Kongen 
Højesteret paa Kristiansborg. Vi var alle indbudne til at betragte 
Optoget fra Mormoders Vindu ved Holmens Kanal sammen med 
Tante Signe Suenson og hendes Børn. Den forgyldte Glaskaret, 
hvori Kongen sad, var forspændt med 6 Heste af det berømte 
hvide Stod fra Frederiksborg Stutteri; Vognen var omgivet af 
Løbere i middelalderlige Kostumer. Vi fik bag efter Chokolade og 
Kage, og den store Dukke „Kispus", der gemtes i et Skab i En- 
treen, kom frem, til Glæde for mine smaa Kusiner, medens jeg be- 
tragtede denne Del af Festen som mig uvedkommende ^). 

Onsdag den 18. Juni 1845 ankom paa Københavns Rhed den 
prøjsiske Konge Frederik Vilhelm den Fjerde, ledsaget af Hs. Durch- 
lauchtighed, Prins Valdemar af Augustenborg, en Brodersøn at 
Dronning Caroline Amalie ; denne Prins var Oberst i den prøjsiske 
Armé og Kommandant i Fæstningen Neisse. Ifølge Kongens Be- 
faling overdroges det til Fader at varetage det i Anledning af 
Ilandstigningen ved Toldboden fornødne Arrangement. Af de mellem 
Faders Papirer fundne Regninger kan ses, at Arbejderne blev vel 
rigeligt trakterede med dansk 01 fra Kongens Bryghus. 

Det havde blæst temmelig haardt hele Natten, og Blæsten var 
endnu ikke aftaget, da Kongen og Kronprinsen i den kongelige 
Chalup roede ud fra Toldboen og lagde til paa Siden af Konge- 
skibet. Kongen af Prøjsen og Prins Valdemar af Augustenborg 
steg ned i Chalupen, hvorpaa denne fulgt af Kongens Fartøj med 
det prøjsiske Kongeflag paa Stormasten, gik gennem Toldbod- 
bommen og lagde til ved den inde paa Nytoldbod lige over for 
Toldbodbygningen rejste rigt smykkede Landgangsbro. I det øje- 
blik, da begge Konger kørte, saa vi, der var Tilskuere fra Vin- 
duerne i Toldbodbygningen, at den sorte kronede ørn, der var an- 
bragt midt i Kongeflaget, af Vinden førtes ind over Toldboden og 



*) Mormoders yngste Datter Emma var 1842 bleven gift med Pastor Lund til 
Gjærn og Skannerup. 

forsvandt. Paa Mastetoppen frem og tilbage vajede det ødelagte 
Flag, fremvisende et stort gabende Hul, hvor den flakte kronede 
Fugl havde siddet med Rigsæblet og Spiret i hver sin Klo. I Dags- 
pressen blev denne Hændelse slet ikke nævnt, men Mand og Mand 
imellem forklaredes det at være gaaet saaledes til, at Syningen, 
hvormed Fuglen var fæstet til den hvide Flagdug, var løbet op. 

I Kongen af Prøjsens Følge befandt sig den berømte Natur- 
forsker Alexander Humboldt, som ogsaa Major Bonin, der 1848 
organiserede den slesvig-holstenske Armé og som Brigadegeneral 
deltog i Slaget ved Slesvig, ligeledes i 1849 i Slaget ved Kolding 
saa vel som i Fredericias Belejring. 

Efter at - alle vort lille Lands Kunstskatte og Herligheder i 
København og nærmeste Omegn var bleven viste den vist allerede 
den Gang sindssyge Konge og hans Følge, afrejste han efter 3 
Dages Ophold. Dagen efter ankom paa 3 Dampskibe 600 Stu- 
denter fra Lund, Upsala og Kristiania. 

Ved Imødekommenhed fra Toldetatens Side fik ogsaa de Lov 
il at stige i Land inden for Toldbodbommen og til at benytte den 
i Anledning af Kongebesøget byggede Landgangsbro, selvfølgelig 
efter at de kongelige Emblemer m. m. var bleven borttagne. Moder 
og jeg saa ikke Landstigningen; derimod stod vi i et Vindu hos 
Tante Lovise og saa den jublende Skare unge Mænd drage gennem 
Vimmelskaftet og videre til Nørregade. Foran Universitetet skulde 
de fremmede Gæster træffe deres Værter, som tog dem med sig hjem. 

Det vilde være et værdiløst Kandestøberi, om jeg vilde indlade 
mig paa at referere Faders forskellige, men meget alvorlige Ud- 
talelser i Anledning af de sidste 8 Dages Begivenheder. Faders 
Sindsstemning var for øvrigt lige siden hans Fraflytning fra Flens- 
borg irritabel, og jeg maatte altid give Moder Medhold, naar hun 
klagede over, at Fader ikke var den, han havde været. Hans 
Irritabilitet skrev sig nemlig fra de mellem Fader og hans 21 Aar 
ældre Kollega, 1ste Toldinspektør, Etatsraad Blom, straks fra Be- 
gyndelsen af opstaaede Rivninger, Den første Anledning var, at 
Etatsraad Blom lod sig forlyde med, at han syntes, det var ganske 
overflødigt, at Fader havde lejet Lejlighed i Amaliegade lige over 
for Toldboden, og i den Anledning bemærkede, at saalænge han 
boede paa Toldboden, foregik der intet ulovligt. Fader svarede, 
at hans ærede Kollega tog Fejl i sine Formodninger; det var just 
ikke der „Tampen brændte". 

Etatsraad Blom havde opnaaet, at der blev anvist ham Bopæl 
i den inde paa Toldboden liggende Embedsbolig. Dette skete 
1833, Aaret efter at han blev ansat ved Københavns Toldsted som 
sumummerær (overtallig) Toldinspektør, hvilken Begivenhed laa 
over tolv Aar tilbage i Tiden. 

Maaske man paa det daværende Tidspunkt havde tænkt sig, 
at han muligvis havde Evne til at kunne faa gennemført den alle- 
rede den Gang for Københavns Vedkommende højst paatrængende 
Reorganisation af de daværende Toldforhold. Det viste sig snart, 
at Blom dog ikke magtede denne Opgave, dertil var Forholdene 
ham for store, og han manglede vidtrækkende personligt Overblik. 
Hverken hans imødekommende, urbane Optræden, endsige hans 
store Trang til en efter sine egne Begreber fuldt ud nidkær Virk- 
somhed slog til, selv om den var afstivet ved Hjælp af den ham 
som indfiøfdt Nordmand i Kødet baame nationale Ejendommelighed 
til ikke godvillig at gøre Indrømmelser. Imidlertid var han i een 
Henseende beundringsværdig, idet han med en vis Lunhed forstod 
at gøre sine mange Kundskaber, som han først havde erhvervet 
sig i en ældre Alder, gældende paa rette Tid og Sted^). Det var 
vist snarest Ængstelse for Fader, der gav sig Udslag i den noget 
bryske Maade, paa hvilken han straks fra Begyndelsen optraadte. 
Det er ikke usandsynligt, at han i Fader, maaske foranlediget ved 
Udtalelser fra selve Kongen, saa den, der vilde detronisere ham 
selv, saa fremt han ikke straks indsnævrede Faders Spillerum. Da 
han var vant til at have sin Kollega Etatsraad Feddersens Vilje 
i sin Lomme, fordi Feddersen næsten altid var syg, var han fra 
første Færd af til Tider temmelig hensynsløs over for sin ny, aar- 
vaagne og viljestærke Kollega. Hvem det var, der stadig bestyrkede 
Blom i hans Handlemaade, fik Fader inden kort Tids Forløb Færten 
af, men lod sig ikke forlyde dermed. 

Det var Generaltoldkammer- og CommercekoUegiets bestemte 
Vilje, at der maatte og skulde sættes en Stopper for det ved Køben- 
havns Toldsted saa ualmindelig stærkt grasserende og stadig 
stigende Dusør- og Sportelsystem, hvilket Blom selvfølgelig godt 



^) Han havde altid let ved at kunne faa Foretræde hos Christian den Ottende; 
denne holdt saa vidt muligt sin Haand over ham og havde som Regel altid 
et aabent Ore for de Meddelelser, han bragte til Torvs, selv om de til Tider 
havde en ikke ringe Bismag af Sladder. 
E. F 1 b i g e r : Tidsbilleder. ^ 

vidste Besked om. Det var altsaa ingen let Opgave, der var bleven 
lagt paa Faders Skuldre, saa vel med Hensyn til hans tvende langt 
ældre Kolleger og hans Undergivne som og med Hensyn til den 
københavnske Handels- og Købmandsstand, der i en Række af Aar 
var bleven vant til at blive behandlet med et til Ærbødighed græn^ 
sende Hensyn i alle Forhold. Selvfølgelig var det ikke Regerin- 
gens Mening, at Handelsstanden paa nogen Maade skulde for- 
ulempes, tværtimod. Til den paatænkte Opgaves Løsning hørte 
frem for alt sund Menneskeforstand og Takt. Om det skyldes 
Bloms egen Tankegang eller han fulgte andres Raad, er ganske 
ligegyldigt, men han søgte ofte at give det Udseende af, at han 
stod ganske udenfor de Begivenheder, der indtraf, eller som han 
maatte vide, stundede til. Efter at Fader i Slutningen af 1844 
havde overtaget Posten som 3dje Toldinspektør, ansøgte Blom 
derfor gentagne Gange i Begyndelsen af 1845 om at maatte blive 
fritaget for al Korrespondance. Dette var saa temmelig menings- 
løst, saafremt hans Tanke ikke har været at kunne komme til at 
føre Beviset for, at Fader aldeles ikke havde Lyst til at beskæftige 
sig med Skriverier, idet Faders og Etatsraad Franckes Sammen- 
stød i Anledning af resterende Indberetninger næppe var forbleven 
ham en Hemmelighed. Det viste sig snart, at han trods Opnaael- 
sen af sit ønske om Fritagelsen for Korrespondancen, greb enhver 
Lejlighed til skriftligt som mundtligt, officielt eller privat, at frem- 
komme med sine egne Betragtninger om de Reformer og Foran- 
staltninger, som Fader foretog eller lod udføre. 

Dette førte til, at han og Fader ret ofte sagde hinanden drøje 
Sandheder, hvis Udgangspunkter den Dag i Dag lader sig efter- 
spore i de forskellige Aktstykker. 

Nedenstaaende Skrivelse anskueliggør saa fortræffeligt For- 
holdet mellem de 3 Toldinspektører ved Københavns Toldsted, at 
dets Gengivelse her gør videre Kommentarer overflødige. 

„Vedlagte 3de, med Skrivelse fra de Herrer Etatsraader 
Blom og Feddersen af 20de d. M. modtagne Bilag tilstilles her- 
ved Toldinspectionen til Overvejelse og Indstilling i Forbin- 
delse med Inspectionens Skrivelse af 4de December sidstleden, 
betræffende Toldassistent Dues Ansøgning om et Laan af 900 Rd. 

Det tilkendegives derhos d'Hrr. 1ste og 2den Toldinspec- 
teur i Anledning af deres forannævnte Skrivelse af 20de d. M., 

imod hvilken under 21de næstefter er nedlagt Protest af Hr. 
Justitsraad Muller, at de ere aldeles uberettigede til en saadan 
Behandling af Tjeneste Anliggender med Udelukkelse af 3die 
Toldinspecteur, som i det foreliggende Tilfælde sees at have 
fundet Sted; og vil Kollegiet saavel for dette Forhold som for 
deres med Hensyn til 1ste Sections Resolution af 9de d. M. 
brugte Ytringer herved have dem tildeélte en Irettesættelse i 
Henhold til Instructionen af 26de August 1797 § 10, 4de Passus." 

General Toldkammer og Kommerce Kollegium d. 24 Dcbr. 1845. 

Bluhme. Garlieb. Francke. Sponneck. Ehlern. 
Til Kjøbenhavns Toldinspection. 

Hvorvidt Fader selv maatte besørge den Del af Korrespon- 
dancen, der stod i Forbindelse med Maaden, paa hvilken hans 
Kolleger behandlede ham, skal jeg lade være usagt, kun ved jeg, 
at det overhovedet ikke laa for ham at gøre et Arbejde halvt eller 
lægge det til Side, selv om han derved kunde spare sig personlige 
Ærgrelser. Det er mig derimod ikke ubekendt, at der den Gang 
paa højere Steder bebrejdedes Fader, at han alligevel ikke straks 
fra Begyndelsen af havde været tilstrækkelig aaben angaaende de 
Forhold, som vare komne til hans Kundskab, men altid forud 
prøvede paa at faa dem ordnede ved egen Kraft. Det var nøjere 
beset næppe underligt, at Fader, alt som Tiden gik, blev mere og 
mere betænkelig ved det meget, der traadte ham i Møde fra flere 
Sider og Kanter, og derfor ihukom den gamle Sandhed, at Tavs- 
hed er Guld, om end Tale er Sølv. At Blom ikke samtidig med 
Korrespondancen afgav de dermed paaløbne Forretninger laa i, at 
saa blev Følgen, at han maatte fratræde sin Embedsbolig, og dette 
Tidspunkt ønskede han selvfølgelig at forhale saa længe som muligt, 
saa meget mere som han for nylig havde giftet sig for anden Gang. 
Naar Fader for sit Vedkommende betænkte sig paa at fremskynde 
hans Fraflytning, var det, fordi han, og vel med Rette, mente, at 
dette var en Sag, som Generaltoldkammeret, der havde opfordret 
ham til at modtage sit nuværende Embede, havde at ordne. 

Jeg tror, at de her omtalte Skærmydsler, der allerede den Gang 
var velbekendte, blev en medvirkende A årsag til, at jeg af lutter 
Frygt for overhovedet at sige noget, der kunde gøre Fortræd, trods 
min unge Alder lærte at være meget diskret. 

6* 

Det var højst paafaldende , men ogsaa ret karakteristisk for 
Etatsraad Bloms Vedkommende, at han slet ikke kunde faa Syn 
for, endsige vilde tage i Betragtning, at jo mere han gjorde sig 
Umage for at distancere Fader, jo mere tvang han Fader ind paa 
en langt skrappere Fremgangsmaade, saa ganske modsat den slappe 
Justits, der stadig havde været i Brug ved Københavns Toldsted, 
og som i Virkeligheden kun havde tjent til at fremme de Uregel- 
mæssigheder, der nu for Alvor skulde afpareres. 

Hvad der samtidigt voldte Fader ikke saa liden Ærgrelse var, 
at hans egen Familje og dennes Kreds, efter at han var vendt til- 
bage til København, pludselig syntes at blive greben af en ubehersket 
Kærlighed til ham, hvilken gav sig Udslag i, at forskellige af Fa- 
miljen, som Fader næppe kendte, aflagde hyppige Besøg saavel 
hjemme som ovre paa Toldboden for, om end ikke altid til egen 
Fordel saa til Gavn for andre, at komme i Forbindelse med ham. 
Moder, der paa ganske faa Undtagelser nær kun kendte lidet til 
Faders Slægt end sige dens Omgangsfæller, søgte, saa godt som 
hun formaaede ved given Lejlighed at fastslaa, at Fader ikke var 
bleven konstitueret til 3dje Toldinspektør i København for at skulle 
forhjælpe enten nogen af sin Slægt eller deres Bekendte til en An- 
sættelse i Toldetaten. Det hjalp imidlertid ikke stort, hvorfor Fader 
en Dag, da han havde taget mig med paa en Inspektionstur ud 
paa Dragør, paa Hjemturen lod sin Vogn holde udenfor Kleins. 
Tante Klein kom hurtigt til Stede og tog glad imod os, men blev 
højligt forskrækket, da Fader med stor Bestemthed erklærede, at 
saafremt hun ikke vilde hjælpe ham med at blive befriet for Familje- 
overhæng, vilde Følgen blive, at han lod enhver, der henvendte 
sig til ham — , selv om ikke med andet end en Hilsen fra en eller 
aflden af hans Slægtninge — kaste paa Døren. 

„Men Andreas, men Andreas!" udbrød hun, „hvordan er det 
dog, du taler . . .?" „Jeg har nu sagt dig min Mening, kære Tante, 
tag mig det ikke ilde op, det bliver imidlertid ikke anderledes", 
svarede Fader. 

Han nikkede venligt til hende, tog mig ved Haanden og gik 
ud til den ventende Vogn, der bragte os hjem. 

Moder blev ilde til Mode, da hun hørte det passerede, fordi 
hun kendte Tante Klein godt nok til at vide, at hun vilde fiafle sig 
ikke alene fornærmet, men ogsaa tage sig det passerede meget nær. 
For at mildne lidt paa Situationen paalagde Moder mig, at jeg at 

og til, naar jeg gik fra Skole, skulde aflægge et lille Besøg i det 
Kleinske Hus. 

Herved lærte jeg Louis, den ældste af Husets Sønner, nøjere 
at kende. Han var Bogtrykker og ejede Nr. 46 paa Købmager- 
gade. Skønt gift og hjemfaren indfandt han sig hver Dag i sine 
Forældres Hus og blandede sig ofte i, hvad der foregik; han voldte 
derved som oftest sin Moder og sine Søskende mange Besværlig- 
heder. Af sin Fader tog han derimod saa godt som ingen Notits 
med Undtagelse af et kort „God Dag" og „Farvel". 

Jeg kan endnu saa tydeligt se hans høje, smækre Person, det 
smalle Ansigt, det lange mørke, fra Panden tilbagestrøgne Haar, 
de stærkt markerede øjenbryn, den hængende Underlæbe og den 
stærkt røde Mund. Der var noget ejendommeligt ligesom drøm- 
mende udbredt over ham, og dog var han i høj Grad iagttagende. 
Som oftest var han iført sort Kjole paa Grund af, at han hyppigt 
skulde ud i Frimurerlogen. 

Moder yndede ham ikke, men holdt meget af hans unge, blide 
og svagelige Hustru, Emilie Køhlert, der var hans Kusine og en 
Plejedatter af Apoteker Vølkers, som havde været Ihændehaver at 
Privilegiet paa Tilberedelse og Forhandling af det velbekendte 
„Kjøngske Plaster", men havde overdraget dette til Plejedatteren. 
Desværre døde hans Hustru tidlig og efterlod sig to Smaapiger. 

Louis Klein forstod sig godt paa Penge og hvad der lod sig 
udrette ved Hjælp af Penge. I min Erindring staar han særlig i de 
senere Aar af sit Liv paa Grund af sine private Forhold som en paa 
sin Vis ulykkelig Mand, der trods sin Stræben efter Lys og altid 
mere Lys, ingensinde vandt sikkert Fodfæste i noget jordisk For- 
hold, ihvor ihærdigt han stræbte opad. Inden han døde, opnaaede 
han dog at komme til at indtage en højt betroet Stilling i sin Loge 
„Zorobabel til Nordstjæmen" og „Frederik til det kronede Haab". 

Jeg har saa indgaaende omtalt Louis Klein, fordi det, efter at 
vi var komne tilbage fra Flensborg, laa ham saa stærkt paa Sinde 
at faa Fader til at træde ind i Frimurernes Orden. 

Det lykkedes ogsaa i Oktober 1845. 

Ihvorvel Louis Klein og Fader langtfra harmonerede med hin- 
anden, troede Fader dog, at det var en vis Hengivenhed fra Louis 
Kleins Side, der havde bragt denne til saa varmt at tage sig af 
hans aandelige Ve og Vel. 

Faders hele Livssyn, udviklet og hvilende paa Evangeliet, fandt 

i Frimureriets Lærdom et Hjemsted, hvilket bidrog til, at han ind- 
til sin Død vedblev at være Frimurer med Liv og Sjæl. Der er 
ikke Tvivl om, at det just paa dette Tidspunkt, hvor Fader saa 
ofte fik Paamindelser om, hvad der lader sig „udpønske" af Men- 
nesker, der hverken er nederdrægtige eller sindsforvirrede, men 
alligevel ikke ufarlige, gjorde ham godt at kunne staa i nærmere 
Forhold til den Kreds af udmærkede Mænd, der i hine Dage igennem 
Frimureriet stræbte at fiare Evangeliets Lære ud i Livet. 

I sine kærlige Bestræbelser for ogsaa at gøre mig det ind- 
lysende, hvad det vil sige at kunne tænke klart og handle kærligt, 
bibragte Fader mig uvilkaarligt sin egen Opfattelse af, at ingen 
Mand kun kunde være Frimurer af Navn, Beregning eller af For- 
fængelighed, om end hans Tro i saa Henseende senere kom til at 
lide Skibbrud. Dette bringer mig i Erindring et Vers, som Fader 
har lært mig: 

Viele theilen deine Freuden, 
Munterkeit und Scherz. 
Wenig* edlen deine Leiden. 
Auserwåhlte nur dein Herz. ^) 

Vor nye Lejlighed i St. Kongensgade 260 (nuværende 92) var 
paa 2den Sal. Paa 1ste Sal boede Kontreadmiral, Hans Majestæts 
tjenstgørende Generaladjudant for Søetaten, Christoffer Liitken, og 
paa 3dje Sal Enkefru Skibsted med sine to Sønner, hvoraf den 
ene ogsaa var Søofficer. Ejendommen laa overfor Hoppenslænge, 
som nu kaldes Hindegade, og mellem Academigade, der har faaet 
sit Navn forandret til Fredericiagade, og ud mod den store Plads, 
der omgav den næppe halv fuldførte Marmorkirke. Fra Spisestuen 
og Soveværelserne var der Udsigt til nogle smaa Haver og hen 
over den af et halv faldefærdigt Plankeværk indhegnede Plads, hvor 
store tilsavede Marmorblokke laa spredte her og der eller stablede 
ovenpaa hinanden, medens Græs og høje Brændenælder voksede 
frodigt overalt. Hist og her stod en Hyldebusk, et Morbærtræ 
eller et Sirentræ, men oppe paa selve Højdepunktet af den en 
gammel Ruin lignende Kirkebygning svajede, skudt op mellem 
Ukrudt, et spinkelt lille Rønnebærtræ med gulnede Blade. Der blev 
trukket Snore fra Hyld til Hyld og tørret Tøj, solet Sengklæder, 



1) Johann v. Saalis Sewiis, født 1762, død 1834. 

og støjende Børnelatter hørtes undertiden ; endog Vognmanden, der 
boede inde i Academigaden Nr. 27, slap sine Heste derud. Saa- 
ledes saa altsaa i Efteraaret 1845 den Plads ud, som nu udgør et 
af Byens smukkeste Kvarterer, medens Marmorkirkens kobberdæk- 
kede Kuppel ses viden om. 

Der kom vedvarende mange Fremmede hos os, men da Lejlig- 
heden var temmelig indskrænket, faldt det af sig selv, at der ikke 
kunde være Tale om en større Selskabelighed. 

Ligesom da vi boede ovre i Amaliegade, gik Fader tidligt ud, 
men kom nu som oftest først hjem ud paa Eftermiddagen, fordi 
det faldt ham bekvemmere at forblive og arbejde paa sit Kontor 
inde paa Toldboden, end før, hvor han ved blot at skraa over 
Gaden, havde kunnet fortsætte sine Skriverier hjemme. 

Jeg savnede i høj Grad den daglige Omgang med Augusta 
Wedelfeldt. Det ansaas nemlig i hin Tid ikke for sømmeligt, at 
en ung Pige af god Familje spadserede alene omkring. At man 
gik til og fra Skole med sin Skolepose paa Armen, fulgte af sig 
selv, men jeg maa dog bemærke, at alle de unge Piger, som læste 
hos Frk. Garrigues, bleve saavel ledsagede som afhentede af et 
mandligt eller kvindeligt Individ. Dette kunde nu ikke ske for mit 
Vedkommende, og tilmed havde Fader givet Tjeneren Afsked. 
Naar jeg kom hjem fra Skole, fik jeg altsaa ikke Lov til at gaa 
ud alene, men maatte kønt blive hjemme. Som en stor Fornøjelse 
staar det for mig, naar jeg med Fader og Moder kom i Besøg hos 
Pastor Visbye, der var Sognepræst til Vor Frelsers Kirke ude paa 
Kristianshavn. Han var en ivrig Frimurer. Hans eneste Datter, 
Laura, der var nogle Aar ældre end jeg, var en meget smuk og 
feteret ung Pige*). Jeg tror, det var af Princip, at Fader altid 
søgte at bringe mig i Forbindelse med unge Piger, der var nogle 
Aar ældre end jeg, da jeg just den Gang var i den Alder, hvor 
man hverken er Fugl eller Fisk og alligevel saa let paavirkes; i 
hvor høj en Grad det Tankesæt og det Følelsesliv hos de Unge, 
jeg den Gang fik Lov at omgaas, var fint og gennemdannet ud- 
viklet, forstod jeg først senere hen. Derfor husker jeg ogsaa fra 
hine Dage saa mange af de unge Piger, som jeg læste sammen 
med saavel hos Jomfru Foersom som hos Frk. Garrigues, hvoraf 
de fleste sandsynligvis længst har glemt mig. 



> *) Hun lever endnu som Enke efter Etatsraad Wain. 

Vi havde i Frk. Garrigues Skole kun tre Lærere foruden en 
Lærerinde, Frøken Thora Kyhl, fordi Frøken Garrigues selv under- 
viste os i de fleste Lærefag, særlig dog i Sprog og Verdenshistorie. 

Jeg véd ikke, om den Sag, som pka dette Tidspunkt gen- 
tagende blev omtalt i min Nærværelse, var almindelig Genstand for 
Samtale. Den angik den allerede da som Pengeudlaaner vel be- 
kendte Malermester H. C. Stoltenberg, der i Aaringer forgæves 
havde gjort flere Forsøg paa at faa Københavns Toldinspektion til 
at udbetale sig en Pengesum, som han mente maatte tilkomme 
ham. Han fik imidlertid Afslag og blev højligen forbitret, da det 
kom til hans Kundskab, at man forinden havde henvendt sig til 
Fader og afæéket ham nogle Oplysninger Sagen vedrørende, der 
maatte være ham bekendt fra hans Embedstid i København i Aaret 
1830. Dette passerede i Begyndelsen af 1844, 9 Maaneder før 
Fader traadte ind i Københavns Toldekspedition. Men værre blev 
Stoltenberg stillet, da Fader paa dette Tidspunkt opdagede, at flere 
af de ham Undergivne var mere eller mindre prisgivne til Stolten- 
bergs Forgodtbefindende ved at skylde ham Penge. Denne alt 
andet end barmhjærtige Samaritan tog det nemlig ikke saa nøje 
med Maaden, paa hvilken de Renter tilvejebragtes, der skulde 
svares ham, blot han fik dem. Dels for at komme sine betrængte 
Undergivne til Hjælp, og dels for at afskære det stadig stigende 
Dusør- og Sportelsystem, som F'ader antageligt nok — i alt Fald 
for Enkeltes Vedkommende — mente stod i Forbindelse med det 
Pres, som Stoltenberg udøvede, gjorde han paa rette Sted og til 
rette Vedkommende opmærksom paa, hvad der i saa Henseende 
foregik. Samtidigt sørgede han for, at Stoltenberg sattes i Kend- 
skab om det passerede. Selvfølgeligt tog Stoltenberg gyseligt paa 
Vej og beraabte sig paa, at han siden 1836 endog gratis havde 
paataget sig at være første Forsørgelsesforstander for ellevte Hoved- 
distrikts Forstanderskab. Imidlertid nedlagde han i Slutningen af 
1845 — det være nu frivilligt eller nødtvungent — det nævnte 
offentlige Hverv. Jeg husker tydeligt, at man i Forbindelse med 
det passerede beskyldte ham for at have dreven eller for at drive 
Slavehandel, en Beskyldning, der dog kun var en ondskabsfuld 
Vittighed. 

H. C. Stoltenberg var født 1796 og Søn af Stiftsassessor Stolten- 
berg i Bergen. Da Stoltenberg ikke kunde forliges med den Mand, 
som havde ægtet hans Moder, der var en tarvelig Pige, løb han 

efter eget Sigende bort fra hende og tog Hyre som Skibsdreng. 
Stoltenberg kom imidlertid i engelsk Fangenskab. Efter at være 
udløst af dette tog han til København, hvor han kom i Lære hos 
en Malermester Lange, der boede paa Kristianshavn. Han blev 
forlovet med sin Mesters eneste Datter og i sit 24de Aar gift med 
hende. Kort efter døde hans Svigerfader, og nu blev han Ejer 
saavel af dennes Malerforretning som af den Kapital paa 40,000 
RdL, som Svigerfaderen efterlod sig. Han løste nu selv, 25 Aar 
gammel, 1821 Borgerskab som Malermester, men begyndte sam- 
tidigt at forøge sin Kapital ved Pengeudlaan til høje Renter og lige- 
ledes ved Køb af Skibsandele. 

I 1872 fik Stoltenberg Titel af Justitsraad, blev Ridder af 
Dannebrog og Dannebrogsmand og døde som titulær Etatsraad i 
1877, efter at have givet betydelige Bidrag til OpÉørelsen af nye 
Kirker, stiftet Legater og i stigende Skala at have skænket rige 
Midler til Diakonissestiftelsen. 

Paa denne smukke Maade blev han altsaa paa sin Vis en 
virkelig Velgører for Mange, og vedbliver at være det i al kom- 
mende Tid. 

Etatsraad Blom havde i oprigtig Medfølelse med sine miserabelt 
lønnede Undergivne gjort sig bemærket ved sin Redebonhed til at 
træde hjælpende til, naar de trængte til en Haandsrækning. Gen- 
tagne Gange var han saaledes gaaet i Kaution uden samtidig at 
betænke, at han derved kunde bringe sig selv i pekuniære For- 
legenheder. Selvfølgeligt faldt det aldrig Fader ind at blande sig i 
disse eller andre af hans Kollegas ganske private Forhold, men 
alligevel bidrog Faders Tilbageholdenhed dog vistnok til at forøge 
Bloms Misstemning saavel som hans Umedgørlighed lige over- 
for ham. Imidlertid bedredes Bloms pekuniære Status, da han i 
1845 indgik et nyt Ægteskab, hvorved han kom i Besiddelse af 
Formue. 

Lhvor megen Grund Fader end kunde have til at være ærger- 
lig over Etatsraad Bloms Optræden lige overfor sig, havde han 
alligevel Respekt for hans gode Hjærte og andre fremragende Egen- 
skaber. For H. C. Stoltenberg nærede han ikke nogen Slags Re- 
spekt og tog sig det ikke nær, om han blev vred eller mild. 

Kun lidet tænkte Fader den Gang, saaledes som det dog ad 
Aare viste sig, at han i Stoltenberg havde skaffet sig en Uven. 

Sagen var, at denne Mand aldrig kunde glemme, endsige til- 

give, at Fader havde bidraget til, at den ovenomtalte Sag blev 
draget frem. 

Den 16. April 1846 fandtes i „Fædrelandet** nedenstaaende 
Betragtninger: 

„Efter Forlydende finder Herr Etatsraad Blom sig foran- 
lediget til at attraa Entledigelse fra Toldinspectionskontoret og 
den dertil knyttede Bestyrelse af Københavns Toldvæsen. Vel 
gives der tvende andre Inspectionsembeder i København, men 
de kunne efter deres Natur hovedsagelig kun betragtes som 
Sinecurer. Det er derfor at vente, at København ligesom andre 
Toldsteder erholder kun én Toldinspectør, thi hvor flere have 
Bestyrelsen, ved man ikke, hvem man har at holde sig til, og 
det hele geraader lettelig i en anarkistisk Tilstand ; men desto 
vigtigere bliver ogsaa denne enes Personlighed. Københavns 
Børs og talrige Næringsklasser maa derfor haabe, at der til 
Etatsraad Bloms Efterfølger maa blive valgt en Mand, der for- 
ener dennes Dygtighed, Humanitet og Beredvillighed til at 
forhjælpe Handelen til enhver Lettelse. Men fremfor alt maa 
Rigets første Handelsstad være vis paa, at dens øverste Told- 
embedsmand nøje kender de københavnske Handelsforhold, 
paa det at Handel og Skibsfart ikke skal blive en Boldt for 
umodne Eksperimenter, Smaaligheder eller vilkaarlige Luner, 
og at han er i Besiddelse af den Karakterens Renhed, der er 
den første Betingelse for Agtelse og Tillid." 

Da Fader havde læst, hvad der stod, bemærkede han blot: 
„Det dumme Bæst". Selvfølgelig mente han H. C. Stoltenberg, hvis 
Ræsonnementer han øjeblikkelig mente at kunne genfinde i Stilen. 
Han kendte intet til Bladets ansvarshavende Redaktør, Svend G. M. 
Strøhme. Derimod kendte han personlig dets tvende Udgivere 
Carl Ploug og særligt Gjødvad, og vidste med Sikkerhed, at ingen 
af disse to Mænd havde glemt den ham fra Flensborgs Købmand- 
stand for knapt halvandet Aar siden ydede offentlige Anerkendelse 
som dygtig Embedsmand. 

. Den 26. Maj 1846 — to Aar efter at Fader blev constitueret 
som 3dje Toldinspektør — besluttede Etatsraad Blom sig til at 
indgive sin Begæring om ogsaa at maatte blive fritaget for Besør- 
gelsen af de til Københavns Toldinspektions Korrespondance hørende 
Forretninger, som han havde varetaget i 13 Aar. Denne Ansøg- 

ning bevilgedes straks. Allerede den 29. Maj paalagdes det Fader 
fra 1. Juni at tiltræde Bestyrelsen af disse Forretninger, som han 
havde været afskaaren fra — ihvorvel, som tidligere fortalt, al 
Korrespondance vedrørende disse længe havde paahvilet ham. 

Jeg behøver næppe mere end sket er at paapege de Fortræde- 
ligheder i sin Virksomhed, som Fader indtil da havde været udsat 
for, og oftest, om end ikke altid, havde fundet sig i med priseligt 
Taalmod. Derimod ønsker jeg at gentage, hvad tidligere er an- 
tydet, at han under sin Embedsvirksomhed i Hertugdømmet Sles- 
vig havde staaet Kongen langt nærmere, end han selv mente at 
burde tillade sig at omtale. Det var først efter, at Fader var bleven 
en gammel Mand og havde taget sin Afsked, at han ofte med 
udelt Glæde mindedes, at Christian den 8de efter Faders Forfl3rttelse 
til København havde sagt til ham, at han vilde have sat større 
Pris paa, om han var forbleven i sit Embede som Overtoldinspektør 
for Slesvig, da han vidste altid i ham at ville have fundet den 
loyale og nidkære Embedsmand, paa hvis Karakters Renhed han 
havde haft saa mange Beviser. 

Fader tillod sig allerunderdanigst at svare Hs. Maj., „at ihvorvel 
Toldforholdenes Ordning indenfor Københavns Volde og dens nær- 
meste Omegn ikke var en verdenshistorisk Begivenhed, var det dog 
afgjort, at dette vilde faa en Betydning, som nødvendiggjorde, at 
Sagen straks fra Begyndelsen af blev ordnet i Overensstemmelse 
med de allerede i Hertugdømmerne trufne og gennemførte Bestem- 
melser.** 

Kongen svarede øjeblikkelig: „Forholdenes Ordning i Konge- 
riget paatænkes jo gennemført saaledes, at de falde godt i Traad 
med Bestemmelserne for Hertugdømmerne." 

Han udtalte sig i den Anledning mere indgaaende, nævnte 
Navne osv. 

Det var imidlertid Forhold, som Fader alle kendte til Bunds 
og derfor paahørte i Tavshed, hvilket næppe var Kongens Mening 
og øjensynlig forstemte ham. 

Ikke desto mindre medgav Kongen Fader en lille Ring til mig, 
idet han mindede om, at Moder ved en Soirée i Wyk paa Før, hvor 
hun var Kongens Gæst, i Lotterispil havde vundet en Fingerring 
med lignende Sten. Den Ring, Fader fik med sig, var langt mere 
kostbar og bestod af en Ametyst omgiven af smaa hvide Perler 
og Diamanter. Fader takkede Kongen men bemærkede, at han 

udbad sig Hs. Majestæts Tilladelse til at maatte gemme den til 
mig, til jeg blev ældre og kunde bære Ringen. ^) 

Saaledes som anordnet overtog Fader altsaa den 1. Juni 1846 
de hidtil af Blom fJarrte Forretninger. Der tillagdes Fader end yder- 
ligere 600 Rdl. til en Fuldmægtig, 400 Rdl. til Hestehold, 170 Rdl. 
til Baadehold og Færgepenge og Ret til fuld Afbenyttelse af Kontor- 
bygningen inde paa Ny Toldbod. 

Med Hensyn til Indflytningen i Embedsboligen, der nu i 13 
Aar havde været beboet af Etatsraad Blom, var det Fader betydet, 
at han selv maatte træffe Overenskomst desangaaende med ham. 
Let forstaaeligt vare vi Søskende stærkt optagne af den kommende 
Begivenhed, særlig da Boligen var omgiven af en større Have. 
Selve Boligen laa til venstre indenfor den røde Mur, der omgav 
Toldboden ud mod Amaliegade, og over for den lille til Toldvagt 
bestemte Bygning, som ligger der endnu. 

Da Porten i den ovenomtalte Mur aabnedes for Færdsel Kl. 8 
om Morgenen og lukkedes KL 3 Eftermiddag, var der endnu en 
Port i samme Mur nærmere mod Toldbodvejen, som førte ind til 
Embedsboligen. Muren fortsattes uden om den Del af Haven, der 
vendte mod Toldbodvej og ligeledes udenom den Del af Haven, 
der stødte op til den Toldbodvinhus tilhørende Gaardsplads. 

Selve Embedsboligen bestod af to Etager, Stue og 1ste Sal, 
og laa omgiven af en større Baghave og en mindre Forhave, hvis 
lave Stakit vendte ud mod Ny Toldbod. Disse to Haver blev om 
Aftenen efter Solnedgang afspærrede fra hinanden ved et højt Stakit, 
der om Dagen holdtes aaben. Paa den Maade hindredes Plads- 
hundene, der efter Solnedgang blev slupne løs inde paa selve Ny 
Toldbod, i at trænge ind i Baghaven. Tæt ved Forhaven lidt 
udenfor til venstre laa Kontorbygningen; dens Gavl var bevokset 
med Vedbend, i hvilket utrolig mange evigt kvidrende Spurve havde 
Rede. 

Jeg husker, at Fader en Dag kaldte os Søskende ind til sig 
og meddelte os, at han havde foreslaaet Etatsraad Blom at blive 
boende indtil Midten af Juli Maaned. Vi hørte i Tavshed paa ham, 
kun Arthur bemærkede efter en lille Pavse: „Jeg troede, at det var 
Meningen, at vi skulde holde Elfrides Fødselsdag i den nye Bolig?" 



*) Jeg fik ferst Kongens Ring af Fader i Dcbr. 1863, vel nærmest fordi dens 
Eksistens indtil da var gaaet ham af Glemme. 

Fader gav til Svar, at vi vel nok var flyttede ind før den Tid. 

Naar Etatsraad Blom fraflyttede Boligen, husker jeg ikke be- 
stemt, men at vi paa min Haarige Fødselsdag, den 17. Juli, drak 
Chokolade i Haven, det véd jeg. Da jeg havde opdaget, at der 
oppe i et stort Pæretræ var et bekvemt Sæde, og da Træet var 
let at bestige, udbad jeg mig som en særlig Begunstigelse i Dagens 
Anledning Beslaglæggelsen af denne Plads og en lignende i et 
nærliggende Morbærtræ, hvorfra man kunde se indover en Del af 
Esplanaden og udover Langelinie og skimte Toppen af forbisejlende 
Skibe. Jeg mindes aldrig, at Nogen gjorde mindste F'orsøg paa at 
berøve mig disse Rettigheder, muligvis fordi intet af disse to Træer 
bar Frugter. 

Til Moders store Sorg viste det sig, at Haven var ikke lidet 
forsømt, hvad der ikke var Tilfældet med de to andre Haver, der 
hørte med til Embedsboligen, og af hvilke den ene, der agerede 
Køkkenhave, laa bag ved den Plads, hvorpaa nu Toldkammer- 
bygningen staar, og som den Gang benyttedes af Fattigvæsenet, 
der her havde Friboliger til forsørgelsesberettigede Mænd og Kvin- 
der. Den anden, der som Blomsterhave prangede med Malvaer, 
Morgenfruer, Riddersporer og Valmuer i Massevis, stødte op til 
Toldvagtens Bygning ved Siden af ovennævnte Port ud mod 
Amaliegade. 

Paa selve Fødselsdagen lovede Fader mig, at han om Aftenen 
vilde tage mig med paa en Inspektionstur af selve Ny Toldbods 
Terræn. Klokken var imidlertid bleven mange, da han aabnede 
Vinduet og ved Hjælp af en Fløjte hidkaldte Nattevagten, som straks 
efter viste sig' udenfor Havens Stakit, omgiven af 8 — 10 større og 
mindre Hunde. Det var engelske Hunde, der var indforskrevne og 
Efterkommere af de Hunde, som den 3. Februar 1837 var trængte 
ind i Toldbodvinhusgaarden om Natten og havde ihjelbidt en Pige. 
Selvfølgelig var disse vilde og blodtørstige Bæstier, 3 i Tallet, blevne 
udryddede, det vil sige Politidirektør Bræstrup beordrede, at de 
skulde hænges, hvilket ogsaa skete i Paasyn af deres firføddede 
Kammerater. 

Fader stak sin Arm ind under min, hvorefter vi gik fra 
Haven ud paa Toldboden, medens Moder blev staaende oppe i Vin- 
duet seende efter os, paa Grund af Hundenes Glubskhed forberedt 
paa det værste. Ledsaget af Nattevagten og omgivet af alle Hun- 
dene, der var ensfarvede brune, slanke af Bygning med fine Hoveder 

og klare spillende øjne, gik vi om paa Pladsen mellem de store 
Pakhuse, hvoraf Kieler Pakhuset, det saakaldte „Blaa Pakhus*, i 
sin Tid havde tilhørt Morfader; dets Luger og Indgange var for- 
svarligt tillukkede. Ind mellem lave Skure med Halvtage, ind 
mellem opstablede Kasser, større og mindre Tønder og andre vel- 
emballerede Varer, fortsatte vi ledsagede af Hundene uforstyrret vor 
natlige Vandring, indtil en ulykkelig Kats eller Rottes Tilsynekomst 
skræmmede Hundene fra Sans og Samling. De spredte sig i 
samme Nu som Avner for Vinden, indtil de slukørede vendte til- 
bage, adlydende deres Herre. 

Paa Indrerheden laa Orlogsskibene aftaklede Side om Side 
saaledes som den Dag i Dag. Ude paa Hønsebroen gik Skild- 
vagten frem og tilbage, og inde fra Byen lød der af og til Raab 
og Støj. Vagten ude paa Toldboden raabtes ud. Runden af- 
marcherede. Vi satte os paa Bolværket ved Siden af et Slæbested, 
hvor der laa en Mængde Baade fortøjede, og lyttede til Vandets 
Skvulpen mellem Pælene, stadigt omgivne af Hundene. Pludselig 
slog Uhret paa vor Frelsers Kirke ovre paa Kristianshavn tolv Slag, 
ligeledes Uhret paa Frederikskirken. 

Da Fader vedblivende udspurgte Nattevagten om forskelligt, 
forholdt jeg mig rolig, men det var mig dog ikke ganske tilpas, 
at Hundene stadigt havde Tilbøjelighed til paa venligste Maade at 
gøre Forsøg paa at slikke mig i Ansigtet med en hed, ru Tunge. 
Maanen sad stor og rund over vore Hoveder, og jeg tænkte paa, 
at den dog sad og gjorde sig til Gavns lystig over os i Bevidst- 
hed om, at den saa og kendte meget, meget mere, end vi nogen- 
sinde vilde bringe i Erfaring. 

Nattevagten var en gammel Mand, der gik daarligt, støttende 
sig til en tyk Stok; han var nær gaaet bag over, da Fader rakte 
ham sin Haand og bød ham God Nat, hvilken Venlighed kom ham 
overraskende. 

Fader fortalte mig senere, at han hed Køhlert og at han for- 
uden at være Fader til Louis Kleins Kone var en Brodersøn til min 
Oldemoder, Dorothea Køhlert, der havde fulgt sin Ægtefælle i Aaret 
1772 til Grosz-Wissembourg. Ogsaa Køhlert havde i sin Tid ejet 
et Linnedvæveri paa Kristianshavn, men det brændte, og siden da 
var det lidt efter lidt gaaet tilbage for ham. Tilsidst forfaldt han 
til Drik, og Familjen fik ham da — længe før Faders Tid — an- 
sat som Nattevagt inde paa Ny Toldbod. Flere Aar efter den her 

omtalte natlige Spadseretur fandtes den gamle Mand en Morgen 
druknet nedenfor Bolværket. Fader udtalte sig i den Anledning 
dadlende om Louis Klein, der havde ladet den gamle Mand ernære 
sig paa en saa besværlig Maade; men Svigersønnens Hensigt der- 
med var dog vel den at forhindre ham i at forskaffe sig Drikke- 
varer, da han om Natten ikke kunde slippe bort fra sin ansvars- 
fulde Post og om Dagen maatte sove. 

Moder drog et lettende Suk, da hun saa Fader og mig vel- 
beholdne komme tilbage fra denne natlige Ekskursion. Efter at 
være kommet ind paa mit Værelse, der laa paa 1ste Sal ud mod 
Toldboden, slukkede jeg mit Lys og blev længe staaende ved det 
aabne Vindue seende ud i den lyse Nat. Adskillige var de gode 
ønsker og velmente Raad, der var bleven mig tolkede i Dagens 
Løb, og særlig veltalende havde Mormoder været i Anledning af, 
at jeg» hendes ældste Barnebarn, nu gik ind i mit 15. Aar. 

Den 13. Juli 1846 ankom paa Rheden Hs. Majestæt Kong 
Oscar den 1ste til Sverige-Norge, ledsaget af sin Dronning Josephine 
og sine to Sønner, Kronprins Karl, Hertug af Skaane, og Prins 
Gustav, Hertug af Uppland. 

Ligesom Aaret iforvejen overværede Moder og jeg Landstig- 
ningen oppe fra Vinduerne i Toldkammerbygningen inde paa Ny 
Toldbod. Paa Grund af Kabinetssekretæren, Gehejmeetatsraad 
Adlers Sygdom var del meddelt Fader i en meget venskabelig 
Skrivelse fra den fungerende Kabinetssekretær, forhenværende 
Amtmand i Haderslev, Kammerherre Tillisch, at efter Kongens 
ønske maatte han, ligesom ved Kongen af Prøjsens Ankomst, tage 
sig af Arrangementet i Anledning af de svenske Majestæters Mod- 
tagelse. 

Det var ikke paa Grund af selve Toldbodens, men paa Grund 
af de udenfor dens Port, paa venstre Side af Toldbodvejen liggende 
Bygningers Udseende, at man ved slige højtidelige Begivenheder 
var tvunget til at maatte tage Pladsen foran Toldkammerbygnin- 
gen, indenfor den Ny Toldbod, i Brug; saa meget mere som 
dens nordre Port førte direkte ud til den efter Datidens Forhold 
imponerende brede Amaliegade. Følgende eksalterede og drastisk 
skrevne Brev, der havde den Skavank at savne Underskrift, ihvorvel 
Forfatteren paa et senere Tidspunkt navngav sig, skildrer de 
nævnte Forhold paa Toldbodvej langt udførligere, end jeg vilde 
kunne gøre. Selvfølgeligt følte Fader sig ikke kaldet til at paa- 

begynde sin Virksomhed med at rage de Kastanier af Ilden, som 
den hidtilværende Toldinspektion havde ladet ligge. 

„Kabenhavn 20 Decbr. 1844. 

Højstærede Hr. Justitsraad og Toldinspektør Muller 

hersteds. 

At blande mig i Deres Embedssager kan aldrig falde mig 
ind, men De er fremmed her i Byen, og den Ting, der vil 
paatales, falder Deres Formand til Last, men maa athjælpes. — 

Talen bliver om først at skaffe Toldboden et anstændigt 
Ydre, saa at ej Nationen er til Spot for alle Fremmede med 
slig en Indgang til Byen. Behag at tilse Plankeværket, Vin- 
huset, Kagekonens, Barbererens, Jernhandlerens, Grønthand- 
lerens Butik og spørg dem, om det er anstændig. Enhver maa 
holde sin Gaard og sin Del af Gaden ren, Toldinspektionen 
undtagen. Indgangen strax ligner en abandonneret Skarn- 
Qerding — og saa det infame Plankeværk^ hvor Studene finde 
Ophold til hele Racen er samlet, inden de drives videre. De 
følgende Steder kan beses og saa dømmes og fordømmes af 
Enhver. Hvilken Hovedstad frembyder slig en Indgang til Byen, 
og hvis er Skylden? Toldinspektørens, som der dominerer. 
Jeg gentager, at Deres Formand burde hundses, men en maa 
tage fat, ellers gaar atter en Generation ved Embedsmændenes 
Sløvhed tabt som i en Vask. 

Blom er anmodet derom — han er sløv for den Sag. 
Feddersen er vel lig O, ligesaa Wigelsen og de andre. 

De er som Rawert duelig, men han fik ej sin Mening 
gennemsat. Hvis De har en Villie, og veed at sætte den igennem, 
opsig saa først alle Lejere, saa faar De Spillerum, dette maa 
ske i Løbet af Aaret — altsaa strax. 

Saa fremkom med Planer og Tegninger. Sælg Pladsen, 
lej dets Boder — alt vil betale sig, blot en Ide. 12 Butikker 
lig dem i Kongens Have, men med Kælder under. Bagværelser 
til Beboelse osv. Fundamentet saa stærkt f. Ex. tre Stens 
Mur, at der kan paabygges i flere Aar herefter. Grunden er 
vel mellem Venner 6 — 8000 værd, hvorfor ej afbenytte denne 
Sum. Alt maa være paabegyndt inden den danske Kommis- 
sions Nedsættelse, og alt være begyndt, inden Kongen af 
Preussen kommer og ser Skandalen. 

Dette er skrevet i den bedste Mening. Bemærk selv, om 
der fra Jernporten, saa langt Strækningen gaar, ser anstændigt 
ud, og om den fattigste Mand har det uslere og mere svinsk 
end det Skue, der fremstilles for 50 — 60,000 Rejsende, og som 
paa alle Spørgsmaal: hvis er Skylden? taar det Svar: Told- 
inspektionens Sløvhed og Ringeagt for os". 

Hvad der kedede Fader mest, var,- at han altid skulde være 
til Stede saavel ved de høje Herskabers Ankomst som og véd 
deres Afrejse, ligeledes da Kongen og Dronningen den 20. Juli af- 
lagde Genbesøg i Helsingborg, og Fader i den Anledning maatte iføre 
sig sin Gaiauniform, hvilket i høj Grad satte Krigshumøret op hos 
Etatsraad Blom. Blev Fader tilsagt til Audiens hos Kongen, eller 
han selv paa Grund af Embedssager søgte en saadan, foranledigede 
dette altid Blom til at fremkomme med Bemærkninger til Fader 
selv eller Andre i Anledning af den omtalte Uniform. 

I den Tid, vi boede i St. Kongensgade, aflagde vor Husfælle, 
Kongens Generaladjudant, Admiral Christoffer Liitken, undertiden 
Besøg oppe hos os. Han var en gammel, elskværdig Pebersvend, 
hvem det morede at eksaminere mig i Fransk; selv naar vi mødtes 
paa Trappen, undlod han aldrig med den dybeste Ærbødighed at 
sige mig nogle smaa Behageligheder, fordi han paastod, at derved 
skete ingen Skade; hvad han sagde, var kun at betragte som for- 
beredende øvelser. En Dag, kort efter at vi var flyttede, kom jeg 
gaaende fra Skole samtidig med, at han kom ud af sin Port paa 
Vejen til Amalienborg, ledsaget af sin Ordonnans, der bar hans 
Portefeuille. Gensynet var lige glædeligt for os begge og endte med, 
at han foreslog, at vi skulde følges ad, idet han befalede sin Or- 
donnans at bære min Skoletaske. Jeg gik ind paa Forslaget og 
gik tilbage med ham ad Bredgade om ad Frederiksgade og forbi 
Kongens Palais. 

Denne Spaseretur gentog sig regelmæssig et Par Gange om 
Ugen, naar Kongen kom ind fra Sorgenfri til Statsraadet. 

En Dag, da vi gik Side om Side forbi Palais'et, standsede Admi- 
ralen brat og gjorde stram Honnør. „De kommer til at neje, lille 
Frøken, thi der staar Kongen i det midterste Vindue og kigger 
efter os". 

Da Tante Lovise plejede at tage sig af min Paaklædning, 
voldte den ikke Moder Besvær; jeg kan saaledes huske, at jeg 

E. Fibiger: Tidsbilleder. 7 

Aaret i Forvejen havde faaet en fiks hvid Basthat med blaa Baand, 
som Tante havde købt hos Louise Rasmussen^), der Aaret i For- 
vejen havde aabnet sin franske Modebutik i Vimmelskaftet, og 
skiltede med en stor, smagfuldt klædt Dukke i Vinduet. Hun havde 
tilskrevet Tante og bedt hende om at bese sine Herligheder, og 
Tante havde med sit Hang til Elegance villigt fulgt Indbydelsen ; fra 
det øjeblik af havde Jomfru Rasmussen, saa længe hun havde 
Modebutik, Tantes Søgning. Jeg har ogsaa en Gang været med 
i hendes Butik og kan endnu se hende for mig, da hun ilsomt kom 
Tante i Møde, iført en blegrød Silkekjole med mørke Striber og 
en tyk, lang Guldkæde om Halsen, men jeg, der dog ingen Ide 
havde om, hvem hun egentlig var, fandt, at hun trods sin ele- 
gante Paaklædning ikke var nogen rigtig Dame. Da jeg fremkom 
med denne Bemærkning i Thorvalds Nærværelse, skændte han paa 
sin Moder og forbød hende for Fremtiden at tage mig med i Jom- 
fru Rasmussens Butik, hvilket højligt undrede mig, at Tante lod 
sig sige. 

En Dag, da jeg ved Middagsbordet overbragte en Hilsen fra 
min ganle Ven, Admiralen, og Fader derved fik at høre, at mine 
Spasereture hjemad fra Skolen undertiden foretoges over Amalien- 
borg, forbød han mig dette og erklærede, at det passede sig ikke, 
at Ordonnansen bar min Skolepose. 

„Ikke længere end til Hjørnet af Amaliegade" forklarede jeg. 

„Ligemeget, jeg vil nu ikke have det. Du skal ogsaa gaa 
hjem ad Akademi- og Blankogade". Jeg var nødt til at adlyde, 
men jeg syntes, at der var sket mig Uret ved at behandle mig 
ganske, som var jeg et Barn. 

Saa hændtes det en Eftermiddag, at jeg var steget op i mit 
Pæretræ, hvor jeg sad og læste i Frederik Nøssels Verdenshistorie, 
at Admiralen kom ind i Haven ledsaget af Christian Tjener. 

„Der er altsaa ingen andre hjemme end Frøkenen?** spurgte han. 

„Baade Herren og Fruen er ude**, lød Svaret. 

„Men hvor er saa Frøkenen, hun har vel ikke været syg?** 

„Aldeles ikke. Hun kommer vist snart, om jeg tør bede Admi- 
ralen om at tage Plads i Lysthuset**, svarede Christian Tjener, 
lagde Hovedet paa Siden og skottede op til mig. 

Imidlertid var Moder kommet hjem og skyndte sig nu ud i 
Haven for at komme mig, som hun vidste sad i Træet, til Hjælp. 

^) Senere Grevinde Danner. 

Bemeldte Christian Tjener var forøvrigt en ejendommelig Per- 
son, som Fader havde taget i Tjeneste paa Anbefaling af Kongens 
Staldmester og Rejsemarskal v. Bardenfleth. Da Fader ikke vilde 
have, at hans Tjener skulde være iført et Livre som de alminde- 
lige, havde han ladet sy en kort Trøje med stiv Krave og tæt 
knappet op i Halsen med blanke Knapper. Jeg kan endnu se 
Christian Tjener ved givne Lejligheder sætte sit Underansigt i Lave 
for ved Hjælp af den derved opstaaende dobbelte Hage at give sig 
et værdigere og mandigere Udtryk. Hans Bestræbelser førte dog 
nærmest til, at Blodet steg ham saaledes til Hovedet, at han blev 
rød helt op i Haaret. For øvrigt var han os alle meget hengiven, 
men særlig mig, hvilket gav sig Udslag paa den snurrige Maner, 
at saa snart han kunde se sit Snit, omtalte han mig som „Voreses 
Elfride". Det skete imidlertid paa saa beskeden og velmenende 
Maade, at Moder halvvejs blev rørt, naar hun hørte ham udtale 
sig saaledes. 

Mange gode og glade var de Dage, som tilbragtes af os alle 
ude i vor Have fra Begyndelsen af Sommeren og til langt ud paa 
Efteraaret. Ubegribeligt var det, at Fader, der i alle Maader var 
saa overlæsset med Arbejde, alligevel fandt Lejlighed til at tage 
sig saa meget af sine Sønner, som han gjorde. Principielt tog han 
hverken Moder eller nogen af dem med sig paa sine ret talrige 
Køreture, fordi han ikke ønskede, at der skulde gøi'es Bemærk- 
ninger i saa Henseende. Derimod faldt det, som saa ofte forhen, 
tidt i min Lod at blive Faders Ledsagerske. 

Der er i vore Dage ikke mange synlige Spor tilbage af de 
Veje, paa hvilke vi kørte omkring i Byens Nærhed, dog maa und- 
tages Amager, hvor mit øje undertiden studser ved at møde et 
eller andet lille Minde fra hin Tid, men som vel ogsaa snart for- 
svinder. 

Jeg husker for øvrigt en sildig Eftermiddag, hvor Fader i An- 
ledning af en Smugleraffære skulde ud ad Vedbæk til. For at vild- 
lede Opmærksomheden afhentede han først Tante Leonora inde paa 
Købmagergade, hvorefter vi kørte ud af Nørreport langs Bleg- 
dammen og ind paa Kongevejen, indtil vi endelig slap ud paa 
Strandvejen. Det var midt i August, men Solen var længst nede, 
da vi naaede ud til Strandmøllen, hvor Tante og jeg maatte stige 
ud og fik Paalæg om ikke at blive ængstelige, hvis det trak ud, 
før Fader kom tilbage. Klokken gik til to, inden vi hørte Vognen 

komme tilbage. Vi var selvfølgelig baade sultne og søvnige, men 
havde ellers ikke lidt noget ondt, tværtimod haft det meget for- 
nøjeligt i enhver Henseende, og havde uden at generes af Gaaende, 
Kørende eller Ridende spaseret frem og tilbage i den lyse Nat. 
Det trak i øvrigt længe ud, før denne Smuglerhistorie fandt en 
Afgørelse, saa vidt jeg husker skete det først i Oktober eller i 
December samme Aar, idet Parthaverne i Tide var blevne ad- 
varede og paa alle mulige Maader søgte at vildlede Toldvæsnet 
og Fader med, men Enden blev dog, at de til sidst maatte strække 
Gevær, 

Paa mine Køreture med Fader talte han ret ofte med mig ikke 
alene om Fortidens men ogsaa om Nutidens Forhold og ikke saa 
sjældent om, hvad Fremtiden bar i sii Skød, saavel for Hertug- 
dømmernes som for Kongerigets Vedkommende. Hverken St, Simons 
eller Benjamin Constans's Fantasterier var Fader usympatiske, om 
end med Forbehold, og mange er de Samtaler, som jeg f* Eks. i 
den Anledning har overværet mellem Frenologen Professor Dr. med. 
Otto og Pastor Visby. ^) For øvrigt medførte Fader paa sine 
Køreture til Adspredelse enkelte Bind af Thiers: „Den franske Revo- 
lutions Historie", hvis Læsning ogsaa højligen interesserede mig. 

Hen paa Sommeren kom Tante Lovise og bad om, at jeg hver 
Torsdag Aften maatte følges med hende i Teatret, da hun i saa 
Tilfælde vilde abonnere til mig hos sine gamle Venner, Postmester 
Kancelliraad Tillges; men Fader satte en lidt betænkelig Mine op. 
Sagen var, at han havde selv besluttet, at Moder og jeg hver Lør- 
dag skulde i Teatret, og havde allerede truffet Bestemmelser; men 
han nænnede dog ikke at berøve Tante den Fornøjelse at have 
mig med, hvorfor jeg hele Vinteren igennem kom to Gange om 
Ugen i det kongelige Teater. Jeg kan derfor med Sandhed sige at 
have set god og stor Kunst udøves herhjemme i vort kære, lille 
Fædreland af Datidens første Rangs Kunstnere, der, endog hvad Opera 
og Ballet angik, stod paa Højde med det bedste i andre Lande. 

Da jeg tilmed et Par Aftener om Ugen sammen med min 
Broder Sigvald blev undervist i Plastik og Dans af Balletdanser 
Georg Brodersen, maa det siges, at hvad der kunde bidrage til at 
præcisere en god Opdragelse, blev ikke forglemt. 



*) Pastor Visby havde i sin Tid været Sjælesørger for Worm, der som bekendt 
myrdede Tender og blev henrettet. 

Jeg kan saa tydelig se den unge Georg Brodersen med langt 
Polkahaar staa midt i Værelset og lig en elegant Cirkusdirektør 
lade Eleverne bevæge sig uden om ham i Rundkres for at lære 
at gaa og hilse. Jeg blev straks beordret til at være den, der 
gik foran, skønt der var dem, der var ældre og endnu højere end 
jeg, og jeg fik stadig Ros for Maaden, paa hvilken jeg forstod at 
nuancere min Hilsen. Meningen var at lære os at afpasse den i 
Overensstemmelse med dens Rang, Alder osv., hvem vi nejede for 
eller hilste paa. Heldigvis ophørte dog denne kedelige, men yderst 
korrekte Oplæring efter nogle Ugers Forløb. 

Om der end i den senere Tid, efter at Fader havde overtaget 
alle de hidtil af Etatsraad Blom udførte Forretninger, var indtraadt 
tilsyneladende fredeligere Tilstande inden for det københavnske 
Toldvæsens Enemærker, var dette dog ikke ganske Tilfældet. I 
Virkeligheden brændte det fremdeles nok saa lystigt bag Forhænget, 
i alt Fald hvad Etatsraad Bloms og Faders indbyrdes Forhold 
angik. 

Jeg har sagt, at Fader holdt meget af sin Fætter, Fritz Gullich. 
Han var lige som Fader varmtfølende overfor, hvad der er smukt 
og rent, og heller ikke ganske fri for lidt Naivitet, parret med en 
barnlig Tillidsfuldhed, som maaske fandtes hyppigere i de Tider end 
nu. Stundom kunde han være udholdende og energisk, til andre 
Tider savnede han ubetinget Viljekraft og Styrke til at bære Mod- 
gang. Mulig skyldtes dette, at hans Faders dystre Despoti havde 
tynget paa hans Livskraft fra Barn af. Da denne urolige Aand 
døde 1840, 97 Aar gammel, efterlod han sin Søn og Arvtager saa- 
vel Farveriet som hvad dertil hørte i en yderst daarlig Forfatning. 

Af Faders efterladte Papirer fremgaar, at han tre Gange er 
gaaet ind paa at være Kautionist og Selvskyldner for Fritz Gullich 
for et samlet Beløb af 500 Rdl., men hver Gang har maattet be- 
tale Beløbet, hvorom det drejede sig, sidste Gang den 26. Marts 
1846. Det har utvivlsomt voldt Fader Sorg, at han af Hensyn til sin 
egen Familje har maattet nægte videre Kaution, hvorfor det vel 
ogsaa har været ham en Beroligelse, at just paa dette Tidspunkt har 
Malermester Stoltenberg af fri Vilje gjort Gullich Forslag om et 
Laan paa 1200 Rdl. til 4 pCt. og 2 pCt. Diskonto, foruden Af- 
betaling af 75 Rdl. hver 3die Maaned, indtil Gælden var betalt. 
Han erklærede end yderligere, at han frabad sig Kontrakt skreven 
paa stemplet Papir, derimod forlangte han, at Gullich deponerede 

en Livsforsikrings-Police samtidigt med, at Fader gik ind paa at 
vilde love at drage Omsorg for, at Afbetalingen skete i rette Tid. 

Da gamle Giillich døde, efterlod han sin Søn Ejendommen 
137 Overgaden neden Vandet, medens Stoltenberg ved sin Sviger- 
faders Død blev Ejer af 197 Overgaden over Vandet. Det var 
vel altsaa paa Grund af gammelt Bekendtskab Sidstnævnte fremkom 
med sit meget favorable Tilbud. Men ikke desto mindre plagede 
han Fader ikke saa lidet, hver Gang Giillich ikke saa sig i Stand 
til at betale prompte, hvorfor Fader ret ofte maatte tage Affaire, 
hvilket til Tider voldte ham mange Bryderier, da han gentagne 
Gange nødedes til at maatte staa i Forskud for Giillich, idet Stolten- 
berg var en striks Laangiver. 

Den 23. Marts 1847 indstilledes Fader meget imod sit ønske 
af det kongelige Generaltoldkammer- og Kommercekollegium til ved- 
blivende ~ i alt Fald foreløbigt — at fungere i sin daværende Stil- 
ling. Som den ham sideordnede Kollega indstilledes samtidigt Etats- 
raad Feddersen, medens Etatsraad Blom forflyttedes til Odense som 
Told- og Konsumptionsinspektør. I et Statsraad, som afholdtes 
den 8. April, forandredes Indstillingen derhen, at Fader i Følge 
kongelig Resolution blev ansat som Toldinspektør i Aarhus. Han 
fik altsaa sit Ønske om at slippe bort fra København opfyldt, hvor 
selv Bloms Fjernelse ikke vilde have bragt Fader nogen Lettelse, 
i den Grad var Forholdene blevne ham imod siden den Gang, han 
overtog sit Embede. 

Den i Statsraadet tagne Beslutning, som gik det kongelige 
Generaltoldkammer- og Kommercekollegiums Indstilling imod, be- 
roede absolut ikke paa, at Kongen fremdeles ønskede at skaane 
eller værne om Blom, lige saa lidt som om Fader. Efter min Over- 
bevisning skyldes den endelige Afgørelse ene og alene Faders direkte 
Henvendelse i sidste Instans til Gehejmeetatsraad Adler, Kongens 
Kabinetssekretær. 

Jeg tror at turde sige dette med al mulig Begrundelse, idet 
jeg selv uden Faders Vidende kom til at spille en Rolle ved Sagens 
Afslutning, og dette gik saaledes til: 

En Morgenstund — det maa have været nogle Dage før, at 
Fader ved kongelig Resolution af 4. April udnævntes til Told- 
inspektør i Aarhus, kaldte han paa mig og bad mig — jeg tror, 
fordi han intet paalideligt Bud havde ved Haanden — om at ville 
besørge et Brev bragt til Portneren i Amaliegade Nr. 153 med Paa- 

bud om, at denne straks bragte det op til Gehejmeetatsraad Adler. 
Jeg gik selvfølgelig, men da Fader havde paalagt mig at serge for 
Brevets hurtige og sikre Aflevering, fandt jeg, det vilde være for- 
maalstjenligere selv at gaa op paa 2den Sal og aflevere det. En 
Tjener lukkede op og tog imod Brevet; men trods det, at jeg 
skyndte mig, var jeg ikke naaet ned i Porten, før han kom løbende 
ned ad Trappen og bad mig meget undskylde, at han standsede 
mig, men Gehejmeetatsraaden vilde gæme tale med mig. 

Jeg skyndte mig selvfølgelig tilbage og blev ført ind i Gehejme- 
etatsraadens Værelse. Han sad i sin Lænestol og var aabenbart 
ikke rask, men gjorde med meget Besvær forgæves Forsøg paa at 
rejse sig, da jeg kom ind. Da dette ikke lykkedes, strakte han 
med et venligt Smil sin Haand ud imod mig. 

„Jeg saa i Brevet, at Deres Fader for at være sikker paa, at 
det kom mig i Hænde havde sendt Dem af Sted med det", for- 
klarede han mig. 

„Jeg havde kun Ordre til at aflevere det hos Portneren**, be- 
mærkede jeg. 

„Desto glædeligere for mig, at De fulgte Deres Indskydelse, 
hvorved jeg faar Dem at se, thi De ved vel nok, at Deres Fader 
er meget stolt af Dem?" 

„Nej". 

„Ikke? det gør heller ingen Ting, men sæt Dem nu ned og 
lad os tale sammen". 

Jeg vidste jo, hvor meget Fader holdt af Gehejmeetatsraad 
Adler og betragtede ham som sin sande fuldtro Ven, og derfor 
svarede jeg ganske aabent og naturligt paa forskelligt, som han 
spurgte mig om. At mine Svar som ogsaa flere af mine Bemærk- 
ninger overraskede ham, kunde ikke undgaa min Opmærksomhed. 

Til sidst sagde han: 

„De ser saa forundret ud og synes maaske, at jeg udspørger 
Dem, men vær blot ganske rolig, vi holder alle saare meget af 
Deres Fader og har længst gærne villet hjælpe ham, men det er 
aldrig lykkedes til Gavns, fordi han aldrig har været fuldkommen 
aaben og sand imod os, som fornødent var". 

„Sand"? gentog jeg forbavset og saa spørgende paa ham. 

„Naa, naa, det er ikke saadan ment, min lill^ Ven, forstaa 
mig ret, jeg mener, han har aldrig villet udtale sig fuldkommen 
aabent og ærligt". 

^Hvad mener De dermed?*, udbrød jeg og for op. 

Den gamle Mand tog min Haand og klappede den beroligende. 
„Fader har aldrig villet tale lige ud af Posen og altid troet, at han 
skulde nok selv kunne hjælpe sig, hvilket dog var saa ganske 
umuligt. Kan De nu forstaa, hvad jeg mener, naar jeg siger saa- 
ledes?« 

„Ja, jeg ved det ikke, men Jean Paul siger . . . ." 

„Jean Paul", udbrød han og saa paa mig med store Øjne. 
„Ja, ja, hvad siger saa Jean PauP)", tilføjede han med et fint Smil, 
„eller rettere sagt, hvad er det saa Fader siger?" 

Jeg var i den dødeligste Forlegenhed; jeg havde saa ganske 
tabt Traaden i min egen Tankegang, som forøvrigt var baseret 
paa Jean Pauls Ord: „Aldrig tegner Mennesket sin egen Karakter 
skarpere, end naar han tegner Andres". 

Saa rejste han sig med Besvær, gik hen og lukkede en Dør 
op og kaldte paa sin Hustru. 

„Her skal Du se en kærlig Datter", sagde han til hende, som 
hurtigt kom ind i Værelset, og tilføjede adskilligt mere mig ved- 
rørende. 

Gehejmeetatsraadinden havde øjensynlig meget ondt af min 
ubeskrivelige Forvirring og store Kvide, for hun tog mig om Hovedet 
med begge Hænder og kyssede mig paa Panden. 

Jeg kan ikke huske mere, hvad der ellers foregik ; dog er det 
min fulde Overbevisning, at naar Fader fik sit Ønske opfyldt om 
at komme bort fra København, hvor han mente ikke vedblivende 
at kunne gøre den Fyldest, der svarede til hans egne strænge 
Principer med Hensyn til sine Embedspligters Overholdelse, og kom 
til Aarhus, skete dette paa Grundlag af det Brev, jeg bragte Kon- 
gens Kabinetssekretær. 

Gehejmeetatsraad Adler var født i København og havde været 
ansat i Norge, hvor han var med til paa Eidsvold at udarbejde 
Norges Grundlov. Senere hen blev han Kabinetssekretær hos Kong 
Christian Frederik af Norge, hvilken Stilling han ogsaa kom til at 
beklæde, efter at Prinsen havde besteget Danmarks Trone som 
Kong Christian den 8de. 

Da jeg mange Aar efter fortalte Fader om denne min Sam- 
tale, som jeg ikke havde dulgt for Moder, erfarede jeg til min 



1) Poul Richter. 

Overraskelse, at han var vidende om den, men med Vilje havde 
undladt at tale til mig derom. 

Han udtalte ved samme Lejlighed, at det var ham sagt, at 
man i Statsraadsmødet havde omtalt hans stadigt af Francke paa- 
pegede Forsømmelighed med Hensyn til Indsendelsen af de ham 
paahvilende Indberetninger. 

„Havde man den Gang", tilføjede Fader, „skreven 24. Marts 
1848 i Stedet for 8. April 1847, var denne Side af min Embeds- 
førelse vel næppe kommen paa Tale; man vilde højst sandsynligt 
have forstaaet, at min Udholdenhed paa dette Punkt ikke skyldtes 
manglende Pligtbegreb men min egen urokkelige Overbevisning 
om det utilbørlige i paa det daværende Tidspunkt og under de 
daværende Forhold i Hertugdømmerne at spilde den kostbare Tid 
med Overholdelse af det fuldstændigt forældede og ganske over- 
flødige Pindehuggeri. Jeg var imidlertid Francke for god en Svømmer, 
og dette har altid irriteret ham. Det maa have været ham en 
Himmerigs Mundfuld at faa mine Fejl præciserede i Statsraadet. 
Hvad min Embedsførelse ved Københavns Toldsted angik, der skrev 
sig fra 16. August 1844 indtil 8. April 1847, hvor jeg sendtes til 
Aarhus, var det kun et Paahit, naar man udslyngede en saadan Be- 
skyldning imod mig, der tidlig og silde plagedes med Skriveri og 
Korrespondance, og det vidste jo ogsaa selve Generaltoldkammeret 
frem for nogen". 

Jeg har aldrig hverken set eller talt med Etatsraad Blom; 
kun sjældent blev hans Navn her efter Dags nævnt i mit Hjem, 
undtagen ved en eller anden tilfældig Lejlighed. Saaledes da han 
i Aaret 1851 blev udnævnt til Medlem af den Kommission, der 
skulde berejse Jylland for at taksere den Skade og det pekuniære 
Tab, Krigen havde paaført den jydske Befolkning. Følgen heraf 
var, at det viste sig umuligt at faa Fader overtalt til at indgive 
sit højst berettigede Erstatningskrav, fordi det var ham imod, at 
Etatsraad Blom skulde være med til at godkende og vurdere hans 
Forhold. 

Da Fader søgte Audiens hos Kongen for at takke ham for 
sin Udnævnelse som Toldinspektør i Aarhus, var han selvfølgelig 
iført den ham saa misundte lovbefalede Uniform, dog med Und- 
tagelse at at Uniformskjolen var bleven forvandlet til Frakke, 
medens han havde ladet de hvide Kaschmirs Benklæder farve lyse- 
graa. Kongen var meget naadig og rakte ham Haanden, men idet 

han udtalte, „at han haabede ad Aare at gense ham glad og til- 
freds i Aarhus", lod han sit Blik strejfe Faders Paaklædning. 

Fader kunde ikke dy sig, og ihukommende Bloms forskellige 
Besværinger bukkede han dybt og tillod sig ærbødigt at bemærke : 

„Det var en uundgaaelig Nødvendighed, Deres Majestæt". 

Kongen, som godt forstod, at han dermed sigtede til Blom, 
brast i Latter og rakte ham atter Haanden og udbrød: 

„Ja ja, Hr. Justitsraad, paa Gensyn ad Aare". 



III. Del. 

1 1847 var der kun en Gang ugentlig Dampskibsforbindelse 
mellem København og Aarhus. Hver Lørdag afgik fra København 
Dampskibet „Iris", ført af forhenværende Kaptajnløjtnant i Marinen 
P. Sletting. 

Lørdag den 15. Maj kort efter Solopgang blev Fader, Moder, 
vi seks Søskende, Jomfruen og Pigen roede fra Nordre Toldbod 
ud til Skibet, der laa med Damp oppe for at afgaa Kl. 6 til Aar- 
hus. Der var ikke en Sky paa Himlen. Langsomt gled Skibet 
forbi Lynetten og Trekroner. Staaende oppe paa Dækket sendte 
vi vor sidste Afskedshilsen til København, medens Dampskibet 
satte Fart paa. 

Efter at være kommen Helgenæs og Mols Land forbi iagttog 
vi med stigende Interesse Indsejlingen i selve Aarhus Bugt. Den 
hele Kyststrækning, i hvis Midte Byen ligger omgivet af Riis Skov, 
Marselisborg- Vilhelmsborg og Mosgaard Skove, udfoldede mere og 
mere sin betagende Skønhed for vore beundrende Blikke. Henad 
Kl. 6 styrede Skibet forbi den yderste Mole og ind i selve Havnen. 
Paa Molens yderste Spids havde efter Sædvane ikke faa af Byens 
Indvaanere saavel Herrer som Damer givet Møde for at se Køben- 
havner-Damperens Ankomst. 

Imellem de Tilstedeværende genkendte Fader med Glæde flere 
af Byens Embedsmænd og Handelsstand, som ogsaa af Toldetatens 
Mænd. Fader havde gjort Bekendtskab med Adskillige, da han 
sidst i April var en Dags Tid ovre i Aarhus for at leje en Bolig 
til os. Længere henne paa Molen, hvor Skibet skulde lægge bi, 
stod en Klynge af Officerer fra det i Aarhus garnisonerende forrige 
Prins Frederik Ferdinands Regiment, nu kaldet for tredje Dragon- 

regiment. Mellem disse stod Faders kære Ungdomsven, Bank- 
bogholder Lars Fabricius, og tilraabte os et hjærteligt og jovialt 
Velkommen. 

Arthur og jeg havde forinden udvirket Faders Tilladelse til at 
maatte blive tilbage for at følges med en gammel Rorsbetjent, der 
hed Mortensen, og som Fader havde anmodet om at paase, at vor 
Bagage kom fra Borde. 

Hvor godt husker jeg ikke den gamle Mands høje, magre 
men lidt duknakkede Skikkelse, hans milde, blaa Øjne, det rynkede, 
rødmussede Ansigt, der mindede lidt om en frossen Pigeon. 

Da vi passerede Toldbodbygningen, pegede Mortensen med sin 
af Gigt krogede Finger paa en gammel Træbænk til venstre for 
Indgangen, og sagde: „Der sidder jeg", og pegede derpaa op til 
1ste Sal, og tilføjede respektfuldt: „Og der sidder FaV**. 

Efter at være spadseret gennem den lille Strækning med lave 
Huse paa venstre Haand, der kaldtes Revet, og drejet til venstre 
om Hjørnet, kom vi ind i „Dynkarken" og saa til Mindegadens Port. 
Straks vi kom udenfor den, mødte os en stærk Cikorielugt; Morten- 
sen forklarede, at denne skrev sig fra Stelfeldts Cikoriefabrik, der 
laa lige udenfor Porten til venstre, og tilhørte Fabrikant Stelfeldt. 

Ved Siden af Stelfeldts Ejendom laa Niels Mallings store Køb- 
mandsgaard og Brænderi. Ligeoverfor men til højre, forklarede 
Mortensen os, begyndte Spadseregangen, der førte helt udenom 
Byen og hen til Studsgadens Port. 

„Her, hvor vi nu gaar, hedder Spanien", vedblev han, „og dér 
ligger Huset, hvor vi skal bo**, tilføjede han, idet han pegede hen 
imod et et-Etages Vaaningshus, som ogsaa tilhørte Niels Malling. 

At det med Spanien forholdt sig som Mortensen sagde, vidste 
vi forud, thi Fader havde allerede fortalt os, at den Gang, da Spa- 
nierne i 1808 var her i Landet, havde en Del af det spanske Re- 
giment „Algarve**, som laa i Garnison i Aarhus, paa denne Stræk - 
ning ladet opføre sine Barakker og Stalde, og derfra skrev Sted- 
navnet sig. 

Glad var Moder næste Morgen ved, at det var Søndag, saa 
Fader havde Dagen til sin Raadighed og fra tidlig Morgenstund 
kunde tage Drengene med sig, saaledes at hun fik Ro til Husets 
Ordning. 

Hen paa Eftermiddagen holdt en af Fader bestilt 4-sædet Hol- 
stenskvogn for Døren. Den kørte os gennem Byen og ud af Mejl- 

gades Port til Riisskov. Vejret var henrivende og Udsigten ud over 
Bugten over mod Mols og Helgenæs betagende skøn. En gennem- 
trængende Løglugt mødte os ved vor Indkørsel i Skoven; med 
Undren opdagede vi, at hele Skovbunden var dækket af Løgplanter, 
hvis hvide Stjærneblomster fyldte Luften med ovennævnte stramme 
Lugt. Ud over denne ejendommelige Skovbunds Vegetation bredte 
hundredeaarige Ege deres fantastisk krogede, næsten bladløse Grene. 
Længere fremme i Skoven afløstes disse af høje slanke Bøgetræer, 
der syntes at kappes med hverandre om at blive det fejreste Træ 
i Skoven og at komme saa højt til Vejrs, at de kunde naa at se 
et Glimt af Bugten, hvis Bølgers sagte Brusen lød i vore Øren. 
Vi kørte ned til Stranden udenom Traktørstedet „Salonen" og derfra 
tilbage til Plænen midt i Skoven, paa hvilken Skovløberens Hus laa. 

Her steg vi af Vognen, og medens Skovløberens Kone, Madam 
Knudsen, lavede Kaffe til os, fartede vi Skoven igennem, kom ind i 
Veilby Krat og endte med at bese det store Areal, som var udlagt 
til Grund for den paatænkte Sindssygeanstalt for Nørrejylland. 

Hjemturen gik udenom Byen forbi Aarhus Vandmølle, Kirke- 
gaarden ved Frederiks Port og videre forbi vor Bolig samt Ejen- 
dommen „Jægergaarden", der laa paa højre Side af Vejen og til- 
hørte Kammerjunker Wichfeldt. Skraas til venstre for „ Jægergaarden" 
paa den anden Side af Vejen laa tredje Dragonregiments Eksercer- 
og Ridehus , en temmelig stor, af Træ opført Bygning. Vi kørte 
videre langs Stranden nedenfor Wallensteins Skanser, en Levning 
fra Trediveaarskrigen, og videre indtil vi kom kom ind i Marselis- 
borg Skov. De inde i Skoven malerisk beliggende Klude- og Stampe- 
møller, der pludselig kom til Syne ved Randen af sivbevoksede, af 
Bøg og Elm omkransede Indsøer, alt dette gjorde paa mig et ufor- 
glemmeligt Indtryk. Det faldt os saa vanskeligt at rive os løs fra 
al denne Naturskønhed, der omgav os, at et let Taageslør alt be- 
gyndte at brede sig ud over Bugtens Vande, inden vi kom tilbage 
til vor Bolig. 

Det varede ikke mange Dage, før de tre ældste Drenge var 
indmeldte i Realskolen. I Betragtning af, at jeg gik i mit sekstende 
Aar, ledsagede jeg Fader og Moder paa de pligtbundne Visitter til 
Byens Honoratiores. Regulativet for disse Visitter havde Fader 
forud modtaget af Hertz, Kasserer ved Aarhus Sparekasse. „Store 
Hertz", som han kaldtes paa Grund af sin Højde, var Auktions- 
holder og beklædte ikke faa andre Tillidsposter. 

Vor første Visit aflagde vi hos „Store Hertz", og vi blev mod- 
tagne med megen Artighed af ham og hans Familje. Imidlertid 
skændte han paa Fader, fordi denne ikke havde fulgt den Ordre, han 
havde faaet om at paabegynde Visitterne hos Stiftsøvrigheden og 
Embedsstanden. Desuagtet havde jeg en Følelse af, at han allige- 
vel satte megen Pris paa selv at have været den første i Rækken, 
da dette smigrede hans Forfængelighed, hvorfor han heller ikke 
undlod at fortælle Begivenheden i vid Udstrækning. 

Vi følte os snart temmeligt besværede af vor Boligs indskræn- 
kede Forhold, hvorfor vi en Dag med Glæde erfarede, at Fader, 
tilskyndet af „Store Hertz", havde købt den to -Etages Ejendom 
paa Mejlgade, der laa ved Snævringen. Den forrige Ejer var Redak- 
tør af Aarhus Stiftstidende, Overkrigskom missær Elmqvist, der ogsaa 
ejede den skraas overfor beliggende Ejendom, som han selv be- 
boede, og i hvis Baghus Trykkeriet var. Særlig glad blev Moder 
ved at erfare, at der hørte Have til vor Ejendom. Til Oktober 
kunde vi flytte ind paa 1ste Sal, medens gamle, forhenværende 
Rektor Hasselbach fra Viborg Kathedralskole og hans Hustru ved- 
blev at bo i Stueetagen. 

Aarhus! Du gamle By, hvor tydelig mindes jeg Dig i dette 
Øjeblik, Du min Ungdoms kære Hjemsted. Hvor levende staar for 
min Erindring de mange nydelige unge Piger, mine Samtidige, som 
jeg mere eller mindre i Aarenes Løb sluttede mig til. Undertiden 
hændes det, at jeg mødes med en eller anden af disse eller med 
en af mine Brødres Skolekammerater, og saa bliver saa mangt et 
Minde fra hin Tid lyslevende for mig. 

Mit eget, kære gamle Aarhus. Mit Øje blændes ikke ved nu 
at se Dig iført Dit nye Skrud. Født og baaren var Du altid til, 
naar Tidens Fylde kom, at blive den jyske Halvøs Hovedstad- 
Kun syntes Du den Gang, jeg lærte Dig at kende, af gammel, 
grundbefæstet Loyalitet ikke at sætte Dine Ønskers Maal højere 
end til en rolig, fremadskridende men velbefæstet Udvikling, der 
kunde stille Dig jævnsides med Dine Søsterbyer Randers og Aal- 
borg. De forskellige Benævnelser, der endnu den Dag i Dag kalder 
Beboerne i Aarhus Amt for Grødjyderne, Randers Amts for Kron- 
jyderne, antyder, at Randers i forrige Tider har haft Fortrinet, vel 
særligt paa Grund af sit Jordegods og rige Opland. At Du som 
Halvøens Midtpunkt nu vandt et Hestehoved Forspring, er i Na- 
turens Orden. En langt Qæmere historisk Fortid viser os Aalborg 

og Randers sat paa Højsædet; saaledes flytter Tiden Mærkepælene 
fra Sted til Sted. 

Hvor tydeligt ser jeg ikke det Optog, der bevægede sig mindst 
4 Gange daglig Gaderne op og Gaderne ned, naar Køerne endelig 
om Foraaret var bleven slupne ud paa Græs og blev hentede hjem 
til Malkning. Drøvtyggende og gemytligt viftende med Halerne 
undlod de aldrig at efterlade synlige Spor paa den Strækning, de 
havde at passere. Sandt nok lod Brolægningen foruden dette 
Ubehag en Del tilbage at ønske, men det gjorde den forøvrigt 
ogsaa ovre i København; det samme kunde ligeledes siges om 
Gadernes Belysning, Rendestenenes Fald osv. 

Det vilde være unaturligt, om der ikke ogsaa den Gang lige- 
som den Dag i Dag eksisterede Sladder i Aarhus, men den førtes 
ikke indenfor vore Døre lige saa lidt som indenfor den lille Kreds, 
vi kaldte for vore gode Venner. Ude i Livet søgte Fader altid at 
stanse alt, hvad der kunde komme ind under Begrebet „Sladder", 
som han kaldte for kritikløst Pjank, ved overlegne og satiriske Ud- 
fald. Ve den Nyhedskræmmer, der løb rundt og bragte Historier 
om Andres personlige Anliggender til Torvs; Fader var Mand for 
at sige ham Besked: men hans Sandhedskærlighed i saa Henseende 
vandt ikke altid den rette Paaskønnelse, hvorfor han ofte indenfor 
visse Kredse fik Skyld for at besidde en lovlig stærk Trang til 
Oprigtighed. 

Det var med smerteblandet Glæde, at Fader af og til modtog 
Breve fra Hertugdømmerne, særlig fra Vennerne i Flensborg. Hans 
Svarskrivelser var korte, han følte sig som en Mand, hvis Rolle 
var udspillet, hvis Tid var omme. Fra Begyndelsen af undgik han 
med Overlæg at slutte sig til nogen af sine nye. Omgangsfæller, og 
var langt mere tilbageholdende, end han plejede. Han bildte sig 
ind, at hvert Ord, han sagde, blev nøje taget under Overvejelse; 
han havde en Fornemmelse af, at han var under stadig Observa- 
tion ; det saarede ham. Han var for kritisk anlagt til ikke at kunne 
spore, at de Modstandere og Uvenner, han havde erhvervet sig 
under sin Embedstid i København, havde været paa Spil forud for 
hans Komme til Aarhus. Han følte derfor til sine Tider en uvil- 
kaariig Lyst til at være rigtig ubehagelig og til at vende det laadne 
ud og se, hvad Indtryk dette vilde gøre. 

Selv betragtede han sin Forflyttelse til Aarhus som en Slags 
Landsforvisning. 

Til andre Tider førte hans mere rolige Betragtninger ham til 
den Sandhedserkendelse, at var der overhovedet noget i Vejen, saa 
laa Skylden hos ham selv. 

Oprindelsen til den nuværende Situation skrev sig fra først at 
fra hans egne haabløse Udtalelser om Forholdene i Hertugdøm- 
merne, og om, hvad Tiden bar i sit Skød. Man havde ikke alene 
indenfor den Kreds, der saa paa Forholdene med den kloge og 
dannede Mands Blik, forstaaet ham, men ogsaa været enig med 
ham, og derfor ment at burde lønne hans Fortjenester ved paa 
hædrende Maade at stille ham et nyt Tillidshverv i Udsigt under 
tilsyneladende langt roligere Forhold, først i København, nu i 
Aarhus. 

Resultatet af Faders Tænken frem og tilbage blev, at han i 
sin nuværende Stilling i Grunden intet havde at beklage sig over 
med Undtagelse af sit pekuniære Tryk, hvilket ofte pinte ham. 
Vel var Staten altid beredvillig til at yde ham rentefrie Laan, der 
skulde garanteres ved en Livsforsikring, hvis Præmie blev indeholdt, 
naar hans Gage udbetaltes, men Arrangementet kunde dog ingen 
Sinde blive fyldestgørende nok til at tilvejebringe den fornødne 
Ligevægt mellem Indtægt og Udgift, en Skæbne Fader delte med 
mangen Embedsmand. 

Som tidligere forklaret var dette fra Begyndelsen af altid faldet 
Fader vanskeligt som Følge af hans ejendommelige fremskudte 
Position i Hertugdømmerne. Hvorvidt det nu vilde lykkes under 
de mere rolige og begrænsede Forhold i Aarhus, vilde Tiden vise. 
Den Kendsgerning, at hans fire Sønner var i Opvækst og stillede 
større og større Krav til hans Omsorg, kunde ikke ganske holdes 
ude af Betragtning. Jeg maa altid le, naar jeg mindes de mange 
saavel tragiske som komiske Forsøg, der trods Faders Indsigelser 
blev foretagne af Moder for at bringe det rette Forslag i de Penge- 
midler, som havdes til Raadighed. Men lige meget hjalp det, den 
rent husmoderlige Dygtighed var hende hverken i Kødet baaret 
eller i Klæderne skaaret. Skylden var ikke hendes, en kærlig og 
trofast Moder og Hustru var hun. Til Tider blev Fader utaal- 
modig over Situationen, som oftest lo han hjærteligt, men det hed 
sig altid: „Du, Elfride, maa hjælpe Moder." 

Det er dog min fulde Overbevisning, at Hjemmet ikke vilde 
have været mere lykkeligt, selv om vi havde siddet i Guld til op 
over Ørene. 

Allerede den 16. Juni 1846 havde Claus Schwensen, den af 
Faders Venner i Flensborg, som hyppigst tilskrev ham, paany ladet 
høre fra sig i Anledning af det projekterede Rendsborg- Slesvig- 
Flensborg Jernbaneanlæg, som Fader paa Foranledning fra General- 
toldkammerets Side havde givet Stødet til. 

Claus Schwensen skrev saalydende: 

— — — „Unsere politischen Wirren in den Herzog- 
thiimem sind sehr interessant gewesen, — hier steht noch die 
alte Garde fest, das fatale ist hier, dass die Ultrapartei, haupt- 
såchlich die eifrigen Husum -Tonningen Eisenbahnleute , mit 
ihren schroffen, einseitigen Ideen, unsere Sache durch dumme 
Demonstrationen verderben. Das specielle Nivellement nebst 
såmmtlichen Vorarbeiten der Rendsburger -Flensburger- Eisen- 
bahn Anlage, ist bereits im December nebst Concessions-Gesuch 
an die Eisenbahn-Commission eingegangen. Agent Bents's Pro- 
ject, Rendsburg-LimQord, wird Dir wohl bekannt sein. 

Auch die Schleswiger sind wiithend dagegen, ich 

håbe es aber doch verhindert, dass jede Polemik, welche unser 
Concessions-Gesuch verwirken wiirde, aufgegeben wurde, indem 
ich erklårte, es miisste ein anderes ausfiihrlicheres Project vor- 
liegen, bevor das unsrige veråndert werden konnte, aber in 
dem Falle, dass das unsrige fiele, wåre es Zeit die Polemik zu 
verlassen. — 

— Soli ebenfalls Husum mit der Zweigbahn ver- 
bunden werden, so ist bei Danevirke der richtige Anschluss; 
will man dabei Flensburgs direkten Handel begiinstigen, so 
darf ja nur der Tarif fur alle Transit Waaren von und nach 
Husum nach der Lange einer Flensburg-Husum Bahn modificirt 
werden. Von Flensburg direkte nach Husum ist 6 Meilen, 
von Flensburg iiber Danevirke nach Husum ist 8 Meilen. 

Was Du iiber das Eisenbahnproject horst oder weisst, 
bitte ich mir mitzuteilen; finden Bents Concessions- Ideen in 
Dir einen Vertheidiger?" 

Claus Schwensen, der var en af Flensborgs rigeste Grossister, 
drev Smøreksport paa England og Rusland, og var godt inde i alle 
politiske Forhold, skrev et halvt Aar efter: 

E, F i b i g e r : Tidsbilleder. ^ 

„Der offene Brief des Konigs, fur dessen Einsendurig ich 
danke, war der erste hier, und theilte ich diesen sogleich Agent 
Jensen mit, ist ganz in meinem Geiste geschrieben. Der Brief 
enthålt freilich nichts Neues, es ist doch angenehm, dass der 
Konig einmal einen Character zeigt, und den exaltirten Be- 
strebungen bei den Parteien ein Ziel steckt; soviel ich hier hore 
ist die Majoritåt hier mit mir einverstanden, und es wird wahr- 
scheinlich eine Dankadresse beschlossen — dagegen wird man 
in den Stådten Rendsburg, Schleswig, Apenrade und Kiel nicht 
danken, doch håbe ich nichts nåheres und zuverlåssiges er- 
fahren. Die Fama erzåhlt, dass die Studenten in Kiel den 
Brief verbrannt haben sollen, was wohl nur Jugendstreiche und 
kein offener Aet sein wird. 

Hatten die guten und eifrigen Schleswig-Holsteiner sich in 
Vergangenheit und Zukunft nicht gequålt, sondern bios die 
Gegenwart geachtet, hatten sie sich bios um die Finanzen be- 
kiimmert, und um eine Trennung darin nachgesucht, das wåre 
nåmlich zu erreichen und auch nach meinem Daflirhalten fiir 
die Herzogthiimer fiir jetzige und fernere Zeiten wohlthåtig 
gewesen ; jetzt aber hat der ganze Witz ein Ende, denn Cou- 
rage haben die Kerle doch nicht, zudem werden der Burger 
und Adel sich auch nie einigen. Letztere werden doch stets 
auch zu meinem Aerger von der Regierung ewig hier im Lande 
bevorzugt bleiben. 

Doch genug von der Politik, ich bin eigentlich nun ganz 
curirt- und quåle mich nur mit dem Butterhandel , der mir 
genug zu thun schafft. 

Nur noch ein paar Worte iiber unsere Eisenbahn-Angelegen- 
heit — dass die Eisenbahn-Commission das alte specielle Ni- 
vellement ehe und bevor die Concession erwarten konnten, 
verlangt hat, wlrst Du wissen. Unsere Vorarbeit, von Dietz 
und Ulrich ausgefuhrt, hat iibrigens gar keinen Werth, und 
sind die dafur verausgabten 8000 Mk. vollig weggeworfen. — 

Wollen wir eine Bahn haben, so massen wir 

billig bauen, und das konnen wir auch, wenn wir eine Viertel- 
Meile westlich von Schleswig bleiben und ebenfalls die ganze 
westliche Linie, welche Du abgesucht hattest, beibehalten. — 

Auch muss ich Dir sagen, dass ich nach lån- 

geren Kampf mit mir selbst zu der vollen Ueberzeugung ge- 

kommen bin, dass eine Bahn durch Angeln wohl zum Vor- 
theil des Landes, aber gewiss zum Nachtheil der Stådte und 
zum Nachtheil Flensburgs sein wird. 

— Mit den Rendsburgern und Schleswigern wird 

die angedeutete Linie einen heftigen Kampf bringen, und wahr- 
scheinlich werden wir Flensburger nicht durchdringen , aber 
gewiss wird spåter diese Linie von den Actionåren beantragt 
werden. — 

Just Callisen,' unser Biirgermeister, ist ein Mann 

des Fortschrittes, mit dem ich viel verkehre, und sehr gut 
durchkomme. Lass bald von Dir horen. — " 

Claus Schwensen hadede Advokat Ohlshausen, hvem han altid 
betegnede som en af de Mænd, der stadigt agiterede mod Regerin- 
gens Jernbaneprojekter, ihvorvel man ved at overdrage ham Posten 
som Jernbanedirektør søgte at sikre sig hans Sympati. Da Fader 
modtog disse Breve, stod det endnu i hans Magt at kunne tale paa 
rette Sted og med rette Vedkommende om, hvad der lod sig ud- 
rette, og dette forsømte han heller ikke. 

De sparsomme, til sine Tider absolut forvrængede Efterretnin- 
ger, der kom til hans Kundskab ved Læsningen af „Kieler Corre- 
spondent", „Hamburger Nachrichten", „Itzehoer Wochenblatt" og 
„Altonaer Merkur", øgede kun hans Mismod som og hans Bek^^m- 
ring for, hvad den nærmeste Tid vilde bringe. Denne Lekture 
maatte han tilmed søge paa Hotel Royal, hvor Bladene holdtes. 
Her sad han saa midt imellem de tyske, storpralende og vigtige 
Probenreutere og læste. Hvor savnede han ikke Athenæum. Han 
lod de gode Aarhusfolk snakke, som de vilde, han kom hver Dag, 
spiste sin Frokost, drak sin Kaffe, og læste i Taushed de nys an- 
komne Blade. Tid havde han nok af. Hans Forgænger i Embedet 
havde ført et saa mønsterværdigt Regimente, at der var den bedste 
Orden i alle Forhold. 

Lidt efter lidt indfandt der sig imidlertid paa Hotel Roy als 
Læsestue sammen med ham flere af Byens intelligente Købmænd, 
om just ikke alle for Læsningens Skyld, saa fordi det nu ogsaa 
gik mere og mere op for dem, at der laa Uro i Luften, og det 
interesserede dem at høre Fader, der saa nøje kendte Forholdene, 
udtale sig om Betydningen af de foreliggende Efterretninger. 

Paa sin Vej fra og til Toldboden aflagde Fader til Tider Besøg 

hos „Store Hertz", der i Sommertiden plejede at sidde hver Efter- 
middag i sit Lysthus, ved Vinduet. Det morede ham nemlig at 
holde øje med Færdselen fra og til Havnen. Lysthusets Beliggen- 
hed var ved Aaens Bolværk neden for Mindebro ad Havnen til. 
Jeg tror nærmest, det var Fader, som talte, og Hertz, der hørte til, 
i alt Fald gik det saaledes til de Gange, jeg var med. 

Det var snart gaaet op for Fader, at naar eri Sag skulde 
fremmes, som angik aarhusianske Forhold, gjaldt det altid om forud 
at have „Store Hertz"s Sympati i god Behold. Hvad der nærmest 
i øjeblikket laa Fader paa Sinde, var Oprettelsen af et Bade- 
etablissement. Under sine Ophold med Kongen ved Badestedet 
Wyk paa Fohr havde han indvundet Erfaringer, som han gærne 
vilde gøre frugtbringende til Gavn for Aarhus og dens Beboere, 
idet der kun eksisterede et lille, under daarlige Forhold beliggende. 
Badehus, der tilhørte en Barber Warberg paa Skolegade. Strand- 
breddens fine hvide Sandbund, det kraftige Bølgeslag og de natur- 
skønne Omgivelser egnede sig særlig til at gøre Aarhus til Midt- 
punkt for et Badeliv i større Stil. Selvfølgelig maatte Sagens Reali- 
sation opsættes til næste Aar. 

Med Hensyn til Store Hertz og hans Indflydelse var den be- 
grundet i, at han, der var barnefødt i Aarhus, havde tilbragt en 
Del af sin Ungdom paa Kontoret hos Jørgen Nielsen, der siden 1815 
havde boet i Aarhus som Prokurator, og da Hertz var en vel- 
begavet ung Mand og tilmed velstaaende, kom han snart til Ære 
og Værdighed i Byen. Han blev forlovet ind i en ret velhavende 
Købmandsfamilje (Agerup) og blev gift. Samtidigt hermed fra- 
traadte han sin Stilling hos Nielsen og blev Auktionsholder, hvad 
der sikkert i Forbindelse med ikke faa juridiske Forretninger (Ord- 
ning af Køb og Salg og hvad dertil hører. Behandling af Boer etc.) 
har maattet give ham efter Datidens Forhold store Indtægter. Paa 
et senere Tidspunkt blev han først Kasserer ved Aarhus Spare- 
kasse og dernæst dens Bestyrer. Han blev ogsaa Formand for 
Borgerrepræsentantskabet og borgerlig Raadmand. Han var altsaa 
berettiget til at turde glæde sig over den velfortjente Popularitet og 
den Tillid, han nød blandt sine Medborgere, der lige indtil hans 
Død, den 26. April 1875, ansaa ham for en fuldstændig hæderlig 
Mand. 

Han beboede det lille, lave Hus paa Mindegade, som hans 
Fader, der havde været Skibskaptajn , havde efterladt sin Enke, 

der, saa længe hun levede, forblev i Huset hos Sønnen, der var 
hendes eneste Barn. Hans paafaldende høje Skikkelse, som han 
havde arvet efter sin Fader og hans Slægt, gav Anledning til, at 
Tyskerne i 1849 kaldte ham for: „Der grosse Mann in dem kleinen 
Hause auf Mindegade". 

Ved Oktober Flyttedag tog vi, som Bestemmelsen var. Bolig 
paa 1ste Sal i den af Fader købte Ejendom i Meilgade og tilbragte 
Vinteren uden større Selskabelighed paa Grund af min tilstundende 
Konfirmation. Jeg mindes imidlertid iblandt saa meget Andet en 
Aften, hvor „Store Hertz" sammen med nogle andre Herrer var 
indbudt til at spille en L'hombre. Klokkeslettet til Sammenkomsten 
var længst overskredet, men den, der ikke mødte, var Fader. 

„Nu skal jeg sige Dem noget, mine Herrer", udbrød Hertz og 
rejste sig, „kommer Justitsraaden ikke inden 10 Minutter, saa gaar 
jeg Fanden ta' mig min Vej. Det kan for Resten blive drøjt nok", 
tilføjede han mut, „at skulle sidde og høre paa hans Forklaringer 
og Undskyldninger". Idet han sluttede sin Tale, drejede han sig 
rundt paa Hælen og kom derved til at staa Ansigt til Ansigt med 
mig, der ham uafvidende var kommen ind i Værelset. Han lod 
sig imidlertid ikke bringe ud af Fatning, men tilføjede: „Ja, ja, 
lille Frøken, det er nu min Mening, og den skal Fader heller ikke 
blive fri for at høre". 

Ganske rigtigt, ikke saa snart sad vi ved Aftensbordet, førend 
han fortalte, hvad han havde sagt. Fader lo og svarede henkastet: 
„Jeg kender Dem nok, min gode Hertz". Denne hævede nu sit 
Glas, nikkede alvorligt til mig og drak det ud. 

Da vi rejste os fra Bordet, stak han sin Arm ind under min 
og spurgte dæmpet: „Er De endnu vred paa mig, lille Frøken"? 
„Vist ikke", svarede jeg og smuttede bort. 

Som velbekendt kunde Hertz til Tider paa lignende Maade 
som ovenfor fortalt tage sig yderligtgaaende Forlov til at ræson- 
nere, ikke alene over Fader, men ogsaa over mange Andre, hvad 
enten de var til Stede eller ej. 

„Gud fri og bevare os", sagde han en Dag, da jeg mødte 
ham og Fader paa Mindebro, idet han standsede mig, „her gaar 
jeg nu og prædiker for Fader og forklarer ham, at dette hersens 
med forud at tage op af sin Gage er den rene Galskab. Tror 
De, det nytter? ikke en Døjt", tilføjede han og trak Øjenbrynene 
højt op paa Panden, samtidigt med at et lille Smil brød frem og 

lig en Solstraale bredte sig over hans store Ansigt med de grove 
Træk. 

Fader har fortalt, at da en Mand, hvem Hertz havde skaffet 
Laan i Sparekassen, for fjerde Gang kom til ham for at bede om 
Henstand med Tilbagebetalingen, blev Hertz saa irriteret over hans 
Mangel paa Paalidelighed, at han, efter at have skældt ham grun- 
digt ud, rev Gældsbeviset itu og smed Manden paa Døren. 

„Det Bæst, tror han, at jeg vedblivende vil være hans Nar, 
saa tror han fejl", oplyste Hertz og tilføjede mere roligt: „Saa for 
Satan, der røg nu ogsaa de Penge ad Helvede til." 

Hvor vidt han dermed mente Sparekassens eller sine egne 
Penge, skal jeg lade være usagt. 

I Anledning af Jul og det tilstundende Aarsskifte havde Fader 
modtaget Breve fra Venner og forhenværende Undergivne syd for 
Kongeaaen. Jeg husker, hvor trykket hans Stemning var selve 
Nytaarsaften. Uvilkaarligt virkede den paa os alle, ihvorvel han 
søgte at være den, han plejede at være, naar han paa Højtidsdage 
var sammen med sin Familje. 

Da Taffeluhret forkyndte, at nu var Aaret 1847 stedet til 
Hvile, rejste Fader sig og udbrød: „Gud bevare Danmark og hvad 
Dansk er og bør være". 

„Drenge" ! tilføjede han med en Pathos, der fik dem alle fire til 
at springe op og staa ret, „Eders Tid vil ogsaa komme. Værer 
agtpaagivende, værer lydige. Se at faa lært det mest mulige, saa 
at I, naar Tidens Fylde er der, duer til at gøre Eders Pligt til 
Fædrelandets Gavn og Jer selv til Hæder". 

Den 17. Januar hen paa Eftermiddagen afholdtes i Hotel Royal 
en den paatænkte ny Badeanstalt vedrørende Generalforsamling- 
Da Mødet var forbi, fulgte de 2 i Forening med Fader valgte Direk- 
tører, MøUeejer Weis og Ingeniørkaptajn von Wenck, med ham 
hjem. Moder var gaaet tidligt til Ro, men havde paalagt mig, naar 
Fader kom hjem, at sørge for ham paa bedste Maade. 

Da Herrerne havde spist til Aften, satte de sig ind i Daglig- 
stuen, medens jeg forblev i Spisestuen, stærkt optaget af deres Sam- 
tale. Fader havde kort forinden Mødet modtaget et Brev fra Køben- 
havn, hvori Kongens Tilstand — han havde været syg siden 
4. Januar — omtaltes paa en meget alarmerende Maade, og man 
drøftede nu, hvilke Følger hans mulige Død vilde drage efter sig. 

Da Fader kom tilbage efter at have fulgt sine Gæster ud og 

fandt mig beskæftiget med at rydde til Side, fortsatte han Samtaleri 
med mig om Forholdene. Det var jo langt fra første Gang, at 
sligt hændte, og det blev herefter Fader til Vane, at selv om han 
kom sent hjem, det være fra Møde, Klubben eller Selskab, saa 
maatte han og jeg, om ikke ses, saa dog tale med hinanden. 
Undertiden, naar det var bleven sent, kunde han nok skænde paa 
mig, saafremt jeg ikke var i Seng; men i saa Tilfælde satte hari 
sig paa den nærmeste Stol uden for min Dør og fortalte og talte 
om alt, hvad han havde hørt eller erfaret paa en eller anden Maade. 
Undertiden forglemte han, hvor sent det var, hvorfor Moder, der 
altid hørte Faders Stemme, blot han aabnede Porten, fandt, nu 
kunde det være nok, og derfor viste sig paa Dørtærskelen mindende 
om, at Klokken var saa mange, at jeg burde have sovet for længe 
siden. Sommetider endte det med, at Moders Indsigelse mod dette 
„Natteravnen", som hun kaldte det, erklæredes af os begge for 
dødt og magtesløst at være. Resigneret tog hun saa Plads ved 
Siden af Fader, for højligen interesseret selv at være med i Sam- 
talen, der paa Grund af det hende medfødte ejendommelige Humør 
altid endte under Spøg og med Latter. 

Følgen blev, at jeg kom i uheldig Vane med at sove højt op 
paa Dagen i Stedet for at staa op i rette Tid og være „morgen- 
ferm". 

Den 21. Januar kom Efterretningen om Christian den Ottendes 
Død den foregaaende Dag. 

Det faldt næppe nogen af mine Præstekammerater ind, at jeg, 
der sad saa stille og tilsyneladende andægtigt lyttede til Stiftsprovst 
Dahlerups Ord, i Grunden var langt mere optagen af Politik end 
af den Kristendom, han indskærpede os. Da han pludselig spurgte 
en af de kvindelige Konfirmander, om hun kunde huske Ingemanns 
Salme „Dejlig er Jorden", og hun kom til det andet Vers: 

„Tider skal komme, 

Tider skal henrulle, 

Slægt skal følge Slægters Gang. 

Aldrig forstummer 

Tonen fra Himlen 

I Sjælens glade Pilgrimsgang", 

havde jeg den største Møje med at holde mine Taarer tilbage, 
hvilket Stiftsprovsten formente skyldtes det nyligt modtagne Bud- 

skab om Kongens Død, hvorfor han sluttede sin Undervisning med 
en varm Bøn for Danmark og Kong Frederik den Syvende. 

I København stod som bekendt Professorerne H. N. Clausen 
og J. F. Schouw i Spidsen for det nationalliberale Parti, hvis For- 
maal var fælles Finanser og Forsvarsvæsen for Kongeriget og Sles- 
vig, uden at dermed hidførtes Hertugdømmets Inkorporation, hvorfor 
Kongeriget og Hertugdømmet skulde have hver sin lovgivende For- 
samling, Holsten derimod indtage en selvstændig Stilling. 

Da Frederik den Syvende ved sin Tronbestigelse havde ud- 
nævnt Grev Cari Moltke Niitschau til Minister, saa det ud til, at 
nu turde der være Haab om at faa rejst en Dæmning mod den 
Slesvig-holstenske Bevægelse. Denne Mand var som bekendt en 
Modstander af Bevægelsen, og i ham saa det holstenske Ridder- 
skab en værdig Repræsentant for sin Magtstilling paa Grund af 
hans uangribelige Hæderiighed. Det ulykkelige Sprogreskript saa- 
vel af ældre som af nyere Dato gav imidlertid atter Stødet til, at 
de saa længe forud beregnede Begivenheder pludselig faldt Slag i 
Slag. Hertil bidrog selvfølgelig den overalt i Europa mere eller 
mindre herskende Gæring. 

Da Fader bragte i Erfaring, at der efter et Møde i Kiel den 
7. Marts trods Regeringens Forbud mod at afholde Møder var be- 
rammet et saadant i Rendsborg til den 15. med det Formaal at 
udfærdige og indsende en Adresse til de Stænderdeputerede, fik han, 
der forud rigtigt vidste, hvad det gik ud paa, indvarslet til et Møde 
i Aarhus Søndag den 19. Marts. Det blev afholdt i Selskabet 
„Polyhymnia"s Lokaler Kl. 5. 

Han havde længe fundet varm Sympati og energisk Tilslut- 
ning for sine Ideer og sin Stræben hos de Mænd, hvis videnskabe- 
lige Dannelse gav dem et større og vidtrækkende Syn paa vore 
politiske Forhold og hvad dermed stod i Forbindelse. Blandt disse 
Mænd var Overlærer ved Latinskolen Oppermann (senere Professor 
ved Universitetet), Overlærer Clemens Funch ved Realskolen, Lærer 
Kraiberg ved den højere Borgerskole, foruden andre, hvis Mening 
og Ord havde Vægt i Byens Borgerkrese. 

Senere erfaredes det, at der samtidigt med det i Aarhus den 
19. afholdte Møde atter havde været holdt et yderligtgaaende, agita- 
torisk Møde i Rendsborg. 

Da alle stedlige Blade i hin Tid var meget reserverede i de 
Meddelelser, der fremkom i deres Spalter, foreligger der kun ganske 

kortfattede Oplysninger f. Eks. om de Forhandlinger, der foregik 
paa Mødet i Aarhus den 19. Marts. Derimod eksisterer der et 
Brev, dateret „Viby Tirsdag d. 21.", skrevet af den for sit patriotiske 
Sindelag og varme Fædrelandskærlighed bekendte Skolelærer Bjer- 
ring, der kaster et bredere Strejflys over dette Møde. Dette lyder 
som følger: 

„Velbaarne Hr. Justitsraad Muller! 

Ogsaa jeg bivaanede det talrige Møde i Søndags, og det 
i Sandhed folkelige Sind, frit for al Halvhed, som De under 
Diskussionen lagde for Dagen — lader mig nære det Haab, 
at De ikke vil tage efterstaaende Linier ilde op. 

Jeg kunde ikke Andet, — det jeg og tillod mig at be- 
mærke, — end være enig med Komiteens Anskuelse, thi med 
Deres Velbaarenhed maa jeg ansee Valgloven for Hovedsagen 
for øjeblikket, fordi jeg troer, at naar blot Repræsentationen 
bliver ret folkelig, da vil alt det øvrige snart vorde os tillagt. 

Imidlertid lader det Resultat, man under selve Mødet kom 
til, heller ikke stort tilbage at ønske, thi Forskjellen imellem 
det og Komiteen ligger jo kun i Formen og ikke i Indholdet. 

Hvorom alt er, saa gjælder det fornemmelig at samle 
Kræfterne; „thi i Foreningen ligger Kraften, i Isolationen Svag- 
heden" , og er De enig med mig deri, saa håber jeg, at det 
vil glæde Dem, hvis det kunde lykkes at bringe ret mange af 
Landboerne til at tiltræde Adressen. 

Min Indflydelse er vistnok ikke stor, imidlertid har Folkets 
Sag alt i flere Aar været min, og jeg er tilbøjelig til at troe, 
at Omegnens Beboere ikke ere uvillige til at lytte til mine Ord. 
Jeg hader alt politisk Kandestøberie, men jeg nægter ikke, at 
jeg med en aldrig hidtil kjendt Varme omfatter Fædrelandets 
Sag i denne skjæbnesvangre Tid. Enhver Fritime og al min 
Kraft, som desværre kun er svag, er jeg beredt til at indvie 
til Fædrelandets Tjeneste; og har til den Ende sammenkaldt 
et Møde paa l'orsdag Eftermiddag Kl. A i Skolen her, til 
hvilket Møde alle Sogneboerne uden Tvivl ville indfinde sig. 
— For nu at give Mødet større Betydning, er jeg saa fri at 
anmode Deres Velbaarenhed om at beære Mødet med Deres 
Nærværelse, og at bringe et Udkast af Adressen med, som vi 
da ville lade Forsamlingen underskrive, for i sin Tid at kunne 

føje disse Underskrifter over paa den Adresse, som endelig 
vil blive vedtaget. Naar Mødet her er afholdt, vil jeg i Løbet 
af de næste Dage lade afholde lignende Møder i de nærmest 
tilgrændsende Byer, og jeg tvivler ikke om, at jo Mange ville 
tiltræde Adressen. 

Kl. 4 er Skoletiden endt, og Resten af Dagen og Aftenen 
er min egen. 

Hører jeg ikke nærmere om Deres Mening, tør jeg glæde 
mig til Deres og enkelte Andres f. Ex. Hr. Overlærer Funchs 
Nærværelse her, og i dette Haab forbliver jeg Deres Velbaaren- 

^^^^ ærbødigste 

Viby d. 21. Marts 1848. Bjerring. 

Jeg beder igen: udebliv ikke, thi Deres Nærværelse vil 
man sætte stor Pris paa. Ærb. 

Bjerring." 

Dette Brev er altsaa skrevet og afsendt den samme Dag, hvor 
Kongen i Overensstemmelse med sit Folks Ønske havde valgt et 
nyt Ministerium. Da der tilmed var bebudet Ankomsten til Køben- 
havn af en siesvig- holstensk Deputation til den næste Dags Morgen 
(22. Marts) med Postdampskibet „Skirner", besluttede det liberale 
Parti at afholde et Møde om Aftenen (21. Marts) i Kasino. Op- 
raabet til Mødet, der var berammet til Kl. 8, blev om Eftermiddagen 
opslaaet paa Københavns Gadehjørner. Det lød: „Fædrenelandet 
er i Fare. Hertugdømmerne er i Oprør. Enhver sand Fædrene- 
landsven opfordres til i Aften at give Møde i Kasino". 

Allerede den 11. Marts var der afholdt et Borgermøde i Kasino. 
Paa et den 13. Marts afholdt Studentermøde var det bleven be- 
sluttet at indgaa til Kongen med Begæring om, at Studenterne, 
ihvorvel de allerede dannede et Korps (Kongens Livkorps), maatte 
faa Lov til at gennemgaa Hærens Kommandoskole for i Krigs- 
tilfælde at kunne træde ind i Hæren som Underbefalingsmænd. 

Paa Mødet den 21., som afholdtes Kl. 8, var Orla Lehmann 
den egentlige Hovedtaler. Imidlertid forsagte som bekendt Etats- 
raad Francke, der fik Ordet, sig og sin Vane tro, at blande Kortene 
efter sit eget Skøn og paa bedste Maade. 

Forsøget mislykkedes imidlertid, idet saavel Monrad som 
Tscherning fremkom med nogle Spørgsmaal, som Francke ikke 



123 

kunde undlade at besvare. Dette skete paa en saadan Maade, at 
hans Paalidelighed derved kom til at staa i et meget tvivlsomt Lys. 
Denne Situation kom ham vistnok lige saa uventet som ubelejligt 
og medførte, at han øjeblikkelig afslog at modtage den ham af 
forhenværende Chef for Generaltoldkammeret og Commercekollegiet 
nys udnævnte Minister Bluhme tiltænkte Stilling som Regeringens 
Præsident paa Gottorp. Tilmed begærede han sin Afsked fra Statens 
Tjeneste og forlod København med Postdampskibet „Skirner", der 
afsejlede den 24. Marts om Morgenen paa samme Tid som Damp- 
skibet „Hekla", der var beordret til at bringe den slesvig-holstenske 
Deputation tilbage til Kiel. 

Deputationen bestod for øvrigt af Kammerherre, Godsejer 
Neergaard til Ovelgiime, Jernbanedirektør Olshausen, Advokaterne 
Giillich og Clausen samt Etatsraad Engel. Deputationens Afrejse 
gav Signalet til, at Ordningen af vort Forsvarsvæsen øjeblikkeligt 
stilledes øverst paa Dagsordenen. Det var ikke mere end 41 Aar 
tilbage i Tiden, da vi mistede vor Flaade. Endnu levede der 
Mænd og Kvinder, der huskede, da den af spanske Tropper be- 
staaende Avantgarde for det franske Armékorps, hvis Overkommando 
var betroet til Marskal Bernadotte (Prins Johan af Pontecorvo, som 
senere, fra 1808, blev Konge af Sverige og Norge, kaldet Carl den 
14de), laa paa Fyn med den Bestemmelse at føres over til Sjæl- 
land for derfra i Forening med danske Tropper at gøre Landgang 
i Skaane. 

Selvstændig Handling, egen Daadkraft maatte nu være Løsenet, 
saafremt vi skulde kunne haabe paa at faa Lov til at eksistere 
selvstændigt saavel i aandelig Henseende som paa materielt Om- 
raade. 

Allerede den 22. Marts havde Studenterne dannet en Væbnings- 
komite og overtaget Vagten paa de kongelige Slotte, for at Kongen 
skulde kunne disponere over Garden. Samtidigt udstedte Køben- 
havns Stadshauptmann, der var øverstkommanderende for Borger- 
væbningen, et Opraab til denne om at være rede til at gøre sin 
Pligt til det yderste, naar Kongen og Fædrenelandet kaldte. 

Hverken i 1807 eller nu i 1848 eksisterede den lynsnare For- 
bindelse mellem Landets Provinser, som vi har i Nutiden, men vi 
var dog saa meget forud for 1807, at vi havde optisk Telegrafering. 
I Kongeriget havde vi derimod kun Jernbane fra København til 
Roskilde. Diligencer og anden Postbefordring, f. Eks. Ekstrapost, 

besørgede Persontrafiken, medens Brevposten nærmest besørgedes 
af den saakaldte „Kuglepost". Trafiken mellem øerne og Jylland 
foregik, saafremt det skete under Statens Kontrol, enten pr. Damp- 
skib eller Smakke. Selvfølgelig kunde man, om det kneb, bestille 
Estafette paa Posthuset eller ad privat Vej søge Forbindelse. 
Imidlertid ordnede alle disse her nævnte Forhold sig i 1848 paa en 
ubegribelig hurtig Maade, der sammen med saa meget andet bedst 
viste selve Befolkningens Viljestyrke, blot den fik et passende større 
Spillerum i aandelig Henseende. 

Allerede Aftenen forud, før den slesvig-holstenske Deputation 
næste Morgen (24. Marts) skulde forlade København, indvarsledes 
der atter ved Opslag paa Gadehjørnerne til et Møde, Aften Kl. 8V2, 
men denne Gang i Hippodromet (det nuværende Folketeater). 

Paa dette Møde var det vel nærmest Mænd af det brede Lag, 
der førte Ordet, og som paapegede og fastholdt Nødvendigheden af 
en almindelig Folkevæbning. 

Dagen forud (den 22. Marts) var der, ihvorvel man tildels var 
uvidende om det i de sidste Dage passerede i Flensborg, afholdt 
et Møde i Viborg, hvor det blev besluttet at sende en Deputation 
til Kongen. Det i Viby, i omstaaende Brev omtalte Møde, afholdtes, 
som Bestemmelsen var, samme Dag. Næste Dag (23. Marts) af- 
holdtes der Møde i Randers. Fredag den 24. Marts afholdtes atter 
Møde i Aarhus, hvor det besluttedes i Lighed med den paa Folke- 
mødet i Viborg tagne Bestemmelse, at sende en Deputation til 
Kongen, bestaaende af Overlærer Oppermann som Ordfører, Konsul 
Herskind og Fader. I Følge Anmodning paatog Deputationen sig 
at overbringe Adressen fra Randers som ogsaa Bøndernes Adresse. 

Nord for Aarhus havde man straks fra Begyndelsen af tændt 
Baunen og ladet Budstikken løbe. Mod Syd var man mere lang- 
som i sine Bevægelser, ihvorhel hele Danmarks Befolkning kun var 
besjælet af een Tanke og eet Maal. 

Paa Grund af uregelmæssig Dampskibsforbindelse saavel direkte 
som over Kalundborg rejste Deputationen fra Aarhus den 25. over 
Land til København. 

Fader meddeler i et af ham skrevet Referat, medunderskrevet 
af de to andre og øjensynligt bestemt til at blive indrykket i 
Aarhus Stiftstidende, at da Deputationen kom til Odense, indvars- 
ledes der ved Trommeslag til en senere hen paa Dagen berammet 
Folkeforsamling. 

Da det var uvist, naar Dampskibet til Korsør, der skulde af- 
vente den tyske Post, kunde komme af Sted, benyttedes Sejlfærgen. 
Der blev forud pr. optisk Telegraf bestilt Ekstravogn fra Korsør 
til Slagelse. 

I Slagelse traf man en slesvigsk Deputation, bestaaende af Nis 
Lorenzen, Kriiger og Møller Staal paa Vej til København. Det var 
allé Mænd, hvem Fader kendte personligt. Man benyttede nu Dili- 
gencen og ankom Mandag Morgen Kl. halv ni til Hovedstaden. 
Overlærer Oppermann begav sig endnu i sin Rejsedragt op paa 
„Fædrelandets" Kontor for at opsætte en Beretning om det i Jyl- 
land Passerede. Konsul Herskind og Fader ledsagede imidlertid 
den slesvigske Deputation til Hotel d' Angleterre, hvor Deputationen 
fra Viborg Dagen forud var ankommen. 

Viborgenserne havde allerede faaet Tilsagn om Audiens, men 
Møller Staal, der var Svoger til Major von Schøller, gik straks til 
ham for at fremme Audiensen. Forinden man var bleven færdig 
med de sædvanlige Formaliteter, Udfærdigelse af Skrivelse til Kabi- 
netssekretæren osv., kom der Brev fra Monrad, at naar Deputa- 
tionerne snarest vilde komme op paa Slottet, var Majestæten beredt 
til at tage imod dem. 

Fader fortæller nu videre herom: Det varede omtrent en halv 
Time, førend vi alle blev samlede; men Kl. 12 stod vi i For- 
gemakket, hvor vi blev modtagne af Kammerherre Biilow, som var 
vi i et privat Hus. Tjenerskabets Holdning var i Særdeleshed 
mærkeligt forandret. 

Vi — Deputationen fra Aarhus — indlodes først, og var saa- 
ledes de første, der bragte Kongen Jydernes Hilsen. Oppermann 
som den af Folkeforsamlingen valgte Ordfører berettede Hans Maje- 
stæt det i Aarhus, Randers og Viby passerede. 

Hans Majestæt modtog os med megen Varme, udtalte sig 
med Begejstring om Danmarks og Slesvigs Udelelighed, tilføjende, 
at han havde tilskrevet de os venskabeligt sindede Magter England 
og Frankrig, og bad os bringe Jyderne hans Hilsen. Efter os 
havde den slesvigske Deputation Foretræde og dernæst Deputationen 
fra Viborg. 

Kl. halv to forlod vi samlede Slottet for at begive os til et 
Møde, vi var indbudte til at overvære hos Professor Schouw. 
Her traf vi Professor Clausen, Hother Hage, Krieger, . Balthasar 
Christensen, M. Hammerich og Ploug. 



126 

Vi Deputerede blev opfordrede til at underskrive en Proklama- 
tion til Slesvigerne, der blev os forelæst, hvorefter vi diskuterede 
om Sagen og skiltes henved Kl. fire efter at have taget den Be- 
stemmelse, at der skulde sammenkaldes til et Folkemøde Kl. otte 
i Kasino for at forelægge Proklamationen til Folkets Sanktion. 

De faa Timer imellem Mødet hos Professor Clausen og 
Mødet i Kasino benyttede Deputationen fra Aarhus til at søge 
Audiens hos Krigsminister Tscherning og Justitsminister Bardenfleth. 

Førstnævnte udtalte, at han foreløbig kun vilde samle Tropper 
norden for Kolding, paa Fyn og ved Korsør, idet han derved 
mente at afskære Preusserne Paaskud til at marchere ind i Jylland. 

Han tilføjede, at en Regeringskom missær vilde blive sendt til 
Jylland for at holde langsomme Embedsmænd til Pligt og Virksom- 
hed, eller i fornødent Fald at suspendere dem. 

Bardenfleth underrettede os om, at der ved Statsraadsmødet 
i Gaar var udfærdiget et Opraab til Slesvigerne. 

Fader fortæller endvidere: Ihvorvel en til Kl. 8 i Kasino be- 
rammet Fest var bleven aflyst med saa kort et Varsel, var før 
7 alle Adgangskort til Folkemødet uddelte. Samtlige Deputationer 
og fornævnte Herrer tog paa Klokkeslettet 8 Plads paa Tribunen i 
den pragtfulde store Sal. Professor Clausen entrerede som Præsi- 
dent, forestillende for Forsamlingen de forskellige Deputationer, som 
hver for sig modtoges med stormende Applaus, der stadig gentog 
sig, idet hver især ved sin Formand gav Beretning om det Pas- 
serede og Folkets Stemning, hvilket ideligt fremkaldte stor Akklama- 
tion for alt dansk, mod alt slesvig-holstensk. For første Gang, saa- 
vidt i alt Fald os — Deputationen fra Aarhus — bekendt, betegnedes 
Hertugen af Augustenborg og Prinsen af Nør som Landsforrædere. 

Forsamlingen tiltraadte med stormende Akklamation den fore- 
lagte Proklamation, der i Dag (den 28. Marts) aftrykt saavel i 
danske som tyske Eksemplarer, afgaar til Slesvig for at udbredes 
over Landet. — Efter at ogsaa Oliemøller Schytte havde talt, talte 
Konsul Alfred Hage og udbad sig at maatte aabne en Subskription 
til Anskaffelse af et Dampskib, der skulde stilles til Regeringens 
Disposition. Selv tegnede han sig for 20(X) Rdl. Carl Ploug slut- 
tede Mødet med et interessant Foredrag om uværdigt Had og For- 
følgelse af dem, der havde haft et andet politisk Syn, og anbefalede, 
at man burde overlade disse til den historiske Domstols Kendelse. 
Hans Tale gjorde fortrinlig Virkning. 

Mødet sluttedes Kl. 10V2> og et Eksemplar af Proklamationen, 
der allerede var bleven trykt, uddeltes. Den var underskreven af: 
Balthasar Christensen, M. Hammerich, Stænderdeputerede for østif- 
terne i København. F. C. Olsen, Rektor. W. Schytte, 

Stænderdeputeret. W. Birkedahl, Præst. Dahl, Stænderdeputeret. 
C. M. Jespersen, Stænderdeputeret. John Finsen, Stænderdeputeret. 
Bernhard Ree, Stænderdeputeret (Deputation fra Folkemødet i Viborg). 

Ludvig Oppermann, Overlærer. P. Herskind, Konsul. Muller, 

Justitsraad (Deputation fra Aarhus). A. F. Krieger, Professor 

i København. Carl Ploug, Bladudgiver i København. 



Den 28. Marts udstedte Kongen sonj bekendt en Proklamation. 

I Aarhus var der paa Mødet i Ridehuset den 24. Marts sam- 
tidigt af Borgerne valgt en saakaldet provisorisk Betryggelseskomite, 
der skulde paabegynde sin Virksomhed næste Dag. Dens Med- 
lemmer bestod af Oberst Høegh-Guldberg, Oberstløjtnant Juel, Chef 
for 3die Dragonregiment, Kaptajn Regind, Chef for det borgerlige 
Jægerkorps, forhenværende Kaptajn af Hæren Robertson, Lærer 
Kraiberg ved den højere Borgerskole og Købmand H. Hartvigson. 

Allerede den 28. maatte imidlertid Oberstløjtnant Juel paa Grund 
af Regimentets Afmarsch den 29. træde tilbage. Samtidigt hermed 
erklærede Kaptajn Robertson, at hverken hans eller Borgerkaptajn 
Røginds Tid tillod dem at deltage i Komiteens Forhandlinger. 

Paa Grund at de nævnte to Herrers Erklæring indkaldtes der 
atter til et Møde den 29. for at faa en ny Komite bragt i Stand. 
Følgen blev, at Betryggelses-Komiteens Medlemmer kom til at bestaa 
af Oberst Høegh -Guldberg, Overlærer Oppermann, Kraiberg, Køb- 
mand H. Hartvigson og Fader. Som Suppleanter valgtes Købmand 
Hammershøj, forhenværende Kaptajn i Marinen Fønns, Auktions- 
holder Hertz, Oliemøller C. Bang og Købmand, forhenværende 
Borgerkaptajn J. Beck. Disse Herrer, der altsaa udgjorde den af 
Aarhus Borgere valgte Betryggelses-Komite, havde det Hverv — 
i alt Fald foreløbig — efter indbyrdes Aftale skiftevis at være til 
Stede paa Raadhuset hver Dag fra Kl. 8 om Morgenen til Kl. 10 
om Aftenen. Ejheller Aarhus Amtsraad laa paa den lade Side, 
men udstedte den 29. Marts en saalydende Bekjendtgjørelse: 

„Bekjendtgjørelse. 
Under de Farer, der true det elskede Fædreneland, har Amts- 
raadet anseet det for sin første og helligste Pligt at træde sammen 

for at overlægge, om der muligt fra dets Side maatte være noget 
Skridt at gjøre, for at bidrage til Fædrenelandets Forsvar og navnlig 
til at sikkre Freden i vort Hjem. 

Med inderlig Glæde have vi^ som alle troe Borgere, bemærket 
den Hengivenhed for Konge og Fædreneland, den Beredvillighed til 
at forsvare Landets retmæssige Grændse og med Kraft at bekæmpe 
Oprørernes lovløse Fremfærd, som overalt viser sig. 

Vi haabe deraf det heldigste Udfald og snart at see Ro og 
Orden vende tilbage med alle Fredens Velsignelser. 

Men skal dette opnaaes, maa Nationen selv med broderlig 
Enighed arbeide til det fælleds Maal og fremfor Alt selv holde den 
lovlige Orden i Landet, og vi opfordre derfor enhver Indvaaner af 
Aarhuus Amt, i hvad Stilling han end maatte være, til med ærligt 
Sind at slutte sig til det fælleds Samfund, og uden alle andre Hen- 
syn at værne om den indre Ro og Fred i Landet, som for øie- 
blikket trues, meest ved omstreifende og mistænkelige Personer, 
især om disse skulde samle sig i Hobe. 

Stiftamtet har allerede truffet Foranstaltning til Forsvarsafdelin- 
gers Oprettelse i Landjurisdictionerne overalt i Amtet, hvilke hurtigt 
kunde komme hinanden til Hjælp, hvis det maatte være nødvendigt. 

Til Overbefalingsmænd for denne Væbning og til sammes 
nærmere Organisation har Stiftamtet idag udnævnt Dhrr. Major 
Ridder v. Engelsted for Hads og Ning Herreder samt Wilhelms- 
borg Birk og Ritmester v. Friis for Hasle, Vesterliisberg, Framlev 
og Sabro Herreder. 

Vi holde os forvissede om, at naar denne Foranstaltning med 
Orden og Kraft gjennemføres og enhver vaabendygtig Mand vil 
slutte sig dertil, er derved gjort, hvad for Tiden kan gjøres, og vi 
opfordre derfor Amtets Beboere til at møde denne Foranstaltning 
med Velvillie. 

Altsaa fremfor Alt: 

ENIGHED OG SAMDRÆGTIGHED, 

og dernæst: 
ÆRLIG OG KRAFTIG BISTAND, NAAR DET MAATTE BEHØVES. 

Aarhus Amtsraad den 29. Marts 1848. 

GRAAH. CHR. JUEL WIND-FRIJS. MAGNUSSEN. I. FRIIS, 

INGERSLEW. F. E. KOCH. ANDERSEN. KNUDSEN. 

MORTENSEN." 

Overlærer Oppermann og Fader blev pr. Brev underrettede om, 
at den Ære end yderligere var vederfaredes dem at blive optagne 
i den af Byens Borgere valgte Betryggelseskomite. I den Anled- 
ning modtog de nu daglig en eller flere Skrivelser fra den over- 
maade aktive og af dyb patriotisk Følelse grebne Købmand R. 
Hartvigson, der fungerede som Komiteens Sekretær. Han var en 
<^ygljg Mand og kom paa Grund deraf senere hen til at beklæde 
en Stilling i Flensborg som Intendant ved Hæren. 

Deputationen havde ogsaa Paalæg om ved personlig Henven- 
delse til Justitsminister Bardenfleth at faa en Afgørelse fremmet med 
Hensyn til Besættelsen af de ved Borg- og Politimester Fleischers 
Død den 31. Maj 1847 ledig blevne Embeder, der ifølge en derom 
tagen ministeriel Beslutning ikke mere skulde være forenede hos 
én Person. Indtil videre var derfor Kæmner og Prokurator Hee 
konstitueret som Borgmester, medens den fra 1815 som Prokurator 
i Aarhus bosatte og siden 1827 som Politiassistent ansatte Jørgen 
Nielsen, født 1788, var konstitueret som Politimester. Sidstnævnte, 
der i saa mange Aar havde levet i Byen og stod i Slægt- og Ven- 
skabsforhold til derværende Familjer, havde kun dansk-juridisk 
Eksamen, ihvorvel med 1ste Karakter. Som Følge heraf kunde 
det tænkes, at Ansøgere til Embedet, der havde taget latinsk- 
juridisk Eksamen, vilde blive ham foretrukne, skønt han ogsaa 
havde været Fuldmægtig hos Justitsraad Fleischer. 

Det lykkedes virkelig at fremme Sagen, saa at Politiassistent 
Nielsen den 4. April 1848 udnævntes til Politimester, Byfoged og 
Raadmand i Aarhus. 

Omtrent samtidigt med, at Politimester - Embedet blev besat, 
udnævntes Justitsraad Christian Hertz, der var fedt 1795 — altsaa 
7 Aar yngre end Nielsen — og indtil da havde været Byfoged i 
Frederikssund, til Borgmester og Auktionsdirektør i Aarhus. 

Stiftamtmand i Aarhus Stift og Amtmand i Aarhus Amt 
Kammerherre Graah, der siden 1843 beklædte sit Embede, var fedt 
ogsaa 1788. Han var en legemlig svag, indesluttet Mand, tilmed 
Pebersvend. 

Siden 1825 var Kancelliraad Engelsted, fedt 1786, ansat som 
Raadmand, By- og Raadstueskriver. 

Justitsraad Rosenstand, født 1787, var i 1842 bleven udnævnt 
til Herredsfoged og Skriver i Hads og Nings Herreder. 

Herredsfoged og Skriver i Hasle, Vesterlisberg, Framlev og 

E. Fibiger: Tidsbilleder. 9 

Sabro Herreder, Kanælliraad John Finsen, der var født 1792, døde 
til stor Sorg for Omegnens og Byens Befolkning den 8. Oktober 
1848. Til hans Eftermand udnævntes Justitsraad Brorson. 

Byens Kæmner var, som alt sagt, Prokurator Hee. Dens Vejer 
og Maaler forhenværende Kaptajnløjtnant i Marinen Fønss. Justits- 
raad Bjerg var siden 1839 Amtsforvalter. De her nævnte Mænd 
var altsaa ikke saa faa Aar ældre end Fader, der nylig var fyldt 
42 Aar. 

Til Postmester var Baron, forhenværende Premierløjtnant i 
Kavalleriet Diiring-Rosenkrantz beskikket. For hans Vedkommende 
var det bevisligt nok, at han med stor Humanitet forstod at opret- 
holde den fornødne Akkuratesse og Lydighedsforstaaelse hos sine 
Undergivne. 

Under sit Ophold i København lykkedes det Deputationen at 
faa en mere reguleret Dampskibsforbindelse bragt i Stand mellem 
Kalundborg og Aarhus end hidtil, paa Foranledning af Baron Diiring- 
Rosenkrantz's forstandige Indlæg i Sagen. 

Da Fader sammen med Konsul Herskind Fredag den 3. April 
vendte tilbage over Kalundborg, mindes jeg godt, i hvor høj Grad 
det af Alle erkendtes, med hvilken snarraadig Dygtighed Deputa- 
tionen havde forstaaet at løse de mange Hverv, man havde over- 
draget den. Det skyldtes dels de 3 Herrers indbyrdes gode P'or- 
hold, dels at de klogeligen havde fordelt Arbejdet imellem sig i 
Overensstemmelse med enhvers Forbindelser. 

Her havde Fader sikkert haft et større Operationsfelt forud for 
de andre til sin Raadighed paa Grund af sin tidligere Stilling saa- 
vel i Hertugdømmerne som sidst i København. 

Han fortalte senere, hvor interessant og morsomt det havde 
været, naar Overlærer Oppermann, Konsul P. Herskind og han 
efter endt Dagværk om Aftenen samledes paa Hotellet og aflagde 
hverandre Beretning hver om sine Oplevelser, hvorefter der saa 
paany gjordes Aftale om, hvad der nu var at gøre. Han omtalte 
ved hver given Lejlighed saavel den Gang som senere, hvor hen- 
synsfuld hans nærmeste, i Aarhus boende Foresatte, Overtold- 
inspektør for Nørrejylland Etatsraad Tetens ofte havde stillet sig 
lige overfor ham ved altid omsorgsfuld at lette i Stedet for at be- 
sværliggøre de ham paahvilende Embedspligter. 

Etatsraad Tetens var født 1791 og Søn af Major Tetens, 
Herredsfoged i Nørlyng og Fjends Herreder i Jylland. Han 



131 

blev tidlig sendt til Orlogs, og i Krigen 1807 udmærkede han sig 
trods sin unge Alder ved sit Mod og Snille. Dette blev Foranled- 
ningen til, at han kom ind i Toldetaten. 

En af de Opgaver, som var tilfalden Fader under hans Op- 
hold i København, var den at formaa Krigsministeren til hurtigst 
muligt at sørge for, at der sendtes en militært uddannet Mand til 
Aarhus, der kunde indprente de mange frivillige Fædrelandsforsvarere, 
der saavel fra selve Aarhus som fra dets Omegn strømmede til og 
stillede sig til Betryggelseskomiteens Raadighed, de Pligt- og Lydig- 
hedsbegreber, der er lige nødvendige for Soldater som for Fædre- 
landets betryggende Sikkerhed. Ikke blot i Aarhus men hele 
Landet over. var det en Kendsgerning, at de dertil fornødne Be- 
falingsmænd savnedes, da de, vi havde, var stærkt engagerede 
ved vor regulære Hærstyrke. Der maatte altsaa lige overfor de 
Frivilliges Organisation træde en ny Ordning i Kraft. Skete saa- 
dant ikke snarest, kunde Situationen let blive den, at vi sammen 
med at være et Folk i Vaaben, udvikledes til at blive et Folk, 
der ender med at drukne i det store Begær efter ubunden PVi- 
hed og Selvstyre, der var i Anmarsch. Hvad Stormagterne i 
paakommende Tilfælde og i særlig Betragtning heraf vilde finde 
for godt at byde os, var ikke til at forudse. Dette var, i alt 
Fald efter Faders Mening, saavel øjeblikkets som Fremtidens 
største Fare. At Oprøret var planlagt længe forud for dets Ud- 
brud, var, som tidligere sagt, hans urokkelige Overbevisning. (Se 
Side 49). 

Efter en Samtale med Krigsministeren, hvem Fader kendte 
temmelig nøje, og ligeledes med hans Adjudant, Johannes Harbou, 
og paa Grund af indgiven skriftlig Fremstilling af Forholdene, 
lykkedes det efter Samraad med Læssøe at opnaa, at den siden 
1842 i Naade afskedigede Sekondløjtnant Hans Olsen, der havde 
faaet sin Uddannelse ved Landkadetkorpset, beordredes til Aarhus 
for at overtage Kommandoen over Aarhus Frikorps. Dermed op- 
hørte ogsaa de under Oberst Høegh-Guldbergs Auspicier paabegyndte 
Skydeøvelser, der var blevne ledede af hans Søn Dyrmaler Emmerich 
Høegh-Guldberg og som havde fundet Sted ude i Riis Skov paa 
det borgerlige Skydeselskabs Skydebane. Geværerne tilhørte dels 
Latinskolen dels den „videnskabelige Realskole" og var af Byens 
indvaanere skænkede til Brug for den opvoksende mandlige Ung- 
doms Udvikling i Taktik og Vaabenbrug. Det borgerlige Jæger- 

9* 

korps under Kaptajn Røginds Kommando havde selv Brug for sine 
iøvrigt ikke særligt gode Geværer. 

Kaptajn Robertson var for øvrigt ansat som Fægte- og Gym- 
nastiklærer ved Realskolen, Dyrmaler Høeg-^Guldberg var Skrive- 
og Tegnelærer ved Latinskolen. Sidstnævntes Fader, den ovenfor 
nævnte Oberst Julius Høegh-Guldberg, var Broder til Generalløjtnant 
Høegh-Guldberg, der var kommanderende General i Nørrejylland. 
Brødrene var Sønner af den bekendte i 1731 fødte Statsmand Guld- 
berg, der adledes i 1773. Da han i 1784 Qærnedes fra Statsstyrei- 
sen, blev han Stiftamtmand i Aarhus. 

Da Fader og Konsul Herskind kom hjem fra København, 
fandtes allerede Løjtnant Olsen at være kommen til Stede og i 
Aktivitet, men ogsaa med stor Spænding afventende Ankomsten af 
300 Stykker tjenstdygtige Geværer af Model 1808 & 1811 med til- 
hørende Bajonetter m. m., som man i Krigsministeriet havde meddelt 
ham var tilstaaede Aarhus Betryggelseskomite til Uddeling blandt 
Medlemmer af Aarhus Frikorps. Efter Krigsministerens derom til 
Fader personligt givne Løfte skulde de ankomme snarest muligt. 
Den 7. April findes der i Aarhus Stiftstidende Nr. 6 Følgende optaget: 

„Opfordring. 

Ifølge Reskript fra Krigsministeren af 29de Marts er mig over- 
draget at berejse Sønderjylland for at organisere Folkevæbningen 
af Fodfolk, og paalagt mig at indberette, hvorvidt Vaaben savnes, 
samt bemyndiget mig til at stadfæste skete Valg af Befalingsmænd, 
forsaavidt de maatte findes passende. De Fricorps, som i Medfør 
heraf bleve oprettede, skulde dirigeres i Retningen mellem Fredericia 
og Varde, og udgjøre: „Det nørrejydske Reservecorps". 
Fricorpsernes Officerer, Underofficerer og Mandskab nyde fra den 
Tid, de ere samlede i Corps, Lønning, Forplejning osv. lige med 
deres Jævnlige i Linien, hvilket naturligvis ophører, efter som Corp- 
serne opløses. 

I Henhold til disse militaire Bemærkninger opfordrer jeg tid- 
ligere fra Armeen afgaaede Officerer og Underofficerer og enhver 
Anden, der maatte føle Kald til at stille sig i de Frivilliges Rækker 
for i fornødent Fald at drage mod forræderske Oprørere i Hertug- 
dømmerne, til at melde sig hos vedkommende Amtmænd. 

Enhver, som føler varmt for Konge og Fædreland, forventes 
at efterkomme denne Opfordring. 

Til Vaaben! I Gevær! til Vaaben En og Hver imod vor Kon- 
ges oprørske Undersaatter. 

Længe leve Kongen! 

Fredericia den 31. Marts 1848. 

F. Moltke. 

Generalmajor og Commandeur for 3die Infanieribrigade. 

N. B. Redactionerne af Stifts- og Amtstidender anmodes om 
at ville optage denne Opfordring i deres Tidende." 

Ret forstaaeligt havde allerede forud for Opraabet de stedlige 
Autoriteter i Aarhus, der havde Syn for øjeblikkets Ansvar, ikke 
spildt Tiden, men om Aftenen den 25. Marts, efter at den af Bor- 
gerne enstemmigt valgte Deputation var afrejst, sammenkaldt et nyt 
Møde, hvor altsaa den omtalte Betryggelseskomite (se Side 127) 
blev dannet. Til en Begyndelse enedes man straks om at afsende 
en Adresse til den slesvigske Forening, der dog ikke maa forveksles 
med det i sin Tid under Præsidiet af Hans Durchlauchtighed Land- 
greve Carl af Hessen startede Slesvig -Holstenske patriotiske Sel- 
skab. Landgreve Cari af Hessen, født 1744 død 1836, var Fader 
til Frederik den Sjettes Dronning Marie Sofie Frederikke. Ligeledes 
Fader til Prinsesse Louise, der i sit Ægteskab med Prins Wilhelm 
af Gliicksborg blev Moder til Kong Christian den Niende. 

Adressen lød som følger: 

„Da Undertegnede have bragt i Erfaring, at den ærede sles- 
vigske Forening har bestemt at afholde en Forsamling i Haderslev 
d. 3r dennes, ville vi ikke undlade at underrette Foreningen om, 
at den her i Provindsen herskende, Stemning overalt, saavidt den 
er kommen til vor Kundskab, baade ved Folkeforsamlinger og paa 
andre Maader, har udtalt sig for at bevare Hertugdømmet Slesvig 
som en selvstændig med Danmark uadskilleligen forenet Landsdeel, 
og at man er sindet til at bringe ethvert Offer, som maatte være 
fornødent til at understøtte Regjeringen i Udførelsen af de Foran- 
staltninger, som maatte blive trufne til at komme den danske Be- 
folkning i Slesvig til Hjælp imod det slesvigholstenske Parties Over- 
greb for at løsrive Slesvig fra Danmark. 

Der er saaledes saavel her fra Byen som fra flere af de større 
Kjøbstæder afsendt Deputationer til Hovedstaden for at overlevere 
Hs. Majestæt Kongen Adresser, ikke alene fra Kjøbstædernes Ind- 

vaanere men tildeels ogsaa fra Landbefolkningen, hvorved man har 
opfordret Regjeringen til at anvende ethvert til Slesvigs Betryggelse 
sigtende Middel, og erklæret Folkets Beredvillighed til at yde de 
Offere, som dertil maatte udkræves. 

Men for tillige i Gjemingen at vise, at Folkestemningen svarer 
til, hvad der i Adresserne er udtalt, er man for Øjeblikket i Begreb 
med at væbne sig og at organisere frivillige Corpser, for at sætte 
Regjeringen i Stand til at . disponere over den hele herværende 
Troppestyrke, ved at overtage dennes Pligter, medens den er fra- 
værende. — 

Idet undertegnede Comittee, som efter foregaaende Valg er 
sammentraadt for at foranstalte, hvad Øjeblikkets Tarv paakræver, 
giver den ærede Forening disse Meddelelser, udtaler man tillige 
det Haab, at det ved forenede Bestræbelser maa lykkes at opnaa 
det attraaede Maal. 

Gud beskytte Danmark og dets retfærdige Sag." 

Aarhuus den 25. Marts 1848. 

Høegh-Guldberg, A. Juel, Røgind, 

Oberst. Oberstlieutenant, Borgerkaptain, 

Chef for 3die Dragonregiment. Chef for Jaegercorpset. 

Kraiberg, H. Hartvigson, 

Lærer. Kjebmand. 



Som tidligere omtalt (Side 127) medførte Forholdene, at Komi- 
teen inden 2 Gange 24 Timer kom til at vælge andre Mænd ind 
i Bestyrelsen, og deriblandt som sagt ogsaa Fader. 

Vognmagerlauget i Aarhus havde paa Foranstaltning af Post- 
mester Baron Dyring-Rosenkrantz straks ved Oprørets Udbrud er- 
klæret sig villigt til uden Vederlag at afgive saa mange Vogne som 
muligt til Transport af Infanteri og Frivillige sydpaa, eller til hvad 
dermed stod i Forbindelse. 

Det gjaldt paa dette Tidspunkt om at Komiteen snarest fik 
Klarhed over, hvilke Krigsministeriets Bestemmelser var med Hensyn 
til Aarhus Frikorps, idet Ministeriet havde svaret paa en skriftlig 
Henvendelse, at herom maatte Komiteen henvende sig til General 

von Moltke, der snarligen vilde komme til Aarhus. Men General 
Moltke kom ikke, i hvilken Anledning det blev besluttet, at Køb- 
mand Hartvigson skulde begive sig til Generalkommandoens Kvarter 
og faa Besked. 

Hartvigson tilskriver Komiteen første Gang fra Vejle Torsdag 
den 6. April saalydende: 

»Weile. Torsdagmorgen Kl. 7, d. 6. April 1848. 

Ved min Ankomst hertil i dette Øjeblik erfarer jeg, at 
General Moltke igaar Middag er reist herigjennem til Ring- 
kjøbing (16 Miil herfra). 

Han har ladet sig her præsentere Borgermilitsen, som kun 
er armeret med Geværer. Han anbefalede dem at lade sig 
forfærdige Patrontasker osv., ogsaa Tornistre ; lagde Vægt paa, 
at Mandskabet blev øvede i at exercere pelotonsvis og især 
at danne Carreer. Videre tog han sig slet ikke af Sagerne her. 
Saaledes fortæller By fogden, hvem jeg i denne Anledning — 
å la vor gamle Ven *) — drev ud af Sengen. 

Idet jeg skriver Nærværende, kommer Kammerherre, Ge- 
neral Dyring *), og han sagde til mig, at Kongen kommer idag 
til Fredericia, og Krigsministeren vil indtræffe der med Bureauet 
om nogle Dage. Han raadede mig til at tage til Fredericia og 
oppebie de Par Dage for at faae nøie Underretning. 

Jægerne fra Horsens, 120 Mand, ere i Ribe, og blive 
sendte til Tøndern. Man mener her fra alle Kanter, at det 
tages alvoriigt med de Frivillige. 

Mærkeligt er det, at man her i Veile ikke ved noget om 
Armeen. I Horsens erfarede jeg, at Apenrade er besat af de 
Danske. ..." 

Deres 

H. Hartvigson. 

^ivatim. Fredericia, Fredagmorgen d. 7. April. 

Ankommen hertil henvendte jeg mig til Commandanten, 
Oberst Kragh, for om muligen at erfare noget hos ham. Han 
forsikkrede mig, at Arsenalet ikke besad det mindste Armatur, 



*) Politimester Nielsen. 

*) Ejer af Vamdrupgaard og Broder til Postmester, Baron Diiring-Rosenkrantz. 



136 

og af Sabler, erklærede han, har han kun 8 Stk., som ere 
cassable. 

Han yttrede, at han ikke kan begribe, hvad man tænker 
paa med de frivillige Corpser, paa den Maade man tager denne 
Sag. Det er absolut nødvendigt, at der indføres den strengeste 
Disciplin, og at de indøves af Underbefalingsmænd af Linien, 
ligesom han meente, at saadanne ogsaa bør medgives de Corp- 
ser, der skulle rykke ud. Som Exempel anførte han, at Major 
Mechlenburg var afgaaet med 50 Mand af Linien og 120 Fri- 
villige (et Jægercorps). Han blev detacheret til Tønder. Han 
udsætter Feldtposter osv., men inden han veed af det — spad- 
serer det halve Antal sans fa9on deres Vei. Obersten meente, 
at der maa absolut tages faste, alvorlige og bestemte Forholds- 
regler, men han kjendte aldeles Intet til, at der foretoges Noget 
i saa Henseende. løvrigt ansaae han Sagen for øieblikket for 
alvorlig, og raadede mig til at tage til. den commanderende 
General for at faae Besked om det Hele, idet General Moltkes 
Ordre egentligen er gaaet ud derfra. 

Da jeg nu er kommen saa langt, saa følger jeg hans 
Raad, og tænker endnu med Posten iaften at kunne meddele 
Comiteen det Nærmere. Idag marscherer Resten af 13' og 12' 
Bataillon herfra til Christiansfeld. 12 Frivillige, hvoriblandt 
Justitsraad Carocs Søn fra Weile; Meyer, Svoger til Adjunct 
Lassen; Normann, Organist i Viborg; en Student Hellesen fra 
Kbhvn., ere indtraadte som Menige i disse Batailloner. 

Kongen skulde være kommen her iaftes, men er gaaet til 
Als, og man veed her ikke, om han kommer hertil eller muligen 
tager til Apenrade. 

Det er forresten helt mærkeligt, at jo længere man kom- 
mer syd paa, desto mindre kjender man til Begivenhedernes 
Gang. Saaledes var det mig paafaldende, at No. 10 af vore 
Flyveblade gjorde en saadan Opsigt her, som indeholdende 
den allernyeste Efterretning, at man bestormede Gjæstgiver- 
gaarden for at læse det eneste Exemplar, jeg havde med. Jeg 
maatte give det Løfte at sende nogle Exemplarer stadigen til 
12' og 13' Bataillon, og jeg vil derfor opfordre Comiteen til at 
formaa Falkenberg ^) til strax at gjøre dette og muligen ogsaa 
til de andre Corpser. 



*) M. B. Falkenberg var Bogtrykker. 

I dette øjeblik er Kongens Eqvipager og Kjøkken an- 
kommen over Fyen, og førend jeg slutter, skal jeg erkyndige 
mig om Sammenhængen heraf. 

Det var efter Commandantens Mening, at jeg blev her 
indtil idag, fordi han meente, at naar Kongen kom, burde jeg 
fremstille mig for denne og paatale Sagen, eller for Schøller. 
Et Dampskib er i Sigte, uden at man veed hvilket eller dets 
øjemed. Nu har Eqvipagen, Kjøkken etc. faaet Ordre til at 
reise til Als, hvor Kongen opholder sig og formodentlig boer 
der paa Slottet. 

Det Nærmere fra Colding." 

H. Hartvigson. 

„Kolding. Fredagaften den 7. April 1848. 

Ved min Ankomst hertil var Generallieutenant Guldberg 
afreist til Fredericia for at hilse paa Kongen, som — ikke var 
der. Jeg maatte altsaa oppebie hans Nærværelse her. 

Jeg har talt udførligt med ham, først samlet med Oberst- 
lieutenant Baggesen og dernæst i Generalens Bopæl to Timer 
samlet med Oberst Guldberg. 

Efter at have drøftet alle Gjenstandene pro og contra, fik 
jeg Overbeviisning om, at vi under ingen Betingelse kan 
vente Vaaben af Regjeringen. Baggesen yttrede: „Have vi 
Geværer eller vi fa ae dem fra Udlandet, saa have vi ogsaa 
Brug for dem til Armeen. Begge, hver for sig og i For- 
ening, raadede os til at anskaffe Vaaben strax, at sørge 
for en Slags Uniformering og lade de Frivillige indøve i 
at skyde og at danne Kredse, hvor de med fældet Bajonet 
kunne mpdstaa et Cavallerie- Angreb. At formere Carreer, som 
General Moltke har talt om i Veile, mener man her, er at 
drive Sagen for vidt ; thi de sige, at dette er meget vanskeligt 
selv ved indøvede Tropper. 

General Guldberg yttrede, at vi bør drage Omsorg for 
Geværer, Patrontasker blot med en Rem om Livet, Tornistre, 
enten af Kalveskind o. dsl. eller af Seildug osv. som Capt. 
Robertson bedst kan anordne, idet de alle, ligesom Oberst 
Kragh i Fredericia, roste Capt. R. for hans Duelighed i enhver 
Henseende. Da jeg havde foreviist Oppermanns Brev, blev det 
mig sagt med Hensyn til det 6te Spørgsmaal, at vi af alle 

Kræfter skulle drive paa at faa Underbefalingsmænd fra Kbhvn. 
Men — vi bør ikke forlange flere end høist 3 å 4; thi hvad 
der duer Noget, har Armeen Brug for, og dermed vil Capt. 
Robertson ogsaa kunne behjelpe sig. Der er altsaa ikke Tid 
at spilde, naar Geværer skulle anskaffes, og Generalen meente, 
at de lettest og hurtigst faaes fra S ver rig, da de tilmed ere 
for dyre i England. Med Hensyn til Lødigheden, er det lige- 
gyldigt, om de ere lidt større eller lidt mindre. Naar man 
forskriver Bajonetgeværer, da er Differencen i Lødigheden saa 
ubetydelig, at man ikke med Øjet kan opdage den. 

Hvad Organisationen selv angaar, da vil Moltke faae 
nærmere Instrux. Indlagt følger en saadan for Sognebevæb- 
ningen, som er sendt til Amtmændene, men dette Exemplar er 
at aflevere til Moltke ved hans Ankomst til Aarhus, ifølge Ge- 
neralens egenhændige Paategning. 

General Guldberg vil med det Allerførste selv komme til 
Aarhus. Han havde selv proponeret for Krigsministeren, at 
han for Cavalleriet og Oberstbroderen (Julius Høegh-Guldberg) 
for Infanteriet skulde styre det Nødvendige i Jylland, og Moltke 
og Castenskjold for Fyen osv., men derpaa vilde Ministeren 
ikke gaa ind. Obersten er stillet til Brodergeneralens Dispo- 
sition og forbliver foreløbig her. 

Fra General Hedemann er kommen Depesche idag, at de 
Frivillige endeligen bliver holdt tilbage, indtil de ere samlede 
i et Corps alle; thi de slesvigske Bønder ere angst og bange 
for de enkelte Detachementer og betragte dem som Parti- 
gjængere, og meget let kunne de blive tilbøielige til at træde 
op imod dem og derved give Anledning til gjensidige For- 
bittrelser og Conflicter. 

Prof. Ingerslev *) fortsætter med Beretninger til Betryggelses- 
komiteen. De ere kun magre, men selv her i Hovedquarteret 
faae de meget lidet at vide, og derfor giver man der kun kort 
Beskeed. 

Jeg er stærkt i Beraad med mig selv, om jeg skal tage 
hjem eller til Hovedquarteret. Man raader mig til det Sidste 
her, for at man kan have en sand Forestilling om Sagerne 
hjemme. Det kan koste 25 å 30 Rdl., og jeg risquerer denne 



^) Rektor ved Kolding Latinskole. 

Udgift paa Grund af Omstændighederne, og muligen jeg kan 
træffe Diligencen, saa at jeg med den kan komme hjem Søn- 
dag Aften. 

Kongen er i Sønderborg, og har derfra udsendt ind- 
lagte Proclamation. De af ham medbragte Tropper sendes til 
sønden for Flensborg som Flankarmee bagfra. Ellers Intet 
Nyt her. Kl. 6 Aften. Altsaa hvo der vil have Geværer, 

maa selv sørge for dem." 

H. Hartvigson. 

Vi var allerede paa dette Tidspunkt naaede saa vidt, at blot 
et ridende Mandfolk viste sig, var dette tilstrækkeligt til at sætte 
de vildeste Rygter i Omløb. Dette fremgaar tydeligt af neden- 
staaende pr. Estafette, til Stiftamtmand Graah i Aarhus 10 Dage 
før Træfningen ved Bov, afsendte Brev. 

„Efterat der i Gaar Morges omtrent Kl. 5 var modtaget 
Brev fra Major v. Trepka ved 12te Linie Infanterie Bataillon, 
hvori denne begjærte, at Byens Borgervæbning uopholdelig 
indfandt sig i Colding, da den første Rencontre mueligen i 
Dagens Løb vilde finde Sted, og man ønskede Væbningerne 
fra Horsens og Veile tilstede, for at benytte dem som Reserve 
i paakommende Tilfælde, beredte saavel Borgervæbningen som 
det oprettede Fricorps sig til paa Vogne at være i Colding 
inden Middag. Gemytterne vare naturligvis herved i Bevægelse, 
og de Væbnede omtrent 250 i Tallet vare neppe afreiste, 
førend en ridende Karl fra en af Gaardene heromkring, fra 
Faarup, to Miil herfra, kom farende og raabte, „at 600 tydske 
Marodeurer plyndrede der i Egnen og havde sat Ild paa Gaar- 
den Kielkiær i samme Sogn". De Væbnede ble ve strax kørte 
tilbage til Byen, Enhver væbnede sig som Øieblikket tillod. 
Imidlertid oplystes det snart, at Karlen, der var bekjendt over- 
alt som en forresten skikkelig Karl, var løben med Liimstan- 
gen. At han kun daarligt kunde rede for sig medførte, at 
han blev taget i Forhør, og det viste sig, at det Hele redu- 
cerede sig til, at en Mand, han havde mødt undervejs, havde 
fortalt ham Rygtet, som han strax i sin paniske Skræk havde 
udtrommet som noget paalideligt. At Rygtet i fOTste øieblik 
vakte meer Tiltro end tilbørligt her, maa tilskrives, at Major 

Trepkas Begjæring om Hjelp af Borgervæbningerne tydede 
paa, at Grændsen var i Fare. — 

Imidlertid vides nu med Bestemthed, at Alt inden øie- 
blikket gaaer godt. De danske Tropper have besat Haders- 
leben, og i Landet Norden for Flensborg findes ingen Oprørere 
militært organiserede. 

Ligesom jeg strax meddelte Rygtet til Horsens, saaledes 
sendte jeg strax, da Rygtets Urigtighed havde vist sig, Esta- 
fette til Horsens om, hvorledes Sagerne stod. — Denne Estafette 
mødte forresten underveis Horsens Fri-Jægercorps, som paa 
Vogne ilede efter Colding til, men efter Omstændighederne er 
Corpset blevet her i Nat. — 

Dette har jeg den Ære at meddele i Anledning af Deres 
Høivelbaarenheds Ærede af Gaars Dato, og forbliver Deres 
Høivelbaarenheds ærbødigste 

A. M. Herlew. 

Veien Byfogedcontoir den 30 Marts." 

Det fremgaar af de Breve og Skrivelser, Fader har opbevaret, 
at Krigsministeriet nødtvungent og hurtigst muligt har gjort sit 
til at faa al den Hurlumhej standset, der gik -i Svang i Jylland 
paa dette Tidspunkt. Som en Mand, der i saa Henseende sad inde 
med fornøden Snarraadighed og Energi, henvendte man sig i den 
Anledning oftest til Fader. Det kunde hænde, at de stedlige Auto- 
riteter herved blev forbigaaede, og skønt Fader altid søgte at vise 
saavel Magistraten som Borgerrepræsentationen sit gode Sindelag, 
kunde Rivninger dog ikke altid undgaas helt, og saa var Fader 
ikke god at bides med. 

Den U. April fandtes der f. Eks. i Aarhus Stiftstidende følgende 
Bekendtgørelse: 

„For snarest muligt at bringe alle indløbne Efterretninger 
til den størst mulige Offentlighed umiddelbart efter enhver Posts 
Ankomst eller efter Modtagelsen af nogen vigtig Efterretning 
ad anden Vej at kundgjøre det saaledes Erfarede, vil udgaa 
trykte Flyveblade, der, naar roligere Tider indtræde, ville blive 
afløste af en regelmæssig, politisk Tidende. 

Enhver, som ønsker at modtage disse Flyveblade med 
Forpligtelse til at abonnere for et Kvartal af ovennævnte Tidende, 
bedes at melde sig paa Bogtrykkeriet paa Rosengade. 

Bladene ville under Fleres Medvirken blive redigerede af 
Hr. Hartvigsen. 

Udenfor Aarhus modtages Bestillinger paa alle kongelige 
Postkontorer. 

M. B. Falkenberg." 

Fader lo, saa han fik Taarer i øjnene, og kaldte herefter altid 
Hartvigson for „Hr. Redaktøren". Denne protesterede paa det 
ivrigste: „Det er ikke mig men Falkenberg, der er Barnefaderen", 
forsikrede han. Ihvorvel Fader altid var yderst tilknappet ligeover 
for ham med Hensyn til sin Viden, mødte Hartvigson ufortrødent 
hver Eftermiddag hjemme hos os for at udspørge ham. „Hartvig- 
son, De er jo bidt af Generalløjtnant Høegh-Guldberg", hørte jeg 
Fader sige en Dag, hvor H. var meget opfyldt af sin Missions 
vidtrækkende Betydning. 

Søndag den 16. April læstes endvidere i Aarhus Stiftstidende: 
„Hvo som maatte erholde paalidelige Efterretninger fra Krigsskue- 
pladsen, vilde ved Meddelelse heraf til dette Blad meget forbinde 
sig saavel Publicum som Redaktionen af Aarhus Stiftstidende". 

Mellem Fader og Stiftstidendes Redaktør, Overkrigskommissær 
Elmqvist bestod et meget venskabeligt Forhold. 

Ogsaa „Store Hertz" kom ikke saa sjældent ud paa Eftermid- 
dagen og satte sig til at passiare med Moder. Længe før hans 
Tilsynekomst kunde man ud fra Gaden af høre Genlyden af hans 
højt knirkende Støvler og noget besværlige Gang. 

„Den Fisk, den Fisk, den grumme store Fisk" osv. smaa- 
nynnede Moder skælmsk, naar hans Komme saaledes bebudedes, 
og endte med at tilføje med en vis, dyb Pathos i Stemmen, >den 
grumme store Fisk, den vil nu til at dø". Denne Henvisning til 
Børnesangens Omkvæd var i Grunden meget betegnende; det var 
saa aabenbart, at „Store Hertz" i denne bevægede Tid ikke følte 
sig i sit vanlige Element mellem sine Bysbørn. 

Moder begyndte dog at blive lidt ængstelig til Mode for Faders 
Vedkommende. „Blot det ikke ender med, at Du kommer i en 
ubehagelig Situation", sukkede hun. 

„Jeg har fjør været med", svarede Fader tørt. 

„Ved Du, hvad jeg laa og tænkte paa i Aftes"? spurgte Moder 
mig en Dag. 

„Nej. Hvad tænkte Du paa"? 

„Jeg tænkte paa, at „Store Hertz" havde slet ikke saa ganske 
Uret, da han sidst sagde: „Ser De, Frue, tager Justitsraaden Hatten 
op, saa faar han Gud hjælpe mig Stryg, og lader han den ligge, 
faar han s*gu ogsaa Stryg". 

„Syntes jeg ikke nok, jeg hørte, at han var ualmindelig krige- 
risk stemt", svarede jeg og tillod mig at tilføje: „jeg synes ikke, 
Du skulde tillade, at han sidder og bander, det skulde han ikke 
have Lov til". 

„Det er blot for at forklare, hvorledes han talte", svarede 
Moder og tilføjede undskyldende: „For Resten sagde han ogsaa, 
at Fader var altid færdig med at tænke, før andre fik begyndt". 

Nedenstaaende Brev, der ogsaa er skrevet af Herredsfoged 
Herlew og dateret 3. April, er som Følge af den ham overdragne 
Bemyndigelse sendt direkte til Fader. 

„Jeg iler med at underrette Dem om, at der er blæst blind 
Allarm. Efterretninger fra Kolding meldte, at vel var Qendt- 
lige Tropper eller Fricorps lykkede fra Flensborg nordefter, 
men ligesom man i Kolding er rolig, saaledes er Efterretningen 
om, at en Røverbande paa 600 Mand var i Nærheden af Byen, 
aldeles urigtig. Der er ingen Grund til Frygt, og jeg tilbage- 
kalder saaledes min Meddelelse ved den for en Time siden 
afsendte Estafette." 

Kl. ii»/4. ^' ^' Herlew. 

Da Efterretningen om Træfningen ved Bov den 9. indtraf til 
Aarhus om Aftenen sent den 10., skete der øjeblikkelig den paa- 
fiølgende Dag officiel Henvendelse fra Byens Indvaanere til Komi- 
teen om hurtigst muligt at afsende Levnedsmidler til Uddeling blandt 
den tro Befolkning i Flensborg og vore Tropper, der den 9. havde 
besat Byen. Den 2L April blev der ved Komiteens Foranstaltning 
og ved Bistand fra Købmand Rée og P. Meisner afsendt med Jagten 
„Gabrielle", hjemmehørende i Flensborg og ført af Skipper Hans 
Pedersen, for cirka 1000 Rdl. Levnedsmidler, skænkede fra By og 
Land og stillede til Komiteens Raadighed. Skipper Pedersen, der 
paatog sig at besørge dem fragtfrit til Flensborg, indtraf der den 
23. April, 1ste Paaskedag, midt under Slaget ved Slesvig. Han fik 
i den Anledning Ordre af det paa Fjorden liggende Orlogsfartøjs 
øverstbefalende om at sejle til Als og aflevere sin Fragt til den 
derværende Intendantur. 

For ikke at spilde Tiden meddelte Fader øjeblikkeligt det i 
Aarhus passerede til den bekendte Patriot og Stænderdeputerede, 
Raadmand Hans Jensen i Flensborg, hvilket kan ses af neden- 
staaende Svarskrivelse: 

„Flensburg 14 April 1848. 
Lieber Herr Justizrath Muller. 

Empfangen Sie von mir und Namens meiner Mitbiirger 
flir Sie und Ihre Freunde den innigsten Dank fur die Theil- 
nahme, die Sie uns beweisen, fur den Beistand, den Sie uns 
leisten w^ollen. 

Wir erwarten indess jeden Augenblick den Einmarsch der 
preussischen Truppen in das Herzogthum und es diirfte viel- 
leicht bald zu einer Schlacht kommen. Unter diesen Umstån- 
den muss ich mir nåhere Nachrichten vorbehalten. Der Konig 
verlåsst uns so eben, um nach Apenrade zu gehen. Mit seiner 
Bewilligung sandten w^ir vor zwei Stunden eine Deputation 
der stådtischen Behorden nach Rendsburg an den preussischen 
General Bonin, um wo moglich ein Blutvergiessen zu ver- 
hindern. Gott gebe, dass es zu Unterhandlungen kommen 
moge, die uns einen ehrenvollen Frieden schafifen. 

Sobald ich etwas nåheres schreiben kann, empfangen Sie 
Nachrichten von Ihrem ergebenen 

H. C. Jensen." 



Ikke blot Betryggelseskomiteen men særiig Løjtnant Olsen blev 
i lige høj Grad ubehageligt overraskede ved at modtage neden- 
staaende Brev: 

„Efter hvad der er Magistraten forebragt skal der fra den 
ærede Komittee være skeet Andragende hos Krigsministeriet 
om Vaaben fra det Kongelige Arsenal her til Byen. Dette 
foranlediger os til tjenstligen at meddele, at ifølge modtagen 
Skrivelse af IT dennes fra Arsenalet i Kiøbenhavn, ere, med 
Kapt. C. Bache, derfra afsendte, for at overleveres Borger- 
væbningen hersteds: 

300 Stk. tjenstdygtige Inf. Geværer, af Model 1808 & 1811, 
med tilhørende Bajonetter, med Skeder og Ladestokke samt 

15 Stk. Flintsteen, hvilke Vaabenrequisitter, ved Ankomsten 
hertil, vil blive udleverede til Borgervæbningens Armatur- 
commission". 

Aarhus Raadstue den 13 April 1848. 

Hee, Funder, 

const. Borgmester. Raadmand. 

Til 
Betryggelseskommitteen i Aarhuus." 



Ikke saa snart modtog Magistraten denne Meddelelse, før Kap- 
tajn Stadtshauptmann Robertson, i god Enighed med Magistraten, 
selvfølgeligt erklærede, at først og fremmest skulde Borgervæbningen 
og Jægerkorpset forsynes, inden der overhovedet kunde være Tale 
om at tænke paa de Frivillige! 

Paa Komiteens Forespørgsel til Magistraten, om ogsaa den 
havde ansøgt om Geværer hos Krigsministeriet, gik man gladeligen 
uden om den varme Grød ved at svare: 

„Ifølge modtagen Skrivelse af 17. dennes fra General- 
kommandoen for Nørrejylland, har Kommitteen under 14. 
dennes forhen hos Krigsministeren anholdt om, at 70 Stk* af 
de fra Arsenalet i Kiøbenhavn, til Borgervæbningen hersteds 
oversendte Geværer, maatte vorde overladte Kommitteen, til 
dermed at armere det her organiserede Frikorps. Foranlediget 
heraf skulde Magistraten ikke undlade tjenstligen at meddele, 
at der alt af denne, saaledes som antydet i vor Skrivelse til 
Committeen af 13. dennes, er truffen den i omhandlede Hen- 
seende fornødne Foranstaltning, idet at det er overdraget til 
Stadtshauptmanden at disponere over det nu modtagne Vaaben- 
forraad, til Armering, saavel af Friecorpset som af Borger- og 
Jægercorpset, saaledes som han, som kyndig og øvet Militair 
efter de bestaaende Forhold, maa ansee mest hensigtssvarende. 

Om de i saa Henseende fra Magistratens Side trufne For- 
anstaltninger, er Generalcommandoen, i Skrivelse af Dags Dato, 
meddelt en fuldstændig Fremstilling." 

Aarhus den 19 April 1848. 

Hee, Funder, Hald, 

const. Borgermester. Raadmand. Raadmand. 

Lørdag den 13. April læstes der i Nr. 31 af Aarhus Stifts- 
tidende følgende Bekendtgørelse: 

„I Overensstemmelse med de af Krigsministeren modtagne 
Ordres er under Dags Dato etableret i Kolding: 

Armecorpsernes Forbindelsesbureau 
under Bestyrelse af Oberstløjtnant v. Baggesen, p. t. Comman- 
deur for Nørrejyllands og Fyens Generalcommandostab. 

Dette Bureau bestaar af følgende Personale; Overauditør 
Qvistgaard, Borgermester og Byfoged i Kolding, Premierlieute- 
nant v. Lundby, Adjutant ved Generalcommandoen, og som 
Sekretær Krigssekretær Rørup. 

Dets Hovedhverv er indtil videre og medens undertegnede 
commanderende General samt Generalmajorerne v. Castenskjold 
og V. Moltke og den til Generalcommandoens Disposition stil- 
lede Oberst v. Høegh- Guldberg organisere Væbningen i Nørre- 
jylland og Fyen: 

1) At varetage de Forretninger, der hidtil ere expederede 
igjennem Nørrejyllands og Fyens Generalcommandocontor. 

2) At expedere alle de Sager, hvad enten de vedkomme 
det Personelle eller Materielle m. m., der angaar de under 
Generalmajor v. Hedemanns Befaling i det Slesvigske frem- 
rykkende Tropper og disses Forbindelse med Generalcommando- 
distriktet i Nørrejylland og Fyen, forsaavidt denne gaar over 
eller er henvist til Forbindelsespunktet Kolding. 

3) At varetage overhovedet Alt, hvad der i den kongelige 
Tjenestes Interesse kan gavne Forbindelsen imellem de i det 
Slesvigske organiserede Corpser og de i Generalcommando- 
distriktet organiserede Reservecorpser. 

Som en Følge heraf er det ønskeligt, at dette Bureau 
stedse meddeles Underretning om de selvstændigt befalende og 
i Bevægelse værende militaire Autoriteters Opholdssted.'* 
Generalcommandoen for Nerrejylland og Fyen, 
p. t. Kolding den 11. April 1848. Heegh-Gulberg 

in fidem copiæ 

Baggesen. 

Komiteen mente sig imidlertid berettiget til at sende en direkte 
Henvendelse til selve Krigsministeren i Henhold til hans til Depu- 

E. Fibiger: Tidsbilleder. 1^ 



146 

tationen fra Aarhus givne Tilsagn, paa hvilket den havde grund- 
lagt sin Virksomhed og opretholdt sin Autoritet ligeover for de 
Frivillige. 

Krigsministerens Svar indløb, dateret: 

„Fredericia den 16. April 1848. 

Til D'Hrr. A. Muller, Kraiberg, H. Hartvigson, Ludvig 
Oppermann og I. P. Hammershøi. 

De Herrers ærede Skrivelse af 14. April har jeg modtaget 
paa min Gjennemreise her i Byen. Saavidt jeg kan forstaa 
denne Skrivelse, saa bestaar en Strid mellem de Herrer og 
Byens Myndigheder om Væbningsværnet i Aarhuus, som de 
ville, at jeg skulde afgjøre, men hertil kjender jeg Forholdene 
forlidt, hvorfor jeg har henvist Deres Skrivelse til General- 
commandoen i Colding, der nærmere vil besvare samme. Kun 
eet Punkt vil jeg berøre, fordi jeg veed noget mere derom end 
det nævnte Generalcommando, og det er Anvendelsen af de 
300 Geværer, som er tilstaaet Byen fra Kbhvns. Arsenal, og 
som jeg formoder endnu ikke er komne, fordi de først skulle 
prøves. Arsenalet har Ordre at udlevere dem mod Quittering 
af Byens Bestyrelse, denne faaer altsaa herved en vis Raadig- 
hed over samme, . men hvad skulle bevæge Byens Bestyrelse 
til at opspare Geværer sendte til Borgernes Væbning istedetfor 
at uddele dem til et velordnet Borgerskab? Skulde der maa- 
ske fra Comiteens Side være forsømt at opfylde en eller anden 
Betingelse, hvorved det behørigen godtgjøres, at det Corps, de 
vil oprette, fortjener Myndighedernes Tillid? 

Med Højagtelse ærbødigst 

Tscherning". 

Den 18. April læstes dernæst i Aarhus Stiftstidende: 

„For at forberede en større Ensformighed i Armeens og 
Fricorpsemes Klædning er det Krigsministerens ønske, at de 
Frivillige, som have Evne og Midler dertil, iføre sig ved deres 
Indtrædelse i Armeens Linie eller i Fricorpserne en kort blaa 
Klædesfrakke omtrent af samme Snit som de saakaldte Vaaben- 
kjoler, der nu ere blevne reglementerede for Armeen. Disse 
Frakker maa være saa vide, at Manden under dem kan bære 

en varm Klædestraje, eftersom den blotte Frakke ikke vil være 
tilstrækkelig i den kolde Aarstid eller blot om Sommernætterne. 
Denne Anvisning bedes de ærede Herrer Redactører at 
ville give Optagelse i deres Blade." 

Under Opholdet i Fredericia den 16 April 1848. 

Paa Krigsministerens Vegne. Hans Adjudant 

Johannes Harbou. 

Dagen efter modtog Komiteen nedenstaaende Skrivelse: 

„I Anledning af Commiteens behagelige direkte Skrivelse til 
Krigsministeren af 14de dennes skulde Generalcommando- 
Staben, ved Fremsendelse af en Skrivelse af Gaars Dato fra 
Ministeren, ikke undlade tjenstligen at meddele, at Aarhuus 
Magistrat, som Byens locale Bestyrelse, Dags Dato herfra er 
tilskrevet om, naar ingen Staben ukjendte Hindringer derfor 
maa stille sig iveien, at foranledige af de fra Kjøbenhavns 
Arsenal til Borgervæbningen afsendte 300 Stk. Geværer 70 
Stk. foreløbigen udleverede til det Corps, som har dannet sig 
af 70 mobile Frivillige af Aarhus Bye. 

Forsaavidt Commiteen ikke forinden fra Generalmajor 
Moltke maa blive tilkjendegivet hans Bestemmelser det om- 
handlede Corps betræffende, vil den, naar Corpset er bleven 
saavidt organiseret, uniformeret og væbnet, at det kan rykke 
ud, derom gjøre Indberetning hertil, da saa ommeldte Corps 
strax skal erholde den fornødne Ordre til at rykke i et Can- 
tonnement med Opgivende om, hvor dette vil blive. — 

løvrigt tjener til behagelig Underretning, at efter den Reise- 
route Generalmajor v. Moltke har opgivet Staben, han d. 22. 
ds. vil indtræffe i Randers og Dagen efter i Horsens." 

Generalcommando- Staben i Kolding d. 17 April 1848. 

Baggesen, 

Obersllieutenant. 

Efter at Betryggelseskomiteen — som allerede fortalt — selv- 
stændigt havde sørget for de Frivilliges Forsyning med Geværer, 
var ogsaa Kaptajn Robertson og Løjtnant Olsen faldne til Ro og 
under Navns Underskrift enedes om at give Erklæring om, hvad 
der efter deres Skøn udkrævedes til en „Frivilligs" Ekvipering. 

10* 

En Fortegnelse afsendtes den 22. til Generalkommandoen med 
Opgivelse af, hvilke de Sager var, som de i Aarhus forsamlede 
Frivillige, hvis Antal var ca. 70 Mand, savnede, idet de kun var 
udrustede med Geværer. Komitéen greb samtidig Lejligheden til 
at anmode Generalkommandoen om endelig at paaskynde General 
Moltkes Komme til Aarhus, eller at han i alt Fald direkte lod høre 
fra sig. Den paapegede atter, at den ingensinde havde haft In- 
strukser at holde sig til udover nogle vage Ytringer, som Stift- 
amtmand Graah havde ladet den tilflyde gennem Magistraten; der 
vedlagdes end yderligere til Belysning af Forholdene nedenstaaende 
Brev, som Komiteen 8 Dage i Forvejen i sin berettigede Utaal- 
modighed havde sendt General Moltke, uden at dette Skridt havde 
frugtet, og selvfølgelig uden at den da havde Kendskab til den 
under samme Dato af General Høegh-Guldberg udsendte Skrivelse 
om Oplysningsbureauet. Skrivelsen til General Moltke lød: 

„Herr General! 

Undertegnede Kommittee erfarer i dette øjeblik, at Aar- 
hus By har haft Deres Besøg. Ved Deres Afrejse herfra 
uventet berøvede den Ære at kunne meddele og erholde de 
Oplysninger, som ere nødvendige for Aarhus Borgeres Ved- 
kommende og Deres Stilling i Henseende til Spørgsmaalet om 
Almuens Væbning til Fods, for hvis Organisation De, Hr. Ge- 
neral, efter hvad der er os meddelt af Hr. Krigsministeren, for 
Tiden har Ansvarets højtbetroede Kald, maa vi indskrænke os 
til at sende vedlagte os til Overlevering til Dem her paa Stedet 
betroede Meddelelse af 7de dennes om Sogne- Væbningen efter 
Dem til Randers, hvorhen vi høre. De er afrejst. Vi udføre 
dette for Sagens Skyld gjerne. 

Aarhus, i den af Borgerne valgte Betryggelses-Kommittee. 
Den 12. April 1848.- 

I Gensvar paa Komiteens Skrivelse af 22. April meddelte 
Generalkommandoen : 

„Hvad Vaabenkjoler og Felthuer angaar maa man over- 
lade saadant til Vedkommendes eget Arrangement, med det 
Tilføiende, at Beklædningen, naar Corpset forresten bliver mo- 
bilt, maa betragtes som én Biting paa Grund af de øjeblikke- 

lige Forhold, og bør derfor ikke lægge nogen Hindring ivejen 
for Afmarschen fra Aarhus. — 

Patrontasker, Tornystre, Brødposer og Feltflasker ville 
formodentligen kunne erholdes i Middelfart paa den hermed 
følgende Reqvisition, men maa Generalcommandostaben have 
Comiteen anmodet om selv at foranledige disse Sager af- 
hentede, maaskee til Søes. — 

Det er ønskeligt, at Corpset bliver mobilt snarest muligt. 

Generalcommandostaben i Kolding d. 24de April 1848. 

Baggesen, 

Oberstlieutenant i Generalstab, 
Commandeur for Generalcommandostaben. 

Til Betryggelseskomiteen i Aarhus." 

Jeg husker paa et senere Tidspunkt at have hørt, at General 
Moltkes Mangel paa Interesse for Forholdene i Aarhus skulde skyl- 
des Paavirkning fra Stiftamtmand Graah og Byfoged Nielsen. Gene- 
ral Moltke, der to Dage efter Slaget ved Slesvig var udnævnt til 
kommanderende General for Nørrejylland i Stedet for den gamle 
73 aarige Generalløjtnant Høegh-Guldberg, lod ufortøvet den 29. 
s. M. Stabschefen, Oberstløjtnant Baggesen, direkte tilstille det mili- 
tære Depot i Middelfart den fra Betryggelseskomiteen 8 Dage i For- 
vejen sendte Begæring om Beklædningsgenstande til Aarhus Fri- 
villige, ligesom han straks efter, at hans Udnævnelse forelaa officielt, 
egenhændig tilskrev Komiteen nedenstaaende Ordre: 

„Ifølge Comiteens behagelige Skrivelse af 29de d. M. und- 
lader Generalcommandoen ikke at meddele, at det borgerlige 
Jægercorps i Aarhuus og de Frivillige maa efter Bestemmelsen 
afmarschere fra Aarhuus, men kunne forblive i Horsens indtil 
nærmere Ordre, da Omstændighederne have forandret sig der- 
hen, at det ikke vilde være tjenligt at marschere til Kolding. — 
Til Kallundborg maa de ikke afgaae. 
Paa de øvrige Puncter i Comiteens Brev af 29de ds. skal 
snarest erholdes Svar. — 

Generalcommandoen for Nørrejylland, Kolding d. 30 April 1848, 

Kl. 12 Middag. 

Moltke." 

(Komiteen modtog Ordren samme Dags Aften Kl. 9^/4 pr. Esta- 

fette.) 

Nogle Dage i Forvejen havde Moltke efter Ordre fra General- 
kommandoen maattet tilstille Stiftamtmand Graah en Skrivelse, hvis 
Indhold fremgaar af følgende Meddelelse fra Graah: 

„Generalmajor v. Moltke har under Gaars Dato tilskrevet 
mig saaledes: 

„I Overensstemmelse med en Skrivelse fra Krigsministeriet 
af 25. dennes, anmodes det ærede Amtshuus om, igjennem 
Betryggelsescomiteen i Aarhuus at beordre de der forsamlede 
frivillige Corps under Lieutenant Olsens Kommando, snarest 
mueligt at opbryde fra Aarhuus, for over Horsens og Veile at 
marschere til et Kantonnement i og omkring Kolding. For det 
Tilfælde, at endnu enkelte Beklædningsreqvisiter maatte mangle, 
maatte snarest mueligt en Fortegnelse over disse Sager ind- 
sendes hertil, for at disse Sager kan tilveiebringes forinden 
Korpsets Ankomst hertil, hvor disse Reqvisiter da ville blive 
udleverede". 

Hvilket da tjenstligen meddeles den ærede Committee til 
behagelig Foranstaltning med Tilføiende, at Stadtshauptmand, 
Kapitain Robertson ligeledes er tilskrevet med Hensyn til Jæger- 
corpsets Afmarsch. 

Aarhus Stiflamtshuus d. 27. April 1848. 

Graah. 
Til Betryggelseskomiteen i Aarhus." 

Komiteen tillod sig pr. omgaaende at gøre Generalkomman- 
doen opmærksom paa det umilitære i denne sidste Fremgangs- 
maade, der under de givne Forhold let kunde faa Betydning contra 
andre militære Foranstaltninger. At Generalmajor von Moltke fandt 
dette Ræsonnement aldeles korrekt, lader sig vel næppe betvivle. 

Brødrene Høegh -Guldbergs Rolle var nu udspillet. Oberst 
Høegh-Guldberg vendte tilbage til Aarhus, hvor han levede i sin 
Familjes Skød indtil sin Død. Generalløjtnant Høegh-Guldberg trak 
sig ogsaa tilbage til det private Liv efter at have maattet afgive 
sin Post. Han levede indtil 1867 i København. 

Jeg husker saa tydeligt, at der Natten til anden Pinsedag blev 
ringet stærkt paa vor Port, udenfor hvilken der holdt en Mand til 
Hest, som skulde overlevere Fader nedenstaaende trykte Meddelelse : 

„Fredericia d. 23. April, Kl. 11 Form. 

I Felge Rapport fra Generalmajor v. Hedemann, dateret 
Gottorp Slot den 21de April Kl. 12 om Natten, er der den 20. 
dennes foretaget af Armeen 2 Expeditioner, en mod Husum 
og en mod Ex^kemførde. 

I førstnævnte By erklærede den under Gevær forsamlede 
Borgervæbning sig øjeblikkelig villig til at underkaste sig. De 
slesvigholstenske Faner og Kokarder vare sporløst forsvundne. 
Dannebrogen heisedes paa Kirketaamet, og 324 Geværer ud- 
leveredes. Ved Troppernes Afmarsch var Byen illumineret. 

Expeditionen mod Eckernførde har ført til to Træfninger. 
Under den ene ved Harzhof gjorde Major v. Schepelem 40 
Fanger, erobrede en Fane og gjorde en Mængde Vaaben og 
Bagage til Bytte. Under den anden ved Sandkrug, under 
Major V. Thestrup, ere Insurgenterne aldeles kastede, 58 Fanger 
gjorte, 2 Faner, 64 Geværer og en stor Mængde andre Vaaben 
erobrede. Fjendens Tab af Faldne og Saarede ansees for be- 
tydeligt; paa vor Side ere 5 Døde og 20 Saarede, blandt hvilke, 
saavidt af Rapporten kan skjønnes, ingen Officerer. 

Der er til dette Øjeblik lagt Embargo paa 40 preussiske 
Skibe. 

Capitain Krenckel er udnævnt til Chef paa „Najaden" i 
den fangne Capitain Dirckink-Holmfeldts Sted." 

Til Justitsraad, Toldinspecteur Muller i Aarhus. 

Efter at have læst den, kaldte Fader paa mig og bad mig 
sørge for, at Budet, der havde trukket sin dampende Hest ind i 
Porten, fik en Skaal Kafife og nogle tykke Rundtenommer. 

Ud paa Eftermiddagen den 26. April modtog Fader paa lig- 
nende Maade et Eksemplar af General Hedemanns Rapport til 
Krigsministeriet. 

Fader har opbevaret alle de ham tilstillede originale Meddelel- 
ser, trykte i det Kongl. Felttrykkeri. 

Flader følte sig forøvrigt mere genert end hævet ved denne 
særlige Udmærkelse fra Generalkommandostabens Side. Det var, 
som tidligere sagt, ikke første Gang, at den gav Anledning til 
Misstemning. Særligt bebrejdede Købmand Hartvigson Fader, at 
han altid lod Stiftstidenden frem for ham tilflyde de vigtige Efter- 

retninger, han modtog, da Hartvigson, der ogsaa var Medlenn af 
Betryggelseskomitteen, havde paataget sig sammen med Lærer 
Kraiberg at redigere de omtalte „Flyveblade". 

Fader trak paa Skulderen. Hvad skulde han overhovedet 
svare en Mand, der oversaa, at kun et privilegeret Blad kan være 
Organ for Myndighederne. 

Hartvigson fik imidlertid sat igennem, at Kommunalbestyrelsen 
under 2. Maj bevilgede Betryggelseskomiteen de fornødne Penge- 
midler til at kunne lade trykke en Estafetteavis, ved hvilken man 
daglig kunde faa Efterretninger om, hvorvidt Fjenden rykkede 
frem o. s. v. 

Der blev dog ingen Brug for Pengene. Iblandt Papirer ved- 
rørende Betryggelseskomiteens Handlinger findes nedenstaaende 
Brev, der, ihvorvel det er skrevet to Maaneder senere, staar i saa 
nøje Forbindelse med det, der var passeret, at det bør finde sin 
Plads her: 



„Til den ærede Betryggelsescommitee i Aarhus! 

I Anledning af Betryggelses Medlem Hr. H. Hartvigsons 
ærede Skrivelse af 2den Juli, som jeg modtog i Gaar, und- 
lader jeg ikke at bemærke, at medens jeg paa den ene Side 
hverken kan eller vil forpligte mig til at „drage Omsorg for, 
„at Betryggelses-Committeen i Aarhuus daglig maatte komme i 
„Besiddelse af paalidelig Efterretning om Begivenhedernes Gang", 
det være nu enten igjennem Hr. Hartvigson eller den mig per- 
sonlig aldeles ubekjendte „Hr. Kraiberg", om jeg og nok saa- 
meget ærer Committeens Iver for at modarbejde falske Rygter, 
saa er jeg dog paa den anden Side villig til, saa ofte Begiven- 
hedernes Gang maatte gøre saadant ønskeligt og min Tid og 
Stilling nogenlunde tilsteder dette, at meddele Betryggelses- 
Committeen, igjennem Hr. Justitsraad, Toldinspecteur Muller, 
naar saadant convenerer ham og Committeen, de efter mit 
Skjøn fornødne Underretninger. 

Endskjønt retourneret inat fra Hovedqvarteret i Viuf vidste 
jeg for Øjeblikket ikke at meddele den mindste nogenlunde 
vigtige Efterretning om Begivenhedernes Gang, da disse langt 
mere synes at staae aldeles stille. Det Vigtigste er forment- 
lig den Omstændighed, der synes at være et paabuden Fac- 

tum, at Fjenden vel patrouillerer over i de jydske Enclaver i 
Nordslesvig, f. Ex. til Seest, men ikke har disse belagt med 
Tropper. 

Committeens ærbødigste 

Baggesen. 

p. t. Vejle, d. 5te Juli 1848.« 



At det var med et Lettelsens Suk, at Betryggelseskomiteen 
modtog den direkte Ordre fra selve General Moltke angaaende Aar- 
hus Frikorps* Afmarsch, er let forklarligt. 

Det havde hele Tiden gjort Fader saa ondt for de Frivillige 
og deres utrættelige Foresatte, Lieutenant von Olsen, der nys havde 
modtaget sin Udnævnelse til Premierløjtnant, at han og de havde 
maattet lade sig nøje med Beretninger om Begivenheder, som det 
laa saa nær, at hver især hellere selv havde oplevet. 

I Randers stod det ikke bedre til, og i Anledning deraf havde 
den derværende Central- Væbningskomite den 27. April afholdt et 
Møde, hvor det blev besluttet, at Justitsraad Neckelmann den næste 
Dag, 28. April, skulde rejse til Aarhus for at forhandle med Be^ 
tryggelseskomiteen om, hvad der nu, som Følge af Slaget ved Sles- 
vig, var at gøre saavel med Hensyn til Randers Frikorps som og 
med Landstormens Rejsning. Det havde hele Tiden vist sig, at 
de under Premierløjtnant Prytz's Kommando staaende Randers Fri- 
villige var et temmelig uroligt Folkefærd, som han havde Vanskelig- 
hed med at holde i Ave paa Grund af deres brændende Lyst til 
virksom Daad. Et ridende Bud fra Randers bragte i Løbet af 
Natten et Brev til Aarhus, hvori Justitsraad Neckelmanns Komme 
den næste Dag bebudedes. 

Justitsraaden og de Herrer, som i den ellevte Time havde be- 
sluttet at tage med ham til Aarhus — Apotheker S. Køster, Agent 
Bay og Konsul Westermann — spiste til Middag hos os sammen 
med Kancelliraad Otterstrøm, Lærer Kraiberg og Overlærer Clemens 
Funch. Der oplæstes under Maaltidet en Dagen iforvejen, 27. April, 
dateret, saalydende Skrivelse: 

„I Følge indtraadte Forhold ophæves det under min Be- 
styrelse temporairt oprettede Forbindelses-Bureau, hvis tidligere 

særskilte Virksomhed fra nu af falder sammen med de, som 
paahviler Nørrejyllands Generalkommandostab." 

Baggesen, 

p. t. Kommander for Nerrejy Ilands Generalkommandostab. 
Kolding d. 27. April. 

Skrivelsen findes trykt i Aarhus Stiftstidende, 

Den under samme Dato gennem Stiftamtmanden modtagne 
Skrivelse angaaende de Frivilliges Afmarsch, som Betryggelses- 
komiteen lige havde modtaget, blev ogsaa drøftet. Da det laa saa 
nær, at Randers Frikorps ogsaa maatte staa for Tur til Afmarsch, 
besluttede de Randers Herrer hurtigst muligt at rejse hjem igen. 
Fire og tyve Timer efter deres Hjemkomst kom Ordren, men den 
lød paa, at Randers Frivillige skulde indskibes i Randers og der- 
fra overføres direkte til Nyborg. Senere hen timedes der Korpset 
ganske den samme Skæbne, som den, der timedes de andre Fri- 
korps. 

Ikke saa snart havde Betryggelseskomiteen faaet Besked om 
de Frivilliges Afmarsch, førend der afgik Estafette til „Væbningen 
for Sønder-Mols Herreders Komite", hvis Formand var Pastor Niel- 
sen i Lyngby, for at melde det Passerede. I Følge Aftale skulde 
de derværende Frivillige, mest Seminarister, stille sig under Løjt- 
nant Olsens Kommando og forsynes med de af Komiteen fra Eng- 
land indforskrevne Geværer. De unge Mennesker, 1 1 i Antal, ankom 
til Aarhus Søndag Middag den 30. April, i enhver Henseende ud- 
mærket ekviperede og iført de af Krigsministerens Adjudant, Kap- 
tajn Johannes Harbou, under 18. April foreslaaede Vaabenfrakker. 

Ihvormeget man end i Aarhus havde paaskyndet Forfærdigel- 
sen af omtalte Vaabenfrakker, var man ikke naaet saa vidt, at det 
fornødne Antal var blevet færdigt. Der var altsaa intet andet at 
gøre end at lade det overvejende Antal af de Frivillige drage af 
Sted i deres egne Klæder og sende Frakkerne bagefter. Man fik 
ogsaa travlt med at forsyne dem med de Rekvisitter, som man 
gennem Generalkommandoen havde udbedt sig tilstillede fra Middel- 
fart Arsenal, der straks afgav den Erklæring, ikke at sidde inde 
med det Forlangte. 

Mandag den 1. Maj samledes paa Aarhus Store Torv Byens 
og Omegnens Frivillige, hvis Styrke nu bestod af to Spillemænd 
og 103 Mand plus de nysnævnte 11 Mand. Kompagniet bestod 



155 

altsaa tilsammen af 113 Menige og Underofficerer. Søndag Efter- 
middag havde de allesammen været til Gudstjeneste i Domkirken, 
senere til Alters hos Pastor Fønns. 

Efter at være opstillede paa Torvet med den dem af Aarhus 
Damer skænkede Fane, blev de Frivillige tagne i Ed af Byens nys 
udnævnte Politimester Nielsen; derefter henvendte Stiftamtmand 
Graah nogle Ord til dem, hvorefter Biskop Brammer holdt en meget 
smuk Tale. Ogsaa Fader bød de Bortdragende et bevæget Farvel 
i den tilstedeværende Betryggelseskomites Navn, som ogsaa i sit eget. 

Med knejsende Hoveder og rank Holdning, ledsaget saavel at 
Latin- og Realskolens som af Borgerskolens Elever, der havde faaet 
Fridag, marscherede den lille Skare gennem Byporten ind paa Lille 
Torv og videre ad Frederiksgade. Udenfor Fredensport holdt Vogne, 
der kørte dem til. Skanderborg, men herfra skulde de marschere til 
Horsens, hvor de efter Bestemmelsen skulde holde Rast; men i 
Stedet herfor blev de indskibede for at afgaa til Nyborg. — 

Søndag den 30. April, altsaa en Uge efter Slaget ved Slesvig 
1ste Paaskedag, blev jeg konfirmeret i Domkirken. Da Højtiden 
var forbi, viste det sig, at Kareten, der skulde hente og køre Fader, 
Moder og mig hjem, udeblev. Skønt det begyndte at smaaregne, 
bød Fader mig resolut Armen, og med Moder ved Siden af mig 
gik vi hurtigt ned ad Rosengade, ud til Meilgade og hjem. 

Fader og Moder havde gentagne Gange talt til deres Venner 
om, at det var deres ønske, at ingen vilde tage Notits af min Kon- 
firmation ud over at betragte den som en Fredens og Hvilens Dag, 
og dette skete ogsaa, thi Dagen hengik i uforstyrret Samliv mellem 
os selv indbyrdes. 

Siden Oprørets Udbrud var der stadig Uro hos os, idet der 
paa alle Tider af Dagen kom Besøg saavel af Tilrejsende som af 
Byens Folk, men det gik vel ikke andre Hjem stort bedre. Om 
Aftenen holdtes der hyppigt offentlige Møder baade i Byen og ude 
paa Landet, og Fader var derfor sjældent hjemme før henad Senge- 
tid. Det overraskede altsaa hverken Moder eller mig, at Fader 
ved Ottetiden sagde, at han skulde til et Møde, fra hvilket han ikke 
kunde blive borte, fordi han selv var Medindbyder. Det gjaldt Op- 
rettelsen af en politisk Forening for Aarhus By og Omegn. Da 
Fader ud paa Aftenen kom tilbage, var han stærkt optaget af, at 
der alt havde indmeldt sig 145 Medlemmer, hvilket man ikke havde 
ventet sig vilde ske fra Begyndelsen af. Bestyrelsen var foruden 

Fader kommen til at bestaa af Overlærer Oppermann, Overrets- 
prokurator, Stænderdeputeret C. Dahl til Mosgaard, Kancelliraad, 
Bankkasserer samt Overretssagfører Otterstrøm, Lærer Kraiberg, Over- 
lærer Clemens Funch, Kancelliraad, Herredsfoged og Stænderdepu- 
teret Finsen, Købmand Hammershøj og Birkedommer Kampmann. 

Jeg husker, at Fader ved denne Lejlighed kom til at omtale, 
at Minister Lehmann, der den 28. April var kommen til Horsens 
og i de nærmeste Dage ventedes til Aarhus, tilligemed Hvidt fuld- 
stændig havde givet Afkald paa deres Ministergager, Monrad og 
Tscherning kun delvis paa deres. I Fællig havde alle Ministrene 
som udgaaet af Folkets Midte frabedt sig Titlen af Excellence. 

Den næste Dag kundgjordes i Aarhus Stiftstidende den nys- 
dannede politiske Forenings Grundbestemmelser og Program, hvis 
Forfatter er mig ubekendt. 



Dagen efter de Frivilliges Afmarsch og det ovennævnte, om 
Aftenen afholdte, politiske Møde, gik General Wrangel den 2. Maj 
over Kongeaaen ind i Jylland og stod samme Dag ved Snoghøj. 

Størstedelen af vor Arme var forud indskibet til Fyn eller 
sendt over Snoghøj til Nyborg, medens en mindre Styrke, der- 
iblandt en Del Artilleri, trak sig tilbage til Aarhus for at udskibes 
der. Generalkommandostaben og dens Chef, Oberstløjtnant Bagge- 
sen, fulgte umiddelbart efter, men forblev kun indtil den 4. i Aar- 
hus, tog saa derfra til Randers, videre til Aalborg og saa til Fyn. 
At Opholdet i Aarhus blev saa kortvarigt skyldes en til Oberst- 
løjtnant Baggesen pr. Estafette fra Borgermester Ræder i Horsens 
afsendt Og henad Midnat modtagen Underretning, som medførte, 
at det endnu ikke udskibede Mandskab og Train hurtigst gørligt 
beordredes nord paa. 

Ved Generalstabens Afrejse overgaves til Fader følgende Ordre: 

„De Dampskibe, der maatte være dirigerede paa Aarhuus, 
ville for saavidt deres Dybgaaende tilstæder dette, gaae til 
Randers, men ellers til Aalborg, hvor endnu Krigsmateriel og 
danske Tropper indskibes." 

Generalkommandostaben Aarhuus d. 4de Mai 1848. 

Baggesen, 

Oberst og Commandeur for Staben. 

Man havde i den senere Tid altfor hyppigt begyndt med, naar 
Magistraten i sin Visdom forfulgte egne Formaal i Stedet for at 
følge de fra Myndighederne givne Instrukser, da ubetinget at give 
Stiftamtmand, Kammerherre Graah Skylden for de begaaede Uregel- 
mæssigheder. 

Jeg mindes en Middag, hvor der spiste flere Herrer hos os — 
det var i den senere Tid nærmest bleven en Undtagelse, at der 
ingen Fremmede var ved Bordet — at der blev sagt om Stift- 
amtmanden, at han var et saa paavirkeligt Stemningsmenneske, at 
han altid følte sig mere eller mindre besværet ved det Ansvar, der 
paahvilede ham, og blev ængstelig og vaklende. Der blev ogsaa 
talt om, at saalænge Borgmester og Byfoged, Justitsraad Fleischer 
levede, havde man været sikker paa, at Stiftamtmanden i et og alt 
vilde tage Hensyn til hans som Formand for Magistraten afgivne 
kloge og klare Erklæring, medens Stiftamtmanden efter Justits- 
raad Fleischers Død mere og mere var bleven prisgiven hver den 
af sine Omgivelser, der mente sig værdig til at træde i den afdøde 
Raadgivers Spor. Magistraten bestod paa dette Tidspunkt af den 
som Borgmester konstituerede Prokurator Hee, By- og Raadstue- 
skriver samt Raadmand, Kancelliraad Engelsted og to af Borgerne 
valgte Raadmænd, Kancelliraad Tobaksfabrikant Funder og Køb- 
mand Hald. Rollen som Raadgiver tildelte Stiftamtmanden den nys 
til Politimester udnævnte Jørgen Nielsen. Det fjildt ganske naturligt, 
atStiftamtmanden valgte denne gamle Praktikus, der ligesom han selv 
var født 1788, altsaa heller ikke ung nok til at sætte afgjort Pris 
paa den nye Tids Komme. Den gensidige Paavirkning foran- 
ledigede imidlertid flere Fejlgreb og til Tider ret komiske Situa- 
tioner, hvilket ikke altid var heldigt i disse urolige Tider. Man 
besluttede derfor paa et af flere af Byens Borgere sammenkaldt 
privat Møde at benytte sig af Lejligheden, naar Minister Lehmann 
paa Indenrigsministeriets Foranstaltning i Egenskab af Regerings- 
kommissær kom til Aarhus, at henvende sig til ham med en An- 
modning om at ordne de forviklede Forhold. I den Anledning for- 
maaede man Kancelliraad, Overretssagfører og Bankkasserer Otter- 
strøm til at tilbyde Ministeren sin Assistance, hvilken denne greb 
med Begærlighed. Følgen blev, at Kancelliraad Otterstrøm indtil 
videre kom til at fungere som en Stiftamtmanden sideordnet Myn- 
dighed. Natten mellem 2. og 3. Maj ankom Ministeren til Aarhus, 
og op ad Formiddagen holdt han et stærkt besøgt Møde i Ride- 

huset, hvori han alvorsfuldt og klart udtalte sig om Situationen i 
sin Helhed saavel som om de lokale Autoriteters Ansvarlighed. 
Han var ledsaget af Professor, Dr. jur. Krieger, der trods det korte 
Ophold i Byen dog fandt Lejlighed til at aflægge os et Besøg. 
Han var ikke rigtig fornøjet med den forcerede Maade, han og 
Ministeren maatte rejse paa, foraarsaget ved at Fjenden øjensynligt 
havde til Hensigt at besætte i alt Fald den sydlige Del af Jylland. 

Fra Aarhus gik deres Rejse, kort efter at Mødet var sluttet, 
videre til Randers. 

Begivenhedernes Gang i 1848 ikke alene forklaredes men be- 
budedes ved Udstedelse af Proklamationer. 

Endog General Wrangel tog sig Forlov i samme Retning og 
udstedte den 1. Maj sin noksom bekendte „Proklamation til Jyl- 
lands Indvaanere". 

Samme Dag udstedte ogsaa Oberstløjtnant Baggesen en Pro- 
klamation „Til Nørrejyllands brave og patriotiske Befolkning", 
hvori han i sin nuværende Egenskab som Kommandør for Staben 
meddeler Befolkningen, „at den maaske om kort Tid vil være ud- 
sat for at blive hjemsøgt af en fremtrængende og overlegen Fjende**. 

Den 6. Maj udstedte han under sit Ophold i Randers og lod 
indrykke i Aarhus Stiftstidende en ny Proklamation til Jyllands 
Befolkning, der endte saalydendé: „Selv om den (Befolkningen) 
ikke mødte Fjenderis Front, vilde den vide at finde hans Ryg til 
lystelig Skue for alle danske Mænd og elskelige Dannekvinder". 

Moder protesterede saa smaat, da hun læste Proklamationen, 
idet hun erklærede, at hun for sit Vedkommende ikke satte Pris 
paa paa denne Maade at blive indrulleret blandt „de elskelige 
Dannekvinder". 

Straks efter Fjendens Indmarsch i Jylland bragte Kutteren 
„Neptun" Ordre fra Eskadrechefen, Kommandør Paludan, til Aar- 
hus Toldsted, at dette havde at paase, at alle Baade og Pramme, 
inklusive den mindste Jolle, der fandtes i Havnen, blev sænkede 
eller paa anden Maade uskadeliggjorte inden Fjendens Komme til 
Byen. Det samme paalagdes med Hensyn til, hvad der af Far- 
tøjer fandtes i Brabrant Sø. Det var næsten utroligt al den Staahej, 
som Ordren gav Anledning til, nærmest fremkaldt og paa det 
ivrigste støttet af Fruer og Madammer, hvis respektive Mænd snak- 
kede saalænge indbyrdes, at de tilslut fik Magistraten til at tilskrive 
Generalkommandostaben for at forklare denne det absolut urigtige 

i, at Byens Befolkning skulde berøves Nydelsen 'af fersk Fisk 
sammen med, at Fiskere og Forhandlere af Fisken berøvedes deres 
Erhverv. 

Selvfølgelig blev Ordren efterkommet, men Følgen af Vrøvlet 
blev, at ikke saa snart rykkede Fjenden ind i Aarhus, førend flere 
af de Sjæle, der følte den dybeste Medlidenhed med sig selv, fordi 
man vedblivende forsikrede dem om, at de blev slet behandlede 
paa Grund af Ordrens Haandhævelse, skyndte sig at anvise Fjen- 
den, hvor Baadene laa, hvilket denne ikke lod sig sige to Gange 
og straks traf Anstalter til, at de hurtigst muligt atter kom for 
Dagens Lys, heldigvis uden at dette foranledigede nogen Skade. 
En ganske anderledes Betydning fik det, at Fader havde været be- 
tænksom nok til at sørge for en Sejlbaads Udrustning, hvis Fører 
fik Ordre til at krydse ude paa Aarhus Bugt, saa snart det med 
Sikkerhed vidstes, at Fjenden var kommen til Skanderborg, for at 
avertere Skibe og Fartøjer om ikke at gaa til Aarhus. Ikke saa 
snart ankom Generalkommandostaben med sin Chef til Byen, førend 
denne tiltraadte den trufne Foranstaltning og udstedte nedenstaaende, 
med Stabens Segl forsynede Ordre: 

„Foreviseren heraf, Anders Hansen af Aarhuus, er beordret 
af mig til at krydse paa Aarhuus Bugt for at avertere Far- 
tøier om, at det ikke kan tillades dem at anløbe Havnen ved 
Aarhuus eller de Kyststrækninger, der ved Besejling af Aar- 
huus Bugt kunne naaes, hvilken Bestemmelse gjælder indtil 

^i'*^'"«" Baggesen, 

Oberstlieutenant og Commandeur for General- 
eo mmandostaben. 

Jeg sidder ikke inde med nogen Viden om, hvem bemeldte 
Anders Hansen var og hvorfra han skrev sig, men hans Rolle 
var næppe udspillet, selv om der af og til i 1848 — 49 stationeredes 
Orlogsfartøjer paa Bugten ved Aarhus. Jeg er imidlertid efter 
Gennemlæsningen af de forskellige Breve, der findes iblandt Faders 
Papirer, kommen ganske paa det Rene med, at det maa have været 
ham, der over Norsminde vedligeholdt den af Generalkommando- 
staben med Fader etablerede Forbindelse i 1849 under Okkupationen 
af Aarhus. 

Hvor tydeligt husker jeg ikke den Ro, der faldt over Moder 
og mig, efter at de sidste af vore Tropper havde forladt Aarhus, 

med Undtagelse af et lille Kommando Ingeniører under Kaptajn 
Wencks Befaling, der skulde blive tilbage for ved Fjendens 
Nærmelse at sørge for, at Barrikader ved Minde- og Fredensbro 
lukkedes paa forsvariig Maade, for derefter skyndsomst pr. Vogn 
at forlade Byen og tage Nord paa. 

Det havde været 5 strenge Uger paa Grund af det evindelige 
Rykind, om end vi havde 2 Piger og Jomfru foruden den Hjælp, 
som gamle Mortensen ydede, saa snart han ikke skulde gøre 
Tjeneste paa Toldboden. — 

Ingen, der har kendt Fader og Moder, vil benægte, at de var 
de kæriigste Forældre, som tænkes kunde. Kærligheden laa til 
Grund for deres Ræsonnement: „Hvad vil det sige, at Drengenes 
Bukser er for korte og Trøjen ligesaa. Skoene traadt skæve, naar 
de blot ikke er hullede. Hatten eller Huen falmet, blot de er og 
bliver det, de nu er og skal være for at kunne leve Livet uden 
det almindelige Hensynstagen til det eget kære Jegs mig først og 
mig sidst". 

Vi opdroges derfor ogsaa meget strængt med Hensyn til vor 
Optræden ligeover for vore Tjenestetyender. Det var dog ikke 
alene mod Mennesker, men ogsaa mod Dyr, at det paalagdes os 
at vise Godhed. Gaardejer Poul Loft i Hasle, hvis Søn var Skole- 
kammerat med Drengene, havde foræret os en stor sort, pragtfuld 
Hanhund med bred Bringe og kløftet Snude. „Pan" hed den, og 
klog var den. Hver Formiddag paa Slaget tolv stillede den henne 
i Studsgade udenfor den Ejendom, hvor Grev Fedder-Carisius boede, 
og lod sin Røst høre saa længe, indtil den blev lukket ind og 
uden al Tvivl fik en eller anden Lækkerbidsken, hvorefter den 
vendte tilbage og lod som ingen Ting. Den eneste Uven, „Pan" 
havde, var Byfogdens U-aarige Søn Rasmus, der altid var bange 
for Hunden, hvorfor denne stadig viste ham sin Overlegenhed ved 
at spærre ham Adgangen til Trappen og gø saa længe, at han 
enten retirerede, eller til en eller anden maatte af Sted for at redde 
Situationen. Hunden undlivedes i 1849. 

Da Fader, Moder og jeg efter den paa Konfirmationen følgende 
Altergang den 5. Maj kom hjem, ventede den bekendte Løjtnant 
Jagd, Kommandør for de nordslesvigske Frivillige, paa Fader. En 
Afdeling af hans Korps, ca. 20 Mand, der endnu laa i Kantonne- 
ment ude i Landsbyen Tilst Nordvest for Aarhus, men havde Ordre 
til at følge med vore tilbagevendende Tropper, trængte højligen til 

Skjorter, Strømper og Sokker. Løjtnant Jagds Begæring var, 
om Betryggelseskomiteen ikke forinden Korpsets Afmarsch vilde 
forsyne det med disse Genstande, saafremt de havdes i Be- 
hold. Selvfølgelig blev Ønsket hurtigst muligt opfyldt, og der 
foreligger endnu et af Løjtnant Jagd udstedt Bevis for de mod- 
tagne Gaver. 

Om Lørdagen kom som sædvanlig flere af Omegnens Bønder 
kørende og tog ind hos deres respektive Købmænd, medens Konen 
selv eller en Karl oppe paa Store eller Lille Torv søgte at forhandle 
de medbragte Varer, som Købmanden af en eller anden Grund 
havde vraget. Jeg blev sendt op paa Torvet med Kokkepigen, 
men vort Indkøb var kun ringe og bestod nærmest af en gammel 
Hane og nogle Høns, der nær aldrig var bleven kogte møre. 
Gamle Mortensen bragte imidlertid en morsom Forsyning til Huset, 
idet han ud paa Eftermiddagen til Moders Forskrækkelse kom 
kørende med en Trillebør med to store Torvekurve fyldte med 
ganske smaa, ferske Sild, ikke en Gang store nok til hver især at 
udgøre en Mundfuld. 

„Her er fersk Fisk, Fru Justitsraadinde", udbrød Mortensen 
straalende glad; jeg husker ikke, hvordan han havde faaet fat i 
disse Skabninger. „Men Mortensen", svarede Moder forskrækket, 
„hvor har det kunnet falde Dem ind åt købe dem". „Jeg spurgte 
Justitsraaden, og han svarede: køb dem alle!" — Det lignede nu 
saa ganske Fader, især da det viste sig, at Mortensen havde for- 
klaret ham, „at det var Brislinger og Ansjoser". For ogsaa lige- 
over for Moder at bevise sin Paastands Rigtighed, at det ikke var 
Hundestejler, han havde købt, greb han et af Smaadyrene og strøg 
med Fingeren langs Bugen, der viste sig at være besat med smaa 
stride Haar eller lignende. 

„Nu gæller vi dem og saa salter vi dem", sagde Mortensen, 
kastede Frakken og strøg Skjorteærmerne op. „De halve røger vi, 
de andre lægger vi ned. Naar Drengene hjælper mig, er det snart 
besørget", tilføjede han, der fra tidligere Tid havde Kendskab til 
den rette Behandling af denne Sildeart. 

„Men ikke heroppe i Køkkenet", udbrød Moder halvt fortvivlet, 
„gaa ned i Vaskehuset". 

Efter at Mortensen havde faaet Penge til Salt og Krydderier, 
deri indbefattet „Annike", og faaet nogle tomme, smaa Tønder til- 

E. F i b i g e r : Tidsbilleder. 1 ^ 

vejebragt, tog han ufortøvet fat paa Arbejdet, assisteret af de 3 
yngste Drenge og lille Gyrithe, der blev sat til at støde Krydde- 
rierne og skære Laurbærblade. Ikke mange Dage efter fortærede 
vi de til „Brislinger" forvandlede Smaafisk og sendte ogsaa nogle 
som Present ud i Byen. Det gik ikke saa fort med Ansjoserne, 
men da de havde ligget i behørig Tid, viste det sig, at ogsaa de 
var fortræffelige, i hvilken Anledning ogsaa de blev sendt til Venner 
og Bekendte, der næppe har undladt at forbavses over alt det 
mærkelige, der inden Døre foregik hos os, hvilket altid i høj Grad 
morede Fader. 

Søndag den 7. Maj foretog vi en lignende Køretur som den, 
vi paa samme Dato Aaret.i Forvejen havde foretaget os Dagen 
efter vor Ankomst til Byen. Slige Ture var altid en Vederkvægelse 
og Fornøjelse for os, og navnlig for Moder. Mandag Morgen an- 
kom der flere Breve, og deriblandt et til Fader fra Moders Svoger, 
Pastor Schmidt i Thyrsted Præstegaard tæt ved Horsens. Han for- 
talte ganske morsomt, hvordan to af Horsens Borgere, tilskyndede 
af en brændende Nysgærrighed efter at erfare, hvordan det stod 
til i Vejle, der holdtes besat af Fjenden, (og hvor ogsaa Her- 
tugen af Augustenborg havde givet Møde), var rejst derned. De 
havde meldt sig i Hovedkvarteret som Deputation (Barber Abel og 
Borgerrepræsentant, Hattemager Petersen) fra Borgerne i Horsens 
for at overbringe den Besked, at man der i Byen var forberedt 
paa Fjendens Komme, men dog ønskede at høre, naar denne kunde 
forventes. Svaret lød paa, „at derom vidstes endnu Intet". Hjem- 
komne kunde de ikke selv holde tæt med deres Bedrift, der sam- 
tidig yderligere kolporteredes i et Brev fra Vejle, sendt til Oljemøller 
Schytte paa Bygholm. Der blev stor Staahej i Horsens, og Stem- 
ningen var nærmest den, at man straks burde hænge de to selv- 
bestaltede Ambassadører. 

Om Mandagen sendte Oberstløjtnant Baggesen Mgende 
Brev: 

„Hr. Justitsraaden 

takker jeg paa det Venskabeligste for al den Godhed De og 
Deres elskværdige Familie beviste mig under mit korte, men 
behagelige Ophold i Aarhuus, og jeg haaber engang i en bedre 
Tid at kunne gjengjælde Dem denne Deres Godhed. 

Imorgen vil al Indskibning af Tropper og Materiel være 
tilende og overføres til Fyen, hvorfra jeg haaber, at vi snart 
kunne rykke atter fremad. 

Undskyld mit iilsomme Brev. 

Med inderlig Højagtelse 

ærbødigst 
Aalborg den 8. Mai 1848. Baggesen." 

Ogsaa Betryggelseskomiteen fik et med Længsel ventet Brev 
fra Premierløjtnant Olsen. Ved Ankomsten til Horsens havde han 
straks sendt et Par Linjer, hvori det meddeltes, at Korpset paa 
Grund af Fjendens Fremrykning skulde indskibes derfra og over- 
sendes til Fyn. 

Brevet lød: 

„Det er Comiteen bekjendt, at Compagniet ved Indskib- 
ningen blev fordeelt paa 2 Skibe. Det ene af disse ankom til 
Nyborg d. 4. Mai om Eftermiddagen, Mandskabet kom i Land 
og blev strax indkvarteret i Landsbyen Vindinge, ^j Mi^ fr^ 
Fæstningen. Det andet Skib, med hvilket jeg fulgte, ankom 
først d. 4de Kl. 11 ^/a Aften, og Mandskabet blev først udskibet 
den 5. Maj om Morgenen. Vi maatte saaledes tilbringe 2 kolde 
Nætter paa Søen. Capitainen, som førte Skibet, var en flink 
Mand og skaffede alle de Bekvemmeligheder, han kunde, men 
det var kun lidet. Rummet var opfyldt af Artilleritrain og 20 
Heste, imellem disse maatte Mandskabet søge Lye, naar det 
var altfor forkommen af Kulde. Dækket var belæmret med 
Bagagevogne og Sadeltøi, saa at man næppe kunde bevæge 
sig; naar hertil regnes, at der ikke var sovet den foregaaende 
Nat forinden Indskibningen og foretaget en besværlig Marsch 
fra Skanderborg, saa vil det indsees, at Mandskabet har faaet 
en lille Forsmag paa Feltlivets Besværligheder. Imidlertid vare 
de flinke og raske, og Nyborg Borgere qvægede os om Mor- 
genen med varmt øl, som nedbragtes i store Kjedler paa 
Skibsbroen. — 

Vort Cantonnement er i Hovedsagen godt — men der er 
Undtagelser. Nogle Steder har man behandlet Mandskabet 
som Vagabonder eller omstreifende Haandværkssvende, ind- 
qvarteret det i Røgterkamre, og et Sted vare Sengene befængte 

11* 

med Utøi. Saadanne Sager har forvoldt mig m^et Bryderi 
og stort Besvær, dog er alt jevnet i det Gode. — 

Lad mig endelig faae Munderingssageme m. m. snarest 
muligt; det Overhæng, jeg plages af i denne Henseende, er 
mig meget utaaleligt 

De Mandskabet tilstaaede 2 Sk. pr. Mand istedetfor Mid- 
dagsspise den 3. Maj, hvortil jeg af Comiteen modtog 36 Rdl., 
ere udbetalte igaar. No. 56 Nolfi skal have sin Gratification 
af Comiteen. 

R^nskabet over Lønninger m. m. skal blive indsendt om 
nogle Dage; det er færdigt men ikke renskrevet, og jeg maa 
nødvendigt til Nyborg idag. 

Saasnart noget særdeles indtræffer, skal jeg tilmelde Co- 
miteen det — 

Med særdeles Højagtelse 

ærbødigst 

H- Olsen, 

Commandeur for Aarhus Fricorps. 
Cantonnement Mndinge v. Nyborg d. 7. Mai 1848. — ■ 

Kort efter indløb der absolut paalidelige Meddelelser, som ikke 
lod Nogen i Tvivl om, at Aarhus i Løbet af næste Dag vilde være 
besat af Fjenden. 

Kaptajn Wenck, hvis lille Kommando Ingeniører havde Ordre 
til først i sidste Øjeblik at lukke Barrikaderne ved Frederiks- og 
Mindebro samt forlade Byen, kom et kort Sekund for at sige os 
Farvel; thi sikkert var det jo ikke, om Fjenden kunde Ssdde paa 
at komme som en T)rv om Natten. Lidt efter at Wenck i Sel- 
skab med Fader var gaaet, gik Moder med lille G3rrithe, mig og 
sine Drenge hen paa Skolebakken for dog én Gang inden Fjenden 
holdt sit Indtog at skue ud over Bugtens Vande, der bragte Bud 
fta Kattegattet, hvorfra Fjenden endnu ikke havde Magt til at for- 
drive os. 



Der stod en tarvelig Bænk umiddelbart ved Siden af Bank* 
lx)gholder Fabricius's Lysthus, der var muret som en Rotunde, og 
her plejede vi ofte at slaa os ned. Det samme gjorde vi nu og 

sad fredeligt og godt. Himlen var let overtrukken. Ude paa den 
søndre Havnemole blinkede det lille Fyr stilfærdigt, og lige saa stil- 
færdigt kom der Smaabølger ude fra Dybet og satte op paa Stran- 
den. Det var en fredelig og mild Aften, hvis Stilhed kun afbrødes 
ved, at Drengene kastede Sten i Vandet og beordrede „Pan" at 
hente dem, hvilket han ogsaa besørgede under en vældig Gøen, 
der øjeblikkeligt besvaredes af Hunden i en forankret Dæksbaad. 
Denne Baad, der laa en god Strækning udenfor Havnemolen og 
som var det eneste, der kunde øjnes nær og Qern, var sandsynlig- 
vis det i Aarhus Bugt stationerede og af Anders Hansen førte Far- 
tøj, der tidligere er omtalt. 

Vi blev siddende en rum Tid, haabende at Fader skulde 
komme, thi han plejede altid at gaa hjem ad Skolebakken, men 
han kom ikke. Til sidst forlangte Gyrithe, der paa Grund af sin 
Femaarsalder var vant til at komme tidlig i Seng, at komme hjem. 
Det blev silde, inden vi Alle kom til Ro. Der var saa meget at 
tale om, da Fader kom, og dog skulde vi være tidlig paa Færde 
den næste Dag for at faa et og andet ordnet. Det meste af vort 
Sølvtøj havde Fader sendt til Kallundborg for nogle Dage siden, 
og samtidig var der bleven købt Spise- og Theskeer af Tin, lige 
saa meget for vore egne Soldaters som for Fjendens Skyld. De i 
Toldkassen værende Penge vedkom ikke Fader, og de af Betryg- 
gelseskomiteen indkøbte og tiloversblevne Geværer var overgivne 
til Postmester Baron Diiring-Rosenkrantz' Varetægt, der trolig op- 
bevarede dem, hvor, ved jeg ikke. 

Paa samme Tid som Banken afsendte sin store Pengebehold- 
ning og andre Pengeværdier, var Bogholder Fabricius personlig gaaet 
til Købmændene og havde ordnet deres Forhold til Banken, og 
Resten af Pengene, der blev tilbage, havde han forvaret i en Kasse, 
som han skjulte i sin Seng. En mellem ham og Mølleejer Weis 
etableret Vekselforretning til Brug i paakommende Tilfælde blev 
der ikke Anvendelse for, i al Fald ikke i 1848. 

Hjemme kom vi tidligt paa Benene, men inden Fader gik, paa- 
lagde han os paa det strængeste ikke at forlade Huset og ikke at 
vise os ved Vinduerne, i hvad der saa skete. Men han paalagde 
dog Drengene, at de snarest muligt skulde køre en i vor Port 
staaende med Mjød og et Anker Brændevin paalæsset Trillebør hen 
til Tobaksfabrikant Grarup, saafremt Ingeniørerne paa deres Retraite 
ikke selv fik Tid til at medtage Drikkevarerne, der var en Gave 

til dem fra nogle Købmænd. Til sidst, da Klokken gik til 10, kom 
Drengene dog i Tanker om, at det vist var bedst nu at faa Tøn- 
derne afleverede. I den Anledning blev Porten smækket op og 
Trillebøren kørt ud paa Gaden. Fra et af Vinduerne i Stueetagen 
saa jeg, at Drengene, der lige havde faaet Porten lukket, slap 
Taget i Trillebøren, de havde kørt ud paa Gaden, og satte af 
Sted i Rend ned ad Grarups til. I det samme studsede jeg ved at 
høre en Lyd af Heste, der nærmede sig; men i samme Nu stand- 
sede der 3 Side om Side ridende Dragoner lige uden for Vinduet, 
hvor jeg stod. Deres Hestes Tøjler hang slapt ned, da Dra- 
gonerne med begge Hænder holdt deres Karabiner til Kinden, 
sigtende ned ad Gaden, hvor Drengene var forsvundne. Jeg blev 
staaende som rodfæstet, indtil de sænkede deres Vaaben og tog Tøj- 
lerne og i kort Trav red videre ned ad Gaden og forsvandt . . . 
Nåeppe var de ude af Syne, før mine Brødre fulgte af alle Grarups 
Sønner kom stormende og i Hast fik Tønderne af Børen, som nogle 
af dem atter kørte ind i vor Port, medens de øvrige trillede Drikke- 
varerne til deres Skjulested, og først da gik jeg op til Moder, der 
intet anende stod nok saa roligt ude i Køkkenet og talte med 
Jomfruen. 

Nu var altsaa øjeblikket kommet, hvor ogsaa Aarhus befandt 
sig i Fjendens Vold. Lidt efter var med Undtagelse af Fader hele 
Familjen samt Jomfruen og Pigerne samlede ude i Køkkenet, alle 
mere eller mindre forfjamskede. Kort efter hørte vi Porten blive 
aabnet. Skridt af Kommende og Raslen af Vaaben ude paa Trappen, 
og saa paafulgte en vældig Banken paa Døren fra Gangen ud til, 
hvor vi opholdt os. Da vi forholdt os tavse, blev Døren aabnet, 
og der viste sig paa Tærsklen en fuldt udrustet Mand med Pikkelhue 
paa, aabenbart en Underofficer. Han spurgte meget høfligt efter 
Fader, og da Moder sagde, at han ikke var hjemme, rakte han 
hende et Stykke Papir. Efter at have læst det paaskrevne, der 
var en Opfordring til straks at møde paa Raadhuset, leverede hun 
ham Sedlen tilbage, idet hun bemærkede, at Fader intet havde med 
Byens øvrighed at gøre. 

Underofficeren takkede og gik ned ad Trappen, hvor det viste 
sig, at der stod en Mand, som formodentlig havde vist ham Vej. 

Nu syntes vi dog, at det kunde være passende at gaa ind til 
Gaden for med behørig Forsigtighed at se, om vi intet kunde op- 
dage af, hvad der foregik, hvilket ikke vilde falde saa vanskeligt 

paa Grund af Refleksionsspejlet. Gaden var lige saa øde som 
altid i de senere Dage; men saa opdagedes, at der nede paa 
Gaden fra Torvet kom en vel udhalet Officer med Pikkelhue 
til Syne, ledsaget af den foran omtalte Underofficer. De drejede 
ind af vor Port, og lidt efter bankede den tyske Officer paa Daglig- 
stuedøren og traadte ind, medens hans Ledsager forblev staaende 
ude paa Gangen. Officeren præsenterede sig under et eller andet 
adeligt tysk Navn, som jeg ikke kan huske, men navnlig som en 
Afsending fra Oberstløjtnant von Zastrour, Øverstkommanderende 
for den i Aarhus værende fjendtlige Styrke, der tillod sig at bede 
„Herrn Oberzollinspector" om at komme til ham paa Raadhuset. 

Atter afleverede Moder den samme Besked, men fik til Svar: 
„Gnådige Frau, es ist selbstverståndlich kein Befehl, nur eine Bitte 
der Sprache wegen". — Moder trak paa Skulderen og lovede, 
naar hun fik Fader i Tale at meddele ham Oberstløjtnantens Ønske, 
og dermed maatte hans Sendebud lade sig naje. 

Selvfølgelig iagttog vi hans Bortgang i Refleksionsspejlet og 
saa, at den ogsaa i høj Grad interesserede vore Genboer og Na- 
boer. Værre blev det, da Fader, der kom gaaende midt ude paa 
Gaden, mødte den fjendtlige Officer, der standsede ham bukkende 
i det uendelige, indtil det mærkelige skete, at Fader rakte ham 
Haanden, og de fulgtes ad op af Gaden. 

Det var tydeligt at se, hvordan denne Scene i høj Grad satte 
Gemytterne i Bevægelse. Naboer og Genboer kom løbende helt 
ud paa Gaden, blev staaende og saa efter de Bortgaaende, gesti- 
kulerende eller talende ivrigt med hinanden. Sagen var langt 
simplere, end den saa ud. Hovedpointet var, at Officeren foruden 
absolut at være en fin, dannet Mand, tillige var Frimurer, og som 
saadan var det, at Fader paa offentlig Gade ikke vilde nægte at 
tage mod en Broderhaand, selv om det var hans Lands Fjende, 
der rakte ham den. 

Ankommen paa Raadhuset traf Fader selvfølgelig sammen med 
Byens Magistrat, Indkvarteringskommission osv. osv., men alle lod 
de til at blive særlig glade ved at se ham, der beredvillig hjalp, 
hvor han kunde, hvilket faldt let for ham, der siden sit 15de Aar 
havde talt og ført Korrespondance paa Tysk. Ogsaa dér forbav- 
sedes man over den udsøgte Artighed, Oberstløjtnant von Zastrow 
viste Fader, der, vant som han var til at bevæge sig under ganske 
anderledes store Forhold end de i Aarhus saa gængse, tog dette 

som noget, der faldf ganske af sig selv. ,Hvad nu", hørte han 
Politimesteren spørge, da Zastrow bad Fader om at ledsage sig 
ned paa Skolebakken. „Vil De med, Nielsen", spurgte Fader ven- 
ligt, „saa kom blot" ; men Nielsen vendte sig bort og svarede ikke, 
„og saa gik jeg alene med v. Zastrow og efterlod mit Rygte", 
forklarede Fader, da han sent om Aftenen kom hjem i et straalende 
Humør, endog ligefrem kaad. „Vent til i Morgen, Drenge", sagde 
han, „saa skal I faa Løjer at se", og han vedblev spændstigt at 
gaa op og ned af Gulvet rygende paa sin Cigar. „Nu i Seng med 
Eder", udbrød han pludseligt og kyssede dem, alt som de kom 
hen og sagde God Nat. 

„Fader er som en Løve, der ryster sin Manke", sagde Osvald 
til mig, idet han gik forbi. 

„Hvor du dog snakker", svarede Hugo overlegent. „Fader 
kan jo ikke ryste sin Manke, for han har jo ingen". „Og bærer 
Paryk", oplyste Sigvald affejende. 

Hvordan Fader havde baaret sig ad, ved jeg ikke, men han 
forklarede mig senere, at han havde sendt et Bud, der skulde op- 
søge Kaptajn Bille og bede ham se lidt ind til Aarhus og det snarest. 

Vi blev skaanede for Indkvartering, thi de Højstkommanderende, 
der ikke var rolige ved Situationen, ønskede, at hele Styrken, der 
kun udgjorde 1750 Mand og næsten alle var Soldater hjemme- 
hørende i Hertugdømmerne (flere endog dansktalende), hellere 
skulde ligge i Bivuak eller sove paa Halm oppe paa Store og Lille 
Torv. De Officerer, der ikke tog ind paa Larsens Hotel, men 
søgte Kvarter i Byen, sov i Klæderne. 

Hvem Æren tilkom for, at Oberstløjtnant Zastrow den næste 
Dag faldt til Føje og lod sig nøje med, at den udskrevne Kontri- 
bution ikke kom til at overstige 15,000 Rdl., ved jeg ikke; Fader 
tilkom den i alt Fald ikke. Fader gjorde sig al Umage for hele 
Dagen at være allesteds men dog intetsteds, hvilket ogsaa . lyk- 
kedes ham, der spændt afventede Resultatet af den Plan, han 
havde udklækket med Hensyn til at se „Hekla" vise sig uden for 
Aarhus. 

Ud paa Eftermiddagen øjnedes Røgen af et Dampskib langt 
ude paa Bugten; det kom Nord fra og nærmede sig langsomt og 
støt Aarhus. Nu blev der stor Staahej mellem Fjenden. Man fik 
travlt med at køre de 4 ved Domkirken opstillede Kanoner ud paa 
Skolebakken og med at gløde Kugler, hvorefter disse blev affyrede 

mod „Hekla", der var ankret op. Kaptajn Bille lod sig imidlertid 
nøje med at sende et Par Bomber i Land, der ikke gjorde videre 
Skade ud over at ramme en Lavet og saare en Hest. Først efter 
at Dampskibet havde Qæmet sig og styret sin Kurs mod Syd, 
fandt Fader det belejligt at vise sig paa Scenen, hvilket han iværk- 
satte ved at indfinde sig paa Læsestuen i Hotel Royal og give 
Hotelejer Carl Larsen et Vink om at sørge for, at Zastrow fik at 
vide, at han var der. Det gik, som han havde tænkt sig. Et 
øjeblik efter kom Oberstløjtnanten til Stede, ladende som om han 
uventet opdagede Fader, der sad og læste i et Blad, kom hen 
til ham og opfordrede ham til at følge med ind i næste Værelse. 
Her paatog Fader sig at fylde ham med saa mange „Skipperløgne", 
som han selv kaldte det, at det endte med, at Zastrow for Alvor 
spurgte ham, om han vilde svare ham, hvad han selv vilde gøre, 
saafremt han var i hans (Zastrows) Sted. 

„Nach Hause gehen", svarede Fader lakonisk; men det skulde 
han ikke have gjort, thi dette Pulver „auf ein Mal einzunehmen" 
behagede ikke Zastrow. „Damit hat's keine Eile und thut nicht 
Noth", bemærkede han koldt og afvisende. 

„Schwere Noth", svarede Fader meget alvorligt; „Sie haben 
gefragt und ich håbe geantwortet, wie es sich ziemt Ihrer ehren- 
voller Frage gegeniiber". 

„Wåre schon fort von hier", erklærede Zastrow efter et øje- 
bliks Tavshed, „muss aber doch Garantie haben der Contribution 
wegen. Vielleicht nehme ich die Herren Fabricius und Weis mit 
als Geissel". 

„Unsinn", bemærkede Fader, der straks var klar over, at disse 
Herrer var blandt dem, der daarligst kunde undværes i Byen. 
„Nehmen Sie doch den Herrn Landrath Graah mit", tilføjede han 
og lo. Én skulde jo dog med, og om Graah fjærnedes en kort 
Tid syntes ham i øjeblikket mindre betydningsfuldt. 

„Werde mir die Sache uberlegen", bemærkede Zastrow, øjen-. 
synlig meget tilfreds med det givne Raad, der sikrede ham et 
standsmæssigt Tilbagetog. 

Og som bekendt tog han Kammerherre Stiftamtmand Graah 
med som Gidsel. 

Hvem det var, som havde henledet Opmærksomheden paa 
Fabricius og Weis, kom ikke for Dagen, men Fader gjorde senere 
Løjer med „Store Hertz" og sagde, at havde han tænkt sig, at 

hans Ord straks vilde blive tagne til Følge, vilde han have givet 
Zastrow Anvisning paa at tage ham med. 

Tidligt om Morgenen den 12. Maj forlod Fjenden Aarhus. 

Der er ikke Tvivl om , at den ubestemte Frygt for en. Land- 
gang sønden for Aarhus, som Fader straks fra Begyndelsen af, da 
han fulgte med Zastrow ud paa Skolebakken, havde forstaaet at 
bibringe ham og yderligere at ægge, var den virkelige Grund til 
det hurtige Tilbagetog, som saa uventet blev iværksat. Hvis han 
tidligere havde haft denne Frygt, vilde Zastrow næppe om For- 
middagen, som „Hekla" om Eftermiddagen viste sig uden for Aar- 
hus, have vovet at sende en Patrouille paa kun 6 Mand, bestaaende 
af Itzehoer-Dragoner, til Randers for at overbringe Melding om, at 
Byen en af de næste Dage vilde blive besat af 2000 Mand. Fra 
Randers gik den videre over Laurberg — Houlberg — Aagt— Kongens- 
bro — Andst og Højberg til V^iborg, hvor den ankom den 13. KL 8 
om Morgenen, men gik straks tilbage over Højberg til Skanderborg. 

Meddelelsen om Patrouillens Bedrifter efter at have forladt 
Randers foreligger i et af Apotheker Køster den 13. skrevet og til 
Fader sendt Brev, hvori han skriver, at en betroet Mand hele 
Tiden er fulgt bagefter og har iagttaget dens Færd. Brevet mod- 
tog Fader den 14., samme Dag som Orlogsbriggen „St. Thomas", 
ført af Kaptajnløjtnant Magnus Suenson, stationeredes paa Aar- 
hus Bugt. 

Da Zastrow forlod Aarhus, gik han med sit Korps til Skander- 
borg, hvor han ogsaa udskrev Levnedsmidler, og forblev her indtil 
den nævnte Patrouilles Tilbagekomst, hvorefter han den 14. forlod 
Byen og gik videre til Horsens. 

Her blev han til den næste Dag, men Kl. 9 om Aftenen drog 
han videre sønder paa og ankom henad Morgenen til Vejle, hvor 
han afleverede Stiftamtmand Graah, og derpaa sluttede sig til 
Hovedstyrken, der havde sine Forposter 2 Mil syd for Vejle mellem 
Skoven og Bredal Kro. 

Prinsen af Noer og Hertug Carl af Gliicksborg var paa den 
Tid i Byen, men General Wrangel havde været der Dagen i For- 
vejen. 

Jeg husker, at da Kammerherre Graah kom tilbage, blev han 
indbudt til et større Herreselskab hjemme, hvor der blev vist ham 
megen Artighed. Han hørte ikke til de meget talende, men noget 
kunde han dog fortælle. Fader rejste sig og bad ham paa en skæm- 

tende Maade om Forladelse, fordi han vel egentlig var den, der 
havde givet Stødet til hans Arrestation, og endte med at opfordre 
de Tilstedeværende til sammen med ham at udbringe et Leve for 
Stiftamtmanden. Med øjensynligt Velbehag modtog han staaende 
denne Hyldest, men da han vilde sætte sig, var han saa ubehændig 
at skyde sin Stol tilbage og kom derved til at sidde paa Gulvet. 
Alle sprang op og ilede ham til Hjælp i dette for hans Personlig- 
hed karakteristiske Uheld. 

Paa det Tidspunkt, hvor Fjenden rykkede ind i Aarhus, stod 
der en Styrke paa 40,000 Mand fra Elben til Vejle, og deraf 
15,000 Mand nord for Kongeaaen. Wrangel havde under sit Op- 
hold i Vejle paabudt en Udskrivning af 300 Heste fra Byen og 
Omegn. Amtmanden og Byens Øvrighed nægtede at adlyde, og 
Wrangel lod i den Anledning endog Amtmand Hoppe, der laa syg, 
true med Arrest. Imidlertid blev Dalgas til Adalgasminde arresteret, 
endog truet med Døden paa Grund af, at det ved Vidners Udsagn 
lod sig bekræfte, at han havde afholdt flere Landmandsmøder. 
Ogsaa Auktionsholder Packness blev arresteret, og der blev fore- 
taget Husundersøgelse hos ham, dog uden Resultat. Han var be- 
skyldt for at vide Besked om en Sammensværgelse iblandt Hertug- 
dømmernes Tropper, af hvilke det hed sig, at 4000 Mand tilsigtede 
at forlade Oprørernes Fane. Ligeledes blev Fæstemand Ferslew 
arresteret og sat i strængt Fængsel. 

Det kedelige var, at Wrangels Fremgangsmaade uden Tvivl 
skyldtes, at „Fædrelandet" i Nr. 131 havde aftrykt et Uddrag af et 
Brev fra Vejle af 8. Maj, samme Dag som Wrangel fra Kolding 
udstedte sin Proklamation om Indbetaling af 2 Millioner Specier, 
der skulde udredes inden 28. Maj. 

Wrangel skal være bleven i høj Grad irriteret over, at Zastrow 
havde kunnet lade sig binde paa Ærmet, at der paatænktes en 
Landgang sønden for Aarhus, og bedyrede højt og lydeligt, at 
saavel Horsens som Aarhus atter skulde besættes. Fader mente, 
at saadant vilde ogsaa være sket, saafremt Prinsen af Noer, der 
godt kendte Fader, ikke havde fastholdt, at hvad han sagde, var 
næppe helt greben ud af Luften, og herpaa tydede ogsaa den Om- 
stændighed, at Briggen „St. Thomas" nu laa paa Aarhus Bugt. 

Imidlertid viste der sig i Horsens 2 Eskadroner af Hertug- 
dømmernes Dragoner. Her delte de sig og rykkede Nord paa i 
3 Afdelinger: en over Skanderborg, den anden ad Horsens gamle 

Landevej, den 3die, en Afdeling paa 40 Mand, red til Odder, hvor 
den udskrev nogle og tyve Heste, som den tog med sig, men da 
det nærmest var gamle Krikker, sendtes de tilbage. Alt andet, 
hvad de tog med sig, beholdt de. Paa Rathlousdal tog de 9 og 
paa Rantzowsgave 65, paa Rodstenseje 10 Heste, hvorefter de red 
tilbage til Horsens for sammen med de andre to Afdelinger atter 
at tage til Vejle. 

Der herskede den største Forbitrelse blandt Bønderne. Ude 
fra Viby satte man sig i Forbindelse med Fader for at bede ham 
tage sig af Forholdene og forhøre, om det vilde være ganske util- 
ladeligt at sammenkalde Bønderne i 4 Miles Omkreds for at de 
selv kunde værge for deres Ejendomme. Fader har selvfølgelig 
ladet Spørgsmaalet hurtigst muligt gaa videre til rette Vedkom- 
mende. 

Det er meget kedeligt, at flere Breve fra 1848 — 49, som Fader 
har opbevaret, har vist sig at være blevne ulæselige i de 22 Aar, 
der er forløbne siden hans Død, dels paa Grund af, at de var 
skrevne med yderst daarligt Blæk og paa daarligt Papir, dels ved 
at have været udsat for Fugtighed og Hjemsøgelse af Mus og 
Rotter. Ihvorvel jeg i Generalstabens Arkiv har fundet Breve 
skrevne af Fader, saa indeholder disse ikke saadanne Oplysninger, 
at de Papirer, der er gaaede til Grunde, kan erstattes. 

Det var just paa nævnte Tidspunkt givet Fader paa Grund 
af hans indgaaende Kendskab til Forholdene i Hertugdømmerne 
sammen med sine udmærkede Forbindelser sønden for Kongeaaen 
paa flere Maader at udrette noget mere end de Mange, der lige- 
som han elskede sit kære, gamle Fædreland og dets Ære og VeU 
magt. 

Men det vilde have været en Umulighed for ham at udrette 
det, han fik udrettet, om han ikke hos forhenværende Ritmester 
von Diiring — Broder til Kammerherre, Generalmajor Diiring til 
Vamdrupgaard — , der under Navn af Baron During-Rosenkrantz 
beklædte Postmesterembedet i Aarhus, havde mødt den Forstaaelse 
og den Støtte, hvortil han absolut trængte. Denne fortræffelige, 
saavel i Tanke som i Handling fuldtud noble Adelsmand, er den, 
hvem der tilkommer den største Ære, idet han med den største 
Selvfornægtelse altid rakte Fader en hjælpende Haand paa Om- 
raader, hvor det gjaldt om at vise Omtanke, være tavs og fremfor 
alt selvfornægtende. 

I sin Tid havde en Postmester i Gross-Wissérifibourg, sam 
fortalt Side 19, reddet Faders Bedstefader Johan Muller fra at 
blive guillotineret. Selv om det ikke i 1848 gjaldt ow at redde 
hans Sønnesøn Andreas Mullers Liv og Velfærd, saa Var det dog 
saa uendelig velgørende for Fader at have en Mand ved sin Side, 
der kendte hans Tankegang og sympatiserede med ham og tilmed 
en Mand med et langt roligere Temperament end hans eget, men 
besjælet af samme Mod og Offerberedvillighed som han selv. 

Ganske kort forinden sin Afrejse til København havde Fader, 
i Følelsen af, hvad der forestod og efter Samraad med Baron 
Diiring-Rosenkrantz, tilskreven Major Simesen i Haderslev (se 
Side 33) og bedet ham, om han ikke vilde paatage sig at sørge 
for, at der i god Tid kom en fuldt ud paalidelig Mand til Aarhus, 
paa hvis Kløgt og Omtanke der kunde stoles under vanskelige 
Forhold, og som kunde bruges til Overbringelse af hemmelige Bud- 
skaber. For at undgaa en generende Opmærksomhed skulde han 
melde sig hos Baronen, om hvem det laa nær at antage, at han 
i sin Egenskab af Postmester altid kunde have Brug for paalide- 
lige Folk. Der indfandt sig ogsaa hos ham en saadan Mand, 
medbringende nedenstaaende officielle Pas og Paategning. Fader 
har opbevaret dette Pas: 

„Dass der Reserve Peter Hinrichsen Kroger von Sandberg, 
der angewiesen war sich nach Aarhuus zu begeben, hieselbst 
angehalten und angewiesen worden ist, sich nach seiner 
Heimath zu begeben, und sich dort bis auf v^eitere Ordre 
aufzuhalten, wird demselben unterm beigedruckten Polizeisiegel 
hiedurch bescheinigt. 

Apenrade Polizeisiegel den 27 Mårz 1848. 

Schow. 

Passirt iiber Fynshuf auf Fyn zur Verfiigung der konig- 
lichen Regierung. 

Sonderburg den 28 Mårz 1848. 

H. J. Hansen, 

Burgerkaptain." 

Den 31. Marts — altsaa 4 Dage efter at Borgmester Schow 
i Aabenraa havde befalet P. H. Kroger i Stedet for at begive sig 
til Aarhus at tage direkte til sit Hjemsted paa Als — sejlede Kap- 

tajnløjtnant Magnus Suenson, der førte Briggen „St. Thomas", ind i 
Aabenraa Havn. Briggen hørte til den under Kommandør Paludans 
Overkommando langs Slesvigs østkyst stationerede Eskadrille. I 
Aabenraa Havn laa Dampskibet „Christian den Ottende" fortøjet. 
Straks efter sin Ankomst sendte Kaptajn Suenson Bud i Land og 
fik fat i „Christian den Ottende "s Maskinmester og befalede denne 
at fyre op under Skibets Kedel, hvorefter han sendte Bud til den 
oprørske Borgmester og befalede ham at komme om Bord i Briggen, 
lettede saa Anker, paabød, at Dampskibet skulde følge med, og 
sejlede til Sønderborg, hvor han afleverede baade Borgmester og 
Skibet. 

Disse Begivenheder var Følgen af, at Kroger i Stedet for at 
adlyde begav sig til Sønderborg, hvor den konstituerede Borger- 
kaptajn straks paategnede hans Pas til Aarhus, men samtidig af- 
sendte en Melding til Vemmingbund, hvor Briggen „St. Thomas" 
Dagen i Forvejen var gaaet til Ankers uden for Borrishovede. Den 
førtes, som allerede nævnt, af den til Kaptajnløjtnant udnævnte 
Magnus Suenson, der var saare godt kendt i disse Farvande, hvor 
han, som fortalt (Side 52), tidligere havde været stationeret som 
Fører af det ved Sønderborg stationerede Krydsfartøj. 

Jeg har hørt Magnus Suenson med meget Humor beskrive 
denne Affære. Han var en meget fin og elskværdig Mand, der 
efter sin Ankomst paa Aarhus Bugt ligesom tidligere i Flensborg 
ret ofte aflagde os Besøg. — 

En Dag kom Kaptajnløjtnanten og foreslog, at Fader, Moder 
og jeg sammen med Baron Diiring-Rosenkrantz, hans Frue og deres 
eneste Datter Minna, med hvem jeg var meget sammen, skulde 
sejle med Briggen ned til Kaløvig, hvor han agtede at fylde Vand 
og tage Brændsel om Bord. Med ham fulgte den yngste af Ad- 
miral Kriegers Sønner, der hed Wilhelm og var ansat som Aspirant 
ved Aarhus Toldsted, for at overlevere et Brev fra sin Fader, 
der ejede Vosnæsgaard i Nærheden af Kalø. Brevet indeholdt en 
Indbydelse saavel til Kaptajn Suenson som til hans Officerer og de 
Gæster, han ønskede at medbringe, og som Admiralen haabede vilde 
tilbringe i det mindste et Par Dage paa hans Ejendom. Gaarden 
styredes af hans ældste Søn Henrick, thi sædvanligvis opholdt 
Admiralen og hans Frue sig i København. Det var ret naturligt, 
at vi, efter den sidste Tids Uro, med Glæde modtog denne elsk- 
værdige Indbydelse. Kun Baronesse Diiring-Rosenkrantz afslog at 

tage med, idet Baronens i de første Dage af Januar havde mistet 
en Søn. Imidlertid fik Minna Tilladelse til at sejle med af Hensyn 
til mig, dog under den Betingelse, at hun samme Aften kørte til- 
bage til Aarhus med sin Fader, der ansaa det for sin Pligt ikke at 
være nogen Nat borte fra Byen under de nuværende Forhold. 

Aftalen blev, at vi alle næste Dag, den 23. Maj, saafremt 
Vinden var god, om Formiddagen Kl. 10 skulde samles yderst 
ude paa den søndre Havnemole, hvor saa en Chalup fra Briggen 
skulde afhente os. Det var det prægtigste Vejr og de gunstigste 
Vindforhold. Næppe var vi komne til Stede, før vi hørte en Baads- 
mandspibes trillende Fløjten og saå en af 6 Matroser roet Chalup, 
der førte Splitflag, nærme sig og lægge bi ved Bolværket. En af 
Briggens yngste Officerer, Kadet Bærentzen ^), stod ved Roret. Ikke 
alene Moder men ogsaa vi to unge Damer kom med Lethed ned 
i Chaluppen, og ikke heller faldt det os svært at komme om Bord, 
idet en i en Talje hængende Stol blev svinget udenbords, der efter 
at vi en for en var komne til Sæde, hver Gang hejstes op og 
bragtes inden Borde. Herrerne steg nok saa behændigt op ad 
Faldrebstrappen og viste, at om end Landkrabber, var det dog 
næppe første Gang de entrede en Orlogsmands Dæk. For mit Ved- 
kommende var det ikke heller første Gang; medens vi boede i 
Flensborg, havde jeg ofte med Fader, ogsaa med Schmidts, naar 
jeg var i Besøg hos dem, været om Bord i de ved Kysten statio- 
nerede Krydsfartøjer. 

Henad Kl. 1 laa Briggen for Anker i Kaløvig og saa nær 
Land som muligt. Nede paa Stranden holdt 3 Vogne, en højbenet 
Wienervogn, en Holstenskvogn og en Fjællevogn. Paa samme 
Maade som den, paa hvilken vi Damer var komne om Bord, be- 
sørgedes vi atter fra Borde og ned i den mindre Jolle, der var 
valgt for bedre at kunne løbe ind paa smult Vand. Jollen stak allige- 
vel for dybt, hvorfor der ikke kunde tilvejebringes en direkte For- 
bindelse mellem den og Strandbredden, hvilket forøvrigt havde været 
forudset. Vi var derfor ikke naaede langt frem med Jollen , før 
Fjællevognen kørtes ud i Vandet for at møde os, men Vandstanden 
viste sig at være for høj for Vognen. Der blev altsaa kun tilbage 
atter at køre den i Land og spænde den ene Hest fra, der reden af 
Kusken nu nærmede sig Baaden. 



*) Kommandar Bærentzen, senere Raadmand i Kebenhavn, død 1902. 

„Hej, Manne", raabte Suenson, der stod paa Skansen og af og 
til med stor Værdighed aabnede sin Snustobaksdaase og tog sig en 
Pris, „nu gesvindt, pas paa. Tag godt Vare paa Fruen!" 

Under megen Latter lykkedes det endelig ved Hjælp af de to 
Matroser i Baaden at faa Moder, der dog ikke hørte til de korpu- 
lente, hevet op og anbragt foran Kusken. 

„Saal saai staa nu! Oho! Oho» Lise, hvorfor skaber du dig?" 
spurgte Kusken, der holdt Moder fast omslynget for at hun ikke 
skulde glide ned, thi Lise begyndte at vise Lyst til at gøre Knuder. 
Den vilde ikke indad til Land for ikke at gaa glip af den Svømme- 
tur, den altid var vant til at faa, naar den blev redet ud i Stranden. 

„Bevares", raabte Moder og søgte at bringe sine Fødder og 
Skørter i Sikkerhed, „hvordan vil dog dette ende." Kusken ban- 
dede, Matroserne lo, og jeg maa bekende, at vi, der sad højt i 
Baaden, gjorde ligesaa. Saa sprang resolut Matroserne ud i Vandet, 
greb fat i Hestens Hoved og besørgede den samt dens dobbelte 
Byrde bragt op paa Land. 

Det var ikke til at holde ud at se de Ombordværendes, navn- 
lig Matrosernes, fornøjede Ansigter, medens de iagttog, hvad der 
foregik. Saavel Minnas som min Landgang foregik paa tilfreds- 
stillende Maade, og det samme var ogsaa Tilfælde for alle Herrernes, 
inklusive Søofficerernes, Vedkommende, der ogsaa besørgedes 
pr. Hesteryg i Land. 

Ved vor Ankomst til Vosnæsgaard traf vi flere Herrer, hjemme- 
hørende i Omegnen. Medens vi sad til Bords, ankom først en Af- 
deling Underbefalingsmænd og dernæst Matroser fra Briggen ; de var 
indbudne til at bese „Admiralens Herregaard". Saa kørte Baronens 
Vogn, en halvlukket Chaise, op for Døren med en Postillon paa 
Bukken, blæsende af alle Kræfter paa sit Posthorn, medens alle 
Gaardens Hunde i den Anledning udstødte de forfærdeligste Hyl. 
Efter at have spist, spaseret i Haven, beset Gaarden ude og inde, 
afmarscherede Underbefalingsmændene sammen med Matroserne 
under en lystig Opsang. En Række Vogne kørte op for Døren, i 
forreste Række den højbenede Wienervogn, denne Gang med et 
Forspand af 4 Heste. Paa Bukken tronede Hr. Henrick Krieger i 
egen Person. Baron Diirings Kusk havde faaet Besked paa at 
køre i Forvejen og vente paa et navngivent Sted, indtil hele Sel- 
skabet indtraf der. 

Solen var nede, da vi kom til Mødestedet efter at have kørt 

viden om igennem Skov og over Mark. Det blev ikke nogen lang 
Afskedstagen, da vi kom til Mødestedet, hvor Baronens Vogn holdt. 
Postillonen haandterede flittig sit Horn, og Gang efter Gang men 
stadigt fjærnere hørte vi hans lystige „Tra-tra". Nu blev der ogsaa 
taget Afsked med de fremmede Gæster fra Nabolaget og med 
Søofficererne, thi medens vi lyttede efter Postillonens Hornsignal, 
havde vi ogsaa hørt Vagtskuddet lyde ude fra Briggen. Tilbage 
blev kun den firspæhdige Wienervogn, hvori Fader, Moder, Vilhelm 
Krieger og jeg sad, og det varede ikke længe, før vi naaede til- 
bage til Gaarden, hvor Aftensbordet ventede os. Ifølge Skik og 
Brug paa Landet varede det ikke længe, før Alle var til Ro. 

Jeg véd bare, at jeg kedede mig usigeligt næste Dags For- 
middag og blot ønskede, at Klokkeslettet var der, for at vi kunde 
komme af Sted og om Bord igen, hvor jeg vidste. Bestemmelsen 
var, at vi skulde spise til Middag. 

Ved Firetiden lettede Briggen og stod ind mod Aarhus. 

Vinden var nordlig og Bramsejlskuling. Henad Kl. 5 fik vi 
to Orlogsmænd i Sigte, der ogsaa krydsede op mod Aarhus. Vi 
krydsede ned mod dem, og nu viste det sig at være to norske 
Orlogsskibe: Korvetten „Nordstjernen", ført af Kaptajn Horn, og 
Briggen „Frederiksværn" , ført af Kaptajnløjtnant Didericksen. 
„Nordstjernen" førte tvende 60-pundige Bombekanoner foruden 18 
24-pundige Kanoner og havde en Besætning af 216 Mand om Bord. 
Kaptajn Horn, der hilsede Briggen „St. Thomas" med Dannebrog 
paa Stortoppen, sendte en af sine Officerer, Baron Wedel, om Bord 
for at bede om Tilladelse til først at turde hilse det danske Orlogs- 
flag. Det skete med 8 Skud, og „St. Thomas" besvarede Salutten 
med samme Antal. Briggen „Frederiksværn" førte ogsaa 18 Ka- 
noner. Begge Orlogsskibene kom fra Helsingør. 

Jeg kan huske, at Baron Wedel fortalte, at der i Norge var 
udskreven 5000 Matroser, og at hele Flaaden var udrustet. 

Det var efter den svenske Ministers Anordning, at de to Orlogs- 
skibe var komne for at vise sig udenfor Aarhus. Den næste Dag 
skulde de gaa til København for der at samles med den svenske 
Søstyrke. 

Efter at Baron Wedel atter var taget om Bord, lettede de 
norske Skibe og stod ad Helgenæs til, medens „St. Thomas" Kl. 7 
ankrede op udenfor Aarhus. Hele Aarhus' Befolkning var paa 
Benene; Havnemolerne, Skolebakken osv. var sorte af Mennesker. 

E. Fibiger: Tidsbilleder. 12 

Da vi kom i Land, blev Fader straks omringet og maatte give 
Besked om Sammenhængen med det Passerede. Da han var færdig, 
udbragtes der et 9 Gange dundrende Hurra for Skandinaverne af 
den begejstrede Mængde. Da Fader henad Midnat kom hjem, 
vidste han, at de norske Orlogsskibe var gaaede til Ankers ovre 
under Helgenæs. 

Den 25. om Eftermiddagen ankom Dampskibet „Caroline 
Amalie", fiafrt af Premierløjtnant Grove, og bragte en forseglet Ordre 
fra Marineminister Zahrtmann. Efter at have afleveret Ordren til 
Kaptajnløjtnant Suenson, for hvem den var bestemt, afgik Damp- 
skibet sønder paa. 

Hen paa Eftermiddagen forlod „St. Thomas" sin Station og 
stod over ad Helgenæs til, men kom tilbage om Formiddagen 
den 26. 

Samme Dags Aften meddeltes det Fader, at de norske Orlogs- 
mænd omtrent Kl. 2 var afsejlede sønder paa. 

Ud paa Natten den 26. modtog Fader nedenstaaende, ved 
paalideligt Bud afsendte, Brev fra den i Anledning af Kammer- 
herre, Stiftsamtmand Hoppes Død (den 23.) konstituerede Herreds- 
fuldmægtig With: 

„Den slesvigholstenske Armee rejste igaar Formiddags 
Kl. 11 (25. Maj) fra Vejle og drog sønder paa til Viuf og 
Dons samt Bølling. Imorges fortsatte Armeen sit Tilbagetog 
over Kongeaaen, og skal efter eget Sigende stationeres om- 
kring Tønder. General Wrangel rejste igaar fra Kolding, og 
vilde efter Sigende opslaa sit Hovedqvafteer samme Dag i 
Flensborg. Det Troppecorps, som laa i Kolding — Alexander 
og Franzos Garden — fulgte efter ham igaar, og General 
Bonins Corps, ca. 2000, rykkede fra Frederits samme Tid og 
kom igaar Eftermiddag til Kolding, og ere idag for største 
Delen rykkede sønder paa. Jeg troer ikke, at her i dette øje- 
blik, Kl. llVa Aften, er en eneste tysk Soldat i Jylland, men 
med Vished kan jeg ikke sige det, da mine Efterretninger fra 
Kolding ere fra imorges Kl. 8. Imorgen foretager jeg en In- 
spectionsrejse til Frederits, Snoghøj og Kolding, og ved en 
paalidelig Mand lader jeg hele Grændsen vester paa undersøge, 
og skal underrette Dem om Udfaldet." 

Vejle Amtshus 26. Mai 1848. With, 

const. 

Trods Tiden lod Fader sig øjeblikkelig sætte om Bord i Brig- 
gen og havde der en lang Konference med Kaptajn Suenson, idet 
han vidste, at den Ordre, denne havde modtaget, ogsaa indeholdt 
det Spørgsmaal, om der kunde udskibes Tropper ved Aarhus eller 
ej, hvilket Spørgsmaal var bleven besvaret derhen, at saa vidt 
bekendt forelaa der intet til Hinder derfor. Under de nu ind- 
traadte Forhold maatte Situationen selvfølgelig ses ud fra et andet 
Synspunkt, hvorfor det antageligt vilde være forkasteligt at lade 
de Tropper, som Dampskibet var beordret til at landsætte, for- 
blive i Aarhus. Den nærmeste Tid vilde vel vise, om der i Hen- 
seende til Troppeudskibning ved Aarhus ikke nu var givet Kontra- 
ordre. 

Var dette ikke Tilfældet, enedes man om, at de Tropper, der 
landsattes i Aarhus, hurtigst muligt burde befordres sønder paa, 
og at der straks burde træffes de fornødne Foranstaltninger i saa 
Henseende. Hidtil havde Fader sendt de paalidelige Meddelelser, 
han fik i Hænde, enten til Kaptajn Johannes Harbou eller til Oberst- 
løjtnant Baggesen. Under de nuværende Omstændigheder foretrak 
Fader selv at være Budbringer. 

Wrangels skyndsomme Retraite var efter Faders sikre Over- 
bevisning det rene Spilfægteri. I saa Henseende ønskede Fader 
ubetinget at give sine Meddelelser mundtligt og ikke paa Prent, 
hvorved det kunde hændes, at sagesløse Mænd ufortjent blev kom- 
promitterede. 

Han rejste derfor, saa snart han var kommen i Land, i den 
største Hemmelighed skyndsomst sønder paa. 

Den 27. om Morgenen ankom Dampskibet „Caroline Amalie", 
denne Gang havende 9de Bataillon under Major Thestrups Kom- 
mando om Bord. 

Premierløjtnant Groves Ordre lød paa at sejle Bataillonen til 
Aarhus og sørge for, at den sattes i Land. Selvfølgelig havde 
han kun at adlyde, selv om han havde Kendskab til Fjendens Til- 
bagetog. Det viste sig imidlertid, at lige efter, at Bataillonen var 
indskibet, havde Major Thestrup modtaget en Ordre, der paabød 
ham at staa ved Kolding den 28. om Aftenen. Henad Morgen- 
stunden den 28. befordredes i den Anledning Tropperne pr. Vogn 
sønder paa af Aarhus Vognmandslaug , hvem Postmester Diiring- 
Rosenkrantz ved Krigens Udbrud, saaledes som tidligere fortalt, 

12* 

havde faaet til at tilbyde Betryggelseskomiteen, at det uden Veder- 
Tag vilde afgive Vogne til Transport af Tropper m. m. ^) 

Allerede i Slutningen af Marts 1848 var f. Eks. 1 1te Bataillon 
under Oberst Staggemeyers Kommando, da den over Aarhus rykkede 
Syd paa, bleven befordret paa samme Maade, og det samme var 
sket den 1. Maj 1848, da Aarhus Frikorps var bleven beordret 
Syd paa.^) 

Da Fader Natten til den 29. kom tilbage, havde han truffen 
og talt med Kaptajn Johannes Harbou, hvor ved jeg ikke. 

Den 28. tidlig om Formiddagen paabegyndtes som bekendt 
vort Angreb paa Fjenden ovre i Sundeved. Under Hjemrejsen 
hørte Fader fra Middag af stadig Kanontorden. Han grebes af en 
dragende Længsel efter at tage tilbage derhen, hvor han kom fra, 
for dog at være Begivenhedernes Gang nærmere, men dette lod sig 
ikke udføre. 

Vort Angreb paa Fjenden fornyedes som bekendt den 5. Juni. 
Dog om disse Begivenheder og deres Rækkevidde foreligger der 
saa mange officielle Beretninger, at den Smule, jeg ved, er betyd- 
ningsløst. Det vigtigste af min Viden har jeg desuden allerede 
fortalt. 

Den 30. Maj forlod Briggen „St. Thomas** sin Station paa 
Bugten ved Aarhus. 

Jeg mindes forøvrigt den megen Tale frem og tilbage som 
Følge af, at den kommanderende General i Nørrejylland den 3. Juni 
— altsaa 6 Dage efter Affæren i Sundeved — lod indrykke i jydske 
Blade (selvfølgelig ogsaa i „Aarhus Stiftstidende") følgende Menings- 
tilkendegivelse: 

„Medborgere i Jylland! 

Den overmodige Fjende, som hærgede Eders skjønne Land, 
har maattet trække sig tilbage, og I have atter med større 
Rolighed kunnet hengive Eder til fredelige Sysler. Men glemmer 
ikke derfor at forberede Eder paa Krigen, ruster og øver Eder 



*) Det var ogsaa ham, der pr. Estafette sørgede for, at der saavel i Skander- 
borg som Horsens og Vejle holdtes Vogne i Beredskab til videre Befordring 
af 9de Bataillons Mandskab, hvorved det lykkedes at faa Ordren efterkommet. 

2) Se Betryggelseskomiteens offentliggjorte Regnskab i „Aarhus Stiftstidende" af 
9. September 1850, hvilket senere i Originalen blev indsendt til Opbevaring i 
Byens Arkiv. 

i Vaaben saavel paa Landet som i Byerne, og da vil ingen- 
sinde mere nogen Fjende vove at saette sin Fod indenfor Edecs 
Grændser. Ruster Eder, og Jyllands vaabendygtige Befolkning 
vil blive en sikker Mur, som ingen Fjende eller Forræder niere ' 
vil kunne gennemtrænge. 

Til Vaaben derfor alle og enhver for Konge og Fædre- 
landet! 

p. t. Aalborg den 3. Juni 1848. 

F. Moltke." 

Nogle Dage senere læstes følgende i „Aarhus Stiftstidende": 

„At jeg den 2 — 3. Juni var i Kolding og ikke i Aalborg, 
ser jeg mig foranlediget til offentlig at bekendtgøre. 

p. t. Aarhus den 6. Juni 1848. 

Baggesen, 

p. t. Commandeur for Jyllands 

Generalstabskommando.'' 

Samme Dag (6. Juni) modtog Betryggelseskomiteen fra Ran- 
ders Central -Væbningskomite Genpart af en Skrivelse, som denne 
under 3. Juni havde tilstillet Krigsministeren. 

De Herrer i Central -Væbningskomiteen udbad sig i Brevet 
Betryggelseskomiteens Tilslutning og Støtte i Anledning af en af 
Hr. Jagd foreslaaet Plan, gaaende ud paa, at han i Forening med 
Sogneforstanderskabeme vilde udtage en Femtedel af det yaaben- 
dygtige Mandskab mellem 16 og 46 Aar og indøve dem saaledes, 
at de kunde udgøre et Korps for sig selv, tjenligt til at værne om 
Landbefolkningens Tarv, saafremt den regulære Troppestyrke ikke 
fandtes i Nærheden. 

Naar denne Plan, der støttedes ved en Bemyndigelse fra Oberst- 
løjtnant Baggesen, lægges Side om Side med den kommanderende 
General for Nørrejyllands Henvendelse til sine „Jydske Medborgere", 
bliver den irriterede Stemning, der til Tider raadede mellem de 
højere stillede militære Befalingsmænd, halvvejs forstaaelig. 

Aarhus Frikorps, der indtil 11. Maj havde ligget i Kantonne- 
ment paa Christiansholms Ladegaard ved Odense, var som Kom- 
pagni under Premierløjtnant Olsens Kommando bleven adjungeret 
den under Kommando af Major Wagner staaende Ilte Bataillon. 

Major Wagner erklærede gentagne Gange offentlig, at Korpset var lige 
saa godt indekserceret, som de københavnske Frivillige og endog til 
Tider gjorde sine Ting bedre. Ihvorvel Ilte Bataillon hørte ind 
under den af General Biilow kommanderede 1ste Brigade, der stod 
i Sundeved den 28. Maj, ved jeg ikke, om Aarhus Frivillige kom 
til at deltage i Kampen eller var med ved Dybbøl den 5. Juni. 

Man læser tydeligt mellem Linjerne af de Breve, som Premier- 
løjtnant Olsen ^) harskrevet, hvilket smukt Forhold der bestod mellem 
ham og de unge Mænd, der ved hans utrættelige Virken var blevne 
dygtige Fædrelandsforsvarere. I et Brev fra Kjærbølling af 3. Juli 
skriver han blandt andet saalydende: „No. 48 Basse beklager sig 
hos mig over, at et Rygte skulde være udspredt i Aarhus ham 
betræflfende, nemlig at han har villet desertere, og desaarsag er 
dømt til at skydes. Jeg har lovet ham at underrette Komiteen 
derom, for at dette Rygte kunde tilintetgøres, da det meget krænker 
hans Familie. Han fortjener det saa meget mindre, som han 
stedse har vist sig som en særdeles flink og brav ung Mand, der 
ufortrødent har baaret de Besværligheder, vi ofte have haft at be- 
kjæmpe". 

Lige fra sit Komme til Aarhus Aaret i Forvejen kom Fader 
ikke saa sjældent i det prægtigste Humør hjem fra Klubben „Poly- 
hymnia", hvor han sammen med Byens bedste Borgere særiig om 
Lørdag Aften — eller efter endt Generalforsamling — havde den 
Førnøjelse at overvære en Slags aandelig Duel mellem Hertz og 
cand. jur. Julius Goldschmidt, der tidligere ligesom Hertz i sine 
yngre Aar havde været paa Jørgen Nielsens Kontor i dennes Vel- 
magts Dage som Prokurator. Nu var Goldschmidt ansat som Fuld- 
mægtig hos Overretsprokurator Dahl. 

Altid tronende for Enden af et langt Bord sad Hertz og lige 
overfor ham Goldschmidt, der i Modsætning til Hertz's storslaaede 
Person repræsenterede den spinkeltbyggede og mindre Mandstype. 
Snart begyndte der da mellem disse to i aandelig Henseende pikant 
udviklede Personligheder et ubetaleligt morsomt Ordskifte, der strejfede 
ind paa alle mulige Omraader og ofte blev Udgangspunkt for et 
Sammenstød, der af de Tilstedeværende blev imødeset med Længsel. 



*) Premierlejtnant Olsen blev i 1849 ansat som Pladskommandant i Middelfart, 
i hvilken Anledning han udnævntes til Kaptajn. Den 27. Juli 1850 forflyttedes 
han som Pladskommandant til Faaborg. 

Julius Goldschmidt, der var Broder til den bekendte Udgiver 
af „Korsaren", var ligesom denne en glimrende Begavelse og en 
hurtig Tænker. 

I Modsætning hertil traadte Hertz altid paa sin dominerende 
og lidt maliciøse Maade i Skranken for det, som Goldschmidt 
angreb eller omvendt. Men der laa just Fejltagelsen, om end 
ikke lige synlig for alle, thi hvad der æggede Hertz til Kritik var 
først og fremmest hans personlige Forfængelighed, som han til Trods 
for sin Klogskab og Menneskekundskab alligevel, naar det kom 
til Stykket, ikke forstod at holde i Ave, og derfor drog han ind 
paa denne Arena, som han altid forlod Side om Side med sin langt 
smidigere, men fuldt ud honnette Modstander, som om de var de 
bedste Venner af Verden. Hvilket de i Virkeligheden ogsaa var. 
For Fader var, som allerede sagt, disse to Mænds Sammenstød, 
der udviklede sig ganske af sig selv som noget naturligt og ikke 
fremkaldt uden af fri Drift, en sand Nydelse. 

Den 4. November bekendtgjorde i „Aarhus Stiftstidende" Hr. 
Købmand H. Liisberg, at Stiftamtmand, Kammerherre Graah indtil 
for faa Dage siden ikke havde betalt sine personlige Skatter for de 
sidste Aar, og dog var han Byens højststaaende Embedsmand. 
Imidlertid, selv om den afskudte Pil var forgiftet eller kun afskudt 
paa Lykke og Fromme, Stiftsamtmand Graah entledigedes først fra 
sit Embede i Aarhus 1859. 

Selv om de militære eller andre med Oprørets Udbrud i For- 
bindelse staaende Forhold ikke i Øjeblikket i den Grad som før 
lagde Beslag paa Faders Tid og Tanker, saa var der nok foruden, 
som paahvilede ham, saavel af private som offentlige Hverv. Til 
sidstnævnte hørte selvfølgelig hans Embedes Varetagelse. Meget 
af hvad dermed stod i Forbindelse kunde desuden besørges af 
Kassereren ved Aarhus Toldsted, Kammerherre Levetzow og hans 
Fuldmægtig Henrichsen. 

At Kammerassessor Lars Ipsen blev udnævnt til Toldinspektør 
ved Københavns Toldsted, var altid et Tab; men tilbage blev dog 
Kontrollør Truelsen, som Fader satte stor Pris paa. Derimod var 
han ikke saa ganske tilfreds med, at man forflyttede Kontrollør 
Sten Andersen Bille fra Rødby til Aarhus Toldsted. Der var intet 
at paasige Manden med Hensyn til hans Embedes Varetagelse, 
men da han var af et kolerisk Temperament og vitterligt i en 
lang Aarrække havde levet under et stort finansielt Tryk, fik den 

ærekære Mand til Tider Anfald af Mismod, som han søgte at 
dulme paa en for ham selv uheldig Maade. Selv om dette end 
skete indenfor hans Hjems fire Vægge, efterlod det til Tider lige 
saa megen aandelig som legemlig Svækkelse, og det maatte gøre 
ethvert rettænkende Menneske ondt for ham og hans store Familje. 
I sin Søn, den højt begavede og ansete Redaktør af „Dagbladet" 
Carl Bille, havde den gamle Mand sin bedste Glæde og Støtte. 

En ved Aarhus Toldsted forefalden Begivenhed havde til Følge, 
at Fader saa sig nødsaget til for en Tid at maatte fritage Kontrol- 
lør Bille for hans Forretnings Varetagelse. I Anledning af denne 
Begivenhed sendte hans Søn Fader et Brev, der paa Grund af den 
sønlige Kærlighed, der havde tilskyndet dets Affattelse, om end 
under en mindre heldig Form, rørte Fader dybt. 

Det voldte imidlertid Fader en ikke videre behagelig Over- 
raskelse, da han en Dag kort efter paa sit Kontor paa Toldboden 
fandt følgende Skrivelse henlagt paa sit Skrivebord: 

„Paa Grund af den Mangel paa Deltagelse i Toldforret- 
ningerne, som jeg har troet at spore fra Hr. Justitsraadens 
Side, ogsaa efter at De i Anledning af min Skrivelse af 29. Maj *) 
havde forsikkret med Stadighed at ville varetage Overopsynet, 
foretog jeg i Dag Eftersyn paa Hovedkontoret for at erfare, om 
De ikke paa Grund af den næsten stadige Fraværelse fra Told- 
boden undlod den befalede Underskrift og dermed den Dem 
som Toldinspecteur paahvilende Control med Regnskabsføreren. 
Skulde andre vigtigere Forretninger saaledes have Krav paa Hr. 
Justitsraadens Tid, at særlig Assistance for Toldinspectionen 
maa ansees nødvendig, beder jeg mig derom oplyst for i saa 
Fald at kunne foretage de fornødne Skridt til Tjenestens for- 
svarlige Fremme. 

Overtoldinspectoratet for Nørrejylland 21. Juni 1848. 

Tetens." 

Jeg kom tilfældigt ned paa Toldboden og fandt Fader siddende 
med det aabne Brev i Haanden. 

„Sig mig", sagde han, „Du var jo forleden Dag i Selskab hos 
Levetzows sammen med Tetens Døtre." 



1) Dagen efter Faders Hjemkomst fra Grænsen. 

„Ja, der var ogsaa Engelstedts og Cornelia Brammer. I Morgen 
skal vi alle fra Morgenstunden af atter ligesom sidst ud i Marselis- 
borg Skov og blive der, indtil Solen gaar ned, og Henrik Tetens 
og Adam Levetzou^ skal med for at hjælpe os med at gøre Ild paa 
og grave Kartofler op; Du ved nok, saadan som vi plejer, og saa 
skal de naturligvis ogsaa passe paa os". — Fader spurgte ikke 
videre, men jeg kunde godt mærke paa ham, at der var noget, 
der ærgrede ham. Senere hen fortalte Moder mig om Skrivelsen 
og tilføjede, at der vistnok maatte være en eller anden, der stak 
bag ved, og derfor havde hun raadet Fader til straks at gaa op til 
Etatsraad Tetens og tale med ham; thi Fader havde ikke for- 
sømt straks fra Begyndelsen af at sætte ham ind i Forholdene. 
Etatsraad Tetens havde heller aldrig forhen (se Side 130) for 
Alvor gjort Mine til at ville foraarsage Fader Ubehageligheder. 
Principielt set var han lige overfor Fader i sin gode Ret, men var 
samtidigt ogsaa vidende om, at det Tilsyn, som han bebrejdede 
Fader at have forsømt, var ganske uden al Betydning for den dag- 
lige Forretningsgangs Overholdelse paa Aarhus Toldsted. — Det 
gode Forhold mellem Fader og Tetens bevaredes uforandret. — 

Hvad min Omgang angik, da var den i 1848 — 49 stærkt be- 
grænset, og dette skete med fuldt Overlæg fra Faders og Moders 
Side; de havde ikke forandret deres Anskuelser med Hensyn til, 
hvem de ønskede, at jeg skulde komme sammen med. Dem, jeg 
kom mest sammen med paa hint Tidspunkt, var Minna Diiring- 
Rosenkrantz og Louise Gyldencrone, Datterdatter af den gamle 
Gehejmeraadinde Gyldencrone født Comtesse Knuth, i hvis Hjem 
Louise, en af de smukkeste og mest karakterfaste unge Piger, jeg har 
kendt, blev opdraget. Foruden de ovennævnte unge Piger kom jeg 
ikke saa lidt sammen saavel med Biskop Brammers ældste Datter 
Cornelia som og med Stiftsprovst Dahlerups Datter Wilhelmine. 
Jeg kom ogsaa af og til hos Justitsraad Rosenstand. I Vinterens 
Løb Jærte jeg Louise Grarup at kende, den ældste af Tobaks- 
fabrikant Grarups Døtre, der i Sept. 1848 havde mistet sin Moder, 
og som tiltrak sig almindelig Opmærksomhed ved den Maade, paa 
hvilken hun vidste at varetage Omsorgen for sit Hjem og sine 
Søskende. 

Jeg har aldrig haft mange Veninder, men dem, jeg har holdt 
af, mindes jeg den Dag i Dag med usvækket Tillid og Kærlighed. 
Senere hen i Aarenes Løb lærte jeg mange flere end de her nævnte 

unge Piger at kende, som det endnu altid interesserer og glæder 
mig at høre om; men Kresen bliver stadig mindre og mindre, og 
snart bliver det vel mig, der staar ene tilbage paa Skansen som 
Repræsentant for Datidens Opdragelsessystem. 

. Det blev Fader den bitreste Smerte, da han erfarede, at Kammer- 
raad Kiihl, hans yngste Søster Karolines Mand (se Side 52) havde 
modtaget Embedet af den provisoriske Regering i Hertugdømmerne 
som Overtoldinspektør for Hertugdømmet Slesvig med Bopæl i Flens- 
borg, dette Embede, som han selv i 1844 kun havde forladt, fordi 
han forudsaa, hvordan det vilde komme til at gaa med Hertug- 
dømmerne. — Pludselig en Dag stod imidlertid Faders ældste Søster 
Eleonora, der havde giftet sig med sin Søster Grethes efterlevende 
Mand, uventet imellem os, lige ankommen fra Kallundborg, hvor 
hun boede. Det varede ikke længe, før hun udbad sig en Samtale 
i Enrum med Fader, og heller ikke længe, førend han kom ned i 
Dagligstuen efterfulgt af hende, der var aldeles opløst i Graad, 
hvilket ikke var nyt for hendes Vedkommende. 

„Vil Du nu her i Thoras og Elfrides Nærværelse gentage Dine 
Forklaringer", sagde Fader og kastede sig ned i Sofaen. 

„Jeg taler ikke, saalænge Elfride er til Stede", begyndte Tante 
og knejsede med Hovedet. 

„Som Du vil", svarede Fader, „men enten taler Du straks, 
eller ogsaa maa Du forlade mit Hus, thi her er jeg Herren, og 
ikke Du".^ 

Saa begyndte Tante en lang Forklaring om, at hvad der havde 
bevæget Kiihl til at modtage Embedet som Overtoldinspektør, var 
udelukkende Hensynet til Fader. Det var jo saa bekendt en Sag 
som noget, at det almindelige ønske indenfor Kjøbmandsstanden 
som og i det brede Lag i Flensborg var at faa Fader tilbage i sit 
tidligere Embede. Men for at dette kunde ske, maatte der først 
indtræde et solidere Forhold mellem Regeringen og Hertugdømmerne, 
og indtil dette øjeblik indtraf, havde Kiihl ment, at Embedet var 
bedst forvaret som værende under hans Varetægt. 

„Den hele Historie er jo kun Dit eget Paahit, Eleonora. Tror 
Du ikke, at jeg kender Forholdene og Kiihl. Selv om Du vil 
komme og paastaa, at Du har Din Viden af hans egen Mund, saa 
erklærer jeg dette for den skæreste Løgn. Dette er ikke første, og 
det bliver saamænd ikke sidste Gang, at Du søger at blande Kort 
saa for En og saa for en Anden, thi saadan er Du". 

„Ja! saadan er Du altid mod mig", hulkede Tante, „jeg skulde 
have fulgt Møllers Raad og være bleven hjemme". 

„Absolut", svarede Fader, men tilÉajede med en smertelig 
Alvor, som jeg aldrig har kunnet glemme: „Fra min tidligste Ung- 
dom har min Familje gjort alt, for at jeg ikke skulde faa Lov til 
at være mig selv. Jeg har maattet vaage over, at ingen af den 
fik nys om noget mig vedkommende, for saa havde jeg Familje- 
Aanden ved min Side, den, der altid vidste og forstod alt bedre 
og endda til Punkt og Prikke. I Hertugdømmerne havde jeg dog 
saa temmelig Lov til at være mig selv, men næppe kom jeg tilbage 
til København, før jeg ved enhver Lejlighed blev mindet om, at 
Familjen eksisterede. Næppe kommer jeg til Jylland, før jeg ved 
enhver Lejlighed for ikke at sige daglig er bleven og bliver mindet 
om den. Og nu er det Dig, der ikke kan forholde Dig rolig, men 
blander Dig ind i alt muligt. Mindst hver ottende Dag banker det 
paa min Dør enten her eller ude paa Toldboden, og ind træder de 
mærkeligste Individer — bevares, hæderlige Mennesker paa deres 
Vis — med en Hilsen, en Pakke, et Bud eller Brev fra Madam 
Møller i Kallundborg. — Men dette er endda ikke det værste; det 
værste er, at som Regel har de gærne et eller andet paa Hjærte, 
som de mener paa Grund af Dine Ytringer at kunne opnaa ved 
min Hjælp. Hvor Du blot kan anbringe „min Broder Justitsraad, Told- 
inspektør Muller i Aarhus", forsømmer Du det aldrig. Jeg vil ikke tale 
om den Uret, Du begaar lige overfor disse Mennesker, men vil 
atter og atter minde Dig om den Rolle, Du spiller lige overfor mig, 
og derfor gentage: „Plager Fanden Dig!" og Fader fo"r op og slog 
i Bordet. „Svar mig nu paa, hvor mange har Du tilskrevet om denne 
Historie eller meddelt i Fortrolighed? Hvem er det, Du vil redde? 
Er det Kiihl? Ak nej, det er bare Dit eget kære Jeg, der lider at 
den usaligste Trang til at gøre sig gældende og spille en Rolle". 

„Skulde man ikke tro, at Andreas er forstyrret?" hulkede Tante 
og vendte sig til Moder. 

„Nej!" svarede hun, „med hans Forstand er der intet i Vejen, 
men han pines og plages paa mange Maader. Hvor kunde Du 
dog nænne at komme herover og fremføre slig en Historie? — 
Kom nu ned med mig i Haven og se at falde til Ro". — 

Det lykkedes selvfølgelig Moder at faa de to Søskende for- 
ligte. Tante forblev et Par Dage i Aarhus, thi det var øjensynligt, 
at dette laa hende svært paa Hjerte; og tilsyneladende forholdt hun 

sig rolig, hvilket hun ogsaa blev nødt til, thi der blev passet paa 
hende. Og da hun blev sendt hjem, fik hun de strængeste Paalæg 
om saa lidet som muligt at omtale sin Broder: Justitsraad Told- 
inspektør Muller i Aarhus. Oprigtig talt, saa tror jeg ikke, det 
hjalp stort. 

Nogle Dage efter hendes Afrejse kom hendes Mand over til 
Aarhus, vistnok paa Foranledning af Tante, der uden Tvivl har 
fældet stride Taarer, da hun kom tilbage, og beklaget sig over 
den Medfart, hun havde lidt. Men da det passerede ikke blev 
nævnt med et Ord, og Fader satte Pris paa denne sin Svoger, ved 
jeg ikke, hvordan det gik til, men det Løfte blev givet, at jeg, der 
skulde over i Besøg til Tante Lovise, skulde tage over Kallund- 
borg og blive nogle Dage der. Jeg var ikke videre glad ved denne 
Udsigt, men maa indrømme, at jeg tilbragte ikke alene Dage, men 
et Par meget fornøjelige Uger i Kallundborg, hvor der gjordes alt 
for at adsprede og glæde mig. Endnu den Dag i Dag mindes jeg 
den gamle Have, der laa bag Onkels Ejendom, en større Købmands- 
gaard for Enden af Skippergade ned ad Havnen til. Den Gang 
stod der ude i Haven et gammelt Blommetræ, der hin Sommer 
bugnede af gule Blommer, som Onkel og jeg altid var i fuldeste 
Forstaaelse om burde rystes ned og fortæres trods alle Tantes Ind- 
sigelser. Fra hint Besøg har jeg holdt af den lille Købstad og altid 
haft Lyst til at aflægge Onkels et kort Besøg, ihvorvel Tante og 
jeg ikke altid forligedes lige godt. 



Den nye Borgmester, Justitsraad Hertz's Hustru, født Sofie 
Kornerup fra Roskilde, var lidt beslægtet med Moder, og var trods 
sine mange Særheder en meget rar Kone. At hun ikke ønskede 
at modtage Visitter førend efter Kl. 3 om Eftermiddagen, gav An- 
ledning til megen Omtale, og dog var hendes Ønske . saa fuldstæn- 
dig lovligt, hvorfor hun ogsaa lidt efter lidt fik. siri Vilje sat igennem. 
De, der kom før Tiden, blev ikke modtagne, mea.de, der kom 
efter nævnte Klokkeslet, var hjerteligt velkomne og fik altid en Kop 
The serveret. Det laa saa lige for, at man maatte beundre og 
glæde sig over den minutiøse Orden og Properhed, der herskede 
overalt i hendes Hjem. Mod mig var hun altid umaadelig verJig 
og holdt i det hele taget af at samle Militæretatens og Embedsr 

standens Døtre og unge Mænd om sig, men vi fik rigtignok ikke 
meget at spise. I den Anledning husker jeg, at daværende Premier- 
li^nant Ludvig Brock ved 3dje Dragonregiment trøstede os med at 
sige: „Pæne Piger spiser lidt, meget pæne Piger slet ingen Ting". 
Justitsraad Hertz'^ havde kun to Sønner. — 

Allerede længe havde man i Aarhus været stærkt optaget af 
de tilstundende Valg til den grundlovgivende Rigsforsamling, som 
var bestemt at skulle træde sammen den 23. Okt. Selvfølgelig 
spillede Medlemmerne af den den 30. April oprettede „Politiske 
Forening for Aarhus og Omegn" og navnlig selve Bestyrelsen (se 
Side 155) en væsentlig Rolle. Det beklagedes i den Anledning af 
Alle, at en saa højagtet og dygtig Embedsmand som Justitsraad 
John Finsen (se Side 156) paa Grund af sit vajclende Helbred i den 
senere Tid havde været ude af Stand til at deltage i Møderne. Des- 
værre døde han allerede i Begyndelsen af Oktober, kun 56Aar gammel. 

bet var bekendt, at Fader gentagne Gange var anmodet om 
at stille sig som Kandidat til det forestaaende Valg, men ogsaa, at 
han foreløbig ønskede at afvente, hvad Tiden vilde bringe. Han 
blev meget glad, da det lykkedes at faa Kancelliraad Otterstrøm 
overtalt til at ville stille sig til Valg. Som Følge deraf læstes i 
„Aarhus Stiftstidende": 

„At jeg er traadt tilbage som Candidat til den forestaaende 
Rigsforsamling, derom har jeg den Ære ved nærværende Med- 
delelse at underrette de Herrer Vælgere. 

Aarhus den 30. Sept. 1848. ^* M^^^^^' 

Til de Herrer Vælgere i Aarhus og tilliggende Landsogne." 

Den 5. Oktober valgtes Otterstrøm til Rigsdagsmand. Hans 
eneste Modkandidat var Murmester og Husmand af Stautrup Mikkel 
Jensen. 

I Følge Reskript af 14. Oktober valgtes Kancelliraad, Tobaks- 
fabrikant Funder af Kongen til at indtræde i Rigsforsamlingen. 

Saa godt som hele Sommerferien tilbragte Moder og mine 
Søskende hos hendes Svoger og Søster i Thyrsted Præstegaard. 
Der var kun to Børn: en Søn og en Datter, og der levedes et 
sjældent smukt Familjeliv, der gjorde Opholdet i Præstegaarden 
med dens store, veldyrkede Have og skønne Omegn til en Fryd for 
Husets Gæster. Sønnen, der den Gang var 14 Aar, lever endnu 

og er den saavel i Udlandet som hjemme højt ansete Videnskabs- 
mand, Ægyptologen Prof., Dr. phil. Valdemar Schmidt, medens 
Datteren Anna, {ødt 1839 og gift med min ældste Broder Sigvald, 
døde i 1898. 

Medens Moder og mine Søskende opholdt sig i Thyrsted, for- 
lod jeg Kallundborg og rejste til Hjemmet i Vimmelskaftet. Her 
modtoges jeg af alle med den gamle selvfornøjende Kærlighed, 
der altid kom frem, naar der var Tale om min ringe Eksistens. 

I et af Faders Breve fortalte han mig om en morsom Sejlads, 
han havde foretaget over til Helgenæs, hvorhen Kongen havde be- 
givet sig fra Vejle ledsaget af General Krogh, Oberstløjtnant Bagge- 
sen og adskillige højstaaende Officerer; Kongen vilde direkte til- 
bage til København, medens General Krogh, Baggesen og flere 
andre Officerer hurtigst muligt skulde til Aarhus. Allerede den 
1 7. Sept. havde Baggesen tilskrevet saavel Major Malthe Engelsted, 
der var bleven udnævnt til Pladskommandant i Aarhus, Baron 
Diiring-Rosenkrantz og Fader med Begæring om at faa det arran- 
geret saaledes, at en Del af de mest loyale Aarhusianere fik fat i 
et Dampskib og sejlede med dette til Helgenæs for at hente de 
Herrer Officerer, der skulde til Aarhus. Selvfølgelig lod sligt sig 
ikke saa let arrangere, hvorfor Fader for egen Regning sejlede med 
Toldbodfartøjet over til Helgenæs. Moder, der samtidig skrev, var 
ked af, at hun slet intet havde hørt om Turen, før det var for 
sildigt at faa den forhindret, da Fader siden da ikke befandt sig 
vel. „Blot du havde været hjemme", tilføjede hun, „saa havde 
Fader dog maaske ikke indladt sig paa den Historie". — 

Den 19. Oktober kom Fader til København. Dels havde han 
været forhindret i at kunne rejse tidligere, dels laa det ham paa 
Hjærte at overvære Aabningen af den grundlovgivende Forsamling, 
der var berammet til den 23. Vi saa ikke meget til ham i de 
7—8 Dage, han var i Byen, men han fandt dog Lejlighed til at tale 
ret indgaaende med Tante om Politik og hvad dermed stod i For- 
bindelse. Jeg mindes, hvor urolig hun blev en Dag, da Fader lod 
hende læse et nylig fra Flensborg modtaget af Claus Schwensen 
skrevet Brev, der lød saaledes: 

„Deinen lieben Brief vom 2ten empfing ich erst heute. 
Nachdem wir hier seit dem 24 Mårz in der grossten Aufregung 
und Druck aller Art lebten, hofiten wir nach Verkiindigung des 

Waffenstillstandes wieder freiathmen, wieder frei sprechen und 
handeln zu konnen. Die letzten Tage schienen doch diese 
Hoffnung wieder zu Schanden machen zu woUen. — Die Vor- 
gånge in Kiel und iiberhaupt in Frankfurt deuten auf ernste 
Priifungszeit, und kann leicht noch eine harte Katastrophe be- 
vorstehen. 

Freilich glaube ich noch immer nicht, dass die Wiihler den 
Sieg iiber alle legitimen Måchte Europas oder derer Beschliisse 
gewinnen werden. 

Auf den Inhalt meines Briefes zuriickkommend, wir miissen 
hier erst die Zeit abwarten, dass eine internationale, legitime 
Regierung eingesetzt ist; nichts in der Welt konnte uns lieber 
sein, als dich in unserjsr Mitte wieder wirken zu sehen, und 
sobald die geeignete Zeit da ist, werden wir nicht ermanglen 
die nothige Schritte und Auftråge zu erwirken, und dich davon 
in Kenntniss zu setzen. Sobald der Post ganz frei ist, solist 
du wieder von mir horen". 

^Hvad er Meningen? eller rettere sagt, hvad er Deres Hensigt 
med at etablere en Brevveksling med Schwensen? Lad ham være 
nok saa dansk for øjeblikket, men lad os se, hvorledes han viser 
sig at være, naar „Vorherre kommer med Proberstaalet", om han 
da er en lige saa god dansk Mand, som han siges at være stor 
Købmand". 

„Kære Tante", svarede Fader, „De er til Tider en ren Fana- 
tiker med* Hensyn til at være for mistænkelig over for Mennesker." 

„Nej, ikke naar det gælder Deres Ve og Vel, men jeg tror, at 
jeg ved mange Lejligheder ser ganske anderledes objektivt paa en 
Sag end De, gode Muller; men lad nu dette være, som det være 
vil. Hvor tit har De heller aldrig villet tro mig, naar jeg sagde 
Dem, at Kiihl var den argeste Slesvigholstener, der tænkes kunde, 
og nu har De jo trods al Deres Protest faaet Beviset ihænde. Nu 
manglede det blot, at man skulde faa Dem til at gaa i den Fælde 
atter at modtage Embede i Hertugdømmet og feje Rendestenene 
efter ham, medens han nok saa net slap ud af sin Klemme paa 
Grund af Svogerskabet. Men vil De absolut derned, haaber jeg, at 
De lader Deres Familje blive tilbage her i Landet". 

Fader kyssede hendes Haand: „De har været som en anden 
Moder for mig, og jeg giver Dem hermed mit Ord paa, at saa vidt 

skal det ikke komme. Om ikke af anden Grund, saa af den, at 
Regeringen ved, at naar det kommer til Stykket, fastholder jeg 
urokkelig det, som jeg selv anser for at være det rette.** 

Hun 16 listeligen: „Just derfor er det, at De altid har været 
et saa ganske ualmindelig brugbart Objekt. Nej, gode Muller, De 
har selv ikke den Qærneste Ide om, hvor let behandlelig De er 
trods alt. Vil man bruge Dem til noget bestemt, saa begynder 
man blot modsat den Sag eller det Forhold, man vil se at faa 
fremmet." 

„Men Tante Lovise", udbrød Fader og brast i Latter, „maa 
jeg blot faa at vide, hvad det er, De selv vil fremme, som De 
kalder det. Gaa nu for en Gangs Skyld lige løs paa Sagen." 

„Aa", svarede hun, slog med Nakken og lo, idet hun rejste 
sig, øjensynligt bragt lidt fra Koncepterne ved den behændigt ud- 
førte Ripost fra Faders Side, „først vil jeg hente Dem et Glas Vin 
at styrke Dem paa", og dermed gik hun ud af Stuen. 

Hvor tit som ældre er denne Samtale, og særlig efter at jeg 
har faaet alle Faders Breve ihænde, ikke runden mig i Hu. 

Til Faders Fødselsdag kom der Brev fra Tante Caroline i 
Flensborg. Hun skrev blandt andet: 

„Kjære Broder! 

„Søster Eleonore har skrevet, at Du Andreas siger med 
Taarer „nu haver jeg kun én Søster". Er det sandt, min 
kære Broder, at du haver sagt det, saa er det haardt for mig, 
da jeg ikke alene haver anset dig for min Broder men ogsaa 
som en Fader, og jeg er dog saa uskyldig som Barnet, der 
blev født igaar, i den hele Sag. I vilde dog ikke have haft, 
at jeg skulde være saa slet at forlade Mand og Børn, hvormed 
jeg saa lykkelig er. Jeg, som har truffen at faa en retskaffen 
og brav Mand, som altid har elsket dig, min kære Broder. 
Ifald det er Thoras hendes Ord og ej dine, da lad mig det 
vide, da det kvæler mig skrækkeligt, at du kunde tænke og 
tale saa. Alle Eders kære Venner ønsker, at du min kære 
Broder snart skulde komme over til os alle her, ikke alene 
din Søster men alle dine Venner her. Thoras sidste Brev var 
saa net skreven, det er nu over et Aar siden ; deri lovede hun, 
at Elfride skulde besøge os, men efter at I haver forstødt os, 
kan der vist ikke i denne Verden mere være Tale om at bede 

derom. Vi alle her ønsker blot at tale i 2 Timer med dig, 
da vi alle længes saa meget efter dig. 

Lev vel kære Venner, tænk undertiden paa mig din Søster, 
du haver forstødt." 

Dette paa Faders Fødselsdag (28. November) skrevne Brev 
var kun et nyt Led, der føjedes til den Kæde af Bekymringer, der 
plagede Fader, mellem hvilke den den 1. September afsluttede 7 
Maaneders Vaabenstilstand spillede en stor Rolle. 

Af disse 7 Maaneder var allerede de tvende forløbne, og først 
for ganske nylig var vore Tropper, navnlig den Del, der skulde 
forblive i Jylland, komne i Vinterkvarter. Den dybest liggende 
Grund hertil var de politiske Forhandlinger, hvis idelige og velover- 
vejede Trækken i Langdrag vore Fjender sørgede for. Ganske det 
samme vilde atter gentage sig, saa vel under Vaabenstilstanden 
som efter dens Ophør. Dette var Faders inderligste Overbevisning, 
der var grundfæstet paa hans indgaaende Viden og Kendskab til 
de Agerendes Fremtidsplaner. 

Aarhus havde straks i Begyndelsen af November faaet sit 
elskede 3die Dragonregiment tilbage og havde i den Anledning for- 
anstaltet en stor Festlighed til Ære for dets Officerer og Menige. 
Ogsaa 7de Linje -Infanteribataillon, hvis Chef var Oberstløjtnant 
Ernst, var indkvarteret i Byen, men det mest overvældende, der 
timedes den, var, at den kommanderende General for Nørrejylland, 
Generalmajor F. Moltke, forlagde sit Hovedkvarter til Aarhus. 

Paa dette Tidspunkt var ogsaa alle Købstæderne langs øst- 
kysten blevne belagte med Militær, som Regel Fodfolk, men ogsaa 
andre Vaabenarter. Ikke mange af Byens civile Autoriteter anede 
de taktiske Beregninger, der opstilledes, og de alvorlige Samtaler, 
der til Tider førtes mellem Fader og de højere stillede Officerer, 
der kom hjemme hos os. 

I Anledning af min idelige Paapegen af den Rolle, Fader spil- 
lede, navnlig i 1848 og 49, bør jeg ikke glemme at tilføje, at hans 
nøje Kendskab til Terrainforholdene i Slesvig var meget værdifuld. 
Selv de af ham ifølge Generaltoldkammerets derom udtalte ønske 
foretagne Opmaalinger i Anledning af den paatænkte Jernbane (se 
Side 19) kom til Nytte, idet Fader sad inde med Tegninger osv. 

Fra sine Ungdomsaar kendte han temmelig nøje Politiløjtnant 
Leerbeck, der ledede vort Spionvæsen. De to havde som ganske 

E. Fibiger: Tidsbilleder. 13 

unge Mænd lært at ride og fægte sammen, og i Politiassistent 
Schouw havde de i hine Dage en fælles Ven. Jeg huskede dunkelt 
at have overværet, at Leerbeck og Fader anbragte en Messingplade 
med Navn paa Schouws Dør; han skulde bo i Stueetagen i Lille 
Kannikestræde, hvor vi havde boet, inden vi flyttede op paa 1ste 
Sal. Arrangementet foretoges, medens Schouws og hans Hustrus 
Bryllupsfest blev fejret. Da Leerbeck i Vinteren 1849 kom til Aar- 
hus, mindes jeg tydeligt, hvor forbavset han blev over, at Fader 
allerede havde en voksen Datter. 

Lige i Begyndelsen af December indbød Postmester Baron 
Diiring-Rosenkrantz og Hustru ikke alene de i Aarhus garnisonerende 
Officerer med Hustruer og voksne Døtre, men desuden mange af 
dem, der laa i Kvarter i andre Byer, til en stor Fest, der skulde 
afholdes i „Hotel Royal" paa Store Torv. 

Foranledningen var, at Sønnen Ernst Diiring-Rosenkrantz havde 
faaet Ansættelse ved 3dje Dragonregiment. I lige Maade havde 
dennes Fætter, General Kammerherre Diirings Søn, faaet Ansættelse 
ved Husarregimentet. 

De festlige med Flag behængte og med Guirlander og Blomster 
dekorerede Lokaler var pragtfuldt oplyste med Vokskærter og næsten 
overfyldte med Officerer af alle Vaabenarter i Gallauniform. Smag- 
fuldt paakjædte saavel yngre som ældre Damer sammen med unge 
Piger bevægede sig glade og fornøjede imellem hverandre, hjærte- 
ligt budt velkommen saavel af Vært som Værtinde. Hvor fin og 
gratiøs bevægede den gamle Gehejmeetatsraadinde Gyldenkrone sig 
ikke, ført af General Moltke, igennem den bølgende Skare, der 
ærbødigt gjorde Plads for den gamle Frue. Alle saavel af hendes 
som af Baronesse Diiring-Rosenkrantzs Slægtninge var indbudne, 
og Damerne bar deres Slægts Smykker. Den, der syntes mig den 
mest indtagende af dem alle, var Baronesse Diiring-Rosenkrantz^ 
Minnas Moder. Ifølge allerhøjeste Resolution af 1843 var der tiW 
faldet hende den af Besidderen af Baroniet Villestrup for Baron 
Verner Rosenkrantz i 1757 oprettede Fideikommiskapital, hvorefter 
hendes Mand, Ritmester Diiring, der var af gammel bremisk Adel^ 
ophøjedes i den friherrelige Stand. Fra da af kaldte han sig „Diiring- 
Rosenkrantz". 

Der blev spillet Kort og konverseret, medens alle, som danse 
vilde og kunde, fremfor alt vi Unge, traadte Dansen til Sdje Dragon- 
regiments Musikkorps' Toner. 

„De har vel nok hørt, at den ganske Stiftsøvrighed ogsaa er 
indbuden?", spurgte Store Hertz nogle Dage efter at Indbydelserne 
var udgaaede. Han tilføjede leende, idet han, sin Vane tro, strøg 
sig med Haanden om Hagen: „Gud bevares, fint skal det være, 
og Fandens fint bliver det", tilføjede han, „hvorfor der ikke kan 
komme ret mange med ud over de første Rangklasser og enkelte 
Udkaarne af Embedsstanden. Der er altsaa ikke Plads for mig og 
mine Lige." 

Jeg , kan kun sige, at for mit Vedkommende var dette mit 
første Bal som voksen Pige — thi som saadant blev Festen be- 
tegnet — en lige saa storartet Fornøjelse som Overraskelse. 

En større almen Selskabelighed end nogensinde forhen var 
allerede da i Færd med at vinde Indgang i Byen og fortsattes i alt 
Fald indtil Midten af Marts næste Aar, paa hvilket Tidspunkt de 
i Aarhus liggende Militære fik Ordre til at drage Syd paa. Indtil 
da havde Byen paa Grund af sin Beliggenhed været det naturlige 
Gennemgangspunkt for de Tropper, der laa i Kantonnement i Jyl- 
land og ret ofte skiftede Opholdssted. Følgen blev, at Aarhus i 
en vis Forstand kom til at blive Jyllands centrale, om end ubefæstede 
Midtpunkt, hvilket for Øjeblikket medførte, at mangt et alvorligt 
Spørgsmaal, der maatte klares eller i alt Fald tages under alvorlig 
Overvejelse forinden Fjendtlighederne atter paabegyndtes, blev drøftet 
der, og som alt sagt, til Tider hjemme hos os. 

Det var en interessant Tid, og jeg tør rolig paastaa, at blandt 
de endnu levende, højtstillede militære Befalingsmænd er der flere, 
som ved nogen Eftertanke vil kunne mindes den Rolle, som mit 
Hjem i hin Tid spillede, men aldrig hverken med Brask eller Bram. 

Der eksisterede selvfølgelig ogsaa i Aarhus et paa gamle 
Familje- eller Forretningsforbindelser hvilende Klikevæsen, men selv 
dette mistede lidt efter lidt sin Betydning, thi ingen havde Tid eller 
Lyst til at beskæftige sig med Smaasnak, endsige Intriger. Det 
var en Kendsgerning, at ikke blot de militære Kapaciteter, men 
Underbefalingsmænd og Menige, der overhovedet kom i Berøring 
med Aarhus, altid i høje Toner berømmede dens Indvaaneres 
Fædrelandskærlighed og loyale Borgersind. 

Forhen havde den hele Jylland over vel bekendte, i Hamborg 
bosiddende. Ekspeditør von Essen afsendt alt Transitgods, der 
skulde til Jylland, pr. Akse over Rendsborg ad øst- eller Vestkysten 
til Bestemmelsesstederne, endog op til Aalborg. Siden Oprørets 

13* 

Udbrud saa man næsten aldrig de med 4 — 6 stærktbyggede Heste 
forspændte store Fragtvogne, der bragte Varerne fra Sted til Sted. 
Sagen var, at fra det øjeblik af gik Varerne over Lybæk til Malmø 
og derfra til København og videre efter Bestemmelse. 

I Begyndelsen af November kom Ekspeditør von Essen, der var 
en god Bekendt af Fader, til Aarhus. Herfra rejste han til Randers 
og Aalborg. Det lykkedes imidlertid, efter at han var kommen 
tilbage fra sine Udflugter Nord paa, at faa de mest fremragende af 
Aarhus' Købmandsstand i Tale. Det drejede sig om en mere ind- 
gaaende Opfattelse af, hvad Fremtiden bar i sit Skød, ikke alene 
for Aarhus' men for hele Jyllands Vedkommende, naar man ikke 
længere som hidtil vilde lade det forblive ved at spadsere ude 
paa Aarhus Havnemole i fuld Fortrøstning til, at Astrhus Havn i 
Samstemning med Byens Størrelse og dens Indbyggeres Antal var 
al Ære værd, saaledes som den befandtes at være. Der var ud- 
mærket dygtige og vindskibelige Forretningsfolk i Byen, men der 
manglede nærmest Mod og muligvis ogsaa Midler til, at de, der 
saå klart paa Forholdene, saadan uden videre turde handle uden 
al behørig Hensynstagen til deres Mening, der hidtil havde siddet 
inde med en ret antagelig Autoritet paa Handelsmarkedets Omraade. 
Faders Foredrag og Forklaringer om Længdebaner og Tværbaner, 
direkte Forbindelse paa England og andet lign. paahørtes altid, da 
han fuldtud havde Ordet i sin Magt, med stor Opmærksomhed. 
Men om end Gnisten, han tændte, laa og ulmede en Tid, saa endte 
det altid med, at et eller andet fiffigt Hoved, der var i Besiddelse 
af Penge og Indflydelse, erklærede, at han var altfor langt forud 
for sin Tid. Gamle Købmand Røse, i hvis Hus der taltes meget 
Tysk, paasagde man ret betegnende at have for Skik at deklamere 
nedenstaaende Vers: 

„Ich håbe gehabt, ist ein armes Wort; 

Ich hatte gern, ist thorig — 

Ich werde haben ist auch kein Hort; 

Ich håbe — das klingt gehorig. — 

Drum was du hast, das halte viel, 

Beim Hoffen und Wiinschen giebt*s kein Ziel." 

Anden Juledag havde jeg faaet Tilladelse til at maatte følge 
med Baron og Baronesse Diiring-Rosenkrantz, Minna og hendes 
yngste Broder til Rosenholm. Den nuværende Besidder af Stam- 



197 

huset var Kammerherre, Baron Hans Henrik Rosenkrantz, en køde- 
lig Fætter til Baronesse During-Rosenkrantz. Det var en klar Frost- 
dag, da vi alle i aaben Wienervogn vel indpakkede kørte til Rosen- 
holm. Her blev vi indtil den 29de, da Bestemmelsen var at være 
tilbage i Aarhus Lille N5rtaarsaften. I Følge Aftale skulde Familjen 
paa Rosenholm komme til Aarhus i de nærmeste Dage for at del- 
tage i en større Festivitet paa Balsgaard hos Baron Iver Rosen- 
krantz og Hustru født Lichtenberg. Ogsaa denne Mand var en 
ivrig Patriot, om han end ikke selv direkte deltog i Begivenhedernes 
Gang saaledes som f. Eks. Stamhusbesidder Viggo Holstein-Rathlou 
til Rathlousdal. 

Nytaarsaften 1848 forløb langtfra saa rolig som Aaret i For- 
vejen, idet Færdslen paa Gaderne ikke stod i Forhold til den van- 
lige Ro, der plejede at indtræde, saasnart Domkirkens Malmrøst 
og Vægterens Sang havde forkyndt, at det nye Aar havde holdt 
sit Indtog. Trods den skarpe Frost standsede de hjemadvendende, 
der kom fra Slægt og Bekendte, hinanden, for dog, forinden de 
fremførte de bedste Ønsker for det nye Aar, at drøfte, om dette 
vilde bringe Krig eller Fred, thi de mest selvmodsigende Rygter 
hørte med til Dagens Orden. 

Faders Stemning var derimod afgjort lysere end i Fjor, og 
mangt et Glas tømtes for og med vore Gæster, der mest bestod 
af de militære Standspersoner, der var borte fra deres Hjem og 
Familje og garnisonerede i Byen. Traktementet var efter Nutidens 
Begreber tarveligt nok : Risengrød med en Mandel i og Æbleskiver. 
Den lykkelige Finder af Mandelen blev der overrakt en Fez med 
gylden Kvast og Snor, købt hos Mariane Levin paa Store Torv, 
Forhandlerske af hvide og kulørte Broderier, fine Parfumer, kost- 
bart Nips o. s. V. 

Alle de Breve, der kom Fader ihænde nede fra Flensborg, 
bar et saadant Fortvivlelsens Præg, at det maatte gaa Enhver til 
Hjærte. Den Trusel, som Wrangel havde udstedt mod Jyllands 
Befolkning, blev nu for Alvor gennemført mod Slesvigerne. Som 
sædvanligt undlod Fader med Overlæg at besvare Brevene ; men for 
hvert, han modtog, blev ønsket om at komme derned og selv se 
paa Forholdene mere og mere levende. Det gjorde ham ogsaa 
ondt for hans Søster Caroline, der ydermere havde haft den Sorg 
at miste sit ældste Barn, hendes eneste Datter. 

Moder turde hverken raade fra eller til, men foreslog Fader, 
hvis han vilde derned, da at tage mig med, idet hun, som hun 
plejede, i min Tilstedeværelse saa et Palliativ, der kunde tjene til 
Beskyttelse for ham. Nedenstaaende Brev slog Hovedet paa Sømmet 
med Hensyn til vor Rejse. 

„Haderslev d. 20. Febr. 1849. 

Højstærede Hr. Justitsraad! 

Skjøndt min Reise blev noget opholdt ved, at en af mine 
Heste fik det Indfald at dø paa Reisen, saa kom jeg dog saa 
betids hertil, at jeg har kunnet gøre en Vandring til Byen før 
Postens Afgang. 

Resultatet af mine Forskninger er, at Brevpostgangen ikke 
er standset, og at den personlige Sikkerhed er aldeles uforstyrret, 
saa De med fuldkommen Rolighed kan reise hertil eller til Flens- 
borg, som De selv ønsker. 

Nogle Smaaoptøjer med Vinduesruder og deslige har været 
foranlediget ved Samkvem med ojBfentlige Fruentimmer og har 
intet at betyde. 

Spektakler kari der vel blive, hvis det, som det siges, er 
sandt, at der i næste Uge skal holdes Session, men dette er 
den fremmede Reisende i ethvert Tilfælde uvedkommende. 

Vil De derfor komme og medbringe Deres Datter, tror jeg, 
at De er ligesaa sikker som i Aarhus, og jeg skal søge at 
more hende, saa godt det staar i min Magt. 

Min Datter beder meget at hilse Deres Kone og Datter, 
hvorom ogsaa jeg beder, og hvem De ellers skulde træffe af 
Bekendte. 

Haabende snart at se Dem forbliver jeg Deres hengivne 

Simesen." 

Det viste sig imidlertid ikke at være til at stole paa hvad 
Postgangen angik. Det varede mindst 14 Dage, før Fader fik Brevet 
ihænde, men af Sted kom vi, og interessant var Rejsen, som gik 
over Skanderborg, Horsens, Vejle, Kolding og ned til Haderslev. 
Her blev jeg tilbage efter nøjere Overvejelse, idet Tilstandene havde 
forværret sig ikke saa lidt, siden Major Simesen havde afsendt sit 
Brev. Det gik mig nær til Hjærte, at jeg ikke kom med til Flensborg. 

Der blev stor Opstandelse i Byen, da det hurtigt rygtedes, at 
Fader var ankommen. Grundet paa sit tidligere Kendskab til For- 
retningsgangen i sit gamle Embede havde han forud kunnet be- 
regne, at hans Svoger, Kammerraad Kiihl, maatte være paa Rejse; 
thi lige saa gærne som han vilde se og tale med sin Søster lige 
saa nødigt vilde han træffe sammen med hendes Mand. 

Fader kom til Flensborg om Aftenen den 15. Marts, men mod- 
tog om Aftenen den 16. nedenstaaende Brev: 

„Sr. hochwohlgeboren 

dem Herren Justitsrath, Zollinspecteur Muller. 

Zu meinem Bedauern sehe ich mich Ew. Hochwohlgeboren 
zu ersuchen Flensburg vor Morgen Vormittag 10 Uhr zu ver- 
lassen, und sich nach Jiitland zuriick zu begeben. Ich darf 
einer zufålligen Mittheilung dariiber entgegensehen zu wenn 
Ew. Hochwohlgeboren Ihre Abreise festgesetzt haben. ^) 

Flensburg den 16. Mårz 1849. Krohn, 

Polizeimeister." 



^) Gengivelsen er korrekt. De sproglige Mangler findes alle i det originale Brev. 

Selvfølgelig forlod han hurtigst muligt Byen og rejste til Haders- 
lev for der at hente mig. For ikke at blive udsat for, at noget 
lignende skulde hændes her, rejste vi derfra efter knap en Times 
Ophold. Vi var tilbage i Aarhus den 19., hvor ingen uvedkom- 
mende havde Anelse om, at navnlig Fader men ogsaa jeg havde 
været borte fra Byen, og ikke heller fik d^t at vide. 

Den 20. Marts afmarscherede 7de Linje-Infanteribataillon, og 
den 22. drog 3dje Dragonregiment af Sted. Der hvilede i de paa- 
følgende Dage en forunderlig dyster Ro over Aarhus By, der yder- 
ligere forøgedes ved, at skønt det var det dejligste Vejr, da Regi- 
mentet drog af Sted, faldt det den næste Dag ind med Sne og 
Storm. 

Saa kom Langfredag. Tidlig paa Formiddagen var der — paa 
hvilken Maade véd jeg ikke — kommen Rygter til Byen om Træf- 
ningen ved Ekernførde Dagen i Forvejen, Skærtorsdag den 5. April. 
Paa denne Dag var der uafbrudt hørt svage men vedholdende Drøn 
af Kanoner. Om end man intet vidste med Sikkerhed Fredag 
Morgen, stimlede Folk sammen, urolige og skræmte. Ud paa Efter- 
middagen vidste i alt Fald Fader til Dels Besked, om end ikke om 
Ulykken i hele dens Omfang. Men alt som Efterretningerne ind- 
løb, jo mere fortvivlet blev Stemningen i Følelsen af, hvor magtes- 
løse vi i Virkeligheden var. 

Den 15. April indvarsledes af Betryggelseskomiteen til Møde 
paa Raadhuset, og her enedes man hurtigt om at sende 900 Rdl., 
som Komjteen havde i Behold, til Marineministeren som en Hjælp 
til de trængende Familjer, som ved Affæren i Ekernførde Havn 
havde mistet deres Forsørgere. 

I disse Sorgens Dage glemtes næsten Affæren den 3. April ved 
Adsbøl, og hvad der var forefaldet den 3., 4. og 5. April i Sunde- 
ved. Saa kom Kampen ved Kolding den 23. April, der vakte andre 
men lige saa yderliggaaende Betragtninger til Live, om hvad det 
skulde blive til. Saa kom Affæren ved Gudsø 5. og 7. Maj og 
ved Vejle 8. Maj, og fra dette øjeblik af samlede hele Opmærksom- 
heden sig om General Ryes Korps. 

Allerede den 11. Maj var Fjenden i fuld Marsch mod Horsens, 
hvorfor vore Forposter, der stod lidt neden for Horsens mod Syd, 
blev trukne tilbage for sammen med de øvrige Tropper at rykke 
Nord paa. De saarede og syge, der først havde ligget paa Laza- 
rettet i Vejle og senere i Horsens, sendtes til Aarhus for derfra at 

blive overført til Bogense. Iblandt disse blev Løjtnant Lohse af 
Jægerne, som var let saaret, og Løjtnant Poulsen af 6te Dragon- 
regiment, der sammen med Løjtnant Kiihnel havde ligget syg paa 
Lazarettet, indkvarterede hjemme hos os nede i Stueetagen. 

Paa dette Tidspunkt forlod en Mængde Familjer Aarhus, der- 
iblandt Oberst Høegh- Guldberg. Der herskede i flere Dage en 
formelig Panik nede ved Havnen, hvor. foruden Regeringens Damp- 
og Transportskibe ogsaa Dampskibet fra Kalundborg gik og kom, 
ligeledes Dampskibet ;,Iris", der blev ført af Kaptajn Raahauge, og 
som overfyldtes af Flygtninge, der stimlede sammen i Aarhus fra 
nær og Qærn for at komme bort. 

Ingen lod sig mere berolige af den Viden, at Fjendens Frem- 
rykken mod Horsens den 11. Maj havde indskrænket sig til en 
Rekognoscering, og at vore Tropper af den Aarsag ligesom Fjen- 
dens havde indtaget deres tidligere Stillinger. 

' I 1848 havde Skuffelsen været stor, fordi det ikke lykkedes at 
faa forhindret, at Baadene i Havnen (se Side 158) blev uskadelig- 
gjorte ved Fjendens Ankomst. I Haab om at undgaa en Gentagelse 
havde man i Vinterens Løb ikke forsømt at beklage sig for de 
tilstedeværende militære Myndigheder over den formentlige Uret, 
der var overgaaet Byen. Ej heller forsømte man ved given Lejlig- 
hed at kritisere Fader lovlig stærkt. Ihvorvel Fader lo deraf, tog 
han sig det alligevel nær, at man om ham, der saa at sige sled i 
det Dag og Nat, kunde tro, at Drivfederen til hans Færden kun var 
det skæreste Magtbegær og Forfængelighed. Han havde forlængst 
opgivet at faa fastslaaet, at hans Stilling som Toldinspektør paa- 
Jagde ham Varetagelse af flere forskellige Hverv, som han ikke 
kunde slippe bort fra. Han var blandt andet — som det hed sig — 
i„født" Mejdlem at Sundhedskommissionen, af Karantænevæsenet og 
Havnevæsenet. Hans Hjælp eller Sken kunde paakaldes ved Ind- 
kaldelse og Udskrivning af Søfolk. Den, der med en god Vilje 
vilde sætte sig ind i Faders Forhold, kunde derfor godt se, at han 
ikke altid kunde overkomme alt det, der strømmede ind paa ham, 
men ogsaa, at det dog var ham umuligt at trække sig ud af mangen 
en Situation, selv om den var ham højst ubehagelig. Hans Fædre- 
landskæriighed og hans Energi gjorde ham til den Gennembruds- 
mand, som Aarhus den Gang højligen trængte til at have i sin 
Midte just nu, hvor Frihedens Sæd skulde bringes i Lade. Men 
Faders Temperament foraarsagede, at han ofte blev ilter og sar- 

kastisk og til Tider, som tidligere antydet, vanskelig at omgaas, 
thi han var selvfølgelig ingen Engel. 

Da Udskrivningschefen Kaptajn Kjerulff paa Grund af Hel- 
bredshensyn havde begæret Tilladelse til at rejse bort i nogen Tid, 
var Fader let forstaaeligt bleven beordret til at sørge for hans Em- 
bedes Varetagelse. Af den Grund blev et saalydende Brev fra Amt- 
mand Graah tilstillet Fader : 

„Da det er mig bekjendt, at Hr. Justitsraaden ved Hr. Kapi- 
tain Kjerulffs Afreise har overtaget Tilsynet med de herværende 
Fartøiers Bortsendeise og Sænkning i Anledning af de Qendt- 
lige Troppers Fremrykning, saa undlader jeg ikke tjenstligen 
at fremsende vedlagte Skrivelse med Bilag fra Magistraten heri 
Staden, idet jeg tilføier, at der fra Stiftsamtets Side Intet findes 
at erindre imod, at Fiskerbaade og Joller henligge uden at 
sænkes eller bortsendes, naar det iagttages, at de større Far- 
tøier betimeligen komme bort fra Rheden, saaledes at Fjenden 
ikke i Vindstille ved Hjælp af Baadene skulde bemægtige sig 
disse. 

Aarhus Stiftamthuus den 15. Maj 1849. 

Graah." 

Dette Brev var vedlagt en Skrivelse dateret 14. Maj, som 
Borgerrepræsentationen havde sendt til Magistraten, og som derfra 
den 15. Maj var videresendt til Stiftamtet: 

„Ved Fjendens Nærmelse forrige Aar bleve alle Pramme 
og Baade inclusive de mindste Fiskerjoller nedsænkede i og 
udenfor Havnen. Denne Foranstaltning viste sig da at være 
aldeles hensigtsløs, idet Fjenden, uagtet den ingen Nytte kunde 
have deraf, øjeblikkelig tog saa mange, som de ønskede. 

Nu gjøres der atter Mine til den samme Nedsænkning, 
men dersom alle Fiskerjollerne, hvoraf her i Byen vel er en 
6, 8 højst 10 Stk., vil en stor Del Mennesker blive brødløse 
og urolige, og Byens Indvaanere vil komme til at savne fersk 
Fisk. 

Da Borgerrepræsentationen som anført anseer en saadan 
Nedsænkning af Fiskerjoller for uhensigtsmæssig, tillader den 
sig at henlede Magistratens Opmærksomhed herpaa for, om 
Magistraten var af samme Mening, den da vilde indgaa til 

vedkommende civile eller militaire Authoriteter, fra hvem Be- 
falingen desangaaende er udgaaet, med Forestilling herimod. 

Borgerrepræsentationen i Aarhuus d. 14. Maj 1849. 
A, Herskind. Carl Bentzen. A. Preis. A. Grarup. 
C. Langballe. W. Kiørboe. S. Jensen." 

Fader fik denne Skrivelse ledsaget af ned^nstaaende Bemærk- 
ninger, underskrevne af Magistratens Formand, Borgermester Hertz 
og tiltraadte af Politimester, Raadmand Nielsen: 

„Ved allerærbødigst at fremsende hoslagte Skrivelse fra 
Borgerrepræsentationen, betræffende den til Politiet udstedte 
Ordre om Baades Nedsænkning, undlader Magistraten ikke 
(idet den maa tiltræde de af Repræsentationen anførte Grunde 
uden at kunne indse nogen særdeles Fare eller Ulempe ved at 
lade Fiskerbaade og Joller henligge ved det aabne Hav, hvor- 
imod Sænkningen blot vil berøve de ikke faa Fiskerfamiljer 
deres højst nødtørftige daglige Udkomme) — paa det Varmeste 
at anbefale Sagen til Stiftsamtets højgunstige Omsorg, hvortil 
der findes saa meget mere Anledning, som der vel desværre, 
selv om Sænkningen udføres, vist vil findes tjenstagtige Per- 
soner nok, der ville røbe, hvor Nedsænkningen er skeet, og 
saaledes sætte Fjenden i Stand til atter at opfiske Baadene, 
dersom de virkelig havde Brug for samme. 

Aarhus den 15. Maj 1849. tt .. « 

•' Hertz." 

„Jeg er i det Hele af samme Mening som Borgerrepræsen- 
tationen, naar der ikke ved Fjendens Ankomst henligge Skibe 
paa Rheden, men i saa Fald og i Tilfælde af Vindstille vil 
Fjenden véd at bemande flere Baade let kunne entre og be- 
mægtige sig Skibene, som under saadanne Omstændigheder 
ikke vil være istand til at komme bort. Min Mening var der- 
efter^ at ingen Skibe bør blive liggende paa Rheden, naar 
Fjenden komrner, eller og, hvis dette ikke karl undgaaes, at 
Baadene maa bort eller sænkes. 

Datum ut supra. Nielsen, 

Byfoged.« 

Fader var meget ærgerlig over alt d^tte. Forretningsgangen 
i denne Sag medfiørte som Svar paa Faders Skrivelser Éarst og 
fremmest en Skrivelse, dateret 19. Maj, fra Kommandantskabet i 
Aarhus, ligeledes en fra Kommandantskabet paa Helgenæs af 20. Maj\ 
og yderligere en fra Nørrejyllands Generalkommando, dateret 19. Maj. 
Som Toppen paa Kransekagen maa vel nedenstaaende Brev be- 
tragtes : 

„Orlogskutteren Neptun, den 24. Maj 1849. 

Da jeg anseer det for en absolut Nødvendighed, til Sikker- 
hed for de Ladninger, som ere eller kunne komme her paa 
Rheden, at alle Baade og Fartøier, som ikke kunne sendes til 
Søes, forinden Fjendens Ankomst, blive gjorte uskadelige ved 
at sænkes eller brydes en Planke ud af Samme, undlader jeg 
ikke herved, som Chef for Stationen her paa Bugten, at an- 
mode Dem at foranstalte det fornødne ufortøvet, da det er paa 
høje Tid, og jeg ikke kan binde mig til stedse at ligge fast 
her for at forsvare Skibene, da Omstændighederne kunne fordre 
min Nærværelse andensteds. 

Ærbødigst 

Gandil. 
S. T. 

Herr Justitsraad, Toldinspecteur Muller, 

Ridder af Dannebroge p. p." 



Pinsedagene faldt i 1849 paa den 27. og 28. Maj. 

Allerede den 25. stod Fjendens Forposter Syd, vore derimod 
Nord for Marselisborg. Man havde i Hovedkvarteret været for- 
beredt paa, at Fjenden vilde benytte en af Helligdagene til at be- 
sætte Aarhus, da Erfaringer viste, at det faldt i hans Smag at an- 
vende en Højtidsdag til Paabegyndelsen af sine Planer. Denne 
Gang slog Beregningen dog ikke til, thi 2den Pinsedag forløb rolig. 
Den 29. om Morgenen satte han sig derimod i Bevægelse. Ikke 
saa snart var denne Kendsgæming fastslaaet, fiør vore Tropper trak 
ud af Aarhus og tog Stilling Nord for Byen. Fader var meget 
optaget af, at Oriogsdampskibet „Hertha", ført af Kaptajnløjtnant 

Sommer og beordret til sammen med to Kanonchalupper at tage 
Station ved Aarhus, endnu ikke havde vist sig. Kutteren „Neptun", 
der som bekendt allerede forud havde Station paa Bugten, var taget 
en lille Sviptur over ad Mols til. 

Saaledes stod det til henad Kl. 12 om Formiddagen, da gamle 
Mortensen kom styrtende for at bringe det Bud fra Fader, at nu 
kom Dampskibet sejlende Sønder fra. I samme Nu lød der ogsaa 
Skud ude fra Søen. Det var „Hertha", der i Forbisejlingen sendte 
Fjendens fremrykkende Rekognosceringskorps nogle . Granater, som 
desværre ikke ramte, men dog belærte ham om nu at tage sig i Agt. 

„Hør! Hør!" raabte gamle Mortensen og holdt Haanden bag 
sit ikke døve Øre, „nu gaar det løs. Godt, at det dog er respek- 
table Folk, vi nu spilder vort Krudt paa, i Stedet for det Rakkerpak 
i Fjor!" — Gamle Mortensen var stadig Budbringer for Fader, 
naar han ikke selv kunde komme. — 

Det preussiske Korps, der kort efter rykkede ind i Byen, be- 
stod af 400 — 500 Mand, dels Husarer, dels Infanterister. 

Jeg husker ikke stort af, hvad der foregik i Aarhus den 29. 
Maj, men man var saa temmelig sikker paa, at Fjenden næppe for 
Alvor vilde vove sin Pels paa noget Angreb. Al den Viden, som 
kunde gøre ham usikker og derved forhindre, at han for Alvor fik 
Lejlighed til at gennemskue vore Planer, den fik han prompte af- 
leveret, og som Regel gik han ogsaa i Tøjet. Men jeg husker, at 
da en Deling Husarer red opad Mejlgade mod Nord, var der iblandt 
dem en pur ung Trompeter paa en meget smuk Hest, som han 
tumlede med Færdighed paa samme Tid, som han sendte Finger- 
kys og Nik op til Vinduerne, selv om der Ingen stod der. 

Da der ud paa Eftermiddagen rykkede en Eskadron af vore 
Dragoner fremad mod Byen, trak Fjenden sig skyndsomst tilbage 
og ud af Byen. Dette Tilbagetog kom saa pludseligt, at den unge 
Trompeter, som stadig paa egen Haand red omkring i Gaderne, 
ik*ke opdagede, hvad der gik for sig, før det var for silde, hvorfor 
han forvildet gav sig til i fuldt Firspring at ride Gade op og Gade 
ned for ogsaa at slippe bort. En af vore Dragoner, som fik Kig 
paa ham, satte efter ham i fuld Karriere. Atter og atter kom 
Trompeteren i susende Fart ned ad Mejlgade, stadig efterfulgt af 
Dragonen; men sidste Gang varede det ikke længe, før de begge 
paa deres sveddryppende Heste kom ridende Side om Side, Dragonen 
holdende i højre Haand sit Skydevaaben, med venstre de to Hestes 

Tømmer. Det skyldtes den gamle Madam Kloppenborg fra Flens- 
borg, at Forfølgelsen fik Ende uderi Blodsudgydelse, idet hun resolut 
besørgede Studsgades Port lukket, saa at Trompeteren ikke kunde 
slippe ud af Byen ad den Kant mere, men maatte vende om og 
blev indhentet af Dragonen. 

Maaske knap en Time efter indtog vore Forposter atter deres 
gamle Stilling Syd for Byen, der altsaa nu paa ny var besat af 
vore Tropper. 

Det blev sent, før Fader kom hjem om Aftenen. Hele Huset 
var gaaet til Ro, kun jeg var oppe. Efter at Fader havde hørt, 
hvordan Moder, der ikke var helt rask, havde det, spurgte han 
pludselig: „Naa, hvad siger du saa til Hummerne?" 

„Hvad for Hummer?" 

„Dem, jeg lod bringe hjem; de var for Resten bestemt til 
Hotel Royal". 

„Jeg har ingen Hummer set og tror heller ikke, der er kommet 
nogle". 

„Hvad behager? Jeg vil da ikke haabe, at de alligevel er bleven 
bragt op paa Hotellet; jeg har indbudt Kaptajn Sommer til at spise 
Frokost hos os i Morgen Klokken 12. Er du sikker paa, at de 
ikke staar i Køkkenet? Kom lad os se ad". 

Men der var ingen Hummer at opdage, hverken her eller der. 

„Maaske de er bragt ned i Vaskehuset", bemærkede jeg. 

„Lad os se ad", svarede Fader højligen interesseret. Neden 
for Trappen og uden for Vaskehuset, hvis Dør stod aaben, mødte 
vi en uhyre Hummer, der baglæns var i Færd med at begive sig 
paa Vandring. En anden laa ude i Gaarden paa Ryggen og 
kæmpede med udspilede Kløer og smældende Hale for at komme 
paa ret Køl. En tredje laa i Rendestenen neden for Vasketuden, 
og en Qerde arbejdede paa det kraftigste paa at naa Haven. Vi 
brast i Latter. Til sidst fik vi dog alle Dyrene fangede — der var 
7 i Tal — og anbragt i Kurven, som de var komne i, hvorefter 
denne henstilledes ombunden med Klædesnoren, der laa paa Vaske- 
bordet. 

Den 30. Maj forløb rolig. Jeg erindrer ikke, hvem der for- 
uden Kaptajn Sommer var med til at spise Hummerne, derimod 
husker jeg, at Moder hen paa Eftermiddagen sendte Bud til Fru 
Robertson og spurgte, om hun vilde køre ud med hende, og lod 
ogsaa gaa Bud hen til Tobaksfabrikant Grarups for at spørge, om 

lille Marie og hendes Søster Louise havde Lyst til at være med 
paa Køreturen. 

Vi kørte til Riis Skov, men jeg tror ganske sikkert, at Vogn- 
mand Dyhr, der selv var Kusk, maatte forevise en Passerseddel. 
Da vi var komne ind i Skoven, bad vi Unge om Tilladelse til at 
gaa ned til Salonen. Der saa vi den tyske Trompeter sidde oppe 
i en Gynge i Haven med en lille Felthue paa Snur og Cigar i 
Munden, omgiven af en Kreds af vore Soldater, der morede sig 
over hans Spillopmagerier og Mundtøj; thi han var fnysende vred 
over at være taget til Fange. 

Klokken henad 9 om Formiddagen den 31. Maj viste Fjenden, 
der atter havde indtaget sin gamle Stillling Syd for Marselisborg, 
sig og søgte ved at trænge frem at komme til at omgaa Oberst- 
løjtnant Mullers Korps paa venstre Flanke. Heldigvis var begge 
Kanonchalupperne, den ene ført af kongelig Skuespiller, Løjtnant 
Vilhelm Holst, den anden af Løjtnant Munk, Aftenen i Forvejen 
Kl. 11 ankomne paa Bugten. Imidlertid engagerede Oberstløjtnant 
Mullers Korps selv Fjenden, hvorefter vore Tropper trak sig ind i 
og ud gennem Aarhus til Riis Skov, hvor vi havde Kavalleri- og 
Infanteri-Forposter ude. Fjenden fulgte efter og rykkede ind i Byen 
med en Styrke af henved 6000 Mand. Forinden Indmarschen 
havde Fjenden ikke saa lidt Besvær med at faa saavel Fredriks- 
som Mindeport aabnede; de var begge blevne forsvarligt lukkede, 
og Portfløjene maatte løftes af deres Hængsler. Ligeledes var alle 
Broer, særlig Frederiksbro og Broen ved Mindegade, ganske ander- 
ledes forsvarligt barrikaderede end den 29. Det tog ogsaa lang Tid 
for Fjenden at faa dem ryddede, hvorfor han heller ikke undlod 
med dragen Sabel at tvinge de af Byens Folk, han kunde faa fat 
paa, til at hjælpe sig. Kaptajn Sommer havde Dagen i Forvejen 
hjemme hos os udtalt sin Harme over, at selve Politiet ikke kunde 
begribe, at det burde forhindre, at Civilister stimlede sammen for 
paa nært Hold at se Fjenden efter i Sømmene. Denne Mangel 
paa Omtanke havde nemlig været Foranledningen til, at han Dagen 
forud, den 29. Maj, havde maattet lade „Hertha" holde inde med 
Skydningen, da han ikke turde paatage sig det Ansvar, samtidig 
med at han ramte Fjenden, ogsaa at ramme Byens Beboere, der 
stimlede sammen paa Steder, hvor de intet havde at gøre. 

Vinden bar fra Land, af hvilken Grund vi hjemme ikke havde 
hørt noget til Skydningen ude fra Søen. Fader havde selvfølgelig 

forbudt sine Sønner at begive sig ud paa Opdagelse, og derfor 
vidste vi intet om, hvad der foregik, inden han kom hjem. Medens 
vi sad ved Middagsbordet, kom Toldbetjent Pfeiffer ilende med 
den Efterretning, at nogle af vore Dragoner var blevne engagerede 
med de preussiske Husarer uden for Byen ad Harlev til tæt ved 
Galgebakken. I samme Nu hørtes galloperende Heste nede paa 
Gaden. Det var preussiske Husarer, der som vilde fore ned ad 
Gaden for at flygte ud af Byen, 

„Unsere ganze Cavallerie ist gesprengt! Der Feind umcirkelt 
die Stadt, es ist aus mit uns", raabte en Husar, idet han for forbi 
nogle preussiske Infanterister, der stod og saa aldeles forfjamskede 
ud, men nu gave sig til at løbe. Ude fra Søen hørtes nu tydeligt 
Kanonernes uafbrudte Skyden. Sammenhængen var, at Fjenden 
ved Ettiden havde sendt en Deling Husarer og Infanteri fra Aar- 
hus op Nord efter. Ikke saa snart opdagedes dette fra „Hertha", 
førend Skibet med de to Kanonchalupper paa Slæb ogsaa gik Nord 
paa og tog Stade paa tværs af vor Blænkerkæde ude i Kanten af 
Riis Skov. Paa samme Tid rykkede Løjtnant Cetti af 3dje Dragon- 
regiment ledsaget af 14 Dragoner og en halv Eskadron af 6te 
Dragonregiment under Ritmester Barths Kommando Fjenden i Møde. 

Udfaldet blev den noksom bekendte Kavallerifægtning ved 
Aarhus den 31. Maj. Hvilken Fryd, da Dannebrog Kl. 4V2 paany 
vajede ude ved Havnen og Skibsbroen. Allerede selv samme Aften 
blev der fortalt hjemme hos os, hvor flere af vore Landofficerer 
sammen med Løjtnant Wilde, der var Næstkommanderende paa 
„Hertha", og Skibslægen, Doktor Silfverberg, havde givet Møde, om 
en Enekamp, som Ritmester Barth havde haft med to Husarofficerer 
og en Menig. Barth var kommen noget afsides, hvilket de to fjendt- 
lige Officerer opdagede og troede at kunne tage sig til Indtægt. 
De for derfor ind paa ham sammen med en Menig, men Barth 
vidste at forsvare sig saaledes, at deres Hug blev magtesløse. 
Utaalmodig greb den ene Officer sin Pistol og svingede sin Hest 
rundt for at komme Barth til Livs bagfra for at strække ham til 
Jorden ved et Skud. Denne Manøvre bemærkedes af en af Barths 
Korporaler, der i det øjeblik. Officeren vilde til at skyde, drev 
sin Hest ind imellem ham og Barth, idet han i samme Nu ned- 
sablede Husarofficeren med et Hug over Ansigtet, der gjorde, at 
han styrtede af Hesten. Hans Kammerat efterfulgt af den Menige 
tog Flugten. 

Ogsaa Ritmester Bramhelft, der styrtede med sin Hest, blev 
saaret, idet de preussiske Husarer benyttede Lejligheden til at kaste 
sig over ham; men de bleve tagne til Fange. 

Det var sørgeligt at se de saarede Husarer blive ført igennem 
Byen. Iblandt de saarede og fangne Officerer var Prinsen af 
Salm-Salm. En ung Officer von Bardersleben, som faldt, blev 
nogle Dage efter, 4. Juni, jordfæstet ovre paa Helgenæs med al 
militær Honnør sammen med en Trompeter Frøhlich ved 6te Dragon- 
regiment, der ogsaa var falden 31. Maj. 

Ikke saa snart var Fjenden borte fra Aarhus, før vore Tropper 
ligesom forrige Gang atter rykkede ind i Byen, hvor de hilstes 
med Jubel, Flag og Blomster, medens vore Forposter paany indtog 
deres gamle Stilling Syd for Byen men Nord for Marselisborg. 

Hvor længe disse Forhold vilde have deres Forbliven, var ikke 
godt at vide. Men derom talte man ikke; man søgte tvært imod 
at se alt fra den lyseste Side og at more sig paa bedste Maade, 
og stort andet var der heller ikke at gøre. 

Til den 6. Juni blev der berammet en festlig Sammenkomst 
ude i Riis Skov til Ære for vore Tropper. Indbudne var Officerer 
af alle Charger, Underbefalingsmænd som og Menige af de i Byen og 
Omegn indkvarterede Tropper; ligeledes Besætningen fra „Hertha", 
Kutteren „Neptun" og de to Kanonbaade, der stadig laa stationerede 
ude paa Bugten. Mødestedet var berammet til at være paa Plænen 
midt i Skoven, dér hvor Skovfoged Knudsens Hus laa, og hvor de 
gode Aarhusianere plejede at drage hen og at slaa sig til Ro for 
at drikke Te. Saafremt det da lykkedes at faa Madam Knudsen 
til at udlevere „Vand paa Maskine", om hvilken Vare der stadig 
var stor Efterspørgsel. 

Alt fra Morgenstunden af havde det været en vidunderlig skøn 
Dag. Himlen hvælvede sig klar og sollys over Skovens gamle, 
krogede Ege og de spredte, prægtige Bøgetræer. Der var friskt 
inde i Skoven. Hist og her sneg Solstraaler sig ned mellem Træernes 
Blade og strejfede hen over Skovbundens ejendommelige Vegetation 
med de mange Løgplanter. 

De store Dannebrogsflag, som omgav de pyntelige Taler- 
stole, lyste i Solskinnet og sendte, svagt viftende, de hidstrømmende 
Gæster et „Velkommen". 

Sang og Musik vekslede med begejstrede Taler, der efterfulgtes 
af lige saa opildnede Hurraraab. Jeg véd, at der lever den Dag 

E. Fibiger: Tidsbilleder. 1 4 

i Dag ikke faa Aarhusianere , som mindes hin Eftermiddag ude i 
Riis Skov i Juni 1849. Selv kan jeg tydeligt se Fader staa paa 
Talerstolen og slutte sin Tale for Kongen med de gamle, folkelige 
Ord — som jeg den Gang hørte for første Gang : „For Lov og Ret, 
for Konge og Folk!" 

Ustandseligt vedblev Jublen, men lige saa vældige og ved- 
holdende var Hurraerne, der hilste en gammel Ulk, som efter at 
have indhentet Tilladelse hos den Højstkommanderende om at 
maatte tale, sprang op paa et Bord og begyndte saalydende: „Med 
Forlov, jeg er ikke ellersens saadant just skaaret for Tungebaandet, 
men jeg mener dog, at det var saa rart, om det blev sagt, at vi 
fra Nyboder, vi har til Skik at sige: „Naa, blot ingen Slinger i 
Valsen, for det duer ikke mellem Brødre o. s. v."". Støt og frejdigt 
vedblev han, indtil han havde faaet lettet sit Hjerte og sagt, hvad 
han fandt at være i sin Orden, at der blev sagt. — Saa satte han 
med et Spring ned af Bordet, og med et Smil over hele sit kække 
og solbrændte Ansigt, med sin blanke Hat siddende nede i Nakken, 
banede han sig hurtig Vej for at komme bort fra de mange, der 
stimlede sammen for at trykke hans Haand, hvorefter han forsvandt 
mellem Kammeraterne. 

Da Solen var nede, samledes den finere Portion af danselystne 
Tilstedeværende og drog ned til „Salonen", det Traktørsted, der 
nu kaldes „Pavillonen". 

Pludselig opdagede jeg Købmand Lihme, som boede lidt længere 
nede paa Mejlgade end vi, staaende midt paa Gulvet og seende 
sig om, og da han opdagede Moder, skyndte han sig hen til hende 
og fra hende over til mig. 

„Jeg skulde bede, om Frøkenen straks vilde komme udenfor 
til Deres Fader", sagde han. 

„Hvor er han?" 

„Jeg har lovet Justitsraaden at ledsage Frøkenen; men det 
haster svært", skyndte han sig at tilføje. 

Der var næsten mørkt inde under Skovens Træer, men da vi 
fulgte Vejen til højre ad Vejlby Krat til, naaede vi hurtig den lille 
aabne Plads ude paa selve Brinken, som skraanede ned ad mod 
Strandbredden. Inden vi kom saa langt, havde vi inde i Krattet 
passeret en høj, militær paaklædt Mand, der stod mellem to op- 
sadlede Heste, hvis Tømmer han holdt, medens en tredje Hest stod 
bunden ved et Træ; men yderst ude paa Brinken stod Fader ved 

Siden af en Officer, der bar en let Kappe over sin Uniform og holdt 
en Kikkert for øjnene. Jeg skyndte mig hen til Fader, medens 
Købmand Lihme diskret holdt sig tilbage. 

„Naa, der er du jo", sagde Fader, og da Officeren i det 
samme tog Kikkerten fra øjnene, vendte sig om og hilste, kendte 
jeg ham i samme Nu, kendte ham paa hans Portræt, kendte ham, 
der ofte var reden forbi vore Vinduer og havde hilst paa Moder. 

Jeg var kun 16 Aar, noget genert og ikke meget veltalende, 
jeg lod mig nøje med at tage den Haand, han rakte ud imod mig, 
men uden at svare stort mere end hvad god Opdragelse bød som 
Gensvar paa hans venlige Ord. 

„Skynd dig saa tilbage", sagde Fader pludselig, „nu har du 
jo faaet dit ønske opfyldt: at tale med General Rye; men du maa 
ikke tale til nogen om dette Møde". 

Efter endnu en Gang at have kastet et langt Blik ud over 
Havet, der laa blankt og stille, medens dets lette Bølger skyndte 
sig op mod Strandbredden, tyst smaasnakkende indbyrdes, saå jeg 
over til Molsland, som fremtonede sig ude paa Horisonten, og lidt 
længere borte til Helgenæs Vig, og saa nejede jeg for Generalen og 
bød ham Farvel. Jeg var kun gaaet nogle faa Skridt, da jeg uvil- 
kaarligt standsede og saå mig tilbage, og der stod han og svang 
sin Hue til Farvel. 

Da vi Kl. 2 om Morgenen kørte tilbage langs Stranden og ind 
til Byen, sagde Fader, at General Rye, der for øjeblikket havde 
sit Hovedkvarter ude paa Skjering-Munkegaard, i al Hemmelighed 
havde forladt dette for selv at træffe nærmere Aftale om forskelligt, 
der laa ham paa Sinde, og at han havde været ledsaget paa denne 
sin Udflugt af Kaptajn Charles Beck af Generalstaben samt en 
Ordonnans. 

Paa Hjemturen meddelte Fader os, at Kammerherre Levetzau 
var død Dagen i Forvejen, 6. Juni. 

En Middag, hvor der atter var flere til Stede hjemme hos os, 
udbad Kaptajnløjtnant Sommer sig Tilladelse til i Anledning af min 
17aarige Fødselsdag den 17. Juli at maatte arrangere et Bal om 
Bord i „Hertha". 

Fader takkede paa mine Vegne, men tilføjede, at til den Tid 
vilde Aarhus være besat af Fjenden. 

„Nej, nej", blev der raabt. 

„Skal vi vædde?" spurgte Fader. 

14* 

Kaptajnløjtnanten slog paa sit Glas, rejste sig og bad os alle 
nøje lægge Mærke til hans Ord: 

„Saafremt*', sagde han, „at saadant skulde være Tilfældet, saa 
kommer „Hertha" præcis Kl. 12 med Stander, Flag og Vimpler og 
Kanonchaluppeme paa Slæb passerende forbi saa nær Havnemolen 
som gørligt for at bringe vore Lykønskninger", — 

Seks Dage efter, den 21. Juni om Morgenen, rykkede Fjenden 
paany frem, men denne Gang ind i Byen Vester fra, ad Veje, der 
ikke var synlige fra Søen, hvorfor der fra „Hertha" kun sendtes 
en eneste Granat ind over Land. Klokken 9^/3 stod Fjenden inden 
for Aarhus Porte. Vore Tropper havde straks, efter at Meldingen 
om Fjendens Fremrykken viste sig at være korrekt, forladt Byen 
og var gaaet Nord paa, men havde udstillet Forposter ved Riis 
Skov. Fjenden sendte ufortøvet et Rekognosceringskorps ud af 
Byen, saavel mod Nord som Nordvest. Ikke saa snart opdagede 
Kaptajn Sommer, hvad det var, der foregik, før han med Kanon- 
chalupperne paa Slæb ilede op under Riis Skov og derfra sendte 
den fjendtlige Afdeling en saadan Regn af Granater, at denne skynd- 
somst vendte om og ilede tilbage til Byen, hvorefter han lod sig 
nøje med at udstille Poster mod Nord og Nordvest, 

Om Eftermiddagen saas en Jolle forlade Havnen for at bringe 
en Parlamentair ud til „Hertha". Denne havde at overbringe Kaptajn- 
løjtnant Sommer en Skrivelse; men inden Jollen var kommen halv- 
vejs, sattes der fra „Hertha" en Chalup i Vandet. Den Næst- 
kommanderende om Bord i Orlogsdamperen, Premierløjtnant Wilde, 
tog Plads i Chaluppen, der roede Parlamentairen i Møde. Efter af 
ham at have modtaget den Skrivelse, han skulde overbringe Kap- 
tajn Sommer, roede Wilde tilbage til „Hertha" og den preussiske 
Officer tilbage til Aarhus. 

Det varede ikke længe, før Løjtnant Wilde atter saas at støde 
fra Borde, hvorefter Chaluppen roedes ind til den søndre Havne- 
mole, hvor der stod en Mængde højere preussiske Officerer, der 
med spændt Opmærksomhed iagttog, hvad der foregik. Til en af 
de Herrer afleverede Løjtnant Wilde sin Chefs skrevne Svar paa 
Skrivelsen, han havde modtaget og overbragt ham. 

Samtidig med, at Wilde paany forlod „Hertha", saas Kutteren 
„Neptun" at lette og staa ad Kaløvig til. Kaptajn Sommer havde 
beordret dens Chef til saa hurtigt som muligt at se at komme i 

Rapport med Hovedkvarteret og sørge for, at General Rye uden 
Ophold fik Kopi i Hænde af den førte Brevveksling. 

Kun nogle faa Timer efter at Fjenden havde besat Byen, fik 
vi hjemme hos os for første Gang fjendtlig Indkvartering. Den be- 
stod af en ældre Stabslæge samt 3 Officerer, hvoraf de 2 gjorde 
Tjeneste i Generalkommandoen. De blev alle 4 indkvarterede i 
Stueetagen, medens deres Oppassere og Heste blev anbragte i Side- 
bygningen, hvor der var Stald til 4 Heste. 

Den 21. Juni havde selvfølgelig været en besværlig paa Be- 
givenheder og Indtryk rig Dag, hvorfor Moder havde beordret, at 
alle saa tidligt som muligt skulde begive sig til Ro. Selv sad hun 
sammen med mig inde i Dagligstuen og ventede paa Faders Hjem- 
komst. Regnen skyllede ned, og nogen anden Støj hørtes ikke i 
øjeblikket. Døren ind til Spisestuen, der havde Udgang til Entréen, 
var mod Sædvane lukket. 

Saa blev der pludselig banket, først svagt, saa lidt stærkere 
paa Døren. „Hvem kan det være?" spurgte Moder og lyttede, 
men tilføjede saa beroliget: „Det er vist Stabslægens Oppasser; 
Stine har naturligvis glemt at sætte den Mælk, han bad om, ned 
i Gangvinduet. 

„Hierein!" raabte hun og gjorde Mine til at rejse sig. 

„Se, se!" sagde paa Dansk en i en Slags Kittel klædt Person, 
der havde aabnet Døren og forsigtigt lukkede den efter sig. „Se, 
se!" gentog han og tilføjede: „her tales allerede Tysk og ikke 
Dansk" og tog sin Kabus af, og nu kom Løjtnant Wildes leende 
Ansigt til Syne. 

Moder sprang op og saå forskrækket paa ham. „Hvad tænker 
De paa, Hr. Løjtnant", udbrød hun. 

„Det er ikke for intet, at jeg kaldes Danmarks Vovehals. Vær 
kun ganske rolig, Fru Justitsraadinde, der er ingen Fare paa Færde", 
svarede han og tilføjede „for Resten staar der en anden udenfor i 
Entréen, der ogsaa gerne vil hilse paa Damerne, men han er saa 
forbandet vaad, at han ikke har Mod til at vise sig". Medens han 
talte, aabnede han atter Døren, hvorefter Doktor Silfverberg — 
Skibslægen paa „Hertha" — viste sig i en lignende Paaklædning 
som Wilde og lige saa ukendelig som denne. 

Jeg har ikke mere at fortælle i Anledning af dette uventede 
Besøg, end hvad jeg nu har fortalt, kun at de Herrer efter at have 

afleveret et Brev til Fader fra Kaptajn Sommer, slap ubemærket 
bort og om Bord. 

Den til Kaptajn Sommer fra Fjenden sendte Skrivelse lød saa- 
ledes: 

„Von Seiten der preussischen Division wird dem Herrn ' 

Kapitainlieutenant Sommer hiermit eroffnet, dass die Stadt Aar- 
hus von preussischen Truppen besetzt ist und bleibt. Ein An- 
griff auf die Stadt von Seiten dånischer Truppen oder eine 
Beschiessung der in der Stadt und bei der Stadt aufgestellten 
preussischen Truppen wiirde das Divisionscommando zwingen 
eine Batterie am Hafen aufzufahren um das Feuer zu erwidern 
und im Notfall die Stadt mit Granaten zu bewerfen. 

Das Divisionscommando giebt sich die Hoffnung hin, das 
ein so zweckloses Feuer nicht weiter fortgesetzt werden wird, 
und so die Stadt ebenso wie die anderen von preussischen 
Truppen besetzten Stådte geschont werden kann. 

Aarhus 21. Juni 1849. 

Von Seiten der Divisions Commando 
A. von Etzel, 

Major und Chef vom Generalstab." 

Herpaa svarede Kaptajnløjtnant Sommer saalydende: 

„Ein Schreiben von Seiten der preussischen Division håbe 
ich die Ehre gehabt zu empfangen um 2^/^ Uhr Nachmittag. 
Im Falle dass die preussischen Truppen die Stellung behalten, 
die sie um der Kiiste zu beobachten in diesem Augenblick 
haben, und keinen Schritt weiter gegen Norden vorriicken, 
werde ich keinen Schuss thun, bis Antwort von dem komman- 
dierenden General Rye wieder zuriick kommt. Dieses von 
Seiten der See force. 

Falls die dånischen Truppen in der Zwischenzeit awan- 
cieren, werde ich pflichtgemåss unterstiitzen." 

Mindst to Gange til aflagde Løjtnant Wilde og Doktor Silfver- 
berg Besøg paany og slap hver Gang godt fra Vovestykket, men 
næppe saa absolut ubemærket, som de selv troede. 

Naar der fra preussisk Side fingeredes Uvidenhed herom, laa 
det vist nærmest i, at der førtes ivrige Forhandlinger om Vaaben- 
stilstand og om Fred og ikke Fred. 

Som bekendt udveksledes i Berlin den 10. Juli Ratifikationen 
af den 6 Maaneders Vaabenstilstand, der den 24. Juli befriede Aar- 
hus for Fjendens Nærværelse. Aftenen forud, den 23. Juli, kom 
Wilde og Silfverberg, stadig i den omtalte Forklædning, for at til- 
bringe nogle Timer hos os. De 3 preussiske Officerer, der havde 
udbedt sig Tilladelse til at komme og sige Farvel, inden de skulde 
bort tidligt den næste Morgen, kom omtrent samtidigt ind ad Døren. 
Fader, som var til Stede, præsenterede Herrerne for hinanden, Wilde 
og Silfverberg som værende Styrmænd, for Tiden uden Hyre. 

Samtalen gik livlig, indtil Doktor Silfverberg, der sad med til- 
knappet Jakke, fik det for varmt og glemte, at han under Kitlen 
havde sin Uniformsvest med Ankerknapper paa; han aabnede Kitlen, 
hvorved Vesten og dens Ankerknapper blev synlige. Med et Ud- 
brud af uskrømtet Glæde for den ene af de preussiske Officerer, 
der straks forstod Sammenhængen, hen til ham, faldt ham om Halsen 
og kyssede ham paa begge Kinder. Nu maatte selvfølgelig Sand- 
heden frem, hvilket gjorde en ypperlig Virkning. 

Vor Genbo, Købmand Leth, maatte skyndsomst udlevere de 
til en Bolle Punsch fornødne Ingredienser, da der intet fandtes af 
den Slags hverken i Køkken eller Spisekammer. Til langt ud paa 
Aftenen pokuleredes der uafbrudt, hvorefter vi alle tog en halvvejs 
rørende Afsked med de Herrer Preussere. „Forhaabentlig for Tid 
og Evighed", bemærkede Moder, da vi var blevne alene. 

Den næste Dags Formiddag stillede Løjtnant Wilde sig i sin 
Forklædning op ved Frederiksport for at se Preusserne forlade Byen. 
Medens han stod der med Hænderne i Siden, Kabussen i Nakken, 
og som han selv mente ukendt og upaaagtet, spillede General- 
løjtnant Hirschfeldt ham det Puds, at han pludselig holdt sin Hest 
an, hilste og rakte Haanden ud imod ham, idet han sagde: „Leben 
Sie vi^ohl, Herr von Wilde, auf frohliches Wiedersehen". Det kom 
saa uventet og gik saa hurtigt for sig, at Løjtnant Wilde for én 
Gangs Skyld var lige ved at tabe Kontenancen. — 

Fra det øjeblik. Fjenden den 21. Juni besatte Aarhus, og indtil 
han den 24. Juli forlod Byen, kom hverken Moder eller jeg uden- 
for vort Hjem, næppe nok ned i Haven, med Undtagelse af en 
Køretur, som jeg senere skal omtale. 

Trods Moders Indsigelse fastholdt Fader hele Tiden, at vore 
indkvarterede Officerer skulde spise til Middag sammen med os 
Kl. 12, en Begunstigelse, de ogsaa synlig satte Pris paa og kun 
til Tider gave Afkald paa, naar Tjenesten traadte hindrende i Vejen, 
hvilket af og til hændtes, særlig for den gamle Stabslæges Ved- 
kommende, der ganske vandt Moders Hjerte paa Grund af den 
betænksomme Venlighed, han viste hendes Sønner. 

Vore Fjender var alle absolut højtdannede Mennesker. 

Der færdedes af og til forbi vore Vinduer en høj, bredskuldret 
Mand, iført en Slags Kutte af groft Klæde med Bælte om Livet og 
med en Rosenkrans fæstet til dette. Rytterstøvler og en lille, paa 
den ene Side opkrammet Hat med Kokarde. Til Tider havde han 
en Ridepisk i Haanden. Det var en Baron Kettler, forhenværende 
Husarofficer, nu tysk-katolsk Præst, der fulgte med de preussiske 
Tropper og var meget afholdt af de Menige. Straks efter Affæren 
den 31. Maj kom han til vore Forposter og bad om Tilladelse til 
at maatte faa Adgang til den haardt saarede Husar, der laa paa 
det militære Sygehus. 

Dagen efter, at de preussiske Officerer var komne i Kvarter 
hos os, anordnede Fader, at der oppe paa Pulterkamret, som laa 
mod Nord med Udsigt ud ad Hasle og Galgebakken til, skulde 
henlægges en Madras og nogle Tæpper, og ogsaa daglig hen- 
stilles Mad og Drikke, dog maatte det alt sammen foregaa i dybeste 
Hemmelighed og med al behørig Forsigtighed. Hvervet blev over- 
draget min ældste Broder Sigvald, der nys var fyldt 14 Aar, og den 
næstældste Arthur, der gik i sit 12te Aar. 

Først den 25. Juni blev Fjenden klog paa, at vore Tropper 
stod Nord for Aarhus, men de havde selvfølgelig ingen Anelse om, 
at Rye den 22. om Aftenen havde faaet Ordre til at trække sig 
tilbage til Helgenæs, hvilket derimod var Fader vel bekendt. 

Fjendens Frygt for en Landgang, Syd for Aarhus, var til Tider 
kolossal. Faders indgaaende Samtale med Zastrow Aaret i For- 
vejen havde vistnok, som ogsaa Hensigten var, sat sine dybe Spor. 

Da de ved Aarhus stationerede Orlogsfartøjer den 17. Juli 
virkelig, saaledes som Kaptajnløjtnant Sommer havde bebudet, 
præcis Kl. 12 indfandt sig samlede uden for Havnen pyntet med 
Flag osv., vakte det stort Røre, hvorfor Fader fandt det mest 
sømmeligt at give en Forklaring i fuld Overensstemmelse med Sand- 
heden, at det Skete var en Artighed, der vistes hans Datter. Der- 

ved forhindrede han den uundgaaelige Allarmering hele Byen over, 
som ellers vilde være bleven Følgen. En af de paafølgende Dage, 
da den hos os indkvarterede Stabslæge, som havde været nogle 
Dage i Vejle, kom tilbage, fortalte han ved Middagsbordet, hvor- 
ledes man — og han da med — i Vejle var blevea purret ud af 
sine Senge ved Midnatstid den 17. Juli, fordi Generalmarschen 
sloges paa Grund af det ude paa Aarhus Bugt 12 Timer i For- 
vejen passerede. 

Hen paa Eftermiddagen kom Stabslægen ind til os sammen 
med Overauditør, Justitsraad Adeler og overrakte os nedenstaaende 
Indledning til vor nationale Sang: „Den tapre Landsoldat". Intro- 
duktionen var komponeret af den preussiske Musikdirektør Leutner 
og var nedskrevet paa et løst Stykke Nodepapir. Det blev os 
meddelt, at det vilde] være Komponisten en Ære og Glæde, om 
dette Forspil vandt Moders og mit Bifald, da det var hans Mening, 
at 12. Linjeregiment, hvis Musikdirektør Hr. Leutner var, ved 
Paraden paa Store Torv førstkommende Søndag skulde spille „Den 
tapre Landsoldat". Moder undgik at give et direkte Svar, men 
spurgte, om D'Hrr. mente, at det kunde tillades mig paa staaende 
Fod at afskrive Introduktionen. Der nedlagdes ingen Protest, og 
siden da har jeg trolig gemt paa det nu gulnede Stykke Nodehæfte. 



Tempo di marda. 

Tirsdag Morgen den 24. Juli, da Preusserne i den mest øsende 
Regn forlod Aarhus, spillede de atter denne vor i Krigens Tid 
populæreste Sang med Hr. Leutners Introduktion som Indledning. 

Samme Dag, da vor Avantgarde under Oberstløjtnant von 
Mollers Kommando rykkede ind i Byen, spillede vore egne Troppers 
Musikkorps samme Sang, men denne Gang ledsaget af en uendelig 
Jubel og af de mest begejstrede Hurraraab fra den forsamlede 
Mængde. 



Mit kære, kære gamle Aarhus! Hvor jeg mindes dine flag- 
smykkede Huse og dine glædestraalende og dybt rørte Bysbørn. 
Hvor mange Minder kommer ikke nu, 55Aar efter, frem i Sindet. 

Jeg husker en Middag i Begyndelsen af Okkupationen, da 
Samtalen pludselig kom ind paa Omtalen ^f de mange Rygter, som 
ideligt grasserede. En af de tilstedeværende preussiske Officerer 
spurgte da Fader, om det forholdt sig saaledes, at der over Nors- 

minde — et lille Toldsted med Havn Syd for Aarhus — stadig ved- 
ligeholdtes Forbindelse med vore Tropper. Hvad Fader svarede, 
erindrer jeg ikke, derimod, at der ud paa Eftermiddagen holdt en 
gammel, aaben Wienervogn for vor Port. Paa Bukken tronede en 
Postillon i tyk Kavaj, og ved Siden af ham sad selve Byens Post- 
mester, Baron Diiring-Rosenkrantz, hvilket uden Tvivl skulde tjene 
den stakkels Kusk, der saå ud, som om han var beredt paa enten 
at blive hængt eller skudt, til Beroligelse. Moder og jeg tog Plads 
paa Bagsædet, den gamle Stabslæge og Fader lige overfor, og saa 
gik det af Sted, alt hvad Hestene kunde strække. 

Et Stykke uden for Mindeport sluttede vore 3 Officerer sig til 
os, alle velberedne, stadig holdende sig enten ved Siden af eller 
bag efter Vognen. Allerede inde i Byen havde Folk staaet stille 
og set næsten forfærdede ud, andre flygtede ind ad Døre og Porte, 
og ikke bedre gik det uden for Byen. 

Vi kørte en lang Tur gennem Marselisborg Skov og langt ud 
over Skaadebanker, stadig uantastede af de alle Vegne pludselig 
til Stede værende Preussere. Baron Diiring-Rosenkrantz, der som 
gammel Kavallerist var en vældig Hestekender, sad med en lille 
Snadde i den ene Mundvige og førte en lærd Hestepassiar, der i 
høj Grad fangede D'Hrr. Officerers Opmærksomhed. Af og til 
kunde han alligevel ikke dy sig og vendte saa Ansigtet mod 
Moder og mig, blinkende skælmsk, idet han smilte lunt og vel- 
tilfreds. 

Vi jollede uafbrudt af Sted i henved et Par Timer, men naaede 
selvfølgelig ikke ud til Norsminde, som D*Hrr. Preussere maatte 
lade sig nøje med at faa forevist i Frastand, idet der blev sagt 
dem — hvad de ogsaa selv indrømmede — at skulde vi forlænge 
Køreturen derhen, kom vi ikke tilbage til Byen før langt ud over 
Midnat. 

Hvad der var Hensigten med denne mærkelige Udflugt kunde 
jeg sige mig selv, den nemlig at berolige Preusserne ved tilsyne- 
ladende tillidsfuldt at forevise Norsminde. Det var over Norsminde, 
at Fader som Regel satte sig i Forbindelse med General Ryes Korps. 
Den gamle Strandkontrollør, der havde sin Bolig der paa Stedet, 
hed Jensen. Han var Ungkarl og var Fader usigelig hengiven, men 
fremfor alt elskede han, ligesom gamle Mortensen, hans 4 Drenge. 
Lidt af gamle Jensens Hengivenhed kom ogsaa Moder til Gode i 
Form af Vildt, som han selv skød, medens han forærede lille 

Gyrithe og mig alskens mærkelige Ting, deriblandt kinesiske Fjer- 
blomster, Glasperler og lignende, som han havde købt af de Skibs- 
farende, han kom i Berøring med. 

Dagen efter at vor Indkvartering havde installeret sig, med- 
delte Fader mig, at der ved Middagstid kom en Bondemand, som 
hed Anders, og at han vilde bringe noget Smør, som jeg skulde 
tage imod, saa snart Moder bad mig derom. Ganske rigtigt, under 
Maaltidet kom Stine Stuepige og hviskede til Moder, at der var en 
Bonde med en Bøtte Smør. Moder gav mig et Vink, som jeg 
adlød. 

Ude paa Trappegangen stod han. Høj, knoklet og lidt smal- 
skuldret at se til, med sin Smørbøtte i den ene og Kasketten i den 
anden Haand. Han var iført en langskødet og til Halsen tilknappet 
mørkeblaa Vadmelsfrakke. Ansigtet var langagtigt og glatraget, 
øjnene lyseblaa, Haaret var blondt og hang i Tjavser ned i Pan- 
den. Han saå uhyre troskyldig og saare honnet ud, som han stod 
der paa Hosesokker, medens hans Træsko stod nede paa Maatten 
foran Trappen. Taus saå vi paa hinanden, og taus rakte han mig 
den grønmalede Bøtte, paa hvis Laag der stod skrevet med Kridt, 
hvor mange Pund, den indeholdt. Jeg var straks paa det rene med, 
at han vistnok var den Mand, jeg nogle Dage i Forvejen havde 
set ude i Vejlby Krat ved Siden af de to Heste. 

Jeg skyndte mig ind i Køkkenet, fik Bøtten tømt, som jeg i 
Forbigaaende leverede tilbage, og skyndte mig atter ind til Moder, 
som gav mig Penge; men da jeg kom med disse, var Anders for- 
svunden. I to Dage blev han borte, saa kom han de to paafølgende 
Dage, og alt gik til paa samme Maade som første Gang. Atter 
blev han borte i to Dage, men kom saa den tredje Dag. Sikkert 
og vist havde vor Indkvartering mærket Uraad; thi den Dag — 
det var den 29. Juni — indfandt kun Stabslægen og den ene Officer 
sig ved Middagsbordet. Som altid viste Stine sig lidt efter og 
meldte Anders' Ankomst. I det Øjeblik, jeg gik hen til ham og 
han rakte mig Smørbøtten, kom de to fremmede Officerer i fuldt 
Firspring op ad Trappen, netop tidsnok til at se mig forsvinde ind 
i Køkkenet. Uvilkaarligt stod jeg stille, kiggede ud af et lille i 
Døren værende Glarhul og saå dem standse foran Anders, hvor- 
efter den ene gav sig til at beføle hans Klæder, kigge i hans Kasket, 
knappe Koften op og stikke Haanden i hans Vestelomme, alt medens 
de vekslede et Par dæmpede Ord. Til sidst trak de begge paa 

Skuldrene og gik hovedrystende ned i Spisestuen. Jeg tømte ikke 
Bøtten, men skyndte mig at levere den tilbage til Anders, der sindig 
gik ned ad Trappen og ud af Porten. 

Da jeg kom ind, kunde jeg læse paa de to Officerers Ansigter, 
at de godt vidste, at jeg havde iagttaget dem; men de lod, som 
om intet var passeret. 

Hen ad Aften kom Fader uventet hjem og gav Ordre til, at 
hele Huset skulde forføje sig til Ro senest Kl. 10. Mig kaldte han 
til Side og sagde, at han fik maaske Brug for mit Værelse i Nat, 
hvorfor jeg skulde lægge mig til at sove inde i Dagligstuen. 

Det skete, som han ønskede, og Kl. 10 laa hele fafrste Etage, 
som var den uddød. Det samme syntes at være Tilfældet nede i 
Stueetagen. Kun i Baghuset hørte man Hestene røre sig, men 
intet til de Meniges Færden. 

Jeg kunde ikke bekvemme mig til at søge Hvile saa tidligt, 
og fuldt paaklædt satte jeg mig derfor i en Lænestol, overbevist 
om, at der var Uro i Luften. Gerne vilde jeg have udspurgt Fader, 
da han kom, men det havde ikke ladet sig gøre. 

Pludselig lød der fra Gaden op til mig — Klokken gik til 12 ■— 
en let, ensartet, klirrende Lyd, der atter og atter gentog sig. Jeg 
rejste mig, trak lydløst Rullegardinet op og saa ud. Langs begge 
Sider af Mejlgade, saa langt jeg kunde overse den, holdt tæt ved 
hinanden, som var de skudt op af Jorden og Mand og Hest støbt 
i Jern, preussiske Husarer. De holdt i to Rader og med Heste- 
hovederne vendt mod hinanden, og langs med dem red der lydløst 
to Husarer, som standsede hver foran sin Rytter, bøjede sig ned 
og ind til hans Øre. Jeg havde hurtigt opdaget, at det, der havde 
tiltrukket sig min Opmærksomhed, var Lyden, der fremkom fra 
Kindkæden, naar Hesten bed i Bidslet. Pludselig delte de to Rækker 
sig, og Husarerne red bort to og to. Halvdelen op ad Gaden, de 
andre til den modsatte Side. Tils^^neladende laa Gaden øde og 
tom, men nej! paa hver Side af vor Port, inde paa Fortovet og 
henne ved Gavlen af Huset, som vendte ud mod „Snevringen", 
holdt ubevægelig to Husarer. 

Saa ivrig optagen af, hvad jeg saå, havde jeg været, at jeg 
ikke havde mærket, at min næstældste Broder var kommen ind i 
Stuen og stod ved Siden af mig. „Pyt" ! sagde han og lo dæmpet, 
„de kan godt spare sig al den Ulejlighed, Anders er i god Behold 
for over to Timer siden. Gaa du nu blot i Seng, for Jomfruburet 

bliver der ingen Brug i Nat, Tænk dig, hvor udspekulerede de 
Karle er, de havde omviklet Hestenes Hove med Klude, ja jeg tror 
endog trukken dem Sokker paa". 

„Hvoraf véd du det." 

„Jeg listede mig ned i Kælderen, da jeg mærkede Uro; thi 
der er en Rude itu, og saa kravlede jeg op paa Brændet og fik at 
se, hvordan det hang sammen. Desværre kunde jeg ikke høre 
Feltraabet, som blev givet". 

Mange Aar efter, kort før Faders Død i 1881, spurgte jeg ham 
om, hvem Anders var, men han rystede paa Hovedet. „Lad os 
ikke tale om de Tider, min Pige", svarede han, „jeg bliver altid * 
syg om Hjertet ved at tænke paa Forskellen mellem før og nu". 

Da jeg spurgte ham, om han ingen Breve havde fra den 
Tid, svarede han: „Plag mig nu ikke med dine Spørgsmaal ham 
angaaende, jeg har brændt de fleste, og det med fuldt Overlæg". 

Efter hans Død fandtes der heller ingen Breve, som gav direkte 
Oplysning om, hvem Anders var. Ad den Vej kunde der altsaa ingen 
Foriclaring ventes, skønt det højligen interesserede mig at faa at 
vide, hvem saa „Anders" var. 

Efter Slaget ved Fredericia sagde nemlig Fader pludselig en 
Dag, at Anders' Færd i hine Dage, der gik forud for denne Be- 
givenhed, i høj Grad havde været en medvirkende Aarsag til det 
glimrende Resultat, der opnaaedes. 

Ja! hvem var Anders? Et Spørgsmaal, som næppe nogen 
Sinde finder sin Løsning. Ikke heller om den tidligere omtalte 
Anders Hansen fra 1848 (se Side 159) er det lykkedes at faa Op- 
lysning trods al Imødekommenhed fra Politiets Side i Aarhus. 

Men hvorfor skjule den Tanke, som af og til er faldet mig 
ind og drejer sig om, hvorvidt Anders, der kom hjemme i 1849, i 
Virkeligheden var Bonde. Er det saa utroligt, at en Officer paa 
et Tidspunkt, hvor der stod saa meget paa Spil for Danmarks 
Vedkommende, har indvilliget i at paatage sig den ansvarsfulde 
Opgave at være Budbringer? 

En Mand, hvis Navn ikke bør glemmes, fordi ogsaa han i 
Krigsaarene, om end ikke direkte opererede i lignende Retning, saa 
dog spillede en Rolle, skal her omtales. Denne Mand er den endnu 
levende, 80-aarig.e Kammersekretær Borthig. Siden 1838 havde han 
været ansat som Volontør i Generalpostdirektoratet. Det ansvars- 
fulde Hverv at føre Posten fra Hamborg gennem Hertugdømmerne 

op mod Nord blev i Krigsaarene betroet ham. Fader kendte ham 
allerede fra den Gang, vi boede i Flensborg, og vidste om ham, 
at han hørte til dem, der aldrig var bange for sin egen Pels, men 
ogsaa beredt til med knusende Ro til det yderste at hævde den 
Plads, der tilkom ham. 

Under en Samtale mellem Overpostkontrollør Zahrtmann, en 
Broder til Marineministeren, og Fader angaaende Borthigs uomtviste- 
lige Fortjenester ved flere Lejligheder sagde ogsaa han om denne, 
at han var sit Land en trofast og paalidelig Søn. 

Anledningen til den nys fortalte natlige Begivenhed skyldtes, 
sagde Fader mig en Gang ved Lejlighed, at der uafbrudt i de 
sidste otte Dage blev sørget for at sætte General Hirschfeldts Fantasi 
i Bevægelse ved at lade ham tilflyde saadanne Meldinger, om hvilke 
han hverken vidste, hvad han skulde tro eller ikke. Det hed sig 
stadigt, at vore Tropper Nord for Aarhus var i idelig Bevægelse, 
saaledes at det var aabenbart, at de ventede paa et gunstigt Øjeblik 
for i Forening med vort Vester ude opererende Detachement at 
omgaa Aarhus. Frygten hos Preusserne for en samtidig Landgang 
laa derfor lige for, hvorfor det var saa ganske naturligt, at General 
Hirschfeldt tog saa mange Forsigtighedshensyn som muligt. Udryk- 
ningen af den omtalte Deling af Husarer foregik Natten til den 
13. Juli, Opad Formiddagen ankom Syd fra en Ordonnans, som 
overbragte General Hirschfeldt Melding om, at der den 10. Juli i 
Berlin saavel fra dansk som fra preussisk Side var underskreven en 
Vaabenstilstand. Højst rimeligt har det, der passerede Aaret i Forvejen 
Syd for Kongeaaen, efter at General Wrangel — som det hed sig 
paa Grund af Vaabenstilstand — trak sig tilbage over Kongeaaen, 
sammen med den Viden, som General Hirschfeldt mente at være i 
Besiddelse af, spøgt i Hovedet paa ham. Efter Samraad med sine 
Officerer beordrede han derfor, at Borgermester, Justitsraad Hertz, 
skønt det var sent ud paa Aftenen, skulde give Møde hos Kom- 
mandanten, Oberstløjtnant v. Freydank, af hvem han underrettedes 
om, at der var Vaabenstilstand. Der blev tilføjet, at General Hirsch- 
feldt forlangte, at han straks skulde begive sig ud til vort Hoved- 
kvarter for at forkynde, hvordan Sagerne stod, og foreslaa, at vi 
trak vore Forposter tilbage og opgav alle Fjendtlighederne. Selv- 
følgelig protesterede Borgermesteren, der var, hvad Tyskerne kalder 
„ein schneidiger Herr", og forlangte i hvert Fald at medbringe en 
egenhændig Skrivelse fra Hirschfeldt, hvilket denne afslog med den 

Erklæring, at saadant var ganske overflødigt. Det endte dog rried'^ 
at Borgermesteren for at undgaa flere personlige Vidtløftigheder 
indvilligede i at tage af Sted paa eget An- og Tilsvar. 

Ude i Byen var Stemningen meget ophidset paa Grund af, at 
Preusserne havde forklaret, at det nok vilde ende med, at det kom 
til at gaa Aarhus, som det var gaaet Kolding, og at de ventede 
i Nattens Løb at komme til at staa Ansigt til Ansigt med vore 
Tropper o. s. v. 

Gemytterne faldt mere til Ro, da man henad Kl. 12 saå Borger- 
mesteren i aaben Wienervogn, ledsaget af to Husarer hViBr med et 
Parlamentærflag, køre ud af Byen. Imidlertid havde forhenværende 
Borgerkaptajn, Vinhandler Christensen fundet det meget betænke- 
ligt, at Borgermesteren ikke øjeblikkelig var taget af Sted, hvorfor 
han havde besluttet at handle ufortøvet og paa egen Haand. 

En halv Time før Borgermesteren drog af Sted, kørte Hr. Christent 
sen ogsaa i aaben Wienervogn, dog uden militær Eskorte men med 
et Barnelagen anbragt paa selve Vognens Kaleche, ud af Byen, 
glædende sig til at være i Hovedkvarteret, førend Borgermesteren 
vilde være i Stand til at vise sig. 

Dette kunde være, hvad det var, men det ubehagelige for den 
selvbeskikkede Parlamentær var, at han til sin grænseløse For- 
bavselse pludselig befandt sig Ansigt til Ansigt med F'ader, hvem 
han troede vel placeret i Aarhus. Situationen -skyldtes ikke Fader, 
hvem dette Møde var højligen imod, men selve Hr. Christensen, 
der i sin Ilterhed næppe var kommen af Vognen, før han uanmeldt 
styrtede ind i det Værelse, hvor Oberst Flindt og Fader befandt sig. 

Jeg véd ikke, hvad der ellers forefaldt, men Hr. Christensen 
følte sig forurettet ved, at det betydedes ham som en Æressag at 
være tavs og ikke at omtale. at havetruffet Fader, noget som han 
forøvrigt ikke efterkom. En halv Time efter kørte Borgermesteren 
ind i Gaarden — ledsaget af den militære Eskorte — og holdt 
foran Døren til Hjortshøj Præstegaard, hvor Oberst Flindt i øje- 
blikket havde sit Hovedkvarter. 

Saavidt mig bekendt skyldtes Faders Nærværelse i Hoved- 
kvarteret særiigt hans ønske at komme til Kundskab om, hvordan 
det forholdt sig med dén af General Prittwitz kort forinden i hans 
officielle Fremstilling hævdede Paastand angaaende Operationerne i 
Jylland. En Desertør skulde f. Eks. efter hans Sigende nogle Dage 
forinden Slaget ved Fredericia have bragt Efterretning om, at en 

E. Fibiger: Tidsbilleder. 15 

Del af General Ryes Korps var udskibet fra Helgenæs til Fyen. 
Ydermere havde „Preussischer Staats-Anzeiger" under 4. Juli i Følge 
„BSrsenhalle" refereret, at Desertøren var ankommen til Aarhus 
over Æbeltoft. 

Det fulgte af sig selv, at det i højeste Grad maatte interessere 
Fader at Éaa Rede paa denne Affære, idet han lige fra Begyndelsen 
af havde staaet i uafbrudt Forbindelse ikke alene med Ryes Korps, 
men ogsaa med selve Generalen. Det laa derfor Fader stærkt paa 
Sinde at vide, hvor vidt det var lykkedes vore militære Autoriteter 
at faa det rette Kendskab til Sagen, thi bevisligt var det i alt Fald, 
at den som Desertør betegnede Person havde været i Aarhus om 
Morgenen den 5. Juli, og derfra under prøjsisk Bedækning kort 
efter ført Sønder paa. 

Det eneste, der havde grebet forstyrrende ind i de trufne For- 
anstaltninger til vore Troppers Udskibning fra Helgenæs, der var 
fastsat til den 26., var, at man paa Grund af Storm maatte ud- 
sætte dette til den 30. I de mellemliggende Dage kunde det nok 
tænkes, at der kunde være sivet noget ud om den paatænkte 
Ekspedition, der hidtil var bleven forberedt i dybeste Hemmelighed. 

Nedenstaaende Skrivelse fandtes mellem Faders Papirer: 

, General Flindts Corps. 

Vejle den 19. August 1849. 

Ved Hr. Justitsraadens Besøg i Hjortshøj Præstegaard, 
medens Hovedqvarteret var etableret dersteds, omtalte De, at 
nogle Dage før Slaget ved Fredericia var der af en Deserteur 
bragt Efterretning til Preusserne i Aarhuus om, at en Del af 
General Ryes Corps var indskibet til Fyen. Da man har seet 
dette fremsat i den af General Prittwitz givne „Fremstilling af 
Operationerne i Jylland", og man med fuldkommen Sikkerhed 
ved, at der i det nævnte Tidsrum ikke har været nogen Deser- 
teur fra de Corpset underlagde Afdelinger, anmoder man Herr 
Justitsraaden om velvilligen at meddele de Oplysninger, som 
De i denne Sag maatte kunne forskaffe Dem, og som det er 
Corpset magtpaaliggende at erholde. 

Efter Befaling 

Steinmann, 

stabschef.« 

Det vilde blive for vidtløftigt her at gengive Genparten af og 
Gangen i det af Fader den 23. August i Vejlby ved Aarhus offi- 
cielt afholdte Forhør eller hans Svar paa ovenstaaende Skrivelse. 

Imidlertid bekræftedes det i Forhøret, at der som sagt den 5. Juli 
i Aarhus saas en Person iført lyseblaa Benklæder, mørkeblaa Felt- 
kappe, omtrent af samme Farve som Preussernes, og lyseblaa Felt- 
hue, talende saavel Dansk som Tysk. Hans Tilsynekomst i Aarhus 
attesteredes i Forhøret af Hr. Major Hvidt og Overlærer Clemens 
Funck, der begge havde set ham der paa Stedet. Dernæst er For- 
høret til Vitterlighed attesteret af Justitsraad Brodersen paa Hasle 
Kontors Vegne og ligeledes af Politimester Nielsen paa 'Aarhus 
Byfogedkontors Vegne. 

Hvem denne mystiske Person egentlig var, giver Forhøret absolut 
ingen Oplysninger om, lige saa lidt som om hvorfra han kom. 
Hans Fjed følges imidlertid Skridt for Skridt fra det Øjeblik af, da 
han dukker op om Morgenen Kl. 4 den 5. Juli i Følge med preus- 
siske Husarer, der havde en Feltvagt hos Gaardmand Hans Mikkel- 
sen i Vejlby, og indtil Preusserne ved først at føre ham til Aarhus 
og derfra Syd paa gør sig til Herre over Situationen. 

Af Faders private Skrivelse til Oberst Flindt, hvoraf en Gen- 
part foreligger, fremgaar det, at han antager det for givet, at denne 
Mand har været mellem det Mandskab af 12te Bataillon og andre 
Tropper, som det engelske Dampskib „Ejderen" den 3. Juli skulde 
overfjøre til Strib. Skibet løb paa Grund i Æbeltoft Vig, hvor 
Mandskabet straks blev udskibet for at faa Skibet flot. Dette skete 
imidlertid meget hurtigt og havde til Følge, at det straks uden 
foregaaende Appel atter tog sin levende Fragt om Bord. Ved 
denne Lejlighed anser Fader det for rimeligt, at bemeldte Person 
ikke er kommen med, hvorefter han planløst er flakket rundt og 
endt med at støde paa Fjenden. „Ejderen" kom forøvrigt den 
6. Juli om Eftermiddagen til Strib, og de Tropper, den havde om 
Bord, dirigeredes direkte til Valpladsen ved Fredericia, hvorved det 
bliver forklarligt, at bemeldte Person ikke er bleven savnet og 
senere anset for at være blandt de Faldne. 

Det nævnte Forhør blev uden al Tvivl sidste Akt af Faders, 
om end ikke officielle saa dog i høj Grad paaskønnede Virksom- 
hed i Aarene 1848 — 49 til Værn for sit Lands Hæder og Ære. 

Vaabenstilstandens Proklamering kom paa et saare belejligt 
øjeblik for vort Hjems Vedkommende, idet Moders Helbred i de 

15* 

sidste 14 Dage langtfra havde været tilfredsstillende; hun trængte 
til mere Bevægelse i frisk Luft, erklærede Lægen. Ikke saa snart 
kom dette til hendes Svogers og Søsters Kundskab, før de kær- 
ligen opfordrede hende og os Børn til atter at slaa os til Ro hos 
dem i Thyrsted Præstegaard. 

For alle os Søskende stod Opholdet fra i Fjor der paa Stedet 
som noget af det bedste og mest sollyse, vi havde oplevet udenfor 
vort Hjems Enemærker, hvorfor det vakte en uendelig Jubel, da 
det blev besluttet at tage imod Indbydelsen. Der kunde heller ikke 
tænkes kæriigere Mennesker end Tante og Onkel, eller et bedre 
Forhold end det, der havde udviklet sig mellem deres Børn og 
mine Søskende og mig. Fader satte saa uendelig megen Pris paa 
sin Svoger, hvem han havde kendt fra de begge var unge Mænd. 
Onkel var fremfor Fader en Stuelærd, der elskede at sidde i Ro i sit 
Studerekammer og granske i sine Bøger, men dette overskyggede paa 
ingen Maade den Kærlighed, han bar i sit Hjerte særligt til alle dem, 
„der syge og sorgfulde var". Tværtimod, han var — det forstod 
jeg allerede den Gang — en forunderiig barnlig Natur, der gjorde 
ham til et af de elskeligste Mennesker, som tænkes kunde. Skønt 
han ikke ejede en Sangtone i sit Bryst og ikke messede med nogen 
tiltalende Rytmus, saa tror jeg ikke, at Nogen, der hørte ham sætte 
i med sine Lungers fulde Kraft for at udslynge den mægtigste af 
alle Sandheder: „En sand Gud fra Evighed til Evighed", ikke følte 
sig greben af den fulde Tro paa at staa overfor en Sjælesørger, 
der altid tænkte først paa Andre og sidst paa sig selv. 

Fra Tante Lovise kom der Brev paa Brev med Spørgsmaal 
om, naar jeg kom over til hende. Da jeg saa inderlig gerne vilde 
med til Thyrsted, blev det ordnet paa den Maade, at Fader efter 
en 14 Dages Tid selv skulde komme der for at hente mig, saa at 
han og jeg kunde følges ad til København. 

Næppe var Vaabenstilstanden traadt i Kraft, før der i Flens- 
borg officielt dannede sig en Forening bestaaende af Byens mest 
ansete og agtede Borgere, der uden Hensyn til politisk Farve havde 
til Formaal at varetage Byens og hele Hertugdømmets Interesser 
under Vaabenstilstanden. Foreningen havde straks fra Begyndelsen 
flere Hundrede Medlemmer. Der stod indenfor denne Kreds et Brus 
om Faders Navn, noget han ikke var uvidende om; men lige saa 
lidt som han bevidst havde fremkaldt Stemningen, lige saa lidt kunde 
han forhindre, at den bredte sig. Hans eneste Opgave var derfor 

kun at forholde sig afventende, men han var ikke glad ved Situa- 
tionen, 

Regeringen kunde kun i givet Tilfælde spørge ham, om han 
atter vilde overtage sit gamle Embede; befale ham det kunde den 
selvfølgelig ikke. 

Han vidste med sig selv, at han i sin Tid, saavel med Mund 
som med Pen, hvor og naar han kunde, havde gjort de Styrende 
opmærksom paa al det meget Ukrudt, der i Hertugdømmerne fik 
Lov til at blive staaende i Stedet for, at det forlængst burde have 
været rykket op med Rode. Hans Foresatte, Grev Sponnecks Sviger- 
fader, Kammerherre Lowzow, havde ved forskellige Lejligheder i den 
Anledning ydet ham den højeste Grad af Anerkendelse, endog 
Etatsraad Francke havde maattet godkende hans ubestikkelige 
Hæderlighed i saa Henseende. 

Fader havde altid næret en afgjort Beundring for Grev Spon- 
necks enestaaende Dygtighed og Talent til hurtigt at sætte sig ind 
i de foreliggende Forhold og at handle ufortøvet efter den Indsigt, 
han havde tilegnet sig. Det var Fader bekendt, at der havde 
været Spørgsmaal om, hvem Regeringen vilde være bedst tjent med 
at sende til Flensborg som Kommissarius, enten Stiftamtmand, 
Kammerherre Sponneck, Generalauditør Scheel eller Kongens Kabi- 
netssekretær, Kammerherre F. Tillisch. 

I Begyndelsen af August udnævntes imidlertid Tillisch, og sam- 
tidigt blev det overdraget Handelsminister Bluhme under hans Fra- 
værelse at varetage hans Forretninger i Gehejmesekretariatet. Om- 
trent paa samme Tid udnævntes Bureauchef under Statssekretariatet 
for Naadessager, Etatsraad Holmer, til fra 1. Januar 1850 at overtage 
det den 6. Juni 1849 ved Kammerherre Levetzaus Død ledig blevne 
Embede som Konsumptionsskriver og Kasserer ved Aarhus Told- 
sted. 

I de mange Aar, Fader og Grev Sponneck havde kendt hin- 
anden, var der fra Faders Side vist ham den samme ubetingede 
Aabenhjærtethed, som altid havde præget hans Forhold til hans 
tidligere Foresatte, Kammerherre Lowzow. 

Grev Sponnecks Redebonhed til at yde Kammerherre Tillisch 
al den Assistance, han formaaede, er hævet over al Tvivl. Begge 
de Herrer vidste af Erfaring, at de i Fader havde en Kraft, som 
ved at tages i Brug i rette Øjeblik vilde yde fortrinlig Støtte. Saa 
vidt jeg véd, var det ogsaa denne Betragtning, der gjorde, at Etats- 

raad Holmer blev foretrukken blandt den Mængde til Posten ud- 
mærket kvalificerede Ansøgere, idet Meningen var, at Fader i 
ham skulde have en Kollega ved sin Side, som med Karakter- 
styrke forenede Evne til paa Grund af sine tidligere Forbindelser 
at kunne staa ham bi, saafremt det kom dertil, at Regeringen 
paany vilde forsøge ved hans Hjælp at faa Haand i Hanke med 
Toldforholdene i Hertugdømmerne. 

Nedenstaaende Brev giver i saa Henseende et Indblik i den 
fra Sponnecks Side berettigede Tankegang, idet den ogsaa gjorde 
sig gældende i Flensborg, hvor man antog Kammerherre TilUschs 
Komme som en given Sag. 



Flensburg den 19. August 1849. 

„Lieber Freund Muller! 

Schon vor Empfang Deines Letzten håbe ich Deiner doch 
den 2. Mai gedacht und ist Tillisch gesagt, dass Du der Mann 
seist, mit dem man hier gedient sein konne, dabei håbe ich 
aber auch Deinem Schwager Kiihl das Wort geredet. SoUte 
Kiihl nicht bleiben konnen, so werde ich vereint mit anderen 
Freunden dahinwirken, dass Du nach hier kommst. — Ich 
furchte nur, es wird noch lange Zeit hergehen ehe geordnete 
Zustånde hier kommen. Wo bleiben die Schweden? Wird es 
dieses Jahr nicht ebenso gehen wie voriges Jahr beim Malmoer 
Waffenstillstand. Wird man nicht Danemark alle Vortheile 
wieder aus den Hånden spielen. Es will mir vorkommen, als 
wenn die Regierung in Kopenhagen nichts gelernt und nichts 
vergessen håbe. Die hiesigen Zustånde miissen richtig auf- 
gefasst werden. Wird hier zum Beispiel nicht alle Sympathien 
fur Danemark durch die Taktlosigkeit das nordliche Schles- 
wig von Truppen zu entblossen, geschwåcht, und so fort- 
wåhrend. 

Hier muss ich Dir auch offen bekennen, dass Deine Be- 
merkung vom 13. Juli iiber den jiitschen Handel wåhrend der 
Occupation mir schlecht gefallen hat, obgleich ich raich nicht 
dabei betheiligt håbe; ich wiisste nicht, warum Flensburg 
schlechter gesteilt sein soUte als Hamburg und Liibeck (doch 
nichts flir ungut). 

Halte Dich iiberzeugt, sobald die Regierungscommission 
installirt und in Wirksamkeit tritt, werden wir alles versuchen, 
dass Dir die Ordnung hier iibertragen wird. 

Wenn Du mir liber Hamburg schreibst, so couvertiere 
den Brief an Abg. Mohr, sonst wird er geoffnet. 

Morning Chronicle erhielt ich am 4, bereits von Westen- 
holz. Hodges hat die Artikel mit Wohlgefallen aufgenommen. 

Dein Freund 

C. Schwensen." 

Syv Dage var gaaede, efter at Tillisch var ankommen til 
Flensborg, hvor han hverken forefandt Grev Eulenburg, Repræsen- 
tant for Preussen, eller den i paakommende Tilfælde til Opmand 
udnævnte engelske Oberst Hodges, hvorfor Installationen maatte 
opsættes. 

Det viste, sig dog snart, at Grev Eulenburg principielt modsatte 
sig ethvert Forslag eller Ønske, som Kammerhen-e Tillisch ytrede 
med Hensyn til Besættelse af Embeder i Hertugdømmet med forhen- 
værende danske eller i alt Fald dansksindede Embedsmænd, og at 
Oberst Hodges ganske var enig med Grev Eulenburg heri. Der- 
med slukkedes det Haab, som mange i Flensborg havde næret 
om snarest at se Fader vende tilbage. Selv var Fader mere end 
himmelglad over Udsigten til i Øjeblikket at kunne blive, hvor han 
var, og slaa sig til Ro med foreløbig „at plante Kaal i sin egen 
Have", som han skæmtende sagde til sin Ven Fabricius. 

Der herkede paa dette Tidspunkt overalt i Hertugdømmerne 
de uhyggeligste Forhold, men værst stod det til i Flensborg. 
Hvor vidt meget af det, der forefaldt, kunde have være undgaaet, 
saafremt Regeringen, som antydet i Claus Schwensens Brev af 
19. August, havde fastholdt at have Ret til at lægge Tropper i 
Garnison Nord for Flensborg, er vanskeligt at have nogen Mening 
om. Følelsen af hverken at vide sig købt eller solgt satte ondt 
Blod. Det var paa dette Tidspunkt kommen saa vidt, at man i 
Slesvig begyndte med at titulere de dansksindede Flensborgere for 
„Flensborgske Landsforrædere", trods Forbundet om et godt Sammen- 
hold under Vaabenstilstanden. For at kunne afstive Forholdene i 
Byen maatte der improviseres en Slags Sikkerhedsvagt, som kom- 

manderedes af Qaus Schwensen. Den 26. August, den Dag Sven- 
skerne forventedes at ville ankomme om Aftenen og virkelig kom, 
forefaldt der i Løbet af Dagen saa alvorlige Optøjer i Flensborg, at 
Politimester Krohn, der som fortalt den 16. Marts stormægtig 
havde beordret, at Fader skulde forlade Byen, fandt sig befajet 
til selv at forlade den over Hals og Hoved. Desværre udbrød 
Urolighederne paany den 29., ved hvilken Lejlighed selve Told- 
bygningen blev molesteret. Den L September var imidlertid Rolige 
heden igen tilvejebragt, og Sagerne gik herefter deres nogenlunde 
rolige Gang. 

I lange Tider, Aar efter Aar, har jeg aldrig hørt nogen anden 
Mening blive udtalt af dem, der var kyndige nok til at kunne tale 
med om Forholdene paa hin Tid, saavel i Hertugdømmerne som 
og i Flensborg, end den, at det vilde have haft sin Betydning, om 
Fader var kommen derned, selv om det kun havde været i et 
kortere Tidsrum. 

Der var noget ved Faders Personlighed, der sammen med hans 
Talegaver imponerede Skraalere og løse Eksistenser, og dertil kom, 
at han var kendt som en virkelig modig Mand. Moder, som ikke 
rigtig kunde lide Grev Sponneck, paastod, at denne altid flyttede 
omkring med Fader, som var han en Skakbrik, fordi han til Tider 
alligevel var ham alt for frisindet og selvstændig. 

Hine Dages Forhold — dermed mener jeg naturligvis ikke ude- 
lukkende Faders — ligger nu over halvthundrede Aar tilbage i Tiden 
og tilhører Historien i det hele og store; men selv om dette ikke 
var Tilfældet, hvem kan saa bedømme endsige fordømme, hvad 
der den Gang skete. Hvorvidt Fader selv havde tænkt at kunne 
have udrettet noget ved at komme tilbage til Hertugdømmet Sles- 
vig, tør jeg ikke udtale nogen Mening om. Kun véd jeg, at han, 
led sjælelige Smærter, hver Gang hans Tanker ved Andres Ud- 
talelser førtes tilbage til den Tid, hvor han i sin Manddoms fulde 
Kraft og med al dens Ærgærrighed havde sat saa meget ind paa at 
fremme, at der i Tide blev dæmmet op mod Uvejret, der nærmede 
sig fra Syd. 

Nedenstaaende Brev, som Fader modtog næppe fire Maaneder 
efter de foran omtalte Begivenheder i Flensborg, giver et sandt 
Billede af Tilstandene i Hertugdømmerne paa den Tid. 

„Flensborg den 13. Januar 1850. 
Lieber Freund Muller! 

Schon im Jahre 1847 hatte ich einen schweren Verlust 
auf russische Untemehmungen, die beiden letzten Jahre sind 
durch die directe Last und durch die misslichen Conjuncturen 
so betriibend gewesen, dass nur die Hoffnung auf bessere Ver- 
håltnisse mir Muth gaben, dagegen anzugehen. Da auf einmal 
bricht das Ungewitter iiber mich los, — das Haus G. C. v. d. 
. Hoder in Hamburg hat seine Zahlungen eingestellt und bringt 
mir einen Verlust von 18,000 Mk. Banco. Ich håbe freilich 
noch Hoffnung durch Hiilfe meiner Freunde geholfen zu wer- 
den, aber auch nur Hoffnung — ich bin geistig und korperlich 
so herunter, dass ich Miihe håbe den Kopf oben zu halten. 
Von Hamburg kam ich Freitag Abend zuriick und bin in Hol- 
stein wie ein gehetztes Reh dem Gefallen des Pobels ausgesetzt 
gewesen, und nur mit Miihe und dem Zufalle verdanke ich es 
mit heiler Haut davon gekommen zu sein. — Es ist ein schreck- 
licher Zustand, mein Muth ist dahin. 

Dein unglucklicher Freund 

C. Schwensen." 

I Stedet for i Begyndelsen af August at komme til Thyrsted 
og hente mig, som Aftalen var, maatte Fader hurtigst muligt paa 
Grund af de før nævnte Forhold rejse direkte til København for der 
at tale med rette Vedkommende om Situationen. Jeg blev derfor 
hos Moder og fulgte med hende og mine Søskende hjem henimod 
Slutningen af Sommerferien og blev i Aarhus indtil Slutningen af 
August, hvorefter jeg for første Gang fik Lov til at rejse alene over 
til København. Denne Begivenhed var let overkommelig, da der 
paa dette Tidspunkt endog sejlede to Dampskibe om Ugen direkte 
til Hovedstaden. Fjorten Dage efter min Ankomst til København 
overværede jeg vore Troppers Indmarsch, der varede i fem paa 
hinanden følgende Dage og paabegyndtes den 10. September Kl. 4 
om Eftermiddagen. 

Det var Husarerne, der aabnede Toget, derefter kom 1ste, 2den 
og 3dje Linje-Infanteri-Bataillon, anført af Schleppegrell, der hilstes 
med en øredøvende Jubel, medens Masser af Blomster regnede ned 
saavel over ham som ogsaa over Soldaterskaren. Samme Aften 

var jeg med Tante Lovise og Thorvald inde i Rosenborg Have, 
hvor der var beredt forskellig Festivitas for Tropperne. Hele Haven 
var oplyst med kulørte Lamper og Begfakler, og der var Musik- og 
Danseestrader, Talerstole osv. osv. Da vi traadte ind paa den 
bagved liggende Eksercerplads, som var afmærket med Begfakler, 
istemmede det der forsamlede, af de skønneste Herre- og Dame- 
stemmer bestaaende Sangérkor, Carl Plougs dejlige Digt, sat i 
Musik af Hartmann: „Slumrer sødt i Slesvigs Jord, dyrekøbt den 
blev ved Eder". 

Jeg havde hørt og har senere hørt uendelig megen skøn Musik 
og Sang, men aldrig har jeg nogen Sinde følt en saa betagende 
aandelig Nydelse som her ved denne Sang, der blev sunget af saa 
mange af dyb Rørelse beaandede Mands- og Kvinderøster. Sep- 
temberhimlens funklende Stjærnehær forhøjede end mere den ejen- 
dommelige, storslaaede og fredlyste Stemning, der hvilede over 
Festen. 

Dagen i Forvejen havde Moder tilskrevet mig, at 3dje Dragon- 
regiment, hvis nuværende Chef var Oberstløjtnant Freiesleben, var 
kommen tilbage den 3. September til uendelig Jubel saavel for 
Officerernes som Underbefalingsmændenes Familier. 

Dagen efter, den 4. September, skrev hun, var endvidere 6te 
Reserve-Bataillon under Kommando af Oberstløjtnant la Cour an- 
kommen, og den 10. Sept. forventedes Nørrejysk Generalkommando 
og dens Chef, General Biilow, at være i Byen. Senere skrev hun 
om en den 7. i Riisskov til Ære for de hjemvendte Tropper af- 
holdt Skovfest, der havde været meget vellykket. Der var bleven 
holdt en Uendelighed af Taler ; særligt omtalte hun en Tale, Fader 
havde holdt for de tro Slesvigere og vore „skandinaviske Brødre". 
I Brevet meddelte hun mig ogsaa, at jeg skulde vende hjem til 
Oktober. 

„Naturligvis for at deltage i Ballet i Klubben „Polyhymnia" i 
Anledning af Kongens Fødselsdag den 6. Oktober", bemærkede 
Tante med et lille, ironisk Smil; det viste sig ogsaa, at hun fik 
Ret i sin Formodning. 

Da Faders Fødselsdag, den 28. November, var forbi, gik Tiden, 
der var tilbage, inden vi naaede Jul, forbavsende hurtigt. Nytaars- 
aften var der ligesom i Fjor en Kreds af Venner og Bekendte 
samlede hos os, og der blev talt meget om, hvad den nærmeste 
Fremtid bar i sit Skød, en hæderlig Fred eller en fornyet Krig. — 

Idet Fader hævede sit Glas for at ønske de Tilstedeværende 
et godt og velsignet Nytaar, udtalte han, at det, der i det nuværende 
øjeblik laa hver Fædrelandsven paa Hjærte, var, at den ved Grund- 
loven forjættede Lighed og Frihed maatte kunne gennemfores i alle 
Forhold. Dette var den eneste Vej, der kunde følges, hvor det 
gjaldt Statens Vel og Nationens Ære. Han tilføjede, at i hvad 
der saa var passeret inden for det svundne Tidsrum, vilde den 
Sandhed altid staa urokkelig fast, at den danske Nation havde 
formaaet at erhverve sig Europas Agtelse. 



1850. 



/\llerede i Oktober 1849 var Tante Carolines Mand, Kammer- 
raad Kiihl, bleven afskediget af den provisoriske Regering og havde 
forladt Flensborg for at vende tilbage til sit gamle Opholdssted 
Wandsbeck. 

Det nye Aar lod straks fra Begyndelsen af til at ville blive 
en stræng Herre med Hensyn til Kulde og Sne. Den 10. Januar 
frøs det f. Eks. 10 Grader i Aarhus, og den 17. var ikke alene 
Havnen men hele Bugten, saa langt man kunde øjne, belagt med 
et Isdække. Der var samtidig falden saa megen Sne, at ogsaa 
Forbindelsen med Fyn og Sjælland var indstillet, og Overfarten 
over Bælterne maatte foregaa ved Hjælp af Isbaade. Man savnede 
derfor i høj Grad Efterretninger om, hvad der foregik, idet Posten 
stadig udeblev eller kun til uvisse Tider ankom med Breve og 
Aviser til Aarhus. 

Den 21. frøs det over 11 Grader, den 22. blev det Tøvejr, 
og da det var Fralandsvind, begyndte Isen at komme i Drift. Det 
havde imidlertid kun lidet at sige, thi 6 Dage efter frøs det paany 
lige saa stærkt. Rigsdagen, der skulde have været aabnet den 28., 
maatte aflyses paa Grund af, at et Antal Rigsdagsmænd sad paa 
Sprogø og ikke havde Udsigt til at kunne slippe derfra. Uventet 
lykkedes dog Overfarten til Korsør, saaledes at Rigsdagen kunde 
aabnes den 30. Januar. 

En Aften, da der var flere unge Piger samlede hos Biskop 
Brammers, blev der gjort Aftale om, at vi, der var til Stede, sammen 
med nogle flere skulde to og to gaa til de Familier, der var kendte 
for at have et medfølende Hjærte og en aaben Haand, og indsamle 
Penge til Brændsel og anden Hjælp for de Smaakaarshjem , der 
trængte til Støtte. Hele Planen var færdig og bestemt til at sættes 

i Gang snarest, da del sørgelige skete, at Biskoppens ældste Datter 
Susanne blev syg og døde af Tyfus efter en 8 Dages Forløb. 
Selvfølgelig blev Planen ikke opgivet. 

Saa vidt jeg husker var Byen inddelt i 6 Kvarterer, og i hvert 
af disse gik saa to unge Piger fra Dør til Dør hos de mere Vel- 
havende og høstede saavel Penge som milde Blikke og venlige Ord. 
Louise Grarup og jeg fulgtes ad, som vi var to Stævningsmænd. 
Arbejdet blev fornøjeligt i sin Helhed, ej heller var det uoverkomme- 
ligt, thi ved Folketællingen den 1. Februar viste det sig, at Aarhus 
kun havde 7886 faste Indbyggere. 

I Februar ankom til Aarhus 4 svenske og 2 norske Officerer 
med den Bestemmelse at gennemgaa Kavalleriskolen ved 3die Dragon- 
regiment. De tilhørte alle Eliten af de Rytterregimenter, som under 
den svenske General Malmborgs Kommando laa i Flensborg for at 
paase, at den i Oktober 1849 trufne Bestemmelse med Hensyn til 
Demarkationslinien blev overholdt. 

En Dag i Begyndelsen af Marts, da der atter pludselig var 
indtraadt Tøvejr, kom der uventet Indbydelse til Fader, Moder og 
mig fra Baron Diiring-Rosenkrantz om at tilbringe selv samme Dags 
Aften i deres Hjem paa Hjørnet af Rosengade og Volden; dog blev 
der udtrykkeligt fremhævet, at der skulde danses. 

Da vi kom, fandt vi alle Værelserne overfyldte med omtrent 
de samme Gæster, der havde været indbudte i Fjor til det store 
Bal i Hotel Royal. Iblandt de Tilstedeværende befandt sig de 6 
fremmede Officerer. 

Hvor staar ikke hver enkelt af de unge Piger for mig, hvor 
mindes jeg ikke vore gensidige smaa Bemærkninger om , hvordan 
det dog kunde tænkes muligt, at der vilde blive Plads nok til at 
kunne danse. Pludselig traadte Baron During-Rosenkrantz frem og 
forklarede, at der var tiltænkt os alle en lille Overraskelse, hvorfor 
han bad de tilstedeværende Herrer tage sig hver en Dame og 
derefter parvis følge efter ham og hans Hustru og tage Plads i de 
Vogne, der holdt ude paa Gaden. Udenfor holdt i Række mindst 
25 lukkede Vogne, hver med tændte Lygter, de fleste med en 
Postillon paa Bukken. I den første Vogn tog Baronessen Plads 
sammen med nogle Damer, medens Baronen satte sig paa Bukken 
ved Siden af Postillonen, hvorefter Vognen kørte om Hjørnet ind i 
Bispegyden og derfra ud paa Store Torv, hvor den blev holdende, 
indtil alle Gæsterne var komne til Vogns. Saa kørte Vognene i 

Rækkefølge og i strygende Fart over Store og Lille Torv, medens 
de respektive Kuske blæste i Trompet, videre opad Vestergade, ud 
ad Mølleport og uden om Byen til Mindeport, hvorefter Kørslen 
fortsattes ad Skolegade over Domkirkegaardspladsen, indtil det 
endte med, at Vognene en efter en forsvandt ind ad Porten paa 
Hotel Royal, i hvis pragtfuldt oplyste Selskabslokaler alle Gæsterne 
atter mødtes i straalende Humør. Her holdt Baronen igen en lille 
Tale og forklarede, at Grunden til den sildige Indbydelse laa i, at 
man i denne Vinter jo aldrig havde kunnet være sikker paa, at 
Ens bedste og kæreste Venner kunde give Møde, hvor gæme de 
end vilde, især naar de boede hver i sin By. 

Da Minna og jeg van komne ind i den bageste Vogn — ogsaa 
hun var ganske uvidende om, hvad der forestod — medens de os 
ledsagende Herrer, de svenske Baroner Cederstrøm og Adlerkrantz, 
stod bag paa Vognen, havde vi alle fire haft rig Anledning til at 
more os over de Iagttagelser, det var faldet i vor Lod at gøre i 
Anledning af Optoget, hvoraf den ikke mindst morsomme var, at 
da Vognene paa ny kørte over Store Torv, blev Vagten raabt ud. 
— Heldigvis var Frosten ophørt, ellers vilde maaske den ikke ganske 
korte Køretur, som ingen var forberedt paa eller paaklædt til, have 
faaet en mindre fornøjelig Udgang for alles Vedkommende. Mere 
eller mindre trætte maatte vore stakkels Mødre holde ud til Kl. 4, 
thi saa længe varede Dansen, medens de ældre Herrer hurtigst muligt 
fik sig placerede ved Spillebordene. — 

Den 3. April sneede det i den Grad, at Gaderne i Aarhus ikke 
var til at passere, og al Tilgang til Byen var spærret. Noget lig- 
nende var for øvrigt Tilfældet hele Jylland over, idet Sneen laa 
alenhøjt de fleste Steder, særligt sønden for Aarhus. Vinterens 
Strænghed var ogsaa Skyld i, at den til Kasserer ved Toldstedet 
udnævnte Etatsraad Holmer først ankom i Slutningen af April i Stedet 
for til L Januar. Indtil hans Komme blev hans Embedsforretninger 
bestridt af Toldfuldmægtig Henrichsen, der ved Kammerherre 
Levetzaus Død var bleven konstitueret i Embedet. 

Vor Stueetage, der hidtil havde været udlejet til Premierløjtnant 
Gustav Bauditz ved 3dje Dragonregiment, var af ham opsagt til April 
Flyttedag. Den var straks bleven lejet af Bygningsinspektør Bindes- 
bøU. Ogsaa den hos ham ansatte Arkitekt Ette skulde bo der. 
Det gjaldt for deres Vedkommende om saa hurtigt som muligt at 
faa det ved Vejlby Krat liggende og til Daareanstalt for Nørre- 

Jylland bestemte Bygningskompleks under Tag, da Foretagendet paa 
Grund af Krigen i henved to Aar nærmest havde staaet i Stampe. 
Paa Grund af Vinterens Barskhed kom BindesbøUs heller ikke til 
Aarhus før imod Slutningen at Maj. Saavel Bindesbøll som hans 
en Del Aar yngre Hustru var de elskværdigste Mennesker, der 
tænkes kunde. 

Som altid spillede Livet i Klubben „Polyhymnia" en betydelig 
Rolle i Mændenes Tilværelse, men i denne Vinter tror jeg dog, at 
der fra Faders Side blev talt mindre om vore politiske Forhold end 
i de foregaaende 3 Aar. Hvor vidt der paa dette Tidspunkt blev 
drevet Politik i videre Omfang i Aarhus, er vist meget tvivlsomt. 
At den borgerlige og den politiske Frihed, som nu var lyst i Kuld 
og Køn af den ny Forfatning, trængte til frisk Blod, og at der her- 
til krævedes større social Dannelse, laa Almenhedens Forstaaelse 
saa temmelig Qærn. Endog selve de National-liberale forstod ikke 
altid at tage tilbørligt Hensyn til dette uomtvistelige Krav. 

Jeg husker godt, hvordan just paa dette Tidspunkt Magister 
Gert Winther, der nylig var hjemkommen fra Frankrig og havde 
stillet sig til Valg i Aarhus 1ste Valgkreds ude i Odder, efter 
at være bleven Medlem af den 1ste lovgivende Rigsdag i Aar- 
hus Stiftstidende førte Polemik i Retning af folkelig Udvikling, der 
gjorde ham selv til Genstand for en meget snæverhjærtet Kritik, 
som han og hans Meningsfæller selvføflgelig ikke brød sig det 
mindste om. 

Ligesom den foregaaende Vinter afholdtes der snart Bal, snart 
Assemblée i Klubben, og Koncerter hver Maaned i Musikforeningen, 
hvorefter der blev danset. Paa Teatret spillede det Julius Olsenske 
Selskab. Der blev afholdt Bal paa Marselisborg, Lyngbygaard og 
Rugaard, dog altid inden for en vis begrænset Kreds. 

Som sagt, i alle Samfundslag morede man sig efter bedste 
Evne; der laa jo ogsaa noget i Luften, der mindede om Sandbeden 
af „i Dag rød, i Morgen død". Der var for vort Hjems Ved- 
kommende mere Ro i alle Forhold, om end det store Krav til 
„først at tænke paa andre, forinden man tænker paa sig selv" 
fremdeles stod først paa Listen. Men den kedelige, generende Penge- 
forlegenhed hjemme voldte mig megen Sorg. Naturligvis kunde Fader 
altid skaffe de nødvendige Penge til Veje, men det var ikke op- 
muntrende for mig, der var saa ung, at se, at Pengeaffærerne til 
Tider foraarsagede adskilligt Bryderi. Fader beholdt dog sine Penge- 

sorger for sig selv og søgte tværtimod altid saa vidt muligt at 
dække over dem; men mig kunde han alligevel ikke skuffe. Saå 
længe jeg kan mindes, har jeg derfor hadet Pengevrøvl og altid 
slidt for ikke selv at komme til at opleve lignende Situationer som 
dem, med hvilke Fader ofte maatte kæmpe. Mange Aar efter, da 
Moder var død og jeg selv var bleven Enke, og Fader kærligt 
støttede mig, randt gamle Dages Pengesorger ogsaa ham i Hu. 
Næsten hver Gang han selv den 1. i Maaneden sjælelig og legem- 
lig svag bragte mig den Pengesum, han havde lovet mig, plejede 
han at tilføje: „Pas nu godt paa Pengene, min kære Pige. Du véd, 
det er en Kunst, ja mere end en Kunst, thi det er en Nødvendig- 
hed at kunne komme ud af det med sine Penge". Det var i rede- 
lig Følelse af sin egen manglende Evne i den Retning, at han nu 
ved Slutningen af sit Liv talte, som han gjorde, thi selv at over- 
holde det kunde han alligevel ikke. Aldrig kom nogen til ham og 
bad om Hjælp — og der kom mange — uden at han gav dem, selv 
om det var de sidste Penge, han havde i Behold. — 

Havde Vinteren 1850 været en stræng Herre, saa blev For- 
aaret og Sommeren til Gengæld mild og varm. Af Hjærtens Lyst 
hengav Fader sig til sin kære Sport: at sejle og at drive Fiskeri. 
Om Eftermiddagen, saa snart Drengene havde læst deres Lektier, 
stormede de af Sted ud til Fader paa hans Kontor ude paa Told- 
boden for at høre, om der var Mulighed for, at han vilde tage af 
Sted og have dem med. Der var sjældent noget i Vejen, og ret 
ofte gik der Bud til Premierløjtnant Frederiksen af 3dje Dragon- 
regiment, der var gift med en Datter af Købmand Røse, om han, 
der ogsaa var en passioneret Fisker, vilde med. Saa kom gamle 
Mortensen i kort Trav med den Besked, at jeg skulde sørge for, 
at der blev smurt Aftensmad, og nu gjaldt det om hurtigst muligt 
at blive færdig, thi Mortensen sad som paa Naale for at komme 
af Sted igen. Smørrebrødet blev siriigt pakket ind i nogle dertil 
købte, fra Hoganås forskrevne flade Mælkefade, og det havde .det 
Lov paa sig, at det altid smagte fortræffeligt. 

Vi skrev allerede den 1. Juli og endnu vidste Ingen, hvad det 
blev til: om vi fik Fred eller Krig paa ny. Jeg er overbevist om, 
at endog Fader var aldeles uvidende, trods sine mange Forbindelser, 
i alt Fald forholdt han sig absolut tavs og søgte altid bort fra en 
Samtale, der kunde føre til Drøftelse af disse Spørgsmaal. 

Den 4. Juli fandtes i Berlingske Tidende nedenstaaende Med- 
delelse, der præsenterede sig i storstilet Tryk: 

„Endelig have vi atter faaet Fred med Tydskland. I Tirsdags 
(2. Juli) blev der afsluttet en Tractat mellem Danmark, Preussen 
og Tydskland. Fredsbetingelserne kunne vi ikke meddele, før de 
gjensidige Ratificationer ere udvexlede. Vi have Grund til at antage, 
at de ere i det af Danmark opstillede Ultimatums Aand, og at vi 
kunne være tilfredse med Betingelserne." 

Den 8. Juli kom der imidlertid Ordre til, at 6te Reserve-Bataillon 
skulde bryde op og marschere sønder paa, og Onsdag den 10. Juli 
forlod 3dje Dragonregiment Byen. Den 13. Juli marscherede Insur- 
genterne over Ejderen. Den 18. Juli var allerede hele vor Armé 
koncentreret i Omegnen af Flensborg, medens Insurgenteme havde 
taget fast Position mellem Flensborg og Slesvig, og nu paafulgte 
som bekendt Begivenhederne Slag i Slag. 

Inden dette Tidspunkt havde Kongen under 14. Juli udstedt en 
Proklamation til Indvaanerne i Hertugdømmet Slesvig. I denne 
hedder det, at Hans Majestæts Kabinetssekretær, Kammerherre 
V. Tillisch, Medlem af den hidtilværende Bestyrelses-Kommission, 
i Hans Majestæts Navn er udnævnt til overordentlig Regerings- 
kommissær vedrørende den civile Styrelse i Hertugdømmet. 

Samme Dag (14. Juli) vendte Fader tilbage fra København, 
hvorhen han var bleven kaldet. For at undgaa den altid aar- 
vaagne Kritik med Hensyn til hans i det sidste halve Aar hyppige 
Rejser, der vare til at kontrollere paa Grund af, at der altid i Aar- 
hus Stiftstidende fandtes Rejselister, sørgede han for, at der denne 
Gang blev meddelt — hvad ogsaa var Sandhed — at han rejste 
med Familje, hvilket vil sige Moder, min lille Søster og mig. Rejsen 
gav intet andet Udbytte, end at Fader, om end med blødende 
Hjærte, fastholdt sin Beslutning ikke paa ny at ville overtage Em- 
bedet i Hertugdømmet, selv under de gunstigste Betingelser. 

Han vendte derfor hjem til den By, som han var kommen til 
at holde saa meget af, og hvor han mente i det mindste at have 
erhvervet sig Venner, der lige som han selv fuldt og fast troede 
paa, at Aarhus gik en i stigende Skala ret betydelig Udvikling 
imøde. De Planer, som han i den Anledning udkastede, forfulgte 
han troligt. Det laa til Fader at overvinde Hindringer, selv om dette 
kun lykkedes ved, at han selv maatte træde tilbage i Skyggen for 

E. Fibiger: Tidsbilleder. 16 

at kunne overlade Æren til Andre, blot Sagen, der kæmpedes for, 
blev godkendt. 

Da man, og med Rette, havde undret sig over, at Betryggelses- 
komiteen, hvis Virksomhed var ophørt i 1849, ikke længst havde 
aflagt offentligt Regnskab, besluttede Fader, at han selv vilde paa- 
tage sig Arbejdet, saa at der kunde komme en Afslutning paa 
Sagen. 

Da dette var besørget, blev Regnskabet i 4 Uger fremlagt ti 
offentligt Eftersyn paa Raadstuen. Ligeledes medfulgte det detail- 
lerede Regnskab i et .Følgeblad til Aarhus Stiftstidende for 10. Sep- 
tember 1850. 

Betryggelseskomiteens Redegørelse og Regnskab, dateret den 
28. April 1850, ender saalydende: 

„Disse Blade bede vi enhver, der med Troskab mod Konge 
og Fædreneland i en stærk bevæget Tid sluttede sig til os, 
og ved den os viste Tillid bød os, i vor Kreds, virke til at 
samle de spredte Kræfter, om at betragte denne Redegørelse 
som et kortfattet, samlet Regnskab fra vor Stilling som Med- 
lemmer af den af Aarhus Bys Indvaanere ved Oprørets Ud- 
brud i Hertugdømmerne valgte Betryggelses-Komite; og som 
et Bidrag til at bevare et svagt Billede af den alt opofrende 
Fædrenelandskærlighed, de to sidste Aar, ikke mindre her end 
i den øvrige Del af vort Fædreneland, var Vidne til." 

Kraiberg. H. Hartvigson. L. Oppermann. 
A. Muller. I. P. Hammershøj. 

Efter Slaget ved Idsted den 24 — 25. Juli fyldtes Manges Bryst 
med Ængstelse, og det samme fandt selvfølgelig ogsaa Sted efter 
Kampen ved Mysunde. 

At det heltemodige Forsvar af Frederikstad trak saa længe ud, 
var en Lidelse for Mange, fordi det var saa vanskeligt at faa Rede paa, 
hvordan det stod sig til der paa Stedet. Her udmærkede sig Poul 
Poulsen, en Søn af Gaardejer Poul Loft i Harthe ved Aarhus. Han 
blev i den Anledning dekoreret med Ridderkorset af Dannebroge 
og var alt tidligere udnævnt til Sekondløjtnant. 

Man kan ikke nægte, at Rebellerne sloges med Bravour under 
General Willisens Overkommando, medens Statholderskabet i Hertug- 

dømmerne, bestaaende af Reventlow, Beseler, Bojesen, Francke og 
Krohn, stadig sad højt til Hest og holdt paa Tømmerne med begge 
Hænder indtil den 1. Februar 1852. Først da nedlagde Statholder- 
skabet sin Magt i Forbundskommissionens Hænder. 

Traktaten mellem Danmark og England, Frankrig, Østrig, 
Preussen, Rusland, Sverig- Norge angaaende Opretholdelsen af det 
danske Monarkis Integritet m. m. er af 8. Maj 1852 og blev af- 
sluttet i London. Kendsgerningen har sat for dybe Spor hos os 
her hjemme, til at dens Resultater nogen Sinde vil blive forglemte. 

Tiden gik, men Haabet om at se 3dje Dragonregiment vende 
hjem til dets gamle Kødgryder, skuffedes stadigt. Saa blev Folk i 
Aarhus pludseligt opskræmt ved den 20. November at se Gaderne 
snedækkede. Heldigvis var Arbejdet ude paa Daareanstalten saa 
vidt fremskredet, at Spærreværket paa den mægtige Hovedbyg- 
ning var beven rejst, i hvilken Anledning der den 30. November 
fandt en større Festlighed Sted ude i Salonen i Riis Skov. Til Brug 
ved denne Lejlighed havde Fru Bindesbøll og jeg travlt med at 
forfærdige smaa dekorative Sløjfer af Baand til Festtegn for de 
Indbudne. 

I Klubben „Polyhymnia"s Konversationsværelse fandtes der i 
Slutningen af November ophængt en af flere Medlemmer til Direk- 
tionen indleveret saalydende Skrivelse: 

„Da Bladet „Fædrenelandet" for en Række af Aar tilbage 
debuterede i Folket, hilstes det, og vistnok med Føje, som et Organ 
for Folkets ønsker, som et Organ for Sandhed og Ret. Intet var 
naturligere, end at Folket stræbte i Gjerningen at vise sin Aner- 
kjendelse deraf, og Subskriptionen paa Bladet skete derfor selv paa 
flere overflødige Eksemplarer. Det sidste var nemligen Tilfældet i 
vor Klub. 

Men ligesaa beføjet som denne Jubel i hin Tid var, ligesaa 
begrundet er vistnok nu Indignationen over Bladets forandrede Ten- 
dens, der uimodsigeligen gaar ud paa, ved ubeføjede, smudsige, og 
hadefulde Angreb dels paa vort Ministerium i Almindelighed dels 
paa enkelte Medlemmer af dette i Særdeleshed, at nedbryde Folkets 
Agtelse for og Tillid til dette. — Det er en Sætning, der ikke lader 
sig modsige, at en Stats Velvære hovedsageligen beror paa Sam- 
virken mellem Regjeringen og Folket, samt at denne alene i dette 
har sin Styrke. Paa ingen Tid er et Sammenhold i højere Grad 
nødvendigt end under de Forhold, hvori vor Stat for Tiden befinder 

sig, og „Fædrenelandet "s Ansvar er saaledes desto større, naar det 
atbenytter netop disse Forhold til en Søhdersplittelse, til hos Folket 
at nedbryde Tilliden til de Mænd, i hvis Haand Danmarks Skæbne 
i saare væsentlig Grad hviler ; ja vi tænker os blot, hvilket uhygge- 
ligt Indtryk „Fædrenelandets" hadefulde Beskyldninger mod vor 
Krigsminister maa gjøre paa vor lille tappre Armee, og hvor let 
disse — hvor ubeføjede de end ere — hos den simple Mand, der 
ikke selv til enhver Tid veed at skille Løgnen fra Sandhed, vil frem- 
kalde uheldige Resultater. 

Det er ikke vor Hensigt her at give vort Ministerium noget 
Tillidsvotum, men det er vor Hensigt at virke til, at Bladet 
„Fædrenelandet" kommer til Kundskab om, hvorledes den Aand, 
der i saa Henseende nu i dette er den herskende, indignerer den 
besindige Del af Folket, og da vi have bragt i Erfaring, at en 
Generalforsamling er berammet til Afholdelse Onsdag den 4de De- 
cember førstk., anmode vi Direktionen om ved denne at henstille 
til Selskabet, at det udtaler denne sin Indignation ved at afsige om- 
handlede Blad. At Exemplet vil blive efterfulgt i en viid Kreds, 
betvivle vi ikke." 

Aarhus Stiftstidende tilføjer for egen Regning: „Dette Skridt 
er et glædeligt Vidnesbyrd om, hvorledes den besindige Del af 
Folket, eller den Del af dette, for hvilken Fædrelandets Vel har 
nogen Betydning, betragter saa vel ubeføjede hadefulde Sladder- 
insinuationer mod Regjeringen som de Rigsdagsmænds Virksomhed, 
der have stillet sig som Maal ved lignende Færd eller ved upassende 
Spydigheder mod Ministrene at høste Laurbær i Folket." — 

Jeg kan ikke mindes, at der i Slutningen af Aaret 1850 ind« 
traf nogen væsentlig Begivenhed af stor almen Betydning i Aar- 
hus. For vort Vedkommende blev det et Savn, at Bygningsinspektør 
BindesbøU og hans Familje omtrent i Midten af December rejste 
tilbage til København paa Grund af, at Arbejdet ude paa Sindssyge- 
anstalten var saa vidt fremskredet, at hans stadige Nærværelse i 
Aarhus ikke var nødvendig. 

LJet nye Aar begyndte paa samme stilfærdige Maade, paa 
hvilken det gamle havde sluttet. Selskabeligheden var paa dette 
Tidspunkt ej heller stor, men den blomstrede grundigt op paa ny, 
da 3dje Dragonregiment den 21. Februar kom tilbage til sin gamle 
Garnisonsby. 

Jeg véd ikke, om „Drengene", som mine Brødre hjemme stadig 
kaldtes, altid havde været saa fulde af Spilopper, som de nu var, 
eller om det muligvis var den Reaktion, der indtraadte, efter at 
den krigeriske Periode foreløbig var afsluttet, der ogsaa gav dem 
mere Vind i Sejlene til at agere Spasmagere; men nok var det, 
at Moder til Tider, ihvorvel de alle var hende saa kærlighedsfuldt 
hengivne, ikke kunde styre dem. 

Den 14. Marts var det hendes Fødselsdag, der altid fik et 
Særpræg ved den Mængde Blomster, hun fik foræret. Som altid 
havde Fader hos Gartner Jensen, hvis Have stødte op til Kirke- 
gaarden uden for Frederiksport, købt 6 blomstrende Zwibler, der 
bragtes saa tidligt, at de kunde blive stillede i Vinduet ved Moders 
Plads, før hun kom ind i Stuen. Hyazinterne stod der ogsaa, men 
de var alle mere eller mindre mærkelige af Udseende. De, der var 
blaa af Farve, havde røde Striber paa Blomsterne, de røde gule 
og de hvide blaa Striber. Moder stod stum. Aldrig havde hun 
sét saadanne vidunderiige, om end lifligt duftende Zwibler: men 
egentlig kønne syntes hun dog ikke, de var; hun holdt mere af 
de ensfarvede Zwibler. 

„Kom herhen Drenge", raabte Fader pludselig; „hvem af Eder 
er Mester for denne Forvandling?" 

Ingen svarede. 

„Naa! Hvad bliver det til? Jeg vil straks have Svar." 

Saa kom det for Dagen, at Arthur som Ejer af en Farvelade 
havde indladt sig paa med nænsom Haand at forbedre Blomsternes 
Udseende, overbevist om, at sligt vilde sætte Alles Sind i Bevægelse, 
som fik dem at se. 

Jeg gad vide, om de to Bredre og min Søster, der er de eneste 
foruden mig, der endnu er i Live, kan mindes denne og lignende, 
altid harmløse Bedrifter. 

Den 27. April blev Sigvald, der i Juni Maaned var fyldt 16 Aar, 
konfirmeret i Domkirken. 

Vor Stueetage, der, siden Bindesbølls var flyttede, havde staaet 
ledig, blev efter Regimentets Hjemkomst for et kortere Tidsrum lejet 
af Ritmester- Edvard Bruhn, gift med en Frøken Krogh, en meget 
livlig og morsom Dame. Bestemmelsen var nemlig, at Ritmesteren 
efter nogle Maaneders Forløb skulde forflyttes til Odense. Inden 
Familjen rejste, maatte Fader og Moder give Ritmesteren og Frue 
det bestemte Løfte, at jeg skulde faa Lov til at besøge dem i Odense. 

Ikke saa snart begyndte Foraaret at melde sig med Varme og 
solklare Dage, førend de kære Sejl- og Fisketure ude paa Bugten 
lagde Beslag paa Faders og hans Sønners Fritid. 

Allerede medens vi boede i København, havde jeg, som det 
det den Gang hed sig, af Helbredshensyn faaet Undervisning i 
Ridning af kongelig Berider Hansen. Efter at vi var flyttede til 
Aarhus, havde der ikke været tænkt paa, at jeg skulde fortsætte, 
men pludselig overraskede Fader mig med den Meddelelse, at han 
havde engageret Vagtmester Kloppenborg, der havde lejet Stalden, 
til at ride med mig. Rideturen foregik hver Morgen for mit] Ved- 
kommende paa en fiks lille Skimmel, der hed „Pirris", og som for- 
uden at være vel dresseret var saa kælen, at den, naar den kunde 
se sit Snit, fulgte mig som en Hund, indtil den fik et Stykke Sukker 
af min Haand. Det var ganske morsomt at se, naar Kloppenborg 
og jeg kom ridende hjem og holdt i Gaarden, hvordan saa Dren- 
genes Duer, der til Tider ogsaa fik Æde af mig, kom flyvende og 
vedblev at flagre saa længe, indtil de fik en Haandfuld Ærter. 

I Begyndelsen af August Maaned døde Mormoder pludselig 
ovre paa Fyn hos sin Datter Emma, der var gift med Pastor Lund 
til Korup og Uggerød. 

For at se sin Søster og trøste hende lidt, da hun var meget 
nedbøjet over Moderens Død, besluttede Tante i Thyrsted at ville 
rejse over til hende, saa snart Høsten var forbi. I den Anledning 

skrev Onkel til Fader og spurgte, om jeg maatte følge med, selv 
kunde han ikke. Der blev straks svaret ja, og i den Anledning 
blev der slaaet en Streg over min sædvanlige Rejse til København, 
hvorefter jeg ankom i god Tid til Præstegaarden, meget optaget af, 
hvad der forestod, da der ogsaa var Udsigt til, at Besøget hos Rit- 
mester Bruhns i Odense kunde blive til Virkelighed. Korup Præste- 
gaard laa kun l^/^ Mil fra Byen. 

Afrejsen fra Thyrsted foregik i egen Befordring, en nylig an- 
skaffet, letløbende med dobbelte Sæder forsynet Jagtvogn, hvor der 
akkurat var Plads til Tante Alvilde, min Kusine Anna, hendes 
Lærerinde, Tantes Pige og mig. Vi fulgtes en Strækning paa Vej 
af Fætter Valdemar, der havde skaffet sig en kneben Plads hos 
Kusken. Paa Ølsted Bro steg han imidlertid af og vandrede de 
halvanden Mil tilbage paa sin Fod. Han var den Gang 15 Aar 
gammel og gik i Latinskolen i Horsens. 

Hen paa Eftermiddagen kom vi til Snoghøj, hvor vi over- 
nattede, hvorefter Rejsen fortsattes den næste Dag, stadig i egen 
Befordring. Vi traf saavel Onkel og Tante som deres to Børn, en 
Dreng paa 9 og en paa 4 Aar, raske og glade ved vort Komme. 
Efter 8 Dages Ophold rejste Tante, Anna og de andre tilbage, 
medens jeg blev i Korup, halvvejs ønskende, at ogsaa jeg sad ved 
Siden af Tante i Jagtvognen. 

Jeg har aldrig glemt den Nat, jeg tilbragte, efter at Afrejsen 
var foregaaet. Anna og jeg havde ligget oppe i et stort, afsides 
liggende Gæsteværelse, der paa den ene Side stødte op til Konfir- 
mandstuen og paa den anden til Onkels Studerekammer, og her 
havde Mormoder ligget, og her var hun død. Tæt uden for Vin- 
duerne var en Laage, der førte ind til den dystre, af høje Popler 
bekransede Kirkegaard, hvor hun var bleven stedet til Hvile. 

Altid susede det i Poplernes Grene, og de sølvglinsende Blade 
var idelig i Bevægelse. Til Tider knagede det samtidigt i de høje, 
gamle Træer, saa det kunde høres langt borte, og derfor var der 
ikke en Gang om Dagen hyggeligt inde paa Kirkegaarden, selv om 
Solen skinnede. 

Jeg blev ligefrem greben af Rædsel, da jeg kom ind i Værelset 
og ene skulde tilbringe Natten der. Det blæste og det regnede. 
Poplerne stønnede og knagede uafbrudt. Uglerne oppe i Kirke- 
taarnet tudede, Lænkehunden gøede og hylede afvekslende, medens 
den sled i sin Lænke. Det hjalp ikke, at jeg rullede Gardinerne 

for Vinduerne, de mange Lyde kunde jeg ikke lukke ude. Jeg 
vidste, at jeg var ene i den Fløj af Præstegaarden, og kunde ikke 
kalde hverken paa Jomfruen eller nogen af Pigerne, da økonomien 
var i Kælderen efter en nymodens Skik, der var bleven almindelig 
paa Fyen, naar der byggedes ny Præstegaard. 

Saa faldt der et stort Stykke Kalk ned inde i Aflukket, hvor 
alle Mormoders Sager stod henstillede, og jeg syntes at høre listende 
Fodtrin neden for Vinduet, medens det forekom mig, der let blev 
banket paa dette. 

Det var mig ikke muligt at falde i Søvn ; til sidst stod jeg op 
og klædte mig paa i Mørke, thi jeg vilde hellere være i Mørke 
end have Lyset staaende tændt. Mit Haar klistrede sig til Kind og 
Pande, og skønt jeg havde drejet Nøglen for i de to Døre, der var 
paa Værelset, ventede jeg dog at se dem springe op, og gruede 
for, hvad jeg saa vilde faa at se eller høre. Endelig begyndte en 
Hane at gale, saa brølede en Ko; skønt det var langt borte, var 
det dog kendte Lyde, og ikke saa snart hørte jeg, at der blev Liv 
nede i Kælderen, før jeg dristede mig til at løbe derned. Midt paa 
Gulvet i Køkkenet stod Forkarlen mellem Pigerne og fortalte om, 
hvilken Støj der havde været den ganske Nat, hvorfor han ogsaa 
til sidst var staaet op for at se, hvad der kunde være paa Færde, 
men havde intet kunnet opdage. 

Jeg tog Mod til mig, da Onkel og jeg mødtes, og betroede 
ham, at jeg absolut ikke turde ligge ene oppe i det store Gæste- 
værelse, og bad om ikke Jomfruen maatte komme derop. Jeg fik 
straks mit ønske opfyldt, og fra dette øjeblik af følte jeg mig atter 
tryg og rolig. 

Efter en 14 Dages Ophold i Præstegaarden lod Onkel mig 
køre ind til Odense, og for at min Ankomst skulde tage sig saa 
standsmæssig ud som muligt, skete det i Wienervognen. 

Jeg kunde ikke begribe, hvorfor alle de Mennesker, vi mødte 
paa Gaderne i Odense, gjorde store øjne og blev staaende og 
med et ubeskriveligt Smil saa efter Køretøjet. Det var ikke saa 
løjerligt, thi det første, jeg opdagede, da vi holdt uden for, hvor 
Bruhns boede, var, at der mellem Vognens Baghjul hang en vældig 
Tjærebøtte, ud af hvilken der stak Skaftet af en stor Tjærekost. 
Det saa saa komisk ud, at da mine kære Venner, som kom ilende 
ud for at tage imod mig, fik øje paa Bøtten, brød de ud i en 
ustandselig Latter. 

Fru Amalie Bruhn havde skrevet hjem efter min Ridedragt, og 
hendes Mand havde sørget for, at der stod en Hest i Beredskab 
til mig. Hvor jeg dog morede mig i de 8 — 10 Dage, jeg var i 
Besøg hos de gode og elskværdige Mennesker. Der kom Mange 
hos dem, og var vi ikke budne ud, var der altid Fremmede. 
Odense havde sit Teater, og det var meget elegant og beregnet 
paa, at den fyenske Adel skulde give talrigt Møde. Man sad 
ikke som i Aarhus paa Bænke, men paa polstrede Sæder med 
Rygstød. 

Odense betragtede sig overhovedet som den i Landet værende 
største By efter København. I sit Udvortes stod den ogsaa over 
Aarhus, men jeg tror alligevel, at, hvad det offentlige Liv angik, 
stod Aarhus over Odense, idet førstnævnte i Virkeligheden sad inde 
med mere dybtgaaende moralske Begreber hvad f. Eks. Sædelig- 
hed angik. 

Noget af Odenses udvortes Politur og indvortes Selvfølelse 
skrev sig naturligvis ogsaa fra den Rolle, som det saakaldte Slot 
havde spillet, saavel under Christian den Ottendes Ophold dér efter 
hans Hjemkomst fra Norge, som ogsaa senere, da Frederik den 
Syvende som Kronprins boede der. 

Da jeg kom tilbage til Præstegaarden, og Onkel hørte om alt, 
hvad jeg havde set og oplevet, slog han Hænderne sammen og 
sagde, at han havde nok hørt noget om, at Odense var et mo- 
derne Babylon. 

En Dag fik jeg pludselig den Ide at bede Tante, om jeg maatte 
gaa med i Husholdningen, der særlig interesserede mig paa Grund 
af dens ejendommelige Karakter, da Onkel, der var en udmærket 
Landmand, ikke havde sine Jorder bortforpagtede, men drev dem 
selv. Følgen af min Begæring blev, at jeg lærte alt, hvad der den 
Gang hørte med til en velordnet og velført Landhusholdning, en 
Kundskab, der paa mange Maader kom mig til Gode i mit eget 
Hjem, og ligeledes da jeg 30 Aar efter oprettede Københavns Koge- 
skole for vordende Tjenestepiger og Husmødre. Jeg mener der- 
med, at enhver Viden, der er korrekt opfattet, er af den aller største 
Betydning for en Kvinde, der attraar at udfylde sin Plads som en 
god og fornuftig Husmoder, lige meget om det er paa Landet eller 
i Byen. 

Midt i November kørte Onkel Lund mig til Strib og afleverede 
mig i Snoghøj til Præstens Kusk fra Thyrsted, der var kommen 

med Jagtvognen for at hente mig. Efter nogle Dages Ophold i 
Thyrsted tog jeg hjem, værende i Besiddelse af en Del mere prak- 
tisk og ny Viden i flere Retninger. 

Under min 3 Maaneders Fraværelse havde Fader imidlertid 
været i Skaane for i Christiansstad at blive optaget i den der- 
værende Frimurerloges 4de, 5te og 6te Grad. Han var under 
dette Besøg kommen i Berøring med Kong Oskars ældste Søn, 
Kronprins Carl, Hertug af østergøtland. Denne af sit Folk allerede 
da saa højt elskede Fyrste havde ogsaa paa Fader gjort et uudslette- 
ligt Indtryk. Han fortalte mig om hans høje Begavelse og hans 
Begejstring for det gode og skønne i Tilværelsen og hans Betyd- 
ning som Videnskabsmand og Digter. 

At Fader ovenpaa al den aandelige Festivitas, hvori han havde 
levet, kunde føle sig mindre oplagt til at deltage i det politiske Røre 
herhjemme, der sydede og kogte alle Vegne, altsaa ogsaa i Aar- 
hus, kunde jeg nok forstaa. Men det var mig umuligt at tro paa 
hans Forsikring, ganske at ville holde sig udenfor Begivenhedernes 
Gang. Og det gik ogsaa saaledes, som jeg tænkte mig, thi inden 
Aarets Udgang stod han atter midt inde paa den politiske Arena 
mellem de Mænd, for hvem gamle Danmarks nationale Udvikling 
var en Hjærtesag. 

'ed Nytaarstider kom Meir Aron Goldschmidt, den talent- 
fulde og højtbegavede Udgiver af det politisk-litterære Maanedsskrift 
„Nord og Syd" til Aarhus, nærmest vel for at besøge sin der- 
boende Broder, nuværende Etatsraad Julius Goldschmidt (se Side 
182). Saa vidt jeg mindes, kom Goldschmidt direkte fra et Besøg 
paa Frijsenborg. Dog lige meget hvorfra han kom, hans Ankomst 
til Aarhus paa dette Tidspunkt satte de derværende notable Poli- 
tikeres Fantasi i stærk Bevægelse. Thi Goldschmidts uforbeholdne 
Opposition mod Regeringen gjorde ham — hvem saa mange uvil- 
kaarligt maatte yde Beundring paa Grund af hans psykologiske 
Klarsyn og glimrende Stil — til en Forkæmper af Rang for den 
demokratiske Samfunds- og Helstatsudvikling. 

Fader kendte Goldschmidt fra Ungdommen af og havde været 
hans Lærer i Tysk i det von Westenske Institut. Goldschmidt 
blev af Fader indbudt til et Herreselskab, og det blev sagt ham, 
at han der vilde træffe sammen med Mænd af forskellige politiske 
Anskuelser. Der udviklede sig allerede, medens vi sad til Bords, 
en levende Diskussion mellem de Tilstedeværende, blandt hvilke 
fandtes Pastor Christian Gad, der var en begavet, men noget kolerisk 
og i Politik fanatisk Mand. Han rettede flere skarpe Angreb mod 
Goldschmidt og lod sig i sin Hidsighed henrive til at berøre enkelte 
Forhold, der var Goldschmidt ret ubehagelige. Med den største Ro, 
om end med ligblegt Ansigt, søgte Goldschmidt at forsvare sig, 
men tilsidst blev Situationen saa pinlig, at Fader fandt sig for- 
anlediget til at stille sig ved Goldschmidts Side og i skarpe Udtryk 
gendrive den altfor ivrige Pastor. 

Det er muligt, at den her omtalte Begivenhed bidrog til, at 
Goldschmidt i Januarhæftet for 1852 Side 70 af „Nord og Syd" i 
sin saakaldte „Dagbog" skrev saalydende: 

„Jeg anser Tiden for passende til at give følgende Oplysning: 
Jeg staar ikke i Forbindelse med Grundejerforeningen. I Begyn- 
delsen af sidste Efteraar skiltes jeg fra den forrige Formand, Hr. 
Baron Blixen -Finecke, da han lod sig vælge til Rigsdagen. Til 
den nuværende Formand staar jeg heller ikke i noget som helst 
politisk Forhold, lige saa lidt til den øvrige Bestyrelse eller over- 
hovedet til Foreningen. 

Jeg tror, at Grundejerforeningen har et godt og hæderligt For- 
maal, og andensteds vilde det formentlig blive anset for Ret og 
Pligt, at en politisk Forfatter sluttede sig til det Parti, der optog 
hans Anskuelser. Da jeg ikke har kunnet forsøge derpaa uden 
Misforstaaelse, har jeg gjort, hvad jeg kunde, for atter at staa ene, 
og ikke blot være, men ogsaa sees at være aldeles uafhængig". 

Vinteren 1852 lod ikke til at ville blive mindre stræng end 
sædvanligt. Den 11. Januar rasede en forfærdelig Snestorm, der 
kom fra Syd-øst og anrettede megen Skade, særlig i Aarhus. Det 
var nær ved, at Dampskibet fra Kallundborg ikke var naaet at 
komme ind i Aarhus Havn, saa stærk var Stormen og Tykningen. 

Den 26. Marts døde Dronning Marie Sofie Frederikke, Frederik 
den Sjettes Enke. I Følge Kongens Resolution skulde der indtil 
hendes Bisættelse ringes med alle Kirkeklokker hele Landet over 
en Time om Formiddagen og en om Eftermiddagen, ligesaa i 
Hertugdømmet Slesvig. 

Da den hidtilværende Rigsdagsmand for Aarhus 2den Valg- 
kreds, Kancelliraad Otterstrøm, pludselig erklærede, at han ikke 
agtede at stille sig til fornyet Genvalg, gav dette rig Anledning til 
mange politiske Diskussioner, hvis Endemaal Fader afventede med 
stor Interesse. Som sin Eftermand anbefalede Otterstrøm nemlig 
Hother Hage, der indtil 1847 havde været Fuldmægtig hos Højeste- 
retsadvokat Orla Lehmann, men i 1848 som kongevalgt Rigsdags- 
mand havde været Medlem af Rigsdagens grundlovgivende Udvalg. 
Da han i 1850 stillede sig til Valg i Københavns 2den Valgkreds, 
faldt han desuagtet for Grosserer Broberg. Det var ingen Hemme- 
lighed, at hans politiske Meninger faldt godt nok. i Traad med de 
46 Rigsdagsmænds, som straks havde afgivet deres Betænkning 
i Følge det den 28. Jan. 1852 udstedte kongelige Budskab. D'Hrr. 
Rigsdagsmænd paastod bl. a., at Prins Christian af Gliicksborg og 
hans Mandsstamme ifølge Londonertraktaten besad Arveret til To- 

taliteten o: Helheden af de Lande, som var forenede under Hans 
Majestæt Kongen af Danmarks Scepter, men de paastod tillige, at 
naar Prins Christians Mandsstamme uddøde, da skulde Kvindelinjen 
ikke være udelukket fra at arve den større Del af Riget, overfor 
Kejseren af Ruslands Forbehold med Hensyn til en mindre Del. 

Med denne Mening samstemmede Fader paa ingen Maade, da 
Rigets Udelelighed forekom ham at maatte være Hovedfundamentet 
for Traktatens Oprettelse. Han skønnede ikke rettere, end at det 
maatte kunne bringes dertil, at Danmarks Konge skulde og maatte 
have Ret til at vælge en Konge, der efter al Sandsynlighed vilde 
blive en Agnat af Hans Højhed Prins Christian af Slesvig-Holsten- 
Sønderborg-Gliicksborg og hans mandlige Afkom med hans Gemal- 
inde, Hendes Højhed Prinsesse Louise Wilhelmine, født Prinsesse 
af Hessen. 

Efter gentagne Opfordringer besluttede derfor Fader, at han 
vilde stille sig til Valg imod Hage. Om hvad der foregik i Aarhus 
i Anledning af det forestaaende Valg, ved jeg ikke meget, men jeg 
ved dog, at der blev rettet flere Angreb mod Kancelliraad Otter- 
strøm i Anledning af den Maade, paa hvilken han agiterede for at 
faa Hother Hages Valg gennemført. Indtil Tidspunktet for Valget^ 
hvor en endelig Afgørelse vilde komme til at foreligge, forventede 
man i Aarhus at opleve en anden ogsaa interessant Begivenhed, idet 
Kongen havde ladet tilkendegive, at han inden St. Hansdag vilde 
gæste Jylland sammen med sin Gemalinde. Som bekendt havde 
han den 13. Juni 1850 af Sjællands Bisp ladet sig vie til venstre 
Haand til Louise Rasmussen, der nu bar Navnet Grevinde af Danner. 

Bestemmelsen havde fra først af været den, at Aarhus skulde 
være Rejsens Udgangspunkt, og det var allerede meddelt Byens 
Øvrighed, at Rejsen vilde begynde den 18. Juni. I den Anledning 
dannede der sig straks en Festkomite, bestaaende af Byens Borg- 
mester, Justitsraad Hertz, Byfoged og Raadmand Nielsen, samt 
Formanden for Borgerrepræsentationen Hertz og Fader. Thi noget 
maatte der jo gøres. 

Af hvilken Grund Planen til Kongens Rejse blev forandret 
derhen, at han ikke den 18. Juni, men derimod den 13, skulde 
rejse fra København til Aalborg og ferst komme til Aarhus den 
1. Juli, ved jeg ikke. Nedenstaaende Brev forekommer mig at 
være saa usigelig morsomt, at det fortjener at overgives til Offentlig- 
heden. Det lyder som følger: 

„I Forbindelse med det Hr. Justitsraaden som Medlem af 
undertegnede Komite overdragne Hverv at foretage en Reise 
til Kiøbenhavn med første herfra afgaaende Dampskib for at 
arrangere det fornødne med Hensyn til flere Gjenstande, der 
ønskes afbenyttede ved de heri Byen paatænkte Festligheder i 
Anledning af Hans Majestæt Kongens og Gemalindes Ankomst 
hertil den V Juli Cørstkommende og som ikke herpaa Stedet 
kan erholdes, bede vi Dem ret indstændig ikke at forglemme 
Anskaffelsen af i det mindste 50 smukke danske Flag og 6 
eller 9 smaae Kanoner eller Falkonetter, samt om saadant 
maatte ansees fornødent en paalidelig Mand engageret til at 
forestaa Kanonernes hensigtsmæssige og uskadelige Afbenyttelse 
og muligt det nødvendige Skydemateriale. 

Saavel Kanonerne som Flagene ønskes naturligvis helst 
udlaante eller, hvis anderledes ikke kan være, lejede paa nogle 
Dage imod en billig Lejeafgift. — 

Festkomiteen i Anledning af Hans Majestæt og Gemalindes 
Ankomst til Aarhuus den 18. Juni 1852. 

Hertz, Nielsen, 

Borgmester og Justitsraad. Byfoged og Raadmand. 

Hertz, 

Formand for Borgerrepræsentationen. 

Velbaarne Herr Justitsraad, Toldinspecteur Muller, 

Ridder af Dannebroge." 

Iblandt de omtalte Genstande, - der ikke kunde skaffes til Veje 
i Byen, var en Natstol af passende Elegance. Hvem der arvede 
„Bekvemmeligheden" efter Hans Majestæts Afrejse, vides ikke, 
men jeg tror, at der afholdtes Auktion over brugt Løsøre m. m., 
da Festlighederne var overstaaede. Der var bleven tilstillet Fest- 
komiteen et saa rigt -Udvalg af Festsange, tilegnede ikke alene 
Kongen men ogsaa hans Gemalinde, at dens Medlemmer, for ikke 
at blive mistænkte for Partiskhed, bag efter lod de dem tilstillede 
Eksemplarer offentlig udstille. 

Festlighederne i Anledning af Kongens og Grevindens Komme 
paabegyndtes ved Aarhus Amts Grænseskel. Her var rejst en 
Æresport, hvor Stiftamtmand, Kammerherre Graah bød Kongen 



255 

Velkommen, og her var ogsaa 3dje Dragonregiments Officerer 
komne til Stede for at ledsage Hans Majestæt, ved hvis Side Grev- 
inde Danner tronede. Kongen var tilmed eskorteret af 600 ridende 
Bønder med Dannebrogsflag. Mange Steder under Vejs fra Ran- 
ders var der bygget Æresporte, f. Eks. ved Spørring og Liisberg, 
ligeledes ogsaa ved Aarhus Bys Grænseskel, hvor Kongen mod- 
toges af Kommunalbestyrelsen og Festkomiteens Medlemmer. Her 
bød Borgmester Hertz i Byens Navn Kongen og hans Gemalinde 
Velkommen. 

Hele Byen var flagsmykket og de fleste Huse pyntede med 
Blomsterguirlander. I Borgporten mellem Store og Lille Torv 
prangede en stor Æresport, og ligesaa paa Kødtorvet, men her 
blev der tilmed af en Del hvidklædte Smaapiger strøet Blomster 
paa Kongen og Grevinden. Ustandselig lød Hurraraabene fra den 
tæt sammenpakkede Menneskemængde, der som en Mur omgav 
Kongens Vogn. Kongen hilste og vinkede med Haanden. Grev- 
inden, der smilede og nikkede, sad med hele Skødet fuldt af 
Blomster. „Tak, tak. Børn!" hørte man Kongen sige af og til. 
Endelig naaedes Indkørslen til Bispegaarden, hvor Kongen og Grev- 
inden skulde bo. En Timestid efter gav Kongen i Katedralskolens 
Solennitetssal en Diner paa henved 200 Kuverter, hvortil flere af 
Byens Embedsmænd med Damer foruden en Del Landboere var 
tilsagte. Af Damer indfandt sig kun Bispinde Brammer, Moder og 
-en eller to af Landbostandens Damer, hvis Navne jeg ikke mindes. 

Der eksisterede mellem Damerne i Aarhus et formeligt Kom- 
plot, der gik ud paa ikke at ville komme i Nærheden af Grevinde 
Danner. Selvfølgelig var det ikke af Lyst, men af Nødvendigheds 
og Velanstændigheds Hensyn, at Bispinden og Moder gav Møde. 
Under Taflet rejste Stiftamtmand Graah sig og udbragte Kongens 
Skaal, hvorefter Justitsraad Hertz viste Grevinden den samme Op- 
mærksomhed. Der foregik adskillige smaa Morsomheder, som 
Overhofmarskal Levetzau med vanlig Overlegenhed dog ikke syntes 
At lægge Mærke til. Taflet varede ikke længe. Kongen havde 
modtaget en Indbydelse fra det borgerlige Skydeselskab til at 
komme ud i „Vennelyst" for at indvie dets derværende nye Skyde- 
bane. 

Da Moder efter godt og vel en Times Forløb kom tilbage, 
var hun meget optaget' af, hvad hun havde oplevet, og fortalte 
med sit sædvanlige Humor flere ret ejendommelige og morsomme 

Situationer. Jeg husker hendes Skildring af, hvad der skete, da det 
blev de tilstedeværende Damer betydet, at Hans Majestæt vilde 
drikke et Glas med dem: „Jeg og Bispinden rejste os, men saa 
skete det", fortalte Moder, „at Bispinden tabte sit Lommetørklæde, 
og gesvindt — jeg ved ikke ret, hvordan det gik til", forklarede 
Moder, „befandt de i Nærheden siddende Damer og HeiTer sig 
nede under Bordet for at lede efter Tørklædet". „Men hvor blev 
Damerne af?", spurgte Kongen, der sad med Glasset hævet, hvor- 
paa Grevinden svarede: „Jeg tror nok, at en af dem tabte noget", 
og saa kiggede ogsaa hun ned under Bordet. „Det hele var saa 
guddommelig morsomt og saa ubeskrivelig „folkeligt"", tilføjede 
Moder og lo saa hjærteligt, at hun maatte tørre sine øjne. 

Ud paa Aftenen kørte Kongen og Grevinden gennem alle 
Byens Gader for at bese Illuminationen. Æresportene var behængte 
med kulørte Lamper, og paa Raadhuset var følgende Vers anbragt 
i Transparent: 

„Svinde skal Slægter, 
Og Mure smuldre; 
Men Drot af Danmark, 
Vor Friheds Fader, 
Vor Folke-Konge, 
Din Daad skal leve 
I Sagn og Sange 
Blandt Danmarks Sønner 
De sildigst baarne." 

Sent paa Aftenen drog et stort Fakkeltog med Musik i Spidsen 
til Bispegaarden, hvor der blev afsunget en af Pastor Smith ved 
Frue Kirke forfattet Sang, hvorefter der med Sang og Klang ønskedes 
Kongen og Grevinden „God rolig Nat". 

Den næste Dag — altsaa Søndag den 4. Juni — bivaanede 
Kongen og Grevinden Gudstjenesten i Domkirken, hvor Biskop 
Brammer prædikede. Efter at være vendt hjem fra Gudstjenesten 
modtog Kongen en Deputation fra de 600 beredne Bønder, som 
havde ledsaget ham. Deres Ordfører var Gaardejer Niels Jensen 
af Sander, Odder Sogn, og Sognefoged, Dannebrogsmand Knudsen 
af Taustrup. Kongen modtog ogsaa en Deputation fra Aarhus Bys 
Handelsstand, hvis Ordfører var Konsul P. Herskind, Liisberg og 
Meisner, en fra Almueskolelærerstanden, for hvilken Lærer Kraiberg 

var Ordfører, og fra Foreningen til forbedret Skoleundervisning i 
Hads og Ning Herreder. Medens Kongen modtog Deputationerne, 
gav Grevinden Audiens. 

Kongen og Grevinden var blevne indbudte til om Søndagen 
at deltage i en af Byens Indvaanere foranstaltet Diner, der skulde 
afholdes i „Polyhymnia**s store Sal. Kongen havde modtaget Ind- 
bydelsen men ogsaa lovet at ville deltage senere paa Eftermid- 
dagen i en ude i Riis Skov arrangeret stor Folkefest. Da det an- 
toges, at her vilde være Fred og ingen Fare for at komme i 
Forbindelse med Grevinde Danner, og da tilmed Vejret hele Tiden 
havde holdt sig smukt og varmt, var de fleste Familjer blevne 
enige om at ville give Møde, ogsaa med deres unge Døtre. Jeg 
havde i den Anledning faaet en ny hvid Kjole og skulde lige til 
at iføre mig den, efter at Fader og Moder var kørt af Sted i aaben 
Wienervogn til Dineren, da der blev dundret paa min Dør, og Sig- 
vald og Arthur i Munden paa hinanden raabte: „Skynd dig, skynd 
dig! Der er Bud fra Fader, du skal straks klæde dig paa og komme 
hen i „Polyhymnia", Vognen holder og venter paa dig." Naar 
Fader befalede, var vi alle vant til skyndsomst at lyde ham, og 
det varede ikke mange Minutter, før jeg var færdig; men idet jeg 
gik gennem Salen, fik jeg det pludselige Indfald at plukke et Par 
Blomster af en pragtfuld, spraglet og rød Pelargonium, der stod i 
Vinduet, stak en Gren i Haaret og en i Brystet paa min tarve- 
lige hvide Linonskjole, sprang ned ad Trappen og op i Vognen, der 
kørte af Sted i susende Fart, medens jeg havde travlt med at faa 
mine Handsker paa. 

„Det var flinkt gjort, min Pige", sagde Fader, der stod og 
ventede paa mit Komme og førte mig ind til Bispinde Brammer 
og hendes Datter Cornelia, der ogsaa var bleven hentet, da Moder 
og Bispinden ellers vilde have været de eneste Damer, hvilket de 
begge var enige om vilde være altfor paafaldende. Saa skete det 
morsomme, at da Moder præsenterede mig for Grevinden, traadte 
hun et Skridt tilbage og næsten maalte mig fra Top til Taa, hvor- 
efter hun venlig rakte sin Haand ud og bemærkede dæmpet og 
lidt stift: „Man kunde fristes til at tro, at de Blomster, De bærer. 
Frøken, ikke er naturlige, men forfærdigede i Paris**. Sagen var 
den, at et af hendes sidste Handelsforetagender havde været at 
sælge Tante Lovise Hornbech en meget smuk Krans til mig, be- 

E. F i b i g e r : Tidsbilleder. 1 7 

staaende af Pelargonier af ganske lignende Udseende som de Blom- 
ster, jeg nu bar. 

Jeg er ganske sikker paa, at mit Ansigts Udtryk fraset min 
Forundring over hendes Bemærkning om Blomsterne ikke paa 
nogen Maade røbede, at jeg mindedes den Tid, hvor ^Hendes Naade 
Grevinden" havde interesseret sig for mit Udseende i sin daværende 
Stilling som Modehandlerinde. 

Det var en stor Fornøjelse for mig, at Kongens Livlæge, Etats- 
raad Lund, der i saa mange Aar havde været Læge hos Tante 
Lovise Hornbech, sørgede for at komme til at sidde ved Siden af 
mig ved Bordet. Kammerherre, Stiftamtmand Graah udbragte 
her for tredje Gang i Løbet af 24 Timer Hans Majestæt Kon- 
gens Skaal, og som bekendt var han alt andet end skaaret for 
Tungebaandet. Byfoged Nielsen, der skulde udbringe Grevindens 
Skaal, saa just ikke ud til at være glad derover. Endelig tog den 
brave Mand Mod til sig og begyndte tilsyneladende frimodigt paa 
sin Tale, men endte den nærmest en hel Del forfjamsket. Stem- 
ningen havde hele Tiden været trykket, og dette sidste Afsnit for- 
bedrede ikke Situationen. Men nu tog Kongen Ordet og takkede 
for den Kærlighed, han og hans Gemalinde havde mødt i Aarhus, 
hvorefter han udbragte et Leve for Byen. 

For denne Skaal takkede saa Borgmester Hertz, og nu rejste 
Fader sig og udbragte en Toast for den „tapre Landsoldat", for 
hvilken Kongen takkede og som han fuldførte ved at tale om sine 
brave Landsoldater, af hvilke han saa, der var flere til Stede. En 
uendelig Jubel ledsagede Kongens Ord og ikke mindst, da han 
endte med at udbringe et Leve for det elskede Fødeland (se Aarhus 
Stiftstidende). 

Saa rejste Kongen sig, idet han takkede for Mad, hvorefter de 
Tilstedeværende fordelte sig i Klubbens Lokaler, der efter fattig 
Formue var blevne udstyrede med saa mange Luksusgenstande, 
som det havde været muligt at faa til Laans ude i Byen. 

Hans Majestæt beordrede en Stol bragt ud og anbragt paa 
noget, der skulde forestille en Græsplæne midt i en lille aflukket 
Gaardsplads. Her tog han saa Plads, fik en rød Fez med lang 
Kvast paa Hovedet og en lille Pibe i Munden, hvorefter han lod 
flere af de Tilstedeværende forestille for sig. Da Vinduerne stod 
aabne, og Cornelia og jeg opholdt os i Nærheden, kunde vi baade 
se og høre, hvad der foregik. Lidt længere henne stod Grevinden 

og talte saa med en, saa med en anden, alt medens ogsaa hun 
iagttog, hvad der foregik. 

En af Kongens Kavallerer nærmede sig pludselig og sagde 
noget til ham i en dæmpet Tone, hvorefter Kongen rejste sig, 
bankede Piben ud og begav sig ind til Grevinden, hvem han bød 
Armen. Kongen beholdt stadig Fezen paa, og hilsende venligt 
forlod Herskaberne Lokalerne og kørte hjem til Bispegaarden. 

„Hvad Tid tager De ud i Skoven", spurgte „Store Hertz", 
der sammen med Fader fulgte Moder og mig til Vogns. 

„Min Datter og jeg tager hjem og bliver hjemme", svarede 
Moder. 

„Det er da fornuftigt", udbrød Hertz, men tilføjede saa med 
et ubeskriveligt komisk Udtryk, idet han purrede op i sit Haar, 
saa at han fik sig lavet en Hanekam: „Er det ikke, som jeg siger, 
der er s'gu ingen her i Byen, der som Justitsraad Muller forstaar 
sig paa, naar det passer at holde inde med Skydningen og spare 
paa Krudtet". 

„Jeg er saa ganske enig med Dem, kære Hr. Hertz", svarede 
Moder, „at alt for meget er usundt, og af den Grund kommer de 
to unge Piger, der har været med her, ikke til Folkefesten i Riis Skov". 

Henad Kl. 10 kørte Kongen og Grevinden med Følge ud til 
Riis Skov, hvor Dansen gik længe efter at Hans Majestæt og 
Grevinden var tagne bort. 

Om Morgenen den 5. Juli gik Kongen og Grevinden om Bord 
i det kgl. Dampskib „Ejderen" og sejlede direkte til København. 
Kongen havde om Aftenen ude i Riis Skov indbudt Fader til at 
overvære en længe paatænkt Frimurerhøjtidelighed paa Frederiks- 
borg, hvortil ogsaa den svenske Kronprins forventede at ville an- 
komme. Den 15. Juli ankom denne ogsaa til Frederiksborg, men 
rejste Dagen efter. Fader maa imidlertid have haft mange Be- 
tænkeligheder med Hensyn til den sande Værdi af nævnte Ind- 
bydelse, og jeg kan se, at han har korresponderet privat med sin 
gode Ven, Frimureren Pastor Visby om Sagen, hvilket havde til 
Følge, at han blev hjemme. 

Den 20. Juli aabnedes en Industriudstilling ude paa Fredens- 
torv. Overhovedet var der et Liv og en stadig stigende Udvikling 
i de aarhusianske Forhold, som fremfor noget viste, at Faders Paa- 
stand om, at Aarhus hurtigere end Nogen anede vilde blive Dan- 
marks næststørste By, næppe var et Fejlsyn. 

17* 

Det havde aldeles ikke været Fader tilpas, at han valgtes til 
at være Medlem af Festkomiteen i Anledningen af Kongens Komme. 
Men da Valget var faldet paa ham, mente han ikke at kunne være 
bekendt at træde tilbage, fordi han vidste, og det vidste de andre 
ogsaa, at han vilde være i Stand til ved Hjælp af sine mange For- 
bindelser at gøre sit kære Aarhus Gavn paa flere Maader. Som 
sædvanlig blev det ham, der i saa Henseende maatte trække Læsset 
efter en langt større Maalestok, end han fra først af havde tænkt sig. 

Det var ham derfor en sand Vederkvægelse ovenpaa al den 
Tummel, da Aarstiden var der, at sejle ud med sine Drenge og en 
eller anden, der ligesom han var passioneret Fisker, for at „dørre" 
Makrel osv., som om denne Beskæftigelse nærmest var det eneste, 
han for Alvor brød sig om. Sagen var, at han i en vis Forstand 
var en ensom Mand; der eksisterede ikke mange i Aarhus, der 
forstod ham saaledes, som han virkelig var, og han var alligevel 
nok værd at forstaa til Bunds. 

Ingen kunde derfor rigtig forstaa hans Sindsro med Hensyn 
til det forestaaende Rigsdagsvalg. Han, der saa udmærket kunde 
agitere for andre og for en Sag, der havde hans Sympati, var 
i denne Sag fuldstændig rolig. 

Til den 24. Juli var der indvarslet et Prøvevalg, men først 
den 4. August skulde selve Valget foregaa. 

Ved Prøvevalget, der afholdtes ude i Ridehuset, dirigerede By- 
foged Nielsen. Først talte Hother Hage, og hans Foredrag paa- 
hørtes med megen Interesse. Da han var færdig, kom Turen til 
Fader. Om end Aarhus Stiftstidende af 27. Juli indeholdt et ud- 
førligt Referat af hans Foredrag, vil jeg hellere selv give et Uddrag 
af dette, saa meget mere som det altsaa lader sig kontrollere ved 
Hjælp af Stiftstidenden. 

Fader aabnede sit Foredrag med den Erklæring, at han til- 
hørte intet af de her i Landet bestaaende politiske Selskaber, men 
at han sluttede sig varmt og ivrigt til alle, der elskede vor da- 
værende konstitutionelle Statsforfatning. Han vilde derfor uden Op- 
fordring selv omtale de Forhold, hvorom hans Modkandidat var 
bleven interpelleret, saa vidt han erindrede sig dem. Han mente 
det derfor rigtigt at forudskikke den Bemærkning, at han ansaa det 
for aldeles nødvendigt, at den samme Frihedstanke, der gik igennem 
Grundloven, blev gennemført i det hele fremtidige Lovgivningsværk. 
Han vilde i alt Fald — om han fik Sæde i Rigsdagen — værne 

om Grundloven og Valgloven, for at vi kunde beholde begge ube- 
skaame. Valgrettens Indskrænkning besad efter hans Overbevis- 
ning uafviseligt den Fare, at blev den anvendt paa Slesvig, vilde 
vi faa tyske, endog slesvig-holstenske Svar tilbage, saaledes som 
vi havde faaet dem fra den slesvig-holstenske Stænderforsamling, 
og med Oprør som Enden paa Diskussionen. 

Det Tilsagn om Kommunernes Ret til Selvstyre, som var givet 
i Grundloven, ansaa han det for heldigst blev til Virkelighed. Han 
mente, at Friheden vilde vinde mange Venner ved igennem denne 
at lære at forstaa og værdsætte Frihedens Goder. Ogsaa Landbo- 
reformerne maatte fremmes af al Kraft; men han maatte tilstaa at 
være mod en Tvangslov for Fæstets Overgang til Selvejendom; 
skulde derimod denne Sag, der syntes ikke at være uden glædelig 
Fremgang, ikke lade sig ordne paa anden Maade, da vilde han, 
hvor meget det ellers vilde være ham imod, stemme for en Tvangs- 
lov i fuld Overbevisning om, at det Heles Vel fordrede Sagens 
snarlige og endelige Afgørelse. 

Han fremhævede, at de indtil Begyndelsen af Aarhundredet 
iværksatte Landboreformer havde gjort det muligt, at Danmark 
uagtet de i 1848 indtrufne Ulykker havde formaaet at bære, hvad 
Tiden havde bragt, og tilmed var gaaet frem i Kraft og Velvære. 
Han paapegede i Samklang hermed, at Kornudførslen til fremmed 
Sted i 1850 alene for Aarhus' Vedkommende havde beløbet 
sig til omtrent samme Tøndeantal som Kornudførslen fra Danmark, 
Slesvig og Fyrstendømmet Holsten til fremmed Sted beløb sig til 
henimod Slutningen af det forrige Aarhundrede, inden de den Gang 
paabegyndte Landboreformer var traadte ud i Livet. Vel havde vi 
den Gang haft at sørge for Norges Forsyning, men dette forandrede 
dog ikke Betydningen af de her paapegede statistiske Oplysninger. 
En yderligere Fremme af Landboreformerne vilde ubetinget føre til 
en for Landet stigende Velstand. Ogsaa Næringsvæsenet burde 
reformeres, men paa rolig, besindig Maade, og han maatte derfor 
erklære, at han var af stik modsat Mening end hans ærede Mod- 
kandidat, der jo havde udtalt, at han straks ønskede Laugstvangen' 
ophævet. „Dette var en Forholdsregel", erklærede Fader, „der vilde 
bringe Tusinder af Familjer uforberedt til Bettelstaven " . En Menneske- 
alder turde mindst hengaa, inden hele Opgaven med Held lod sig 
løse; derimod vilde han søge at gøre gældende, at Dueligheds- 
prøverne for Mestrene, hvor fornødent gjordes, i den nærmeste 



262 

Fremtid skærpedes, samtidig med at Adgangen til at blive Mester 
blev saa lidet bekostelig som muligt for den ubemidlede Mand. 
Almueskolevæsenet burde snarest muligt forbedres, for at Folkets 
Oplysning kunde støtte den politiske Frihed. Lærerne havde et 
billigt Krav paa en Lønningsforbedring. 

Sluttelig betonede han, at han mente at skylde Forsamlingen 
Regnskab for de Bevæggrunde, der laa til Grund for hans Beslut- 
ning: at stille sig som Valgkandidat. Han vilde derfor udtale, at 
han i Følge sin nuværende og tidligere Stilling som Overtoldinspektør 
for Slesvig troede sig i Besiddelse af Kendskab til Toldforholdene, 
hvorved han muligvis kunde gavne paa Rigsdagen, naar der paa 
denne blev Tale om at optage Holsten indenfor den danske Told- 
grænse, der nu var Ejderen. Dernæst troede han navnlig paa 
Grund af sit Kendskab til Hertugdømmernes Forhold i flere Hen- 
seender at kunne gøre Nytte paa Rigsdagen, naar Statsforbindelsen 
mellem Kongeriget og Hertugdømmerne skulde endeligt ordnes, og 
endelig havde han en særlig Interesse for Jembanespørgsmaalet, 
der for Jyllands Vedkommende efter hans Formening snart maatte 
faa en definitiv Afgørelse. 

Fader sluttede sit Foredrag med at bemærke, at han havde 
udtalt sig som sket var, for at de Forsamlede, for saa vidt de ikke 
allerede kendte hans Anskuelser, kunde vide, hvorledes han, hvis 
de sendte ham til Rigsdagen, vilde stemme der, hvor han i Følge 
Grundloven ene var bunden til sin Overbevisning og ikke ved 
nogen Forskrift af sine Vælgere. 

Denne Slutningsbemærkning blev meget behændigt benyttet at 
Faders Modstandere; dette viste sig dog først paa selve Valgdagen, 
hvor Hage blev den sejrende, hvilket Resultat havde syntes tvivl- 
somt ved Prøvevalget, der endte med dundrende Hurraraab for hver 
især af de to Rigsdagskandidater. 

Om Aftenen efter Valget var der i Hotel Royal af Byens 
Borgere arrangeret et Festmaaltid for Hage og ogsaa for Fader, 
hvor der herskede en meget behagelig Stemning. 

Naar jeg i Tanken vender tilbage til hine Dages politiske 
Diskussioner, husker jeg saa tydeligt, hvordan den megen Tale om 
Toldforhold, Nedsættelse af Toldsatser, om Udførselstold, om Told- 
grænsens Flytning fra Ejderen til Elben, kunde holde Fader i Aande. 

Ikke saaledes, naar Samtalen strejfede ind paa Spørgsmaalet 
om Tronfølgen, da søgte han altid hurtigst mulig bort fra Emnet. 

Jeg kan dog ikke undlade i denne Anledning at omtale en 
lille Hændelse, jeg tydeligt erindrer. En solbeskinnet Formiddag — 
det maa have været i Slutningen af Marts eller i Begyndelsen af 
April 1845 — stod Fader ved Vinduet i den saakaldte Wedel- 
Jarlsbergske Gaard ude i Store Amaliegade, hvor vi den Gang 
boede, og kaldte da paa Moder og mig, for at vi skulde komme 
hen til ham. 

Ovre paa den anden Side af den mennesketomme Gade gik 
der en høj, statelig, civil klædt Herre og en spinkel Dame. De 
skred langsomt fremad, thi imellem dem gik en lille Purk, hvis 
Skridt de ledede, idet hver holdt en af hans smaa Hænder. Lige 
bagved gik en Tjener med trekantet Hat og iført et mørkeblaat 
med Rødt og Sølv udstyret Livre, hvilket kun Hertugerne af Slesvig- 
Holsten- Sønderborg-Gliicksborgs Tjenerskab havde Ret til at bære. 

„Se", sagde Fader, „der gaar Danmarks tilkommende Konge 
og Dronning og deres ældste Søn". 

„Den Herre og Dame har jeg ofte mødt", bemærkede jeg. 

„Det er Prins Christian af Gliicksborg og hans Gemalinde 
Prinsesse Louise, en Datter af Landgrevinde Charlotte af Hessen, 
Kongens Søster; Prinsen er en Broder til Prinserne Hans og Julius, 
som Du ofte saa i Flensborg". 

"et kom snart for Dagen, at man i Aarhus alligevel ikke 
var saa vel tilfreds med at have foretrukket at vælge Hother Hage 
og ikke Fader til Rigsdagsmand. 

I et Brev til Fader, dateret den 8. Januar 1853, skriver Folke- 
tingsmand, Magister Gert Winther blandt andet: 

„Det morer mig at høre, at Aarhusianerne nu fortryde at have 
foretrukket Hage for Dem til Folkethingsmand; det vil gjøre godt, 
naar han faar den ham tiltænkte Adresse, især hvis han fik den 
snart. Det vilde give Regjeringen en ikke liden Støtte i visse Folks 
Mening. Gid han havde den eller havde faaet den som Nytaars- 
present". 

Da man i Anledning af de ny Rigsdagsvalg rettede Opfordring 
til Fader om paany at stille sig som Hages Modkandidat til det 
den 26. Februar berammede Valg, gav han ikke straks et afgørende 
Svar. At blive valgt i Aarhus Amts 2den Valgkreds satte han 
heller ikke mere Pris paa, efter hvad der var passeret. Dertil kom, 
at han fra en Mand i Randers Amts 4de Valgkreds havde mod- 
taget en Forespørgsel, om han ikke vilde stille sig mod Skolelærer 
Wad, der var bleven valgt i August 1852. 

En Eftermiddag, jeg fulgte med Fader ned til Havnen og op 
i hans Kontor, fandtes der liggende paa hans Skrivebord et Brev 
og en Pakke Aviser. Efter at have læst Brevet, rakte Fader mig 
dette, idet han sagde: 

„Du kan have Gavn af at gøre Dig bekendt med, hvordan 
en dreven gammel Politiker med en vis Ringeagt fra sit ophøjede 
Stade ser ned paa Din Fader, som velbekendt en almindelig Tolder 
og efter Brevskriverens egen Mening staaende langt under ham, 
den fine Jurist". Brevet lød: 

Velbaarne Hr. Justitsraad, Toldinspektør Muller! 

Ridder af Dannebroge. 

„Ved i Rolighed at overtænke den Samtale, jeg forleden 
Dag havde den Ære at have med deres Velbaarenhed angaaende 
vore politiske Forhold, har jeg faaet Skrupler over den Assi- 
stance til at gjennemføre Deres Valg af 26. ds., som jeg ikke 
erklærede mig utilbøjelig til at yde. 

Angaaende Sagen om Toldforholdene falde vore Anskuelser 
sammen, saa derom har jeg ei videre at anføre, men angaaende 
den langt vigtigere Arvesag er Forholdet anderledes. 

Saavidt jeg opfattede Deres Yttringer rigtigt, gaar disse 
ud paa, at De aldeles sympathiserede med de ni Medlemmer 
af Folkethinget, som have erklæret dem imod Ophævelsen af 
Kongelovens Arvefølge -Bestemmelser, men da de øvrige 16 
Medlemmer af Komiteen havde ladet dem overbevise ved de 
dem forelagte Dokumenter, antog De, at disse Oplysninger ogsaa 
maatte blive tilstrækkelige til at overbevise Dem, og at De 
isaafald vilde tiltræde Regjeringens Forslag. 

Jeg er dermed af den Overbevisning, at hvad der alt er 
bekjendt og in specie af hvad der af Ørsted er oplyst i hans 
om Tronfølgen udgivne Skrift maa være tilstrækkeligt til at 
overbevise enhver Mand, der ikke forud er hildet i Parti- 
anskuelser, om det rette i, at Kongelovens Arvefølge-Bestem- 
melser ophæves. — Men da Erfaring har vist, at gamle for- 
nuftige Mænd, der forud vare indtagne af den modsatte Mening, 
ligesom Tilfældet er med Deres Velbaarenhed, ikke have ladet 
dem overbevise, forekommer det mig, at Vælgerne ikke kunne 
stole paa, at De vil blive det. 

For at være Hages Modkandidat, er det ikke nok at være 
af modsat Mening i Toldsagen, naar De sympathiserer med 
ham i den langt vigtigere Arvesag, hvorom jeg ikke har haft 
mindste Anelse, før De selv udtalte det. 

Den Mand, jeg ei alene skal give min Stemme men tillige 
arbeide for, maa, ikke for at opnaa Valg, men af indre Over- 
bevisning, melde sig for Ministeriets Forslag i disse 2 Sager, 
og da De nu selv har sagt mig, at De i den vigtigste af disse, 
i dette øjeblik, er af ganske modsat Mening, maa jeg i Tide 
træde tilbage og aabent erklære Dem, at jeg agter at gaa min 
egen Vei. 



266 

For Laanet af den holstenske Toldlov og det mig leverede 
Nr. af Borsenhalle takker jeg, idet jeg herved remitterer det 
Hele, hvori jeg dog ikke har fundet noget, der kan være at 
berøre i et af mig idag til Aarhus Avis indleveret Inserat, 
hvilket var Hensigten dermed. 

Forbindtligst og ærbødigst 

Ingerslew/ 

Marselisborg, den 2den Febr. 1853. 

„Jeg forstaar ikke Sammenhængen", bemærkede jeg og rakte 
Fader Brevet tilbage, Jeg troede slet ikke, at Du tænkte paa atter 
at ville stille Dig mod Hother Hage". 

Fader svarede, at efter hans Mening vilde Ingerslew vistnok 
stille sig selv og næppe troede, at Fader vidste, at der cirkulerede 
en Adresse med det Formaal at opfordre Sponneck til at stille sig 
mod Hage. „Men hvad i al Verden skulde dog bevæge Sponneck 
til at foretrække Aarhus for Ribe Amts 3dje Valgkreds, der for hans 
Vedkommende staar lige saa fast urokkelig som selve Ribe Dom- 
kirke", tilføjede han. 

„Hvad vil Du nu gøre?" spurgte jeg. 

„Det skal Du snart erfare", svarede Fader, satte sig til at 
skrive, kaldte paa gamle Mortensen og bad ham besørge det Brev, 
han rakte ham, til Overkrigskommissær Elmqvist. Den 4. Februar, 
to Dage efter Ingerslews den 2. skrevne Brev, læstes i Aarhus 
Stiftstidende: 

Aarhus 3. Februar. 

„Vi ere anmodede om at meddele D'Herrer Vælgere i Aar- 
hus Amts 2den Valgkreds, at Hr. Justitsraad Toldinspecteur 
Mtiller i Forventning af, at Finansministeren, Herr Greve af 
Sponneck, vil findes beredt til at stille sig til Valg i denne 
Valgkreds, ikke agter at stille sig til Valget her. 

Red." 

Samtidig med denne officielle Erklæring tilskrev Fader Grev 
Sponneck, at han i paakommende Tilfælde fuldt ud stillede sig til 
hans Disposition, og lod det dermed have sit Forblivende. 

Der havde i mange Aar bestaaet et særegent og venskabeligt 
Forhold mellem Fader og Grev Sponneck. Dette skrev sig fra den 
Gang, da denne, der var født 1815 og kun 25 Aar gammel, ud- 

arbejdede sit saa bekendte Skrift om Toldvæsenet; allerede den 
Gang havde han, hvad der laa saa lige for, faaet Hjælp af Fader, 
der tilmed var 10 Aar ældre end han og siden sit 15de Aar havde 
været ansat i Generaltoldkammeret (se Side 46). 

Da Grev Sponneck i 1843 blev Deputeret i Generaltoldkammeret, 
var han altsaa vel vidende om, at Fader var en ualmindelig dygtig 
og brugbar Personlighed, der siden November 1838 havde beklædt 
Embedet som Overtoldinspektør for Hertugdømmet Slesvig, 

Naar Grev Sponneck kom til Aarhus paa Gennemrejse, undlod 
han f. Eks. aldrig at tilkendegive sin Nærværelse, enten ved at sende 
sit Kort eller aflægge Besøg hjemme. 

For ydermere at belyse, hvordan det stod til med den politiske 
Situation i Aarhus Amts 2den Valgkreds, lod Fader i Aarhus Stifts- 
tidende for 16. Februar indrykke en Artikel, der havde til Over- 
skrift: „Til Vælgerne i Anledning af Valget den 26ende Februar". 

Efter at have gjort Rede for, hvad der nærmest foranlediger 
Artiklens Fremkomst, udtaler Fader: 

„Det maa antages, at Grunden til Folkethingets Opløsning var 
dets Flertals, de 50 Mænds, Modstand mod Toldloven, den rimelige 
Udsigt, Regjeringen havde til ikke at faa Arvefølgesagen vedtaget 
uforandret efter Hs. Majestæt Kongens Forslag, hvortil fordres ^/^ 
af den forenede Rigsdags Stemmer, samt den Uvillie hos de 50 
Folkethingsmænd, Regjeringen efter de fremkomne Kjendsgjerninger 
vilde faae at brydes med ved den videre Gjennemførelse af de øvrige 
i Allerhøieste Kundgjørelse af 28de Jan. f. A. bebudede Foranstalt- 
ninger. 

Fremfor Alt bør derfor enhver Vælger søge at komme til størst 
mulig Klarhed om følgende Spørgsmaal: 

1) Er det muligt for den nuværende Regjering at vise Eftergiven- 
hed i disse Sager? 

2) Vil et nyt Ministerium være istand til at tilveiebringe en For- 
andring i disse Sager og til i det Hele at føre Danmark ind 
paa en anden Politik end den, der er grundlagt i Allerhøieste 
Kundgjørelse af 28de Januar f. A.? 

3) Kan et nyt Ministerium nu til Held for Danmark sammensættes 
af de Mænd, der føre Ordet for Eiderpolitiken?" 

Fader besvarer selv disse Spørgsmaal ved uforbeholdent at 
slutte sig til Regeringens (og de 45 Folkethingsmænds) Standpunkt, 
og slutter saalydende: 



268 

„Af det saaledes Udviklede fremgaaer det for mig, at den 
nuværende Regjering ikke har været eller er istand 
til at vise Eftergivenhed ligeoverfor de 50 Folkethings- 
mænd, hvis Majoritet nærmest har bevirket Thingets 
Opløsning; 

at enForandring af den danskeRegjerings nuværende 
ved Tractater og Overeenskomster grundlagte, og af 
de tidligere Ministerier, Martsministeriet iberegnet, 
hidførte Politik ikke kan bevirkes ved det nuværende 
eller et nyt Ministerium; 

at et Eider-Ministerium er en Umulighed. 

Ere Vælgerne komne til den samme Anskuelse, da maae de 
ved deres Valg den 26de Febr. støtte Kongen og Regjeringen. 

At de tillige ikke ville glemme, at de Folkethingsmænd, der 
nu skulle vælges, have Sæde paa Rigsdagen i 3 Aar, og at der 
derfor maa sees paa, at de finde frihedselskende Mænd, hvis For- 
tid borger for, at de ikke alene vil støtte Regjeringen i Arve- og 
Toldsagen, men tillige efter Evne ville værge for Kongens Friheds- 
gave : Grundloven, og for Valgretten, naar disse skulle staae Prøve 
ligeoverfor den fremtidige Fællesforfatning for hele Monarchiet, 
derom tør man være overbeviist; thi ellers vilde Vælgerne have 
svigtet sig selv." 

At nedenstaaende Brev til Gaardejer N. Loft i Hasle fra Skole- 
lærer Bering i Viby sammen med den af ham efter Begæring fra 
Kancelliraad Ingerslew forfattede Opfordring findes mellem Faders 
Papirer, skyldes vistnok, at begge de nævnte Mænd, særlig Skole- 
lærer Bering, gentagne Gange have ladet udgaa Opfordring til 
Fader om paany at stille sig som Modkandidat mod Hage. Skole- 
lærer Berings Brev lyder nemlig: 

„Høistærede! 

Herr Cancelliraad Ingerslew yttrede iforg. til mig, at da 
Finantsministeren ikke har været at formaa til at stille sig i 
Aarhuus, saa kunde han maaske være villig dertil, saa fremt 
han dertil blev opfordret. Da jeg troer, at Hr. Ingerslew er 
en vel anset Mand iblandt Bondestanden her i Distriktet, og 
da jeg staar i den Formening, at ogsaa De ønsker ham valgt, 
saa tillader jeg mig herved at sende Dem hoslagte Opfordring 
med Anmodning om, at De vil faa den underskreven af saa- 

mange som muligt, saavel Herremænd som Gaardmænd, og 
sende mig den igjen inden Løverdag, for at den kan tilstilles 
Hr. Cancelliraaden førend Prøvevalget i Aarhuus denne Dag. 

Venskabeligst 

Viby d. 12. Febr. 1853. Bering. 

Til 

Gaardejer Niels Loft, 

Hasle.« 

„Opfordring. 

Da vi have erfaret, at Hr. Finansminister Grev Sponneck 
ikke vil stille sig i Aarhuus til Valget d. 26de dennes, saa op- 
fordre vi herved Dem, Herr Cancelliraad Ingerslew til at stille 
Dem, og vi love at møde og give Dem vore Stemmer. Vi 
have i mange Aar kjendt Dem som en retsindig og veltænkende 
Mand, og derfor have vi Tillid til Dem. 

Navn. Bopæl." 

Hvor* mange Underskrifter Opfordringen fik i det Hele og Store, 
er ligegyldigt, m^n Ingerslew blev paa Valgdagen aldeles overfløjet 
af Hother Hage. Nedenstaaende Brev synes at tyde paa, at Finans- 
ministeren absolut paa det Tidspunkt, han skrev det, har været 
uvidende om Faders Erklæring af 3. Februar. 

„Kbhvn. d. 21. Febr. 1853. 

Høistærede Hr. Justitsraad! 

Næst at takke Dem for Deres Deeltagelse i den Indbydelse 
til at stille mig i Deres Valgkreds, hvoraf jeg destoværre ei 
kunde gjøre Brug, fiøfler jeg mig af de forskjellige mig til- 
hændekomne Meddelelser opfordret til at henstille til Deres egen 
patriotiske Følelse og Deeltagelse for Regjeringens Politik i et 
svævende Spørgsmaal, om det ikke vil være rigtigst, at De, 
for at ikke Hage skal blive valgt, trækker Dem tilbage til For- 
deel for Ingerslew. At denne vilde stille sig, maatte jeg be- 
tvivle, da jeg anbefalede Bergsøe i). Ellers vilde jeg, med Hen- 



*) Den i Brevet omtalte Bergsøe var Chef for det statistiske Bureau og over- 
ordentlig Professor i Statsøkonomi ved Universitetet. Han blev Landsthings- 
mand 6. Juni 1853, men døde allerede i Januar 1854. 

syn til Ingerslews Stilling i Distriktet, have tilraadet dennes 
Valg som lettere at sætte igjennem. Det er jo muligt, at jeg 
feiler; men jeg har Grund til at troe mig velunderrettet, naar 
jeg meddeler Dem, at sandsynligviis vil hverken De eller In- 
gerslew, men i ethvert Tilfælde ikke De, opnaae Valg, naar 
De begge stille dem som Modstandere af Hage. Vilde dette 
ikke under saadanne Omstændigheder endogsaa være hono- 
rabelt for Dem at trække Dem tilbage for ikke at splitte 
Stemmerne, og tilmed til Fordeel for en fordums Stænder- 
deputeret. 

Med Højagtelse 

Deres ærbødigst hengivne 

Sponneck." 

Om Morgenen den 25. Februar modtog Fader et fra Pastor 
Bloch i Grenaa afsendt Brev, hvori denne foreslaar ham at komme 
til Stede den næste Dag for at stille sig som Rigsdagsmand i 
Grenaa. Opfordringen faldt altfor meget sammen med Faders Lyst 
til at være borte fra Aarhus paa denne Dag, til at han ikke skulde 
efterkomme den, hvorfor han uden at betænke sig pr. Estafette 
straks gav sit Samtykke, medens han selv tog af Sted midt om 
Natten, saaledes at han kunde være tidsnok i Grenaa, inden Valget 
paabegyndtes. 

Efter en kort Konference med Pastor Bloch og Borgerrepræsen- 
tationens Formand, Konsul Kock, gav Fader til ikke liden Over- 
raskelse for Skolelærer Wad, der hørte til det opløste Folkethings 
Majoritet, Møde paa Valgtribunen. Wads andre to Modkandidater, 
Husmand Jens Jensen Bech fra Lystrup og Gaardmand H. P. Lar- 
sen af Ørum, trak sig straks tilbage til Gunst for Fader, inden Af- 
stemningen paabegyndtes. Fader samlede om sig 268 Stemmer, 
Wad erholdt 300, og blev saaledes paany Folkethingsmand for 
Randers Amts 4de Valgkreds. 

I Grenaa Avis af 26. Februar skrives og i Aarhus Stifts- 
tidende for 26. s. M. refereres Valgbegivenhedernes Gang paa føl- 
gende Maade: 

„Vi maa takke Hr. Justitsraad Muller, at han paa enkelt Mands 
Opfordring endnu i sidste Øjeblik mødte og gav dem af de til- 

stedeværende Vælgere, der misbilligede Hr. Wads Anskuelser i 
Told- og Arvefølgen, Lejlighed til at samle sig og vise, at de 
eksisterede". 

„Vi have", tilføjes der, „ved denne Valghandling i Justits- 
raad, Toldinspecteur Muller lært at kjende en kundskabsrig, fri- 
sindet Mand, der er i Besiddelse af fortræffelige Gaver, og ret 
synes skabt for det offentlige Liv. Han fremsætter sine Tanker 
med Lethed og i et folkeligt Sprog, derhos er hans Organ smukt 
og tydeligt". 

Tiden efter Valget den 26. Februar og indtil den 19. April, 
da Rigsdagen blev opløst, forløb meget hurtigt. Saa kom Kund- 
gørelsen om, at der den 27. Maj atter skulde foregaa Valg til 
Rigsdagen. 

— Min Broder Arthur blev konfirmeret den 3. April. — 

I 1846 blev der ved Friskolen som Lærer ansat en ung Se- 
minarist, der hed Johan Michaelsen. Han var en Slags Plejesøn 
af den gamle Skolelærer Visby i Aagerup ved Frederiksborg, Fa- 
deren til Pastor Visby i København, der som tidligere omtalt stod 
i et meget venskabeligt Forhold til Fader. I Anledning af dette 
Venskab blev Johan Michaelsen varmt anbefalet til Faders og Mo- 
ders Velvilje. Johan Michaelsen var et Menneske med et godt og 
kærligt Sind og magtede altid at røgte sin Skolegerning til sine 
Foresattes fulde Tilfredshed. Da ogsaa hans moralske Vandel sam- 
tidig var yderst agtværdig, vandt han snart ikke saa ganske faa 
Venner i Aarhus. Imidlertid blev Michaelsen til Tider greben af 
en forbløffende Trang til at hjælpe Enhver, han traf paa sin Vej, 
uden Hensyn til Stand eller Vilkaar, Alder eller Køn og uden al 
Hens3nitagen til egen Fordel. Det var ganske betegnende, at man 
i Aarhus paa Grund af hans utrættelige Anstrengelser i humani- 
stisk Retning skæmtende kaldte ham „sine Venners besværlige Ven", 
idet han aldrig betænkte sig paa, naar og hvor hans egne Kræfter 
eller Midler ikke slog til, da at ty til hver den, han kunde formode 
sad inde med, hvad der manglede. Fader formanede ham ofte til 
at være adskilligt mere agtpaagivende med, hvad han indlod sig 
paa i filantropiske Øjemed, men den unge Mand var ikke saa let 
at standse i Farten. 

Nedenstaaende Brev forklarer bedst hvad der foranledigede, 
at Fader paany stillede sig til Valg i Randers Amts 4de Valg- 
kreds. 

„Grenaa den 17. Maj 1853. 
Velbaarne 

Herr Justitsraad, Toldinspektør Muller. 

Aarhus. 

Foranlediget af den Stemning, der giver sig tilkende her 
i Kredsen, har flere Landniænd og Borgere anmodet mig om 
at spørge Deres Velbaarenhed, om De agter at stille Dem som 
Kandidat til Folketinget her i Kredsen paa den forestaaende 
Valgdag; og tillader jeg mig derfor desangaaende at udbede 
mig Deres ærede Mening meddelt med første Post, for at der 
i nævnte Tilfælde snarligst kunde virkes til Deres Favør. 

Wad 1) har udtalt sig for at ville træde tilbage, hvorimod 
hans Parti efter Sigende vil stille Student Fr. Barfod. 

Med Højagtelse 

N. L. Kock.« 

Brevet er skrevet af den før nævnte Købmand og svensk- 
norske Konsul Niels Laurids Kock, Medlem af Direktionen for 
Spare-, Laane- og Diskontoinstitutionen i Grenaa og Formand for 
Grenaa Byraad. Det blev besvaret af Fader den 19. Maj. Han 
udtaler i sit Brev, at han haaber at kunne gøre Regning paa, at 
ogsaa Konsul Kock vil være blandt hans Stillere. 

Den 27. Maj valgtes Fader i Grenaa, først ved Kaaring og 
derefter ved skriftlig Afstemning. Hans Modkandidat var Student 
Frederik Barfod. En tredje Kandidat, Gaardejer Lars Bønnelykke 
af Aalsrode, traadte efter Udfaldet af Kaaringen tilbage ttl Fordel 
for Fader. Barfod forlangte imidlertid Afstemning, hvorved det 
viste sig, at han havde 71 Stemmer, Fader 340. 

Ikke saa snart var Faders Valg en Kendsgerning, før der ovre 
fra København indløb Forespørgsler om, hvor han agtede at bo 
under Rigsdagssamlingen, samt forskellige Tilbud om Lejemaal o. 1. 
Til min store Overraskelse foreslog Fader, at jeg skulde følge 
med ham. 

Der blev i den Anledning lejet en møbleret Lejlighed paa 
fjerde Sal i Bredgade 194. Den beboedes om Vinteren af et Par 
ældre Damer, Frøknerne Hvidt, som om Sommeren laa paa Lan- 

*) Rigsdagsmand for Randers Amts 4de Valgkreds. 

det. Bestemmelsen blev, at jeg skulde sørge for, at Fader og jeg 
fik Morgendrikke, Frokost saavel som Aftensmad. For at jeg ikke 
skulde savne Hjælp, blev der antaget en pæn ældre Kone, der fik 
Nøgle til Lejligheden og kom Morgen og Aften. Med Hensyn til 
Middagsmaaltidet, da var Bestemmelsen den at lade Tilfældet raade; 
vi havde Slægt og Venner nok, og fremfor alt havde jeg jo mit 
gamle Hjem i Vimmelskaftet at holde mig til. 

To Dage før Rigsdagens Aabning, Mandag den 13. Juni, holdt 
Fader og jeg vort Indtog paa tredje Sal ude i Bredgade. Kort 
efter gik vi til det kære Hjemsted i Vimmelskaftet, hvor man selv- 
følgelig var forberedt paa Faders Ankomst, men ikke paa min, og 
undredes over, at jeg skulde bo sammen med Fader, og ikke, 
som sædvanlig, der paa Stedet. 

Allerede paa dette Tidspunkt havde ogsaa Koleraen holdt sit 
Indtog i København, om end denne Kendsgerning endnu ikke var 
officielt fastslaaet, idet man beflittede sig paa at fastholde, at de mange 
herskende Sygdomstilfælde af Diarrhoe og Kolerinetilfælde ikke var 
faretruende. Imidlertid konstateredes den 12. Juni det første døde- 
lige Koleratilfælde, hvilket havde til Følge, at der fra Autoriteternes 
Side øjeblikkelig blev truffen de mest energiske Foranstaltninger. 
Stemningen i Byen var fra dette øjeblik meget trykket, og den 
herskende forfærdelige Varme gjorde et alt andet end beroligende 
Indtryk, og snart greb en almindelig Forfærdelse saavel Fattige 
som Rige, Unge og Gamle. Moder skrev daglig til Fader og til 
mig og bad os at være forsigtige, særlig paalagde hun mig ikke 
at slippe Fader af Syne, hvilket naturligvis var ganske umuligt. 
Sygdommens stadige Stigen lod det udenfor al Tvivl, at den ikke 
vilde undlade ogsaa at hjemsøge andre Byer end København, og 
da Fader jo ifølge sin Embedsstilling var Medlem af Sundheds- 
kommissionen i Aarhus, fandt han det at være en Pligt for ham, da 
han nu havde Lejlighed dertil, ikke alene at følge Sygdommens 
Behandling og Gang men særligt de Foranstaltninger, der blev 
trufne til dens Bekæmpelse. Han satte sig derfor i Forbindelse 
med de oprettede Bureauer, der modtog Melding om Sygdomstil- 
fældene osv. Et saadant fandtes skraas overfor, hvor vi boede, 
ovre paa St. Annæplads. Han besøgte ogsaa Hospitalerne. Ihvor- 
vel jeg ikke var bange, kan jeg ikke nægte, at jeg desuagtet flere 
Gange gjorde Forsøg paa at faa Fader fra vedblivende at aflægge 
Besøg paa nævnte Steder, men da dette ikke hjalp, slog jeg reso- 

E. Fibiger: Tidsbilleder. 18 

lut Følge med. En Morgenstund gik jeg med ham ind paa et Par 
Stuer ude paa Garnisonshospitalet, hvor der laa Kolerapatienter. 
De tilstedeværende Sygepassere og anden Betjening gjorde meget 
ærbødigt Plads for os. Vor Ledsager var en ung Læge, der, om 
jeg husker ret, hed Schønhey og var Broder til Mølleejer Andreas 
Weis's Hustru. 

Saa kom der en Morgen, hvor Fader ikke følte sig rigtig rask, 
da han gik hjemme fra. Jeg, der flere Gange, saa snart det 
gryede ad Dag, altid blev vækket ved den Støj, der foraarsagedes, 
naar Koleraligene, der laa i tarvelige sorte Kister, som blev stab- 
lede ovenpaa hinanden, kørtes forbi vore Vinduer paa et eller an- 
det Køretøj, blev nu for Alvor bange for Fader, hvorfor jeg gik 
op i Rigsdagen for om muligt at faa ham i Tale. Jeg blev vist 
ind i et stort aflangt Værelse, højt til Loftet, med et Vindu, der 
vendte ud til Ridebanen, medens der gik Bud for at se efter Fader. 
Medens jeg stod og ventede, kom der flere af Rigsdagsmændene 
ind i Værelset eller passerede dette, men den, der ikke kom, var 
Fader. Endelig kom Gaardmand J. Andersen, Rigsdagsmand for 
Randers 5te Kreds, som var rejst over sammen med os, og glad 
blev jeg. Saa kom Professor Hall, hvem jeg ogsaa kendte, men 
inden jeg ret fik mig besindet, stod jeg omgiven af en hel Mængde 
Rigsdagsmænd, som jeg ikke vidste, hvem var, men alle forsikrede 
mig velvillig, at Fader havde været der og var rask, men var 
gaaet sin Vej. „Kom i Morgen igen", var der en, der foreslog, 
jeg tror, det var Tscherning, „saa er Deres Fader her nok". Jeg 
begyndte at blive lidt betænkelig ved Situationen, idet jeg blev 
bange for, at Fader vilde blive vred, naar man fortalte ham, at 
jeg havde været oppe i Rigsdagen. Imidlertid sagde han intet til 
mig, da han hen paa Eftermiddagen kom hjem for at hente mig, 
da vi skulde ud til Middag. Derimod gav han mig Tilladelse til, 
at jeg, naar jeg blot vilde passe at komme i den Tid, hvor der 
var Frokostpavse, gerne maatte gaa op i Rigsdagen og spørge 
efter ham. Tilladelsen* benyttede jeg kun nogle faa Gange, og 
hver Gang blev jeg modtaget af de Tilstedeværende med den 
største Venlighed. 

Jeg havde paa dette Tidspunkt en ikke ringe Sorg. Min kære 
Tante Lovise var blevet i den Grad altereret over, at jeg havde 
ledsaget Fader ved hans Besøg paa Garnisonssygehuset, at mai^ i 
Vimmelskaftet frabad sig vort Komme. Det var ikke udelukkende 

Skræk for Smitte, der satte Tantes Sind i Bevægelse, hun frygtede 
tillige, at min Ledsagelse af Fader skulde give mig Ideer om liger- 
vis Ilia Fibiger at melde mig til Sygeplejen, hvad der i Tantes 
øjne maatte staa som Højdepunktet af en upassende Emancipation. 
Det kom i denne Anledning til et Sammenstød mellem hendes Søn 
Thorvald og Fader, der fornærmet trak sig tilbage fra det gamle 
Hjem i Vimmelskaftet. 

Da vi gik derfra, enedes vi om at ville spadsere ud til Øster- 
port, sætte os paa en Kapervogn og køre ud til Dyrehaven. Paa 
østergade mødte vi Sekondløjtnant Poul Poulsen, som Fader ind- 
bød til at følge med (se Side 242). 

Til Trods for sin Udnævnelse til Sekondløjtnant og sit ved 
Frederiksstad erhvervede Ridderkors var han bleven permitteret 
uden Gage og var vendt tilbage til sine Forældre, hvis eneste 
Barn han var. 

Faderen, Poul Sørensen Loft, som var en velstaaende Mand, 
havde af Hensyn til sin svagelige Hustru, der daglig trængte til 
Lægetilsyn, bosat sig i Aarhus. I et hvidt etetages Hus, der laa 
udenfor Mindeport, boede Ægteparret i Stuen tilhøjre for Indgangs- 
døren, men da der for begge Vinduer altid var stillet Jalousier, 
kunde man ikke se, om der sad Nogen bag ved, men det hed sig, 
at her havde den syge Madam Loft sin Plads, da det morede 
hende at se, hvem der passerede. Da Poul Poulsen mistede sin 
Moder, vistes der ham særlig Venlighed hjemme, fordi vi saa godt 
kunde forstaa, hvor meget han maatte savne hende, og fordi han 
var Skolekammerat med min Broder Arthur. 

Han var paa Faders Foranledning nu kommen over til Køben- 
havn, da Fader haabede ved Rigsdagens Hjælp at skulle kunne 
opnaa, at der ogsaa blev tilstaaet ham Pension. 

Poul Poulsen var en høj, rank, lidt sværlemmet Mand med et 
rundt og rødmusset Ansigt, store blaa Øjne med et smukt, aabent 
Blik, og et stærkt krøllet, blondt Haar, der lig en Straalekrans om- 
gav hans Pande. Af Naturen var han egentlig ikke hvad man 
kalder veltalende, men meget beleven, og fremfor alt et sjældent 
godt Menneske. 

Da vi om Eftermiddagen kom hjem til Byen, opfordrede Fader 
Løjtnant Poulsen til at komme hjem til os den næste Dag, Søndag 
den 23. Juni, og spise Frokost med os. Han kom ogsaa, men 
saa saa mærkværdig ud, talte ikke meget, og var i det hele taget 

18* 

sig selv saa ulig, at Fader, da han kom tilbage efter at have fulgt 
ham ud, bemærkede: „Hvad mon der fejlede Poulsen?" „Kom, 
skal Du blot se", svarede jeg, der stod ved et aabent Vindu og 
saa ned paa Gaden, „hvor løjerligt han gaar, han støtter sig for- 
melig til Muren, som om han var bange for at falde". Vi iagttog 
ham begge, indtil vi saa ham dreje om Hjørnet til Dronningens 
Tvergade. 

Mandag gik, men om Tirsdagen kom Fader meget alvorlig 
hjem fra Rigsdagen for at sige mig, at Poul Poulsen om Søndagen 
efter at have været oppe hos os var gaaet lige ud paa Garnisons- 
hospitalet, hvor han kort efter sin Ankomst pludselig faldt sammen 
og døde af „Apopleksi". 

Selvfølgelig blev jeg bedrøvet, men man levede Dag ud og 
Dag ind saa stærkt paavirket af saa mange uforudsete og pludse- 
lige Begivenheder, at man i Sandhed hvert øjeblik maatte ihu- 
komme Salmistens Ord: „Jeg gaar i Fare, hvor jeg gaar". 

Fredag den 28. Juni skulde Poul Poulsen begraves ude paa 
Garnisons Kirkegaard. Henad Morgenstunden Dagen forud væk- 
kedes jeg ved at høre, at der gik et Menneske frem og tilbage 
ude paa Trappegangen og af og til standsede udenfor Døren. Til 
sidst blev jeg ked af det, stod op og gik hen og spurgte, om der 
var Nogen. „Ja, det er mig, Poul Sørensen Loft", blev der svaret, 
„Poul Poulsens Fader; jeg er lige kommen med Dampskibet fra 
Aarhus". „Vil De vente lidt, saa skal jeg lukke op". Jeg skyndte 
mig at blive færdig, og da jeg saa lukkede op, stod der en høj, 
i lang Vadmelsfrakke klædt Mand med en stor hej Filthat paa 
Hovedet foran mig. Hatten var ombunden med et langt, sort Slør, 
der naaede Gulvet, da han lagde den fra sig paa en Stol. 

„Nu skal jeg kalde paa Fader. Vær saa venlig at tage Plads". 

„Nej", svarede Poul Loft, „det behøves ikke, for det er i 
Grunden Frøkenen, jeg vil tale med". 

Og saa tog han en stor Brevtaske op af sin Brystlomme. 
„Her har jeg min Søns Mødrenearv, og den vil jeg gerne bede 
Frøkenen tage imod til Amindelse om ham". 

„Hvorfor dog det? De behøver ikke at frygte for, at han 
nogen Sinde vil blive glemt hverken af den ene eller anden af os ; 
dertil var han en for gæv og tapper Mand". 

„Ja, det var han, men jeg skal sige Frøkenen, at De var min 
Kones Glæde og Fryd". 

„Jeg? kære Loft, jeg har jo aldrig set eller kendt hende". 

„Næ, men hun kendte Dem, og sad trolig hver Eftermiddag 
ved det ene Vindu og min Søn ved det andet, naar De og Deres 
Veninder spadserede forbi, og den Dag, De blev borte, saa var 
hun bedrøvet, hun havde nu vænnet sig til at se Dem. Og saa 
tænkte jeg, at De skulde have Pouls Mødrenearv, og vær saa god, 
tag til Takke, det er 3000 Rigsdaler". 

„Nej, Poul Loft, jeg vil ikke have Pengene, og jeg skal sige 
Dem hvorfor; de skal bruges paa en langt bedre og smukkere 
Maade, nemlig til at bevare hans Navn til Qerne Slægter, hvilket 
ikke vilde ske, om jeg fik Pengene". — Og saa forklarede jeg 
ham, at jeg syntes, han skulde bruge dem til at stifte et Legat 
for, der skulde bære hans Søns Navn. Højlig interesseret hørte 
den gamle Fader paa mig; den Idé kunde han lide. 

„Men saa maa jeg tale til Deres Fader derom", sagde han, 
„han maa sige mig Besked, for jeg forstaar mig ikke derpaa". 

„Aa nej! Lad ham være ganske udenfor den Sag, jeg mener 
kun, fordi jeg ved, at han i Rigsdagen har talt med saa mange 
til Fordel for Deres Søns Sag. Jeg skal derimod sige Dem, hvad 
De -skal gøre, De skal gaa op til Oberst Tscheming eller Magister 
Gert Winther og tale med dem, saa faar De Besked om, hvordan 
De skal bære Dem ad". 

Han satte Hatten paa med et dybt Suk : „Ja, nu vil jeg tænke 
over, hvad De har sagt, men jeg maa først ud og se at faa købt 
Jord til min stakkels Dreng", og saa gik han. Jeg saa ham al- 
drig siden, men i 1856 fik jeg en Dag et Slags Brev, hvori der 
stod: „Med Forlov! Frøkenen vil maaske ikke nu forsmaa de 
Penge, De ved nok". (Han vidste formodentlig, at mit Bryllup 
var nær forestaaende). 

Selvfølgelig afslog jeg hans Tilbud, idet jeg lod Arthur bringe 
ham mundtlig Besked, og iøvst da fortalte jeg Fader om Poul Sø- 
rensen Lofts Idé. 

Poul Poulsen ligger begravet ude paa Garnisons Kirkegaard. Paa 
det over ham rejste Gravminde staar: „Historien vil bevare hans Minde 
fra Kampene ved Isted og Frederiksstad". Paa Bagsiden læses: 
Med Helgesen han var ved Frederiksstad, 
Hvor Lyn paa Lyn hans Espingol udsendte. 
Og Laurens Blad han vandt. 
Da Fjenden hjem fra Isted vendte. 

Renibr af Legatet uddeles hver 28. Juli til Minde om Kampene 
ved Oversø og Isted til 4 værdige og trængende af Underofficers- 
klassen i 5. Dragonregiment eller deres efterladte Enker i Portioner 
å 50 og 30 Kr. 

Hver Dag bragte stadig nye alarmerende Beretninger om Ko- 
leraens om sig gribende Udstrækning, endog inden for Familjer, 
som man hidtil havde tænkt sig vilde gaa Ram forbi paa Grund 
af deres betryggede sociale Stilling i Samfundet. Oppe i Rigsdagen 
arbejdede man kun langsomt og i en vis Forstand saa temmelig 
ligeglad med Hensyn til de store Spergsmaals Besvarelse, der stod 
paa Dagsordenen, idet hver især fremfor alt ønskede at komme 
hjem hurtigst muligt. Ogsaa jeg følte Trykket, der hvilede paa 
Alle og paa Alt. Jeg tænkte saa ofte paa dem alle i Vimmelskaftet, 
og saa mig spejdende om, naar jeg gik paa Gaden, om jeg dog 
slet ikke skulde møde nogen af dem, men nej. Det eneste, jeg 
vidste, var, at de nu havde stillet sig lige saa reserveret og af- 
visende overfor Slægt og Venner som lige overfor Fader og mig, 
saa der kom slet ingen hos dem. 

Den 17. Juli, min Fødselsdag, gik jeg saa smaat og ventede 
paa, at Tante neppe vilde lade denne Dag gaa hen uden paa en 
eller anden Maade at lade høre fra sig, men det skete ikke. Klok- 
ken var vel omtrent otte, da jeg, der sad ene hjemme, fordi Fader, 
trods det var Søndag, var i et Udvalgsmøde, pludselig fattede den 
Beslutning at gaa hen i Vimmelskaftet. Jeg skyndte mig, thi Him- 
len var sort overtrukken og saa ud, som om den endelig vilde 
gøre Alvor af det og ved en Tordenbyge rense Luften, der var 
saa trykkende hed, at man havde ondt ved at faa Vejret. Jeg 
gik paa højre Side af Gaden tæt op til Rendestenen for des hur- 
tigere at komme frem, thi der herskede en meget stor Færdsel 
inde paa Fortovet. Midt uden for Helligaandskirke var der noget, 
der kom bagfra og, idet det passerede mig forbi, skurede sig op at 
Ærmet paa min Silketrøje. Jeg traadte til Side og saa straks, at 
det var en Trækvogn, paa hvilken der stod opstablet en 6 — 7 Lig- 
kister. Efter Bestemmelse skulde nemlig de døde hver Morgen og 
Aften bringes til Koleralighuset i Filosofgangen. I samme Nu, som 
jeg opdagede, hvad det var, styrtede den øverste Kiste med et 
Brag ned paa Gaden foran mig, og det løst paalagte Laag fløj af, 
medens den døde, indhyllet i et gammelt Stykke Tøj, faldt ud lige 
foran min Fod med Hovedet inde paa Fortovet. Det hele var 

gaaet Slag i Slag, og lige saa hurtigt søgte ogsaa jeg bort ved at 
gaa uden om og ind paa Fortovet. Da jeg naaede Nr. 17 i Vim- 
melskaftet og vilde gaa op ad Stentrappen inde i Gaarden, op- 
dagede jeg, at der paa min lyse Nederdel var kommen flere Plet- 
ter og Stænk af brunlig Farve. Jeg stod et øjeblik og betænkte 
mig, samlede saa min Kjole, gik hen til Posten, under hvilken der 
altid stod et Kar med Vand, og dyppede den plettede Del i Van- 
det, vred det af, hvorefter jeg med Besvær væltede det halvt fyldte 
Kar. Saa gik jeg min Vej hjem til vor Bolig i Bredgade. 

Tirsdag den 19. Juli om Aftenen holdt Rigsdagen sit Slutnings- 
møde, og næste Dag sejlede de jyske Rigsdagsmænd, der var for- 
blevne i København, efter Indbydelse fra Finansministeren, der i 
den Anledning stillede Dampskibet „Freyr" til Disposition, over til 
Aarhus. Mange af Rigsdagsmændene havde ikke oppebiet Rigs- 
dagens Slutning, men var rejste hjem i Forvejen. Da Grev Spon- 
neck var vidende om, at Fader havde taget mig med, udstrakte 
han ogsaa sin Indbydelse til mig, hvorfor jeg havde den Fornøjelse 
at gøre Rejsen hjem med flere af de Herrer Rigsdagsmænd, hvis 
Bekendtskab jeg havde gjort i Anledning af mine Besøg i Rigs- 
dagen. 

De Herrer Rigsdagsmænd, iblandt hvilke ogsaa Kancelliraad 
Ingerslev befandt sig, var 17 i Tal foruden Fader. Kaptajn Peter- 
sen, som førte Dampskibet, overdrog mig en Værtindes Pligter ved 
Middagsbordet, i hvilken Anledning jeg fik travlt med at øse Sup- 
pen op og skære en vældig stor Kalvesteg for. Jeg morede mig 
fortræffeligt, især da Vejret var sjældent skønt. Vi ankom Kl. 6 
til Aarhus, men Dampskibet, der var bestemt til om en 14 Dages 
Tid at gaa i regelmæssig Fart mellem Korsør og Aarhus, blev 
liggende i nogle Dage og blev Genstand for mange Nysgerriges 
Besøg, thi det var et meget smukt og med stor Komfort udstyret 
Fartøj. 

I Aarhus og Omegn havde adskillige Mænd været travlt be- 
skæftigede med at faa den Adresse afsluttet, som Magister Gert 
Winther allerede hentyder til i Januar Maaned som værende i An- 
marsch til Hother Hage, saafremt han ikke skulde opnaa Valg den 
26. Februar. Til det nye Valg den 27. Maj trak han sig imidler- 
tid tilbage for Kancelliraad Ingerslev, hvorfor ogsaa Tiden var inde, 
om han skulde have den ham tiltænkte Takadresse for den Virk- 
somhed, han havde udfoldet. Den var for øvrigt underskreven 

af 489 Vælgere, plus 23 Mænd fra Aarhus og 206 fra Landdi- 
strikterne. 

Samme Dag, Rigsdagen blev sluttet, indtraf det første Kolera- 
tilfælde i Aarhus. Det var en Tilrejsende, der kom med Damp- 
skibet „Iris" fra København. Han blev fra sit Logis paa Hotel 
Cimbria flyttet til Sygehuset og kom sig. Dog blev Sygehuset 
rømmet, efter at der havde været indlagt 2 Patienter, der døde, og 
2, der kom sig, hvorefter Realskolens Lokaler indrettedes til Mod- 
tagelse af nye Tilfælde, samtidig med at der aabnedes et Bureau 
paa Raadhuset til Anmeldelse af Sygdomstilfælde. Det kneb for- 
færdeligt med at faa brugbare Sygeplejere, idet de, der meldte sig, 
var fordrukne Individer, hvis Konstitution forud var ødelagt, hvor- 
for de døde som Fluer, saa snart de traadte i Funktion. Endelig 
blev ogsaa denne Sag ordnet paa bedste Maade af Sundhedskom- 
missionens Medlemmer, for hvilke selvfølgelig Byfoged Nielsen var 
Formand. Han var allerede den Gang ikke ganske rask, fordi 
han, hvilket var hans Venner en bekendt Sag, led af en Hjærte- 
sygdom, der naturligvis ikke bedredes ved det forøgede Arbejde, 
som Koleraen bragte ham. Her viste imidlertid fornævnte Johan 
Michaelsen sig i det smukkeste Lys ved ikke alene paa enhver 
Maade at yde Byfogden Tjenester, som kunde bidrage til at lette 
ham hans Arbejde, men navnlig ved at undersøge de daglige For- 
hold i de af Kolera lidende Patienters Hjem. Han udførte denne 
Gerning paa den mest selvfornægtende Maade. Det samme Ar- 
bejde paatog han sig ogsaa i 1859, da Koleraen atter gæstede Aar- 
hus, hvorfor Regeringen samme Aar hædrede ham med Danne- 
brogsmændenes Sølvkors. Ihukommende hans altid menneske- 
kærlige Adfærd satte taknemmelige Venner og Medborgere, der 
kendte hans ubestridelige Værd som Menneske, ham en Mindesten 
paa hans Grav, da han døde 1887. Konsul Mørch forfattede dens 
saalydende Indskrift: 

„I trange Tider uforfærdet og opofrende for sine Medborgere, 
altid redebon og trofast mod sine Venner". 



Spørgsmaalet om, hvor vidt Regeringen fremdeles vilde vise 
Overbærenhed mod Faders Svoger Ktihl, havde hele Sommeren 
ligget Fader stærkt paa Sinde. Kiihl var i 1850 bleven af- 

skediget af den provisoriske Regering fra den Stilling, som han 
tilskyndet dertil af Etatsraad Francke havde overtaget, idet han 
ved Oprorets Udbrud lod sig udnævne til at beklæde Faders for- 
dums Embede som Overtoldinspektør for Hertugdømmet Slesvig. 
Han var kort efter sin Afskedigelse bleven ansat som Fabriks- 
direktør i Altona, et Embede, som skulde inddrages, hvilket ogsaa 
skete 1853. Kiihl var fortvivlet, han sad med en stor Børneflok, 
men Fader hverken kunde eller vilde gøre sin Indflydelse gældende 
til Fordel for ham. De færreste vidste bedre end Fader selv, hvor 
stor en Andel Kiihls Forseelse havde haft paa hans Beslutning om 
ikke at ville ansættes paany i sit fordums Embede i Hertugdømmet 
Slesvig. Fader følte sig derfor som saa ofte forhen Grev Sponneck 
taknemmelig, da denne stiltiende sørgede for at gøre Pinen kort 
derved, at Kiihl blev konstitueret som Bestyrer ved Manifestkon- 
toret i Altona, hvor der tilmed var Haab om, at han ad Aare 
kunde opnaa kgl. Bestalling. Sagen lod sig jo lettere ordne, fordi 
Kiihl var den ubestrideligt dygtige Mand, han var. 

Moder var sjæleglad over at faa Fader og mig velbeholdne 
hjem, men hendes Glæde var dog lidt blandet, idet det straks efter 
Faders Hjemkomst blev afgjort, at Sigvald hurtigst muligt skulde 
rejse til England. Paa Grund af, at der var Kolera i Aarhus, 
stoppede Dampskibet, der løb til Flensborg, for Tiden op i Hor- 
sens. Rejsen til England gik nemlig i hin Tid over Flensborg og 
Højer til Lowestoft. I Thyrsted Præstegaard havde man af Frygt 
for Kolera frabedt sig Faders og Sigvalds Besøg saavel som Ar- 
thurs, der saa gerne vilde følge sin Broder paa Vej. Ankomne 
til Horsens nægtede ogsaa Hotelejer Jørgensen at modtage Fader 
og hans Sønner under Paaskud af, at Hotellet var overfyldt. Fader 
fik ham imidlertid til at rede paa et Billard til dem alle 3, da det 
dog kun galdt om at skaffe Logis for en Nat. 

Kolera huserede slemt i Aarhus, naar man tog dens Indbyg- 
gerantal i Betragtning, og der paahvilede Lægerne et svært Arbejde, 
særligt Stiftsfysikus, Justitsraad Jespersen, især da Distriktslægen 
Dr. med. Weis var bleven syg, dog ikke af Kolera. Dertil ind- 
traf det Uheld, at Dr. Weis's Amanuensis, Underlæge Christian 
Fibiger ved 3dje Dragronregiment, straks efter at Kolera var kon- 
stateret i København, søgte om Permission for at studere Sygdom- 
men paa nært Hold; paa sin Hjemrejse til Aarhus blev han selv 
angreben af Kolera og maatte lægge sig ind paa Sygehuset i Ros- 

kilde, hvor han imidlertid kom sig hurtig, og fortsatte Hjemturen 
til Aarhus. Man vidste der i vide Kredse, at han paa Kongens 
Fødselsdag den 6. Oktober 1850 paa Grund af udvist Bravour 
under Slaget ved Isted var bleven dekoreret med Dannebrogsorde- 
nens Ridderkors. Ligeledes at han som Sekretær ved den af Re- 
geringen nedsatte Kommission for Ordningen af Sanitær- og Medi- 
cinalforholdene i Hertugdømmet Slesvig havde gjort udmærket 
Fyldest. Overhovedet var han en meget dygtig Læge, syslede saa- 
vel med videnskabelige som æstetiske Arbejder — f. Eks. Lyset og 
dets Egenskaber, en Bog, der er brugt som Lærebog ved Semi- 
narierne — , en god Kammerat, altid glad og fornøjet og i høj 
Grad afholdt af Alle, der kom i Berøring med ham. Han var 
en, Søn af den som Oversætter af Sofokles' Tragedier bekendte 
Peder Grib Fibiger, der var død 1833 som Rektor ved Latinskolen 
i Kolding. 

En Dag under Kolera-Epidemien indfandt Christian Fibiger sig 
hjemme hos os, sendt af Doktor Weis i sin Egenskab af hans 
Amanuensis. Det var første Gang, jeg saa ham, der senere blev 
min Ægtefælle. Jeg ser ham saa tydeligt for mig iført sin Uni- 
form og med en Løkke af et hvidt Bændel stikkende op i Nakken, 
som om den var anbragt der med den Bagtanke at hænge Uni- 
formen eller ham selv paa en Knage. 

Da Fader forlod Byen for at indtage sit Sæde i Rigsdagen 
ved dens Aabning Mandag den 3. Oktober, viste der sig endnu 
sporadiske Koleratilfælde i Aarhus; den 10. Oktober indtraf der 
4 Tilfælde i Landsbyen Galten, men dermed sluttede Epidemien 
sin Hærgen. Under hele Epidemien havde Underlæge Fibiger ihær- 
digt udført det Distriktslægen, Dr. Weis paahvilende Arbejde, som 
denne paa Grund af sin Sygdom ikke selv havde kunnet over- 
komme. 

Fader blev straks ved Rigsdagens Aabning sammen med Al- 
berti, Bohr, Fischer, Hage, Kayser, Monrad, Mullen, Rosenørn, 
Rugaard, Schovelin, SchroU, Tscherning, Tuxen og Gert Winther 
valgt til Medlem af Folkethingets Finansudvalg, for hvilket Kayser 
var Ordfører og Monrad Formand; denne Stilling tillige med hans 
sammen med Flere indgivne Ændringsforslag i Jærnbanesagen med 
mere gav ham Arbejde nok. 

Det af Fader forfattede Ændringsforslag i Jærnbanesagen lød : 

„§ 1. Kongen skal kunne meddele Concession til en fra Her- 
tugdømmet Slesvig, med eller uden Sidebaner igennem Nørrejyl- 
land i Retningen fra Bælum over Aarhus, med en Bro ved Aal- 
borg over Limfjorden til Frederikshavn fortsat Jernbane. Banens 
Retning mellem de gamle Hovedpunkter bestemmes saaledes, som 
den efter forudgaaet Undersøgelse af Regeringen maatte findes tjen- 
lig for det Offentliges Tarv, dog at Viborg og Hjarbæk enten op- 
tages i Hovedlinien eller ved en Sidebane sættes i Forbindelse 
med samme. 

§ 2. Naar Regeringen efter nærmere Undersøgelse maatte 
finde det tilraadeligt, skal Meddelelse af den i § 1 nævnte Conces- 
sion kunne gøres afhængig af, at en i det mindste til Skjern fort- 
sat jydsk Vestbane anlægges samtidigt og i Forbindelse med Banen 
fra Bæhim til Aarhus". 

Enhver, der f. Eks. har læst Side 58, overhovedet de Uddrag 
at Claus Schwensens Breve (se Side 113), vil lettelig kunne forstaa, 
at Fader ikke alene sad inde med en ualmindelig rig Forstaaelse, 
men ogsaa med en stor, paa Erfaring grundet Modenhed til at 
kunne udtale sig om Datidens brændende Spørgsmaal vedrørende 
Jernbanens Anlæg, saavel til Tarv for Kongeriget som for Hertug- 
dømmet Slesvig i de kommende Tider. 

Da Rigsdagen den 3. Oktober aabnedes paany, havde Fader 
opslaaet sin Bolig i Hotel d'Angleterre paa Kongens Nytorv. Det 
fremgik af nogle Ytringer i et Brev, afsendt lige efter hans An- 
komst til Byen, at Grev Sponneck var særlig opmærksom mod 
ham, og at han straks var blevne indbudt 8 Dage i Forvejen til 
et stort Middagsselskab hos denne. Fader skrev ikke lange Breve, 
men de, der forstod at læse mellem Linierne, og det gjorde Moder 
og jeg, kunde godt stave og lægge sammen, at han ikke saa lyst 
paa Forholdene. 

Jeg kan saa godt huske de politiske Diskussioner, der førtes 
af Alle paa dette Tidspunkt, og hvori endog Disciplene i Latinsko- 
len deltog. Saavel Osvald som Hugo var paa Grund af Realsko- 
lens Ophævelse blevne indmeldte i Latinskolen, medens Arthur, saa 
snart det kunde lade sig gøre, skulde over til København for der 
at erhverve de fornødne Kundskaber, som kunde gøre ham skikket 
til at blive optaget som Elev paa Kadetakademiet. 

Under Faders Fraværelse paa Grund af hans Rigsdagsvirk- 

somhed døde Byfoged og Raadmand Jørgen Nielsen i en Alder af 
64 Aar. Han var en fattig Husmands Søn fra Kolding-Egnen. 
Mærkeligt nok har jeg, der dog af og til har set og truffet sam- 
men med denne Mand, ikke kunnet bevare noget egentlig klart 
Billede af hans Personlighed, maaske fordi han ikke kom hjemme 
hos os. Jeg har aldrig hørt Fader tale om ham uden med megen 
Agtelse; jeg ved imidlertid, at naar han ikke bad Byfogden hjem 
til sig, var det nærmest, fordi han mente dermed at gøre denne 
en virkelig Tjeneste, idet han øjensynlig ikke altid følte sig vel til- 
pas mellem den Kreds af Mænd, der saa veltalende forstod at for- 
fægte Tidens og Forholdenes stigende Krav. 



1854. 



D, 



"a Fader — efter at Rigsdagen havde holdt Juleferie — 
atter rejste over til København, ledsagede Moder ham, ihvorvel 
det frøs haardt og saa ud til, at Vinteren vilde blive streng. Under 
hendes Fraværelse blev det overdraget mig at styre Hus og Hjem 
og have Tilsyn med Osvald og Hugo; Arthur var i Thyrsted. 
Lille Gyrithe, der gik i sit 11. Aar, skrev i den Anledning i et 
Brev, som Moder har opbevaret: „Søde lille Moder! Elfride er me- 
get god mod os, og hun gaar hver Dag en lang Tur med mig. 
Kunde Du ikke skrive til hende og bede hende om at lade være 
med at give os saa megen Ragout, for det holder vi ikke af, og 
Pigerne heller ikke. Elfride siger, at Kødet skal spises, det er jo 
saa dejligt og kommer fra Flensborg". 

Da Moder kom tilbage, var hun vel tilfreds med, at Forholdet 
mellem Ministrene og Rigsdagen var af den Art — til Trods for 
de forud gaaende Opløsninger, — at det saa ud til, at Regeringen 
fremdeles vilde overholde sit Princip ikke at ville vise nogen som 
helst Eftergivenhed lige overfor Rigsdagen. 

„Hvad saa Enden bliver, saa skal Du se**, sagde Moder, „at 
det sker, som jeg altid har troet og haabet men ikke har maattet 
faa Lov til at sige, at det dog til sidst river ud mellem Fader og 
Sponneck, og saa faar vi ham hjem igen". 

Fader kom hjem i Anledning af Paaskeferien, og der over- 
raktes ham første Paaskedag (16. April) ved en Deputation en Sølv- 
thepotte og en Sølvpokal, begge Dele med Indskriften: „Taknem- 
melighedstegn fra Medborgere i Aarhus for Sommeren 1853". Med 
Hædersgaverne fulgte nedenstaaende Skrivelse: 

„Under den farlige Epidemi, der i Sommeren 1853 ogsaa ud- 
bredte sig i Aarhus, var Deres Velbaarenhed en af de Mænd, som 

med Udholdenhed, Kraft og uforfærdet Mod bidrog til at lindre 
Elendigheden, og for saa vidt menneskelig Magt formaaede det, at 
standse ødelæggelsen. I Erkendelsen heraf ønsker en Del af De- 
res Medborgere, at De vilde modtage medfølgende lille Æresgave 
som et ringe Bevis paa deres Taknemmelighed". 

Forud for dette var der den 1. Januar paa Foranstaltning af 
Byfoged Nielsen, Raadmand Bang, Kancelliraad Otterstrøm, Proku- 
rator Hee og Stiftsprovst Dahlerup bleven tilstillet Stiftsfysikus, Ju- 
stitsraad Jespersen en Sølvopsats fra en Del af Byens Indvaanere 
som et Tegn paa Erkendtlighed for hans Virksomhed under Ko- 
leraen. 

Da Byfoged Nielsen var død, kunde man jo ikke paa lignende 
Maade bevidne ham sin Tak, hvorfor man var bleven enig om at 
lade sætte et Mindesmærke paa hans Grav. Dette findes paa Aar- 
hus gamle Kirkegaard, er rejst af Granit, og bærer til Indskrift: 

Jørgen Nielsen. 

Byfoged i Aarhus. Født 1789, død 8. Dec. 1853. 

Dette Minde er rejst af erkendtlige Medborgere. 

Den 17. Marts havdb- 3dje Dragonregiment, der var beordret 
til foreløbig at ligge i Kantonnement paa Sjælland, forladt Aarhus, 
en Begivenhed der ogsaa i selskabelig Henseende satte sine Spor; 
men det var dog intet mod det Tab, som Baron Diiring-Rosen- 
krantz's Bortrejse vilde foraarsage i nævnte Retning. Baronen var 
paa sin derom indgivne Ansøgning i Begyndelsen af samme Maa- 
ned i Naade bleven entlediget fra sin Stilling som Postmester. Jeg 
var i alt Fald hjertelig bedrøvet derover, og det voldte mig ingen 
rigtig Glæde, at jeg var indbudt til snart at besøge dem, der agtede 
at opslaa deres fremtidige Hjem uden for Haderslev. 

Postmesterembedet blev besat med afskediget Major Brechwoldt 
af Husarerne. Til Byfoged blev Kammerjunker von Scholten be- 
skikket. 

Hvorledes det egentlig stod til med den aarhusianske Politiks 
Retsbegreber, hører ikke herhen; men den 22. April 1854, knap 
10 Maaneder efter sit Valg, nedlagde Kancelliraad Ingerslev sit 
Mandat. Fader selv gik altid hurtigst muligt uden om Fcwholdene 
og svarede, naar man i Aarhus afkrævede ham sin Mening: „Spørg 

mig ikke, lad hver især begrave sine døde". Selv aflagde han 
derimod Besøg i Grenaa, foruden at han ved given Lejlighed, saa- 
ledes som det kan ses af Svarskrivelser fra Konsul Koch, stadig 
har været i Rapport til sine Vælgere. Saa skete det en Dag, at 
Fader modtog et kortfattet, men alligevel elskværdigt Brev fra sin 
høje Foresatte, Grev Sponneck, hvori denne tilraadede ham, saa- 
ledes som Forholdene nu var, jo før jo hellere at trække sig til- 
bage, altsaa nedlægge sit Mandat. 

„Meget høfligt, Hr. Greve; det er, hvad jeg har gaaet og 
ventet paa, men slaar Du mine Jøder, slaar jeg dine", sagde Fader 
og lo. Han puttede Brevet i Lommen, efter at han havde ladet 
mig læse det, men tilføjede: „Ikke et Ord om dette maa Du tale 
til Nogen, ikke en Gang til Moder". Saa vidt jeg mindes, var 
dette absolut private Brev dateret 1. August. Under Paaskud af 
at ville inspicere nogle Brændevinsbrænderier ude paa Landet kørte 
Fader sent om Aftenen til Silkeborg, ikke for at hente Raad hos 
sin politiske Trosfælle Michael Drewsen, men for at faa et bestemt 
Løfte af ham om, at han, der stod som Kongens Ven og fri Mand, 
vilde stille sig til Valg i Grenaa Amts 4de Valgkreds, efter at Fa- 
der havde nedlagt sit Mandat. Forinden han var sikker i saa 
Henseende, vilde han nemlig ikke besvare Grev Sponnecks Brev, 
men ogsaa samtidig dermed officielt nedlægge sit Mandat. 

Havde Faders pekuniære Status været bedre, vilde han neppe 
være veget for Magten. Hensynet til os, hans Børns Fremtid, blev 
derfor det for ham bestemmende. Som bekendt havde saavel 
Krigsministeren som Kultusministeren ikke betænkt sig paa uden 
videre at afskedige de Embedsmænd, der paa Rigsdagen havde 
stemt mod Regeringens Forslag, og set fra dette Synspunkt var 
det saa let forklarligt, at Finansministeren pludselig slog Følge med 
de her nævnte af sine Kollegaer. Imidlertid har Faders Svar paa 
det ham af denne sendte private Brev ladet vente for læ^e paa 
sig, — skønt neppe ud over hvad det hidtil venskabelige Forhold 
mellem de to Mænd tillod ; Finansministeren havde øjensynlig ven- 
tet sit Brev efterfulgt af en officiel Meddelelse fra Fader om, at 
han — altsaa frivillig — nedlagde sit Mandat. Da dette ikke 
skete, tabte han Humøret og foretrak hellere at handle hurtigt 
og paa sin afgørende Maade, og derfor modtog Fader en under 
4. August af Grev Sponneck egenhændig skreven saalydende 
Skrivelse: 

FINANTSMINISTERIET. 

„Jeg finder mig foranlediget til at tilkendegive Hr. Justits- 
raaden, at den fortsatte Fraværelse, som Deres Stilling som 
Rigsdagsmand medfører, ikke ansees forenelig med den Dem 
allernaadigst betroede Embedsstilling". 

Kjebenhavn den 4. August 1854. 

Sponneck. 

Denne Skrivelses mere private Karakter fremgaar af, at der kun 
i Rigsarkivet findes en ganske kort affattet Meddelelse fra selve 
Finansministeren om, at han under 4. August har tilskreven Told- 
inspektør, Justitsraad Muller i Aarhus. Det er forøvrigt med Nød 
og Næppe, at den sidstnævnte fra Grev Sponneck til Fader sendte 
Skrivelse, der findes i mit Værge, er undgaaet den samme øde- 
læggende Proces, som har ramt det forud afsendte private Brev, 
der til Dels er bleven ødelagt af Fugtighed. 

Under 8. August skrev Fader saalydende til Indenrigsmini- 
steriet : 

„Efter at det ved Skrivelse fra Finansministeriet under 4. 
dennes er tilkendegivet mig, at den fortsatte Fraværelse fra 
Aarhus, som min Stilling som Rigsdagsmand medfører, ikke 
ansees forenelig med den mig allernaadigst betroede Embeds- 
stilling, ser jeg mig ude af Stand til længere at repræsentere 
Randers Amts 4. Valgkreds i Folkethinget, hvorom jeg ikke 
undlader pligtskyldigst herved at underrette det kongelige Inden- 
rigsministerium." 

Samtidigt tilskrev Fader Konsul Koch i Grenaa. Den Kopi 
af Brevet, der foreligger, har delt den samme Skæbne som oven- 
nævnte Skrivelser. 

Imidlertid begynder Brevet saaledes: „Det har været min Agt 
at blive paa min Plads i Folkethinget og udfylde den saa godt, 
jeg formaaede, endskjønt den hele Stilling vistnok opfordrede til at 
overiægge, om det Heles Tarv ikke fordrede, at jeg blev afløst af 
dygtigere, selvstændigere Kræfter". 

Nedenstaaende Svar fra Monrad giver den Oplysning, at 
Fader ogsaa har tilskrevet ham i Egenskab af Formand for Folke- 
thingets Finansudvalg: 

„Omendskjønt jeg meget maa beklage, at vi skulle savne 
Dem i Folkethinget og navnlig ogsaa i dets Finantsudvalg, 
saa kan jeg dog ikke andet end billige det af Dem gjorte Skridt, 
i Særdeleshed da forhaabentlig Folkethingets Majoritet vil holde 
sammen, og en Udfuring af Embedsstandens gode og frisindede 
Elementer vilde være meget skadelig saavel for denne som for 
Fædrenelandet. Med Ønske om, at en lykkeligere Vending at 
Forholdene snart atter vilde tilstede en Samvirken 

Deres med Højagtelse ærbødige 

D. G. Monrad. 

Humletofte d. 14. August 1854. 

Velbaarne Hr. Justitsraad Muller!" 

Under 14. August 1854 bragte „Dagbladet" en meget kritisk 
og krigerisk Artikel om det passerede. Den 21de August indeholdt 
ogsaa „Fædrelandet" en længere Artikel om samme Emne. 

Samme Dag, som „Fædrelandet" afskød sine Pile, rejste Fader 
med sin næstældste Søn Arthur over til København for at arran- 
gere hans senere Optagelse paa Landkadetakademiet. Fader kom 
hurtigt tilbage, og atter saas han ret ofte sejlende eller liggende til 
Ankers ude paa Bugten, men nu var der kun to og tilmed de 
yngste af hans Sønner med, og disse to havde afgjort kun Tan- 
kerne henvendt paa at komme til Søs og det snarest muligt. „Der 
er intet derved at gøre", sagde Moder med et SCIk, og saa blev 
Bestemmelsen taget, at Osvald, ihvorvel han først næste Aar fyldte 
15 Aar den 1. April 1855, skulde konfirmeres til Paaske. 

Efter at Michael Drewsen den 20. Oktober var bleven valgt i 
Grenaa, kom han paa sin Hjemrejse til Silkeborg op til Fader for 
selv at melde ham sit Valg. 

Den 20. Oktober 1854 udstedte Kong Frederik den folkekære, 
som han kaldtes, sit noksom bekendte aabne Brev „til det danske 
Folk", kun 5 Aar efter at han ved sin Underskrift havde bekræftet 
det Frihedsbrev, der skulde bære Folket fremad til større Udvikling 
og aandelig Modenhed. 

Man kommer uvilkaarlig til at tænke paa den gamle italienske 
Sang, der har til Omkvæd: 

„Leve Friheden, og hver der forstaar at benytte den, og hvo 
der ikke forstaar at benytte den, kan sukke ved Dag og ved Nat". 

E. Fibiger: Tidsbilleder. 19 

Kort efter at Fader havde nedlagt sit Mandat, kom forhen- 
værende Adjunkt Fischer ved Slagelse lærde Skole, Rigsdagsmand 
for Sorø Amts 3dje Valgkreds, til Aarhus og aflagde os Besøg. 
Han og Fader havde arbejdet meget sammen i Rigsdagen, blandt 
andet i Forening indbragt et Forslag i Folkethinget om Lov angaa- 
ende Toldbegunstigelser med Hensyn til Vand- og Gasledninger 
samt andre større Anlæg for Kommunernes Regning. Fader ud- 
talte til ham, at Grunden til at det var blevet ham klart, at han 
burde vige sit Sæde i Folkethinget, var en Samtale han havde 
haft i Foraaret med Gert Winther. I denne havde Winther ud- 
talt sin Beklagelse over, at Kaptajn Schovelin havde ladet det 
komme saa vidt, at han blev afskediget. Han mente navnlig, at 
Schovelin ubetinget vilde have gjort den borgerlige Frihed større 
Tjeneste ved at bevare sin Stilling i Etaten og den dermed for- 
bundne Indflydelse. 

Efteraaret kom tidligt, og Vinteren 1854 hengik — i det mindste 
inden Døre hos os — i fredelig Ro. Det var selvfølgelig en Fest- 
dag for os alle, blot der kom et nok saa kort Brev fra Arthur, 
men dog særlig fra Sigvald, der levede saa langt borte fra sit 
Barndomshjem. 

Henad Juletid kom Underlæge Fibiger tilbage fra Hørsholm, 
iivor han sammen med to Eskadroner af 3dje Dragonregiment 
havde ligget i Kantonnement, medens Regimentschefen og Over- 
læge Lindberg med de andre Eskadroner skulde forblive i Fredens- 
borg. Fibiger var beordret tilbage for at have Tilsyn med det 
militære Sygehus og det Mandskab, der under Ritmesters Wegners 
Kommando var forblevet i Aarhus for at gennemgaa Eksercerskolen. 

'en 26. Februar blev Christian Fibiger og jeg forlovede. 
Udsigterne til snarligt Giftermaal var ikke helt lyse, thi en Under- 
læges Gage var ikke stor. Vi maatte foreløbigt vente, til en pas- 
sende Lægestilling tilbød sig; som nedenfor skal fortælles, varede 
dette dog ikke længe. 

Den 15. April blev Broder Osvald konfirmeret. Mandag den 
23. ledsagede Fader ham om Bord i Skonnerten „Caroline" af 
Aarhus og overgav ham i Kaptajn Tanckes Varetægt, med hvem 
han skulde sejle som Kahytsdreng og blive borte et Aarstid. Jeg 
var meget bedrøvet over, at Osvald, der var saa ung, allerede 
skulde ud i den vide Verden; men det var en Nødvendighed, om 
han i god Tid skulde kunne tage sin Styrmandseksamen. 

Osvald var den smukkeste af Brødrene, ejegod og blid, men 
dog trods sine 15 Aar en staalsat Karakter, der allerede vidste, 
hvad han vilde. Jeg kan i dette øjeblik saa tydeligt se ham 
standse nede paa Gaden og se op til Vinduet, hvor Moder stod, 
idet han svingede sin laadne Kabuds til et sidste Farvel. 

Da Fader kom tilbage, gørende sig al Flid for at lade som 
ingen Ting, og da Moder af samme Grund foreslog ham, at de to 
skulde spille Piquet, kunde jeg ikke holde det ud længere. Da jeg 
vidste, at min Forlovede var kørt paa Landet i Praksis og jeg 
næppe vilde blive savnet i den nærmeste Tid, tog jeg mit Tøj paa 
og skyndte mig uden at agte paa det tiltagende Mørke ned til 
Havnen. Jeg vilde saa gerne se Osvald endnu en Gang. Pladsen 
ved Bolværket, hvor Skibet havde ligget fortøjet, var tom. Ude 
paa Brohovedet ved Havnefyret stod en enlig Skikkelse og skuede 
ud efter. Det var gamle Mortensen. 

„Er det Dem, lille Frøken"? sagde han og vendte sit rare, 

venlige Ansigt mod mig, da jeg rørte ved hans Arm. „Det er ikke 
mange Minutter siden", vedblev han, ^at Kaptajnen hivede sit 
Anker, thi Vinden er god. Osvald stod ved Siden af Styrmanden 
henne ved Rattet og havde Skibshunden paa Armen. Kaptajn 
Tancke er en god Mand og det er Vorherre med, men det bliver 
tomt hjemme paa Meilgade, meget tomt", tilføjede Mortensen og 
bøjede sit Hoved. 

Det varede ikke længe, før Mortensen som Følge af Moders 
Opfordring kom halende hjem saa med en, saa med en anden 
Skibsdreng, som hun saa trakterede og gjorde alt det gode, hun 
evnede. „Du har vel intet derimod?" hørte Christian og jeg hende 
spørge Fader en Dag, da Stuepigen kom og meldte, at nu var 
Mortensen ude i Køkkenet og havde atter medbragt en Skibsdreng. 

„Jeg skal sige Dig, min Ven", tilføjede hun stilfærdigt, „jeg 
bilder mig ind og trøster mig ved at tænke, at der ude paa et af 
de Steder, hvor min elskede Dreng kommer i Land, af og til 
maaske vil være en eller anden, der vil handle saaledes imod 
ham,, som jeg gør det mod de Skibsdrenge, der kommer her til 
Aarhus". 

Senere hen paa Foraaret rejste Christian og jeg ned til Haders- 
lev i nogle Dage for at gøre Bekendtskab med hans der bosiddende 
og nærmeste Familje. Hans Moder, der var en Datter af den be- 
kendte Skolemand Johan Henrik Tauber, der døde 1818 som Rektor 
i Roskilde, havde første Gang været gift med Overretsprokurator 
Smith og havde en Søn af dette Ægteskab, Caspar Smith, der var 
Adjunkt ved Roskilde lærde Skole. I sit andet Ægteskab med Rektor 
Fibiger havde hun to Sønner og en Datter. Af Sønnerne var min 
Forlovede den ældste; den næstældste, Johannes, levede i Haders- 
lev og var foruden at være Præst ved Hospitalskirken Lærer ved 
Haderslev lærde Skole. Han var gift med en Datter af Professor 
Waage, der havde været Direktør for Sorø Akademi. Deres Ægte- 
skab var barnløst. Datteren Christine var gift med Rektor ved 
Haderslev lærde Skole, Søren Bloch Thrige, og her i dette Hjem 
levede min Svigermoder. 

Ogsaa Rektor Thriges Moder boede i Haderslev. Hun, der 
var Datter af forhenværende Rektor i Roskilde, Etatsraad Bloch, 
havde anden Gang været gift med Etatsraad, Overappellationsraad 
Poulsen, Professor i Kiel. En Halvbroder til hende — Valdemar 
Bloch — var Adjunkt ved Haderslev lærde Skole. 

Jeg kom saaledes ind i en gennem flere Menneskealdre højt 
udviklet, lærd og pædagogisk Kreds af interessante Mennesker. 

Kort efter det lille Besøg i Haderslev blev Embedet som Distrikts- 
læge i Them ved Silkeborg vakant paa Grund af, at dets Inde- 
haver, Dr.Ryge, havde ansøgt om Forflyttelse til Roskilde. Christian, 
der ikke havde Haab om hurtigt Avancement som Militærlæge, 
ansøgte om at blive hans Eftermand, hvilket ogsaa lykkedes. I 
Begyndelsen af April 1856 fik han sin Udnævnelse, og dermed var 
han altsaa færdig med sin militære Løbebane, som det alligevel 
gjorde ham meget ondt at forlade. Til hans Udnævnelse var 
knyttet den Bestemmelse, at han fra 1. Oktober skulde bo i Silke- 
borg, hvortil ligeledes Apoteket, der før havde været i Them, skulde 
henflyttes. 

Omtrent paa samme Tid blev Jens Christian Hostrup udnævnt 
til Præst der paa Stedet. Silkeborg var ikke nogen Købstad men 
en Fabriksby, der var i stadig Opkomst takket være Michael Drew- 
sen, der havde bygget og var Ejer af Silkeborg Papirfabrik. 

^en 31. Marts fejrede Moder og Fader deres Sølvbryllup. 
De modtog paa denne Dag ikke faa Beviser paa sand Deltagelse 
fra Slægt og Venner; men det, der glædede dem mest af alt, var 
en Gave bestaaende af en stor Sølvsukkerskaal med Strøske, som 
overraktes Fader fra samtlige Toldassistenter ved Toldstedet. 

Fader havde altid søgt at gøre, hvad han formaaede, for at 
faa denne Embedsklasse respekteret. Han havde lært dens For- 
hold at kende i Begyndelsen af Fyrrerne under sin Tjenestetid i 
København og det pekuniære Tryk, hvorunder den underordnede 
Toldembedsmand levede. 

I April blev min yngste Broder Hugo konfirmeret og sendt til 
København for at blive forberedt paa at kunne komme ind paa 
Søofficersakademiet. Noget efter solgte Fader sin Gaard paa 
Meilgade, mest af Hensyn til mig, idet han derved kunde vinde 
et Overskud, som han havde bestemt skulde anvendes til mit 
Udstyr. 

I Begyndelsen af Maj kom der en venlig Indbydelse til mig 
fra Thriges om at komme til Haderslev og staa Fadder til deres 
yngste Søn. Ihvorvel Moder godt kunde have min Hjælp behov, 
da Betingelsen ved Gaardsalget var, at Ejendommen straks skulde 
fraflyttes, rejste jeg dog, fordi Christian ønskede det. Mit Ophold 
i Haderslev blev ikke af lang Varighed paa Grund af, at Tante 
Lovise Hornbech ønskede, at jeg skulde besøge hende forinden mit 
Bryllup. Det sørgelige hændte imidlertid, at Thorvald, min Barn- 
doms gode Ven og Legekammerat, pludselig døde under mit Op- 
hold i Vimmelskaftet, vistnok som Følge af Gigtfeber. Følgen af 
den sørgelige Begivenhed blev, at jeg først kom hjem 14 Dage før 
mit Bryllup, der var bestemt til den 12. August. 

Jeg fandt Fader, Moder og min Søster samt Jomfruen og en 
Pige flyttede ud paa „Trøjborg", en lille Bolig, der laa neden for 
Riis Skov paa en høj Skrænt, og hvorfra der var en henrivende 
Udsigt over Bugten. Meningen var til Efteraaret at fls^te ind til 
Byen igen, men for Øjeblikket havde det været umuligt at finde en 
passende Lejlighed. Endskønt Værelserne var mange, var de dog 
saa smaa, at en stor Mængde Møbler og andet Husgeraad indtil 
videre var bleven hengemt paa Toldboden. Da mine Forældre 
gerne vilde gengælde den Venlighed, Christians Famiije havde vist 
mig, havde Fader indbudt saavel min Svigermoder som hendes Søn 
Johannes med Hustru og ligeledes hendes Svigersøn Rektor Thrige 
og Frue ikke alene til Brylluppet, men ogsaa til at bo paa Trøj- 
borg. Min Svigerinde, Fru Thrige, bad sig undskyldt paa Grund 
af sit lille Barn, men de andre kom og blev Dagen forud for 
Biylluppet gæstmildt modtagne paa Trøjborg for at blive der i 
3 Dage. Som bestemt forrettede Johannes Fibiger Vielsen i Dom- 
kirken, og da der ikke kunde være Tale om at se alle dem, der 
var indbudne til Brylluppet, ude paa Trøjborg, var det Arrangement 
bleven truffet, at Værten i „Polyhymnia" skulde besørge det fest- 
lige Maaltid, ikke i Klubbens Lokaler men ved Siden af i en Lejlig- 
hed, der stod tom paa 1ste Sal: 

Efter at have spist Middagen og drukket Kaffe, kørte alle 
Gæsterne ud til Trøjborg, hvor der senere blev serveret The. Ud 
paa Aftenen afbrændtes der et Fyrværkeri, en Opmærksomhed fra 
Aarhus Købmandsstand saavel mod Fader som ogsaa mod Christian, 
der som Læge var kommen i flere af denne Stands Hjem. 

Fader havde lejet en 2 -Værelsers Lejlighed til Christian og 
mig paa Hotel Royal, da Meningen var, at vi skulde tilbringe de 
paafølgende Dage i Aarhus sammen med Familjen fra Haderslev, 
og først da forud for den rejse til vort midlertidige Hjem i Them, 
hvor den i en af de paafølgende Dage vilde aflægge et Besøg ; den 
agtede nemlig at lægge Hjemrejsen over Skanderborg og Himmel- 
bjerget. 

Der ligger saa mange Breve o. lign. fra Aarene efter at jeg 
havde forladt mit Barndomshjem, som er lige saa interessante som 
belærende i mange Retninger. Men om jeg end til Dels kender 
Foranledningen til og Gangen i de Begivenheder, der berøres, vil 
jeg dog næppe være i Stand til rettelig at gøre Rede for største 
Parten i Overensstemmelse med Sandhed og Retfærdighed. Ikke 

fordi Fader havde skiftet Ham i sin udvortes Optræden eller mistet 
sin Tro og Viden om saa mangt og meget, der beroede paa hans 
aandelige Væsen, men fordi jeg selv herefter levede mit Liv paa 
en helt anden Maade end forhen. Saavel Moder men dog nærmest 
Fader kom ofte til Silkeborg. Ingensinde var der Fest paa Himmel- 
bjerget, f. Eks. i Anledning af Grundloven, endsige hos Drewsens, 
uden at Fader var mellem Gæsterne. Men aldrig var han at formaa 
til at lytte til de mange Røster, der stadig opfordrede ham til paa 
ny at stille sig til Valg enten i F<^te- eller Landsthinget. Men des- 
uagtet gik det ham, som det gaar de gamle Stridshingste, der, saa 
snart de hører de kendte Signaler, løfter Hovedet og spidser øren. 

Indtil sin sidste Stund bevarede han sin Kærlighed til Aarhus, 
og saa længe han endnu kunde virke, drejede alle hans Tanker 
sig kun om at gavne Byen og hæve dens Anseelse, saaledes at 
den med Tiden kunde blive det, den nu er, Danmarks næststørste 
By. Dette var ogsaa Foranledningen til, at han gentagende fik 
startet de noksom bekendte Kapsejladser paa Aarhus Bugt, første 
Gang i 1862. 

Kutteren „Louviane af Emden"s Stranding tæt uden for Aar- 
hus Havn om Aftenen den 22. April 1857, ved hvilken Lejlig- 
hed han selv var lige ved at tilsætte Livet, gav ham allerede den 
Gang fornyet Vind i Sejlene til atter og atter at paapege, hvor 
meget der vilde komme til at staa paa Spil, om ikke Havnens 
Udvidelse blev gennemført, uden for megen Hensyntagen til de 
dermed paafølgende Udgifter. Saavel Fader som Styrmand N. 
Dunw^eber om Bord paa Postdampskibet „Gerda", der forsinket 
paa Grund af Orkanen lige forud for Strandingen var indkommen 
i Havnen og straks stillede sig til Disposition, blev dekorerede 
af den hannoveranske Regering, sidstnævnte fik Fortjenstmedaillen 
for Redning af Besætningen , og Fader den hannoveranske Ridder- 
orden af 4de Klasse. 

I 1859 kæmpede Fader i sin Egenskab af Formand for den af 
Aarhus By og tilstødende Landdistrikter valgte Komite for Anlæget 
af en Jærnbane i Nørrejylland. Komiteen bestod af Raadmand Chr. 
Bang, Borgerrepræsentanterne Hans Broge, Handelsgartner Jensen, 
Købmand H. Lisberg, Konsul Mørk, Amtsraadsmedlem, Kancelli- 
raad Ingerslev til Marselisborg, hans Svoger, Ritmester Friis, Ejer 
af Lyngbygaard, og cand. polyt. A. Weis, Ejer af Aarhus Mølle. 
De fælles Anstrengelser forte til, at Jylland i Følge Kongens aller- 

højeste Beslutning af 13. April 1859 fik Udsigt til at erholde sin 
første Jæmbane. Selv samme Aar i Oktober Maaned udbrød Koleraen 
paa ny i Aarhus. For sine Fortjenester under Bekæmpelsen af 
denne tildeltes der Justitsraad, Dr. med., Stiftsfysikus Jespersen, 
i Følge Justitsministeriets derom gjorte Indstilling, Dannebrogsordenens 
Ridderkors, medens Fader samtidig, paa Grund af sine mangesidige 
Fortjenester, erholdt Dannebrogsmændenes Sølvkors. 

Der ligger mange Oplysninger vedrørende Krigen 1864, hvoraf 
det ses, at Fader havde direkte Forbindelse endog med Hans Maje- 
stæt Kongen gennem hans Generaladjudant som ogsaa med Gene- 
ral Hegermann-Lindencrone. Det endte imidlertid med, at Tyskerne 
greb den første den bedste Anledning til at arrestere ham og sætte 
ham paa Vand og Brød. Ihvorvel det kunde være interessant at 
belyse disse her nævnte Forhold paa lignende Maade som er sket 
med Hensyn til Krigen 1848 — 49 — 50, saa drister jeg mig dog 
ikke dertil af den forhen nævnte Grund; jeg oplevede ikke, hvad 
der foregik i Aarhus, og stod ejheller Fader saa umiddelbart nær 
som i Aarene 1848, 1849 og 1850. Min Mand og jeg stod dog 
stadig fra det Øjeblik, Retræten Nord paa gik over Silkeborg, i 
hemmelig Rapport til Fader. Skjønt arresteret fik han dog Lejlig- 
hed til at formaa den nuværende Ejer af Nørrebros Apotek, Hr. 
Christian Lauritzen, til at snige sig ud af Aarhus, og da han var 
godt kendt paa Egnen, ad Omveje om Natten at komme til Silke- 
borg med Ordre fra Flader om at brænde de Breve osv., han havde 
sendt os, og i det hele taget at være yderst forsigtige. 

Selvfølgelig blev der straks taget Hensyn til den Ordre, Lau- 
ritzen overbragte. Imidlertid omringede en stor af Husarer bestaa- 
ende Patrouille vor Bolig den paafølgende Nat, men nøjedes efter 
en kort Raadslagning med at ringe paa og spørge om Vejen til 
Viborg. Da Fader endelig slap ud af Arresten, betænkte han sig 
ikke længe, fik fat i Toldkutteren, tog Toldkassen med sig og sej- 
lede til Samsø. Moder, der havde den Glæde at have min Søster 
Fru Scott og hendes Barn hos sig, da denne paa Grund af Krigen 
havde foriadt sit Hjem i Kolding, forblev i Aarhus. Saasnart For- 
holdene tillod saadant og min Søster var vendt hjem, tog Moder 
til København for sammen med Fader, der havde erholdt en læn- 
gere Permission, at rejse til SandeQord. Inden de kom tilbage, 
var Freden sluttet, og Fader ihukom derefter for Alvor sin Ung- 
doms Lærdom: „Viele theiien Deine Freude, Munterkeit und Scherz, 



298 

Wenig Edle Deine Leiden, Auserwåhlte nur Dein Herz" (se Side 86). 
Han gemte sin Viden om den sidste Tids Begivenheder som og 
hvad der var gaaet forud for Krigen hos sig selv. Sorgen over 
Slesvigs Tab delte han med Tusinder og atter Tusinder af Mænd 
og Kvinder. 

Under sit Ophold i Norge havde han, der i saa høj Grad be- 
undrede Karl den Femtende, modtaget den 7de og 8de Grad som 
Frimurer. Som den Idealist han var prøvede han efter sin Hjem- 
komst paa, om det ikke skulde kunne lykkes at faa en Frimurer- 
loge oprettet i Aarhus, men endte med at tvivle paa sin Mission 
i nævnte Retning. 

Efter Moders Død, der indtraadte i April 1868, tabte Fader 
end yderligere Lysten til at blive i Aarhus. Han søgte og fik sin 
Afsked i 1871, efter at han siden sit 15de Aar havde tjent sin 
Konge og det Land, han elskede saa højt. Efter at have taget 
sin Afsked, bosatte han sig i København. 

Han havde haft den Lykke at leve i en Tidsperiode, der med 
sine store for Danmarks Udvikling betydelige Begivenheder var i 
højeste Grad interessant, og havde tilmed selv været aktiv Deltager 
i flere af disse Begivenheder. Han døde dog som en forholdsvis 
ensom Mand, da jeg, hans ældste Barn, der var bleven Enke i 
1873, var den eneste af hans Børn, der boede i København. Han 
ofrede mine to Børn en lignende Kærlighed, som han havde vist 
mig, hans ældste Barn og førstefødte Datter. 

Min ældste Broder Sigvald og hans Familje levede i England. 
Arthur var død 1863 som ugift. Osvald havde bosat sig i New 
York, var gift men havde ingen Børn. Hugo, der var gift med 
Kancelliraad, Tobaksfabrikant Funders Datter, levede efter at have 
opgivet sin Færden paa Søen, med Familje ovre paa Hovedgaarden 
Astrup ved Skive. Min Søster Gyrithe, den yngste af os Søskende, 
var gift med Englænderen, Ingeniør William Angel Scott, der havde 
forladt Danmark og levede i Dublin med Kone og Børn. 

— Studenterleben vOg Stodieliv •...•/.,/ 4 Kr, * Che ^ 
Charlaiieff9urnonfti/k : Krindrin^er ITra Hjemmet 

Og fra Scenen. ..:./../...... /,:v.. • 6 Ki^ 60 Øre 

£r/f' i?egA; Erindringer fra mine linge Dage,.,. 5 ir^ »Øre 

— Min første Forfattertid,./,.,;. ...... 4 Kr. 50 Øre 

C/ara Rafiiaøf rToly Breve. Udg.-alf J. L. /feibc/^. 1 Kr. 50 Øre 

JifAss Fihiget: Mit Liv og Levned. . . • ,. 5 Kr. » Øré 

Øoi^pøfha Fibijføi^; Qara Raphael (Mathilde Fi- ' 

biger) Et Livsbillede , ,....,. 3 Kr. 76 Øre 

— Et Kvinddiv (Ilia Fibiger). i Kr. 75 Øre 

Johanne Luiåø Hejberg: Et Liv genoplevet i Er- 
indringen. Folkeudgave. Udkommer 
i ca. 20 Hefter å. 60 'ørc 

(?. F. Helfen: Erindringer. 2. Oplag ^ 4 Kr. 50 Øre 

LhS" og Krigeerindringer. Af en gammel Feltpræst 4 Kr. » Øre 

